Seria Sânge Albastru 


MELISSA DE LA CRUZ 


as: 
MELISSA DE LA CRUZ 


MELISSA DE LA 
CRUZ 


MOȘTENIREA FAMILIEI 
VAN ALEN 


SERIA Sânge Albastru vol 4. 


V (1.0) 


EDITURA LEDA 2013 


O conversaţie 


Se spune că fiica Allegrăi îi va înfrânge pe cei 
cu Sânge Argintiu. Cred că Schuyler ne va aduce 
mântuirea pe care o căutăm toți. E aproape la fel 
de puternică precum mama ei. Şi, într-o bună zi, 
va fi chiar mai puternică. 

— Schuyler Van Alen... metisa? Eşti sigur că ea 
este aleasa? întrebă Charles. 

Lawrence dădu din cap. 

— Pentru că Allegra a avut două fiice, spuse 
Charles pe un ton degajat, aproape vesel. N-aveai 
Cum Să uiţi asta! 

Vocea Străbunului Van Alen deveni rece. 

— Normal că nu. Dar e sub demnitatea ta să iei 
peste picior ceva aşa de serios cum este primul 
născut al Allegrăi. 

Charles respinse reproşul lui Lawrence cu o 
mişcare a mâinii. 

— Îmi cer scuze. N-am vrut să jignesc morii. 

— Avem mâinile pătate de sângele ei, oftă 
Lawrence. 

Evenimentele din prezent îl oboseau, la fel şi 
amintirile din trecut. 

— Doar dacă, mă întreb... 

— Da? 

— Aşa cum m-am tot întrebat în toţi aceşti ani, 
Charles, dacă una ca ea poate fi distrusă vreodată 
cu adevărat. 


New York Times 
Necrolog 
A murit, la vârsta de 105 ani, 
filantropul şi filosoful 
LAWRENCE VAN ALEN 

Lawrence Winslow Van Alen, 
profesor de istorie şi lingvistică la 
Universitatea din Veneţia, a decedat 
noaptea trecută în reşedinţa sa din 
Riverside Drive, Manhattan, la vârsta de 
105 ani. Moartea lui a fost confirmată de 
medicul său curant, Patricia Hazard. 
Cauza decesului a fost vârsta înaintată. 

Profesorul Van Alen a fost unui 
dintre urmaşii lui William Henry Van 
Alen, cunoscut drept Comodorul, un 
simbol american şi unul dintre cei mai 
bogaţi oameni din Epoca de Aur a 
Americii, a cărui avere a fost creată de 
pe urma afacerilor cu vapoare cu aburi, 
căi ferate, investiții private şi 
intermedieri financiare. Familia Van 
Alena creat New York Central Railroad 
Line şi ceea ce acum se numeşte Grand 
Central Terminal. Trustul caritabil al 
familiei, Fundaţia Van Alen, a fost o 
piatră de temelie la dezvoltarea 
Muzeului Metropolitan de Artă, Operei 
Metropolitane, New York City Ballet şi 
Băncii de Sânge din New York. 

În urma lui Lawrence Van Alen a 
rămas fiica sa, Allegra Van Alen Chase, 
care este în comă din 1992, şi nepoata 
sa, Schuyler Van Alen. 

UNU. Schuyler 


Nu avusese timp să jelească. De când se 
întorsese la New York, după asasinarea lui 
Lawrence în Rio (muşamalizată de Comisie printr- 
un necrolog corespunzător publicat în Times), 
Schuyler Van Alen fusese într-o fugă continuă. Nu 
avusese odihnă. Nu avusese răgaz. Un an de 
mişcare neîntreruptă, cu un pas înaintea 
Venatorilor care o urmăreau. Un zbor la Buenos 
Aires, urmat de unul în Dubai. O noapte albă într- 
un hotel din Amsterdam, urmată de o alta într-un 
pat supraetajat într-o sală de teatru din Bruges. 

Îşi sărbătorise cea de-a şaisprezecea aniversare 
la bordul unui tren transsiberian — petrecând cu un 
nes apos şi câteva prăjiturele ruseşti sfărâmicioase. 
Într-un fel sau altul, cel mai bun prieten al ei, 
Oliver Hazard-Perry, găsise o lumânare pe care s-o 
înfigă într-una din prăjiturelele suharki. El îşi lua 
slujba de Conduit foarte în serios. Doar graţie 
abilităților de contabil ale lui Oliver reuşiseră să 
tragă de bani atât de mult timp. Conclavul îi 
restricționase accesul la grasele conturi Hazard- 
Perry imediat ce părăsiseră New Yorkul. 

Acum era august în Paris şi era foarte cald. 
Ajunseseră aici şi descoperiseră că întregul oraş 
era aproape fantomatic: patiseriile, buticurile şi 
bistrourile aveau obloanele trase, iar proprietarii 
lor fugiseră pe plajele din nord pentru un concediu 
de trei săptămâni. Singurii oameni care mai erau 
prin oraş erau turiştii americani şi japonezi, care 
făceau coadă la fiecare galerie de artă, fiecare 
grădină din fiecare piaţă publică, omniprezenţi şi 
inevitabili în adidaşii lor albi şi şepcile de baseball. 
Dar Schuyler se bucura de prezenţa lor. Spera ca 
mulțimile care se mişcau agale să-i ajute, pe ea şi 


Oliver, să-i depisteze mai uşor pe urmăritorii 
Venatori. 

Schuyler reuşise să se deghizeze schimbându-și 
trăsăturile fizice, dar orice mutatio implica 
suferinţe mari. Nu-i spuse nimic lui Oliver, dar, în 
ultima vreme, abia dacă mai reuşea să-şi modifice 
culoarea ochilor. 

lar acum, după aproape un an, ieşiseră din 
ascunzătoare. Riscau, dar erau disperaţi. Traiul 
fără protecţia şi înţelepciunea societăţii lor secrete 
de vampiri şi a grupului select de însoțitori umani 
le pricinuise pierderi serioase. Și, deşi niciunul 
dintre ei nu voia să recunoască, se săturaseră să fie 
mereu pe fugă. 

Aşa că, deocamdată, Schuyler stătea pe scaunul 
din spate al unui autobuz, îmbrăcată într-o cămaşă 
albă, închisă până la gât, pantaloni negri şi balerini 
negri cu talpă de cauciuc. Părul ei brunet era prins 
în coadă şi nu era deloc machiată, cu excepţia unui 
strat subțire de luciu de buze. Intenţiona să treacă 
neobservată şi să se amestece prin restul oamenilor 
care făceau parte din personalul de catering 
angajat pentru acea seară. 

Dar, cu siguranţă, cineva avea să o observe. Cu 
siguranţă, cineva va auzi cât de tare-i bate inima, 
va observa că răsuflarea-i este întretăiată. Trebuia 
să se calmeze. Trebuia să se liniştească şi să devină 
organizatoarea de evenimente degajată care 
pretindea că este. Ani întregi, Schuyler excelase în 
a trece neobservată. Acum, viața ei depindea de 
asta. 

Autobuzul îi ducea peste un pod la Hotel 
Lambert, pe Ile Saint-Louis, o mică insulă pe 
Sena. Hotel Lambert era cea mai frumoasă casă 
din cel mai frumos oraş din lume. Cel puțin aşa i 
se părea ei. Deşi „casă? era puțin spus. Mai 
degrabă „castel”, ceva desprins dintr-un basm, cu 
ziduri masive ce se prelungeau în apă şi 
acoperişuri mansardate, străpungând ceața care le 
învăluia. Pe când era copil, se jucase de-a v-aţi 


ascunselea în grădinile în stil clasic, unde copacii 
tunşi în formă conică o duceau cu gândul la piesele 
unei table de şah. Îşi aminti cum punea în scenă 
producţii imaginare în imensa curte interioară şi 
cum arunca firimituri de pâine gâştelor, de pe 
terasa care dădea spre Sena. 

Cum luase viaţa aia ca pe ceva ce i se cuvenea! 
În seara asta nu avea să intre pe acel domeniu 
exclusivist în calitate de invitată, ci de servitoare 
umilă. Ca un şoarece care se târăşte într-o gaură. 
Schuyler era agitată şi avea nevoie de întreaga ei 
stăpânire de sine pentru a păstra aparențele. Se 
temea că în orice moment i-ar putea scăpa un țipăt 
— era deja aşa de agitată, încât nu-şi putea opri 
mâinile din tremurat. Îi vibrau şi fluturau în poală 
ca nişte păsări în colivie. 

Lângă ea, Oliver arăta foarte bine într-un 
costum de ospătar, un smoching cu un papion 
negru de mătase şi butoni argintii. Dar era palid pe 
sub gulerul tip fluture, cu umerii încordaţi sub o 
haină care-i era un pic prea mare. Ochii lui căprui 
erau întunecaţi şi băteau spre gri. Pe faţa lui Oliver 
nu se vedea acea expresie plictisită, goală, care era 
pe feţele celorlalți. Era vigilent, gata de fugă sau 
de luptă. Oricine se uita la el cu atenţie şi-ar fi dat 
seama. 

N-ar trebui să fim aici, se gândi Schuyler. Ce-o 
fi fost în capul nostru? Riscul e prea mare. Or să 
ne descopere şi or să ne despartă... şi apoi... mă 
rog, restul era prea oribil pentru a şi-l imagina. 

Transpira abundent pe sub cămaşa apretată. 
Aerul condiționat nu mergea şi autobuzul era plin 
ochi. Îşi lăsă capul să se rezeme de geam. 
Lawrence murise de mai bine de un an. Patru sute 
patruzeci şi cinci de zile. Schuyler le ţinea 
socoteala, gândindu-se că poate când va ajunge la 
un număr magic, nu va mai simţi durerea. 

Ăsta nu era un Joc, deşi, câteodată, îl percepea 
ca pe o versiune suprarealistă şi odioasă a jocului 
cu şoarecele şi pisica. Oliver îşi puse mâna peste a 


ei pentru a o opri din tremurat. Tremuratul îi 
apăruse cu câteva luni în urmă, doar o tresărire 
slabă la început, dar apoi, curând, îşi dădu scama 
că trebuia să se concentreze de fiecare dată când 
făcea ceva simplu, cum ar fi să ridice o furculiță 
sau să deschidă un plic. 

Ştia ce este şi nu putea face nimic. Doctoriţa Pat 
îi spusese prima oară când fusese la ea la cabinet: 
era singura Dimidium Cognato, prima metisă, şi 
nimeni nu ştia cum va reacţiona corpul ei omenesc 
la transformarea în ființă nemuritoare; aveau să 
apară efecte secundare, obstacole specifice. 

Se simţi totuşi mai bine după ce Oliver o luă de 
mână. El ştia mereu ce trebuie să facă. Depindea 
de el foarte mult, iar în ultimul an petrecut 
împreună dragostea ei pentru el crescuse. Îl strânse 
de mână, împletindu-şi degetele cu ale lui. Sângele 
lui era cel care curgea prin venele ei, gândirea lui 
rapidă îi adusese salvarea. 

Schuyler nu se mai gândea deloc la ceea ce 
lăsaseră în urmă în New York. Toate deveniseră 
trecut. Alesese şi era împăcată cu alegerea făcută. 
Îşi acceptase viaţa aşa cum era. Din când în când îi 
era tare dor de Bliss, prietena ei, şi, mai mult decât 
orice, voia să ia legătura cu ea, dar asta era exclus. 
Nimeni nu trebuia să afle unde erau. Nimeni. Nici 
măcar Bliss. 

Poate aveau noroc în seara asta. Până acum 
avuseseră. Ah, scăpaseră de câteva ori ca prin 
urechile acului — în seara aceea în Köln, când 
fugise brusc de o femeie care întrebase cum ajunge 
la catedrală. I/luminata o dăduse de gol. Schuyler 
surprinsese strălucirea caldă şi imperceptibilă din 
amurg, înainte de a o lua la sănătoasa. Deşi te 
deghizai, la un moment dat adevărata ta natură 
ieşea la iveală. 

Nu asta susținuse Anchetatorul în timpul 
investigației oficiale asupra evenimentelor din 
Rio? Că poate Schuyler nu era cine se crede că e? 

Proscrisă. Fugară. Asta era acum. Cu siguranță 
nu nepoata îndoliată a lui Lawrence Van Alen. 

Nu. 

Conform celor stabilite de Conclav, ea era 
asasina lui. 

DOI. Mimi 


Ah, ce scârbos! Călcase în ceva dezgustător. 
Mai mult decât dezgustător. Plescăi sub talpa ei — 
ceva umed. Orice ar fi, sigur i-a distrus cizmele 
din piele de ponei. Ce-o fi fost în capul ei când şi-a 
luat cizmele astea într-o misiune de recunoaştere? 
Mimi Force ridică piciorul şi evaluă pagubele. 
Modelul de zebră era pătat cu ceva maroniu care 
se scurgea. 

Bere? Whisky? Un amestec din toate băuturile 
ieftine care se vindeau aici? Cine să ştie? Pentru a 
mia oară anul ăsta, se întrebă de ce mama naibii 
acceptase ea misiunea asta. Era ultima săptămână 
din august. Ar fi trebuit să se fie pe o plajă din 
Capri, să se bronzeze şi să-şi bea al cincilea lichior 
limoncello. Nu să se strecoare pe furiş într-o 
bombă aflată în mujlocul zonei rurale, undeva între 
regiunile aride şi vechile zone industriale. Mă rog, 
oriunde s-ar fi aflat, era vorba de un loc adormit şi 
trist, şi Mimi abia aştepta să plece de acolo. 

— Ce s-a-ntâmplat? întrebă Kingsley Martin, 
dându-i un ghiont. Te strâng iar pantofii? 

— Mă laşi în pace? oftă ea, îndepărtându-se de 
el, arătând astfel limpede că separeul unde se 
ascundeau era mult prea strâmt pentru amândoi. 

O oboseau tachinările lui. Mai ales de când, spre 
oroarea ei, descoperise că începea să-i placă. Asta 
era inacceptabil. Ea-l ura pe Kingsley Martin. 
După tot ce-i făcuse, nu putea înţelege cum să aibă 
alte sentimente. 

— Păi, şi distracţia unde e? îi făcu el cu ochiul. 

Cel mai enervant lucru la Kingsley — în afară de 
faptul că încercase odată s-o ucidă — era că, pe 
undeva între urmărirea unei piste pe plajele din 
Punta del Este sau prin zgârie-norii din Hong 

Kong, Mimi începuse să-l considere... atrăgător. 
Era suficient pentru a 1 se întoarce stomacul pe 
dos. 

— Haide, Force, relaxează-te! Ştii că mă vrei, 
zise el cu un zâmbet infatuat. 

— Ah, Doamne! pufni ea, întorcându-se astfel 
încât părul ei blond şi lung îl biciui direct peste 
faţă. S-o crezi tu! 

Poate că el era mai puternic şi mai rapid decât 
ea — cel mai puternic din echipa Venatorilor, şi, în 
toate sensurile, şeful ei — dar de fapt ea ar trebui să 
fie la conducere, deoarece avea un rang mai înalt 
în ierarhia Conclavului. Dacă adunătura aia de laşi 
mai putea fi numită Conclav. 

Kingsley Martin o să aibă o surpriză dacă spera 
că avea şanse cu ea. Poate că era extrem de drăguţ 
(la naiba cu înfăţişarea de star rock), dar nu conta 
nicio iotă. Ea nu era interesată, oricât de tare 1 se 
accelera pulsul când stătea lângă ea. Ea era sortită 
altuia. 

— Mmm, drăguţ. Nu foloseşti şamponul de la 
hotelul din aeroport, nu? Asta e ceva de calitate, 
toarse el ca o pisică. Dar ce-l face aşa mătăsos şi 
moale, balsamul? 

— Mai taci! Mai... 

— Stai un pic. Păstrează-ți discursul pentru 
after-party. Văd omul nostru. Eşti pregătită? o 
întrerupse Kingsley cu voce serioasă acum, 
controlată. 

— Da, răspunse Mimi la fel de serioasă. 

Văzu martorul lor, motivul pentru care se aflau 
de fapt câțiva kilometri depărtare de Lincoln, 
Nebraska (asta era! îşi aminti acum). Un fost 
membru al unei fraternității, probabil în jur de 
treizeci de ani, cu început de burtă de bere şi o faţă 
buhăită de om la vârsta mijlocie. Era genul de 
bărbat care părea că în liceu jucase pe poziția de 
fundaş, dar care se îngrăşase apoi stând toată ziua 
la birou. 

— Bine, pentru că n-o să fie uşor, o avertiză 
Kingsley. OK, băieţii îl vor conduce către separeul 
ăla din colţ şi noi îl urmărim. Îl confruntăm şi pe 
urmă plecăm. Nimeni nu va observa atâta timp cât 
nu ne ridicăm. Chelneriţa nici nu va obosi să vină 
până aici. 

Era mai uşor şi mai puţin dureros să intri în 
mintea lui va în timpul perioadelor de somn activ, 
dar nu-şi permiteau luxul de a aştepta până când 
suspectul avea să se lase furat de Moş Ene. Aşa că 
plănuiau să intre nepoftiţi în subconştientul lui, 
fără nicio avertizare şi fără consideraţie. 

Era mai bine aşa: tipul nu va avea unde să se 
ascundă. Nu va avea timp de pregătiri. Voiau 
adevărul gol-goluţ şi de data asta aveau să-l afle. 

Venatorii erau Căutătorii Adevărului, cu abilități 
fantastice de a descifra vise şi a accesa amintiri. 
Deşi doar o vărsare de sânge le-ar permite să 
spună care amintire e falsă şi care adevărată, mai 
erau şi alte metode, mai rapide, de a separa 
realitatea de ficţiune fără a fi nevoiţi să recurgă la 
Sărutul Sacru. Mimi ştia că o judecată a sângelui 
era admisă de Comisie doar în cazurile în care erau 
aduse acuzaţii grave, cum fusese cazul ei. Altfel, 
practica de a vâna amintirile, venatio, deşi nu era 
infailibilă, era acceptabilă şi le servea scopurilor. 
Mimi participase la un curs intensiv de training ca 
Venator înainte de a veni aici. O ajutase şi faptul 
că fusese una de-a lor într-o viaţă anterioară. Odată 
ce re-învăţase lucrurile de bază, era ca mersul pe 
bicicletă — amintirile esenţiale ieşiră la iveală şi 
întregul exercițiu îi deveni o a doua natură. 

Mimi privi cum Sam şi Ted Lennox, frații 
gemeni care întregeau echipa lor de Venatori, îl 
duseră pe martor într-un separeu întunecos dintr- 
un colţ. Îi dăduseră să bea bere după bere la bar, 
aşa că domnul Zile-de-Glorie-Apusă probabil avea 
impresia că tocmai îşi făcuse noi prieteni. 

Imediat ce se aşezară, Kingsley se strecură pe 
bancheta din faţa lor, cu Mimi lângă el. 

— Hei, amice, ne mai ţii minte? întrebă el. 

— Ce? 

Tipul era treaz, dar beat şi somnoros. Mimi 
simți un pic de milă. El nu ştia ce avea să i se 
întâmple. 

— Sunt sigur că pe ea o ţii minte, spuse 
Kingsley, obligându-l pe martor să se uite în ochii 
lui Mimi. 

Mimi îl ţintui pe tip cu focul ei mocnit, iar 
pentru lumea din exterior el era doar fascinat de 
frumoasa blondă şi se uita lung la ochii ei verzi. 

— Acum, ordonă Kingsley. 

Fără să mai piardă timpul, cei patru Venatori 
intrară în glom, luând şi martorul cu ei. Era simplu 
ca bună ziua. 

TREI. Bliss 


Primul lucru care-i trecu prin minte, când se 
trezi în aceea dimineaţă, era că jaluzele de un alb 
strălucitor 1 se păreau cunoscute. De ce i se păreau 
cunoscute? Nu. Nu era bine. Nu era întrebarea 
potrivită. larăşi se grăbise. Se întâmplă. Dar acum 
trebuia să se concentreze. Zilnic trebuia să-şi pună 
trei întrebări foarte importante, iar asta nu era una 
dintre ele. 

Prima întrebare era: Cum mă cheamă? 

Nu-şi putea aminti. 

Era ca şi cum ar fi încercat să descifreze o 
mâzgălitură pe o foaie de hârtie. Ştia ce ar fi 
trebuit să fie, dar nu reuşea să înțeleagă scrisul. Ca 
şi cum ar fi avut ceva inaccesibil, undeva de partea 
cealaltă a unei uşi închise, a cărei cheie o pierduse. 
Sau ca şi cum s-ar fi trezit fără vedere. Bâjbâia cu 
disperare prin întuneric şi încerca să nu se lase 
cuprinsă de panică. 

Cum mă cheamă? 

Numele ei. Trebuia să-şi amintească numele ei. 
Altfel...altfel... refuză să se gândească la asta. 

A fost odată ca niciodată o fată pe nume...? 

A fost odată ca niciodată o fată pe nume... 

Avea un nume neobişnuit. Măcar atât ştia. Nu 
era unul dintre numele inscripţionate pe cănile de 
cafea din magazinele cu suveniruri din aeroporturi 
sau gravate pe plăcuţele suvenir care se agaţă pe 
uşa dormitorului după ce te-ai întors de la 
Disneyland. Avea un nume neobişnuit şi frumos şi 
care avea o semnificație. Ceva ce însemna zăpadă 
sau suflare sau bucurie sau fericire sau... 

Bliss. Da. Ăsta era. Bliss Llewellyn. Aşa o 
chema! Îşi amintise! Îl îmbrăţişă strâns. Numele ei. 

Sinele ei. Atâta timp cât îşi amintea cine este, era 
în regulă. Nu avea s-o ia razna. Nu azi, cel puţin. 

Dar era dificil. Era atât de dificil pentru că acum 
trebuia să-l ia în calcul şi pe Vizitator. Vizitatorul 
care era în ea, care era ea, din toate punctele de 
vedere. Vizitatorul care răspundea la numele ei. Îl 
numea Vizitator, deoarece îi venea mai uşor să 
creadă că situaţia ei este doar una temporară. În 
final, ce fac vizitatorii? Pleacă. 

Bliss se întrebă dacă mai era ea însăşi atunci 
când altcineva lua deciziile. Când vorbea în locul 
el. Când mergea cu picioarele ei. Când îi folosea 
mâinile pentru a aduce moartea persoanei mult 
iubite. 

Se înfioră. Brusc îşi aminti. Un băiat brunet care 
zăcea inert în braţele ei. Cine era? Exista un 
răspuns undeva, dar trebuia să-l caute temeinic. 
Imaginea se estompă. Poate mai târziu avea să-şi 
amintească. Acum trebuia să treacă la a doua 
întrebare. 

Unde mă aflu? 

Jaluzelele. Jaluzelele erau un indiciu. I se părea 
îndeajuns că era în stare să vadă ceva. Se întâmpla 
din ce în ce mai rar. Mare parte din timp se trezea 
în beznă. Se concentră asupra jaluzelelor. Erau din 
lemn şi vopsite în alb. Erau frumoase în felul lor, 
aveau ceva ce amintea de o locuinţă la fermă sau o 
căbănuţă englezească — cu excepția faptului că 
erau prea strălucitoare, prea lucioase şi perfecte. 
Semănau mai degrabă cu cele din căsuţa 
englezească imaginată de Martha Stewart. Ah, nu-i 
de mirare că i se păreau cunoscute. 

Bliss îşi dădu seama unde se afla. Ar zâmbi dacă 
ar mai putea. 

În Hamptons. Era în casa lor din Hamptons. 
Erau în Cotswold. Bobianne îi dăduse casei un 
nume. Bobianne? Bliss văzu imaginea unei femei 
înalte şi suple, machiată exagerat şi încărcată de 
bijuterii masive. Putu chiar să simtă mirosul 

parfumului nociv al mamei ei vitrege. Totul 
începea să revină rapid la suprafaţă. 

Într-o vară, în timpul unei cine festive acasă la 
un creator de modă faimos, Bobianne aflase că 
toate reşedințele din zonă poartă un nume. 
Proprietarii îşi botezau casele „„Mandalay” sau 
„Oak Valley”, în funcţie de gradul lor de snobism. 
Bliss sugerase Dune House drept nume pentru 
locuinţa lor, datorită unei dune de nisip aflate la 
extremitatea proprietăţii, aproape de faleză. Dar 
Bobianne avea alte idei. „Cotswold”! Şi nici măcar 
nu fusese vreodată în Marea Britanie. 

OK. Bliss răsuflă uşurată. Reuşise să-şi dea 
seama unde se află, dar nu avea niciun sens. 

Ce căuta în Hamptons? 

Era o străină în propria ei viaţă, o turistă în 
propriul trup. Dacă cineva ar fi întrebat-o cum se 
simţea, Bliss i-ar explicat astfel: e ca şi cum ai fi la 
volanul maşinii, dar stai pe bancheta din spate. 
Maşina merge singură şi tu nu ai nici un control 
asupra ei. Dar e maşina ta, cel puţin asta crezi tu. 
Oricum, fusese o vreme când era a ta. 

Sau ca şi cum ai fi într-un film. Filmul este 
despre viaţa ta, dar tu nu mai ai niciun rol în el. 
Altcineva îl sărută pe frumosul actor principal şi 
ține monologurile dramatice. Tu doar priveşti. 
Bliss era un observator al propriei sale vieţi. Bliss 
nu mai era Bliss, ci doar amintirea a ceea ce fusese 
odată. 

Uneori nu era sigură nici dacă existase cu 
adevărat vreodată. 

PATRU. Schuyler 


Autobuzul opri dincolo de porți şi grupul se 
puse tăcut în mişcare. Schuyler observă că până şi 
cei mai plictisiţi dintre colegii ei de serviciu, o 
colecţie arogantă de actori şi actrițe aflați la al 
doilea job, precum şi un student sau doi, se uitau 
de jur împrejur uluiți. Clădirea şi zona 
împrejmuitoare erau la fel de opulente şi 
intimidante ca şi Luvrul, doar că aici /ocuia încă 
cineva. Era o reşedinţă, nu un monument național. 
Hotel Lambert fusese închis pentru public o lungă 
perioadă din istoria sa. Doar câţiva aleşi pe 
sprânceană se puteau lăuda că fuseseră primiţi 
dincolo de uşile masive. Restul lumii doar 
frunzărea cărți cu fotografii ale acestei clădiri. Sau 
intra în calitate de personal de catering. 

Când trecură pe lângă fântânile arteziene, Oliver 
o înghionti. 

— Eşti bine? întrebă el în franceză. 

Încă un motiv să fie recunoscători Şcolii 
Duchesne. Anii întregi de teme obligatorii la 
limbile străine îi ajutaseră, la interviul de angajare, 
să se dea drept lucrători din Marsilia -— deşi 
accentele lor învăţate din manuale puteau oricând 
să-i dea de gol. 

— Pari îngrijorată. Ce s-a-ntâmplat? 

— Nimic. Doar mă gândeam iar la anchetă, 
spuse Schuyler, în timp ce se îndreptau spre 
intrarea de serviciu din spatele casei. 

Îi reveni în minte acea zi groaznică de la 
Depozitar, fiind fusese acuzată pe nedrept. 

— Cum au putut să creadă aşa ceva despre 
mine? 

— Nu te mai gândi la asta. Nu vei schimba 
nimic, zise Oliver cu hotărâre. Ceea ce s-a 

întâmplat pe Corcovado a fost groaznic şi nu a fost 
vina ta. 

Schuyler dădu din cap, reținându-şi lacrimile 
care o podideau de fiecare dată când îşi amintea 
acea zi. Oliver avea dreptate, ca întotdeauna. 
Trecutul era trecut. Trebuia să se concentreze 
asupra prezentului. 

— Nu-i aşa că locul ăsta e minunat? spuse ea. 
Apoi, ca să nu-i audă nimeni, îi şopti: Cordelia m- 
a adus aici de câteva ori când s-a întâlnit cu prinţul 
Henri. Am stat în apartamentele din aripa estică, 
destinate oaspeţilor. Adu-mi aminte să-ți arăt 
Galerie d'Hercule şi biblioteca poloneză. Au 
pianul lui Chopin. 

Simţi un amestec de admiraţie şi tristeţe în timp 
ce în urma grupul tăcut pe holurile de marmură 
strălucitoare. Admiraţie pentru frumuseţea clădirii, 
construită de acelaşi arhitect care proiectase şi 
Palatul Versailles şi având aceleaşi cornişe aurite şi 
înflorituri baroce, şi tristeţe pentru că această 
clădire îi amintea de Cordelia. Cu siguranţă i-ar fi 
prins bine acum perseverenţa tăioasă a bunicii ei. 
În timp ce Schuyler avea o mulţime de îndoieli, 
Cordelia Van Alen n-ar fi stat pe gânduri să intre 
neinvitată la o petrecere pentru a obține ceea ce îşi 
dorea. 

Petrecerea din acea seară era intitulată „O mie şi 
una de nopţi”, un omagiu adus extravagantului Bal 
Oriental care avusese loc aici în 1969. La fel ca şi 
petrecerea de atunci, cea din această seară avea să 
includă sclave dansatoare, purtători de torţe 
semidezbrăcaţi, cântăreţi la ţiteră şi muzicanți 
indieni. Normal, erau şi câteva lucruri moderne în 
plus: o întreagă echipă de actori dintr-un musical 
de Bollywood avea să dea o reprezentaţie la 
miezul nopții, şi în locul elefanților din papier 
mâché de la intrare, o pereche de elefanţi indieni 
adevărați fusese împrumutată de la un circ 
ambulant thailandez. Pachidermele aveau să ducă 
nişte oameni sub baldachine aurite. 

Ziarele deja o porecliseră „Ultima petrecere”. 
Petrecerea ce va pune capăt tuturor petrecerilor. 
Petrecerea ce va marca sfârşitul unei ere. Ultima 
noapte în care legendara reşedinţă va fi gazda unor 
persoane de viță regală. 

Pentru că Hôtel Lambert fusese vândut. Mâine, 
nu va mai fi căminul ultimilor descendenţi ai 
familiei regelui Ludovic Filip, cel din urmă rege al 
Franţei. Mâine, proprietatea va aparţine unui grup 
străin. Mâine, palatul va cădea în mâinile unor 
dezvoltatori care erau îndeajuns de bogaţi pentru a 
accepta preţul extrem de ridicat al proprietăţii. 
Mâine, va fi împărțit sau renovat sau transformat 
în muzeu sau orice altceva ar fi avut grupul în 
plan. 

Dar diseară avea să fie scena ultimului mare Ba/ 
des Vampires: societatea pariziană cu Sânge 
Albastru se va aduna pentru ultima oară, într-o 
sărbătoare demnă de poveştile Șeherezadei. 

— Cordelia mi-a zis că Balzac 1-a făcut avansuri 
odată, în timpul unui bal ţinut aici. Pe atunci era o 
debutantă, într-un ciclu inferior, înainte de a 
deveni bunica mea, îi spuse ea lui Oliver în timp 
ce se îndreptau spre vastele bucătării de la subsol, 
unde aparatura de uz casnic modernă, din oțel 
inoxidabil, era instalată alături de vatra medievală. 
Mi-a zis că era foarte beat. Îţi poţi închipui? 

— Unul dintre creierele luminate ale Franţei 
făcând avansuri unei puştoaice de optsprezece ani? 
zise el, zâmbind afectat şi împingând o uşă 
batantă. Cu siguranţă! 

Petrecerea începea peste două ore, iar ei îi găsiră 
pe bucătari ţipând nervoşi unul la altul, întreaga 
bucătărie fiind într-o agitație de pregătiri grăbite. 
Din cazanele imense ieşeau aburi, iar încăperea 
mirosea a unt topit în tigaie — afumat şi delicios. 

— Ce căutaţi aici? întrebă bucătarul-şef când 
ajutoarele de  ospătari sosiră. Allez, allez, sus cu 
voi! 

Bucătarul avu o scurtă ceartă cu directorul de 
personal, într-un final conveniră ca ospătarii să-i 
ajute pe cei care serveau sus, aşa că Schuyler şi 
Oliver se văzură separați. 

Pe Schuyler o trimiseră afară, unde îi găsi pe 
dresorii elefanților explicându-le actorilor care îi 
interpretau pe Regele şi Regina Siamului cum să 
ţină animalele în frâu. Încercând să se facă utilă, 
începu să aprindă lumânările, să netezească feţele 
de masă şi să aranjeze buchetele de flori de pe 
mese. Totul din jurul ei, întreaga curte interioară, 
era o cacofonie de zgomote, cu circari şi acrobaţi 
ce săreau de pe acoperișuri, muzicanți care-şi 
acordau instrumentele şi dansatoare sclave care se 
hlizeau la modelele masculine semidezbrăcate. 

Într-un sfârşit, toate lumânările au fost aprinse. 
Mesele aranjate. Totul era gata. Un singur lucru 
era cert. Avea să fie o petrecere de pomină. 

Îl găsi pe Oliver ştergând pahare. 

— "Ține minte — ne întâlnim la baza scărilor, 
după prima tură, şopti Oliver, încercând să nu 
atragă prea mult atenţia celorlalți ospătari. O să am 
grijă de tine. 

Superiorii lor le ordonaseră să-şi închidă 
telefoanele mobile, nu că ar fi contat, din moment 
ce niciunul dintre ei nu reuşea să aibă semnal. Nu 
erau permise turnuri de telefonie mobilă în această 
parte exclusivistă a insulei. 

Schuyler dădu din cap. Îşi vor îndeplini 
sarcinile: ea făcea parte din echipa responsabilă cu 
întâmpinarea oaspeților cu tăvi de pahare cu 
şampanie, atunci când aceştia aveau să coboare de 
pe vas. Oliver va fi sus, la bar. 

— ŞI, Sky? Va fi bine. Va trebui ca ea să te 
primească, zâmbi el. O să am eu grijă de asta. 

Bravada lui o făcu să-l îndrăgească şi mai mult. 
Dragul, dulcele, bunul Oliver, care lăsase în urmă, 
în New York, tot ce iubea, pentru a o salva şi 
proteja pe ea. Ştia că şi lui îi este teamă, dar nu 
avea de gând să lase să se vadă. 

Planul din seara asta era, în cel mai bun caz, 
doar o posibilitate improbabilă. Nici măcar nu ştia 
dacă Contesa de Paris, amfitrioana serii şi viitoarea 
fostă proprietară a Hotel Lambert, avea să-şi 
amintească de ea. Cu atât mai puţin să îi ofere 
adăpostul pe care-l căutau cu atâta disperare. Dar 
trebuia să întrebe, pentru ea şi pentru Oliver. Şi 
trebuia să încerce, dacă dorea vreodată să se 
răzbune pe demonul care îi ucisese bunicul. 

Conclavul european era ultima şi singura ei 
speranţă. 

CINCI. Mimi 


A intra în subconştientul cuiva este ca şi cum ai 
descoperi o nouă planetă. Universul interior al 
fiecăruia dintre noi este unic şi diferit. Unele sunt 
dezordonate, pline ochi cu secrete întunecate şi 
perverse exilate la marginea minţii, ca lenjeria 
intimă îndrăzneață şi cătuşele vârâte în fundul unui 
dulap. Unele sunt la fel de neprihănite şi clare ca o 
pajişte primăvăratică: pline de iepuraşi veseli şi 
fulgi de nea. Astea sunt rare. Psihicul tipului ăstuia 
părea unul normal şi Mimi alese un mediu neutru 
în care să-l interogheze — casa copilăriei lui. O 
bucătărie tipic suburbană: faianță albă, masă 
cromată — curată, ordonată şi obişnuită. 

Kingsley trase un scaun şi-l puse în faţa tipului 
din fraternitate. 

— De ce ne-ai minţit? întrebă el. 

În glom, Venatorul arăta extrem de frumos. 
Glom-ul contribuia la asta: îi făcea pe vampiri să 
pară şi mai frumoşi decât erau deja. 

— Despre ce vorbeşti? întrebă tipul cu o 
expresie nedumerită pe față. 

— Arată-1! 

Mimi găsi amintirea şi o puse să ruleze pe 
televizorul din bucătărie. 

— Îți aminteşti de noaptea asta? întrebă 
Kingsley, uitându-se la tip cum iese în balconul 
unui hotel şi priveşte un bărbat înalt care duce în 
braţe dincolo de porțile hotelului o formă inertă, de 
mărimea unui copil. Îţi aminteşti de bărbatul ăsta? 

Jordan Llewellyn fusese dată dispărută de peste 
un an. Fetiţa de unsprezece ani fusese răpită din 
camera ei de hotel exact când Conclavul era 
măcelărit de cei cu Sânge Argintiu la o petrecere. 

Venatorii scanaseră amintirile tuturor celor care 
se aflaseră la hotel în noaptea în care fetiţa 
dispăruse — fiecare oaspete, fiecare membru al 
personalului, de la agenţii de pază la menajere — 
dar fără niciun rezultat. Familia Llewellyn fusese 
prea traumatizată pentru a fi de vreun ajutor. Ceea 
ce era de înţeles, dar inutil. Nimeni nu ştia nimic, 
nimeni nu-şi amintea nimic. Cu excepția tipului 
care stătea acum în faţa lor. 

— Ne-ai spus că ai văzut ceva. Că l-ai văzut pe 
bărbatul ăsta când ai ieşit să fumezi o ţigară, zise 
Kingsley. Bărbatul ăsta nu există. Ne-ai minţit. 

— Dar eu nu fumez, protestă membrul 
fraternității. Nu-mi aduc aminte de asta deloc. Ce 
se întâmplă? Cine sunteţi? 

În bar, Mimi observă că el începea să se agite. 
Nu mai aveau prea mult timp la dispoziţie. 

— De ce ne-ai minţit? Răspunde la întrebare! 
ordonă Kingsley. 

De luni de zile erau pe urmele fiecărei persoane 
ce fusese cazată în acea noapte la hotel şi care se 
potrivea descrierii date de membrul fraternității. 
Vânaseră directori de marketing, oameni de afaceri 
în vacanţă, turişti şi localnici. Dar nu descoperiseră 
nimic care să le atragă atenția. După mai bine de 
jumătate de an începură să se întrebe dacă nu 
cumva erau pe urmele unei fantome, unei umbre, 
unei Fata Morgana. Întreaga echipă era frustrată şi 
cu nervii întinşi la maximum. Chiar ieri, Conclavul 
le ordonase să lase baltă misiunea şi să se întoarcă 
la New York. Jordan dispăruse, cazul era închis. 
Dar Kingsley decisese că ar fi bine să-i mai facă o 
vizită martorului lor. 

— Hai să reformulez: cine ţi-a spus să ne minţi? 
întrebă Kingsley. 

— Nimeni... Nu ştiu ce vreţi să auziţi de la 
mine... nu-mi amintesc noaptea aia. Nu-mi 
amintesc nici de voi. Cine sunteţi? Ce căutaţi în 
bucătăria mamei mele? 

— Ce căutai în Rio? întrebă blând Ted Lennox, 
arogându-şi rolul polițistului bun. 

— Un prieten de-al meu s-a însurat, bolborosi 
el. Ne aflam acolo pentru petrecerea burlacilor. 

— Te-ai dus tocmai până la Rio pentru o 
petrecere a burlacilor? Tu? pufni Mimi, trăgând cu 
ochiul în lumea reală şi uitându-se la trupul lui 
întins cu faţa în jos pe masă. 

Tipul arăta ca şi cum nu ar fi ajuns în viaţa lui 
mai departe de colţul străzii. 

— Hei, până nu demult am locuit la New York. 
Am fost bancher. Mereu plecam undeva când se 
căsătorea unul dintre noi. Thailanda. Vegas. 
Punta Cana. Dar mi-am pierdut slujba şi am fost 
nevoit să mă mut cu părinții. Nu mă urî pentru 
asta! 

— Ai fost disponibilizat? 

— Nu... doar că... nu-mi mai amintesc foarte 
bine ce s-a întâmplat. Mi-am luat un concediu şi 
nu m-am mai întors. E ceva în neregulă aici, spuse 
el cu o expresie îngrijorată pe faţă, arătând spre 
cap. 

Dacă te gândeşti mai bine, era într-adevăr ceva 
straniu la martorul ăsta. Mimi şi-l amintea altfel. 
Tipul pe care-l interogaseră cu un an în urmă se 
exprima cu mult mai multă claritate, era mult mai 
vioi şi mult mai încrezut. I se păruse ciudat că 
acum îl găsiseră într-un colț uitat de lume. 
Presupusese că cine stă la un hotel aşa de fiţos 
trebuie să provină dintr-un loc la fel de interesant. 

— Nu minte, zise Sam. Uitaţi-vă la cortexul 
prefrontal. E clar. 

— Nu-şi aminteşte noaptea respectivă, se arătă 
de acord Ted. 

— Mai scoate-o la lumină, spuse Kingsley. Nu 
are nici un sens. 

Mimi aduse pentru a doua oară amintirea în faţa 
lor. Toţi patru priviră cu atenţie. Era la fel: bărbatul 
înalt, forma inertă şi ţigara. Dar Sam avea dreptate 

— cortexul lui pre-frontal arăta că tipul nu minţea 
când spunea că nu-şi aminteşte nimic. 

— Of, Doamne Dumnezeule! Cum a putut să ne 
scape asta? Force! Lennox! Uitaţi-vă! strigă 
Kingsley, mărind marginea fotografiei. 

Atunci Mimi văzu ceea ce vedea şi Kingsley: o 
uşoară tăietură pe marginea amintirii. Era ca o 
cusătură care fusese reparată. Era atât de fină şi 
atât de bine realizată, încât nu aveai cum s-o 
observi vreodată. Oricine ar fi făcut asta era 
extrem de bun. Trebuia să fii avansat în arta 
glomului pentru a-ţi reuşi aşa ceva. O amintire 
falsă transformată în mod profesional într-una 
adevărată. Îndeajuns de bună pentru a păcăli o 
echipă întreagă de Venatori, timp de peste jumătate 
de an. Imprimarea amintirilor false asupra celor cu 
Sânge Roşu era o operaţiune foarte periculoasă. 
Putea să dea oamenii peste cap: îi transforma în 
nebuni de legat, incapabili să distingă adevărul de 
ficțiune. Sau putea transforma un bancher de oraş 
într-un trântor care locuia la ţară, cu părinţii. 

— Dă-i drumul, spuse Kingsley obosit. 

Mimi dădu din cap. Îşi slăbi strânsoarea asupra 
minţii lui şi toți patru ieşiră înapoi la lumea reală. 
Martorul lor sforăia, prăbuşit peste masă. 

Ăsta nu era un suspect. 

Era o victimă. 

ȘASE. Bliss 


Din acea dimineaţă de pe vârful muntelui 
Corcovado — muntele cocoşat —, Bliss trebuia să-şi 
pună zilnic trei întrebări importante. Cine sunt? 
Unde sunt? Ce mi s-a întâmplat? 

Începuse acest exerciţiu nu demult, când se 
trezise şi nu putea aminti de ce e aşa de tristă. Apoi 
a doua zi nu şi mai putea aminti dacă e singură sau 
nu la părinți. Dar ceea ce o speriase cu adevărat 
era ziua în care se uitase în oglindă şi i se păruse 
că vede o străină. N-avea nici cea mai vagă idee 
cine e fata roşcată. 

Şi atunci îi veni ideea să-şi pună aceste trei 
întrebări în fiecare dimineaţă. 

Dacă nu-şi găsea timp pentru a-şi aminti cine 
era, atunci Vizitatorul avea s-o copleşească cu 
totul. Şi adevărata Bliss Llewellyn, fata care picase 
cândva la testul pentru permisul auto într-un 
Cadillac decapotabil din anii '50, nu va mai exista. 
Nici măcar această amintire a ei, pe jumătate 
estompată, care stăruia încă într-un colţ al minții. 

Aşa deci. Erau în Hamptons. Era dimineaţă. Se 
pregătea pentru micul dejun; slujitorul ei o striga. 
Nu; nu era slujitorul — era tatăl ei. „Slujitor” era 
cuvântul cu care Vizitatorul îl desemna pe Forsyth. 
Se întâmpla câteodată. Uneori descoperea că-l 
poate auzi pe Vizitator foarte clar. Dar apoi se 
trântea o uşă şi ea se afla din nou de partea 
cealaltă, în beznă. Vizitatorul avea acces la trecutul 
ei, la întreaga ei viaţă, dar ea nu putea intra într-a 
lui. Conversaţiile lui cu Forsyth se efectuau în 
spatele uşilor închise, gândurile lui erau ascunse în 
umbră. 

O parte din ea era uşurată că Vizitatorul nu mai 
conversa cu ea. Îşi amintea vag că existaseră 

cândva câteva discuţii scurte, dar încetaseră. Acum 
era doar linişte. Înţelegea că situaţia e aşa pentru 
că el nu simţea nevoia să comunice cu ea pentru a 
prelua controlul. În trecut, el prelua controlul când 
ea leşina, dar acum nu mai avea nevoie de ea 
pentru a face ceea ce poftea. Acum era pe scaunul 
şoferului. 

Totuşi, nici ea nu fusese abandonată la marginea 
drumului. Răspunsese cu succes la prima întrebare, 
nu-i aşa? 

Era Bliss Llewellyn. Fiica senatorului Forsyth 
Llewellyn şi fiica vitregă a răposatei Bobianne 
Shepherd. Crescuse în Houston până când famila 
ei se mutase în Manhattan, imediat după ce ea 
împlinise cincisprezece ani. Era elevă la şcoala 
Duchesne pe E 96 Street şi activităţile ei preferate 
erau, în ordine aleatorie: să fie majoretă, să facă 
cumpărături şi să fie fotomodel. O, Doamne, sunt 
o pipiţă, se gândi Bliss. Nu putea fi doar atât, 
trebuia să mai existe ceva. 

De la început. OK. O chema Bliss Llewellyn şi 
crescuse într-o vilă somptuoasă în cartierul River 
Oaks din Houston, dar zona ei preferată din Texas 
era ranch-ul bunicului ei, unde călărea prin preriile 
acoperite de flori sălbatice. Disciplina favorită la 
şcoală erau artele şi spera să aibă într-o bună zi 
propria ei galerie de artă sau, dacă nu, să devină 
custode la Met. 

Era Bliss Llewellyn şi în acest moment se afla 
în Hamptons. O comunitate bogată la marginea 
oceanului, la două ore distanță de Manhattan (în 
funcție de trafic), unde oamenii din oraş veneau să 
„uite de tot şi toate”, doar pentru a se trezi direct în 
mijlocul a tot şi toate. August în Hamptons era la 
fel de frenetic ca şi septembrie în New York. Pe 
vremea când era doar Bliss şi nu un recipient al 
răului (sau R A.R., aşa cum ajunsese să se 
gândească la situaţia ei atunci când voia să râdă în 
loc să plângă), mama ei vitregă îi târâse pe toţi aici 
pentru că „aşa se făcea”. 

Bobianne era disperată să facă „ceea ce trebuie” 
şi întocmise o listă întreagă cu ce trebuie şi ce nu 
trebuie făcut — ai fi zis că într-o viaţă anterioară 
fusese redactor la o revistă. Ceea ce era trist la 
Bobianne era faptul că mereu încerca din răsputeri 
să fie în ton cu moda, dar sfârlea prin a realiza 
exact opusul. 

Începură să o copleşească imagini ale ultimei 
veri adevărate petrecute în Hamptons. Bliss era o 
fată sportivă şi îşi petrecuse cele trei luni în şa, 
navigând, jucând tenis şi învățând să facă surf. În 
anul acela îşi scrântise din nou încheietura mâinii 
drepte. În primele trei cazuri fusese vorba de 
sporturi — la schi, când naviga şi când juca tenis. 
De data asta însă era vorba de un motiv stupid, 
tipic pentru Hamptons. Se împiedicase de noile ei 
sandale Louboutin cu platformă şi aterizase pe 
încheietură. 

Acum, că răspunsese detaliat la prima şi a doua 
întrebare, nu avea încotro şi trebuia să treacă la a 
treia. Şi întotdeauna la a treia era cel mai dificil de 
dat un răspuns. 

Ce mi s-a întâmplat? 

Lucruri rele. Lucruri groaznice. Bliss simţi cum 
îngheaţă. Era ciudat cum simţea diverse lucruri, 
cum amintirea fantomatică a vremurilor când era 
vie şi deplin conştientă încă mai stăruia. Îşi putea 
simți membrele fantomatice, iar când dormea, visa 
că trăieşte în continuare o viaţă obişnuită: mănâncă 
ciocolată, îşi plimbă câinele, ascultă sunetul ploii 
pe acoperiş, simte moliciunea bumbacului din faţa 
de pernă ce-i mângâie obrazul. 

Dar nu se putea gândi la asta. Acum erau alte 
lucruri pe care nu voia să şi le amintească, dar 
trebuia să se forțeze să încerce. 

Îşi aminti de apartamentul din oraş, cum 
portarul cu mănuşi albe i se adresa cu 
„domnişoară” şi se asigura că pachetele ei erau 
trimise sus cât mai repede cu putință. Îşi aduse 
aminte de prietenii de la şcoală: Mimi Force, care 

o luase sub aripa sa şi râsese de geanta ei din piele 
albă. Mimi îţi vorbea de sus şi era intimidantă. Dar 
mai avea şi alți prieteni, nu-i aşa? Da, normal că 
mai avea. Mai era Schuyler Van Alen, care îi 
devenise cea mai bună prietenă, o fată dulcică ce 
nu avea nici cea mai vagă idee cât de puternică era 
— sau cât de frumoasă — şi Oliver Hazard-Perry, 
băiatul cu un simţ al umorului ironic şi o 
garderobă impecabilă. 

Îşi aminti de o noapte într-un club, de ţigări 
trecute din mână în mână pe o alee — şi de un băiat. 
Se întâlnise cu un băiat. Băiatul brunet, care zăcea 
inert la ea în braţe. Dylan Ward. Îngheţă. Dylan era 
mort. Acum îşi amintea totul. Ce se întâmplase în 
Rio. Totul. Omorul. Lawrence. Alergând în jos pe 
deal, departe de Schuyler şi Oliver, deoarece nu 
voia să-i lase să-i vadă adevărata faţă — cine era ea 
de fapt. 

Odrasla celor cu Sânge Argintiu. 

Se întorsese cu Forsyth la New York pentru 
înmormântarea lui Bobianne. O slujbă de 
comemorare mai degrabă, pentru că, la fel ca şi în 
cazul celorlalți membri ai conclavului care 
dispăruseră, nu mai exista nimic care să fie 
îngropat. Nu mai rămăsese nimic din Bobianne — 
nici măcar o buclă din faimosul ei păr. În faţa 
altarului, o fotografie imensă aşezată pe un şevalet 
luase locul sicriului. Fotografia o reprezenta pe 
mama ei vitregă în cel mai reuşit moment al vieţii 
ei, când o revistă mondenă scrisese un articol 
despre ea. 

La înmormântare fusese înghesuială. Participase 
întreaga comunitate de Sânge Albastru pentru a-şi 
arăta sprijinul faţă de cei care se luptaseră cu 
Sânge Argintiu. Fusese acolo şi Mimi cu fratele ei 
geamăn, Jack. Îşi prezentaseră condoleanţele. 

Dacă ar fi ştiut! 

La înmormântare, Bliss era încă destul de 
conştientă de ceea ce se întâmpla în jurul ei. Îl 
auzise pe Forsyth spunându-i (dar de fapt nu «i; 

chiar de atunci vorbea cu Vizitatorul, înţelegea ca 
acum) să nu-şi facă griji — Jordan nu mai 
reprezenta o problemă. 

Să-şi facă griji pentru ce? Ce problemă? Ah, da. 
Aproape că uitase. Sora ei mai mică. Jordan ştiuse 
că Bliss are înăuntrul ei un Vizitator. Jordan 
încercase s-o omoare. 


Exerciţiul se încheiase. Ştia cine este, unde se 
află şi ce 1 se întâmplase. Era Bliss Llewellyn, se 
afla în Hamptons şi ducea înăuntrul ei sufletul lui 
Lucifer. 

Asta era povestea el. 

A doua zi avea s-o ia de la capăt, încercând să-şi 
amintească toate astea. 

Ancheta 


Ucigaşa lui Lawrence. Ucigaşa bunicului ei. 
OK, Anchetatorul nu spusese asta pe şleau — nu, 
nimic atât de grosolan. Dar făcuse destule aluzii. 
Crease multă îndoială asupra poveştii ei, aşa că la 
fel de bine putea să-i graveze cuvântul pe frunte. 

Nu fusese pregătită pentru asta. Era încă în şoc 
după ce-l pierduse pe Lawrence într-un mod aşa 
de violent — ca să nu mai vorbim de faptul că 
trebuia să se apere apoi în fața Comisiei. Le 
spusese ceea ce se întâmplase cât putuse ea de 
bine, fără să ia vreodată în considerare 
posibilitatea că ei n-o vor crede. 

—  Domnişoară Van Alen, permite-mi să 
recapitulăm mărturia dumitale. Conform a ceea ce 
îți aminteşti din întâmplările de pe Corcovado, un 
băiat a fost transformat în însuşi Lucifer. Bunicul 
dumitale ţi-a ordonat să-l ucizi, dar dumneata ai 
ratat. Atunci Lawrence a dat lovitura de graţie, 
ucigând din greşeală un inocent şi deschizând 
porţile închisorii pentru Leviathan, eliberând 
astfel demonul. Apoi demonul l-a ucis. Până aici e 
totul corect? 

— Da, răspunse ea încet. 

Anchetatorul îşi consultă o clipă notițele. 
Schuyler îl mai întâlnise cândva, atunci când 
bunicul ei îi primise ca musafiri pe câțiva dintre 
membrii  Conclavului. Numele lui era Josiah 
Archibald şi se retrăsese din Conclav cu ani în 
urmă. Nepoatele sale erau colege cu ea la 
Duchesne. Dar dacă îi părea câtuşi de puţin rău 
pentru încercarea prin care trecea ea, se pricepea 
foarte bine s-o ascundă. 

— Era chiar în fața dumitale, nu? Băiatul? 
întrebă Anchetatorul, ridicând privirea. 

— Da. 

— Și zici că ţineai în mână sabia mamei 
dumitale? 

— Da. 

El pufni, uitându-se explicit la adunarea 
Străbunilor, care se aplecară în faţă şi începură să 
se foiască pe scaune. Singurul membru activ al 
Conclavului care  supravieţuise era Forsyth 
Llewellyn, aşezat undeva în spate, cu capul 
bandajat şi ochiul stâng închis şi tumefiat. Ceilalți 
erau membri emeriţi, la fel ca şi Anchetatorul. 
Stăteau adunaţi într-un semicerc, arătând ca un 
grup de elfi pitici. Rămăseseră foarte puţini: 
bătrânul Abe Tompkins fusese luat pe sus de la 
casa lui de vară din Block Island; Minerva 
Morgan, una dintre cele mai vechi prietene ale 
Cordeliei şi fosta preşedintă a New York Garden 
Society, stătea nemişcată ca un gargui în taiorul ei 
tricotat; Ambrose Barlow părea că doarme dus. 

— Sabia lui Gabrielle e pierdută de mulți, mulți 
ani, spuse Anchetatorul. Și dumneata spui că 
mama dumitale ţi s-a arătat — puf! aşa din senin — 
şi ţi-a dat sabia. Pur şi simplu. Și apoi a dispărut. 
Probabil pentru a se întoarce la loc în patul de 
spital, spuse el sarcastic. 

Schuyler se foi în scaun neliniştită. Într-adevăr, 
părea de domeniul fantasticului şi era chiar 
uluitor — şi ireal. Dar aşa seintâmplase. Exact cum 
mărturisise. 

— Da... Nu ştiu cum, dar da. 

Tonul Anchetatorului deveni condescendent. 

— Spune-mi, rogu-te, unde e acum sabia? 

— Nu ştiu. 

Nu ştia. În haosul care urmase, sabia dispăruse 
odată cu Leviathanul, şi ea le spusese şi asta. 

— Ce ştii despre sabia lui Gabrielle? întrebă 
Anchetatorul. 

— Nimic. Nici nu ştiam că are o sabie. 

— Este o sabie adevărată. Deţine o putere 
specială. A fostforjată astfel încât să ajungă 

întotdeauna la țintă, mormăi el, parcă isnoranța ei 
era un semn de vinovăţie. 

— Nu ştiu ce vreți să spuneți. 

Anchetatorul vorbi foarte rar şi îşi alese 
cuvintele cu atenţie. 

— Spui că aveai sabia mamei dumitale. O sabie 
care e pierdută de secole şi care nu şi-a ratat 
niciodată ţinta de-a lungul existenței sale. Și 
totuşi... dumneata ai ratat. Ai greşit ţinta. Dacă 
aveai într-adevăr în mână sabia lui Gabrielle, cum 
ai putut rata? 

— Spuneţi că am ratat intenţionat? întrebă 
Schuyler neîncrezătoare. 

— Nu eu spun asta: ci dumneata. 

Schuyler era şocată. Ce se întâmpla? Ce era 
asta? 

Anchetatorul se întoarse către audientă. 

— Doamnelor şi domnilor din Conclav, avem 
aici o situaţie foarte interesantă. Acestea sunt 
datele problemei. Lawrence Van Alen e mort. 
Nepoata sa vrea să ne facă să credem într-o 
poveste de-a dreptul incredibilă, şi anume că 
Leviathanul, un demon pe care însuşi Lawrence l-a 
îngropat în stâncă în urmă cu un mileniu, a fost 
eliberat şi că acelaşi demon l-a ucis. 

— E adevărat, şopti Schuyler. 

— Domnişoară Van Alen, nu [i-ai cunoscut 
bunicul decât acum câteva luni, nu-i aşa? 

— Da. 

— Era practic aproape un străin pentru 
dumneata. 

— N-aş spune asta. Ne-am apropiat foarte mult, 
într-un timp Scurt. 

— Totuşi, simţeai o undă de resentiment faţă de 
el, nu-i aşa? La urma urmei, ai ales să locuieşti cu 
fratele înstrăinat al mamei dumitale decât cu 
Lawrence. 

— N-am ales nimic! Am luptat în instanță 
pentru a opri adopția. N-am vrut să locuiesc cu 
Charles Force şi familia sa! 

— Aşa spui dumneata. 

— De ce Dumnezeu aş dori să-mi ucid bunicul? 
aproape ţipă Schuyler. 

Asta era o nebunie. Un tribunal de circuri, o 
păcăleală, un spectacol de travesti. Aici nu se 
făcea nicio dreptate. 

— Probabil că nu ai intenţionat să-l ucizi. 
Probabil, aşa cum ne-ai mărturisit mai devreme, a 
fost un accident, zâmbi Anchetatorul, cu o mimică 
de rechin. 

Învinsă, Schuyler se prăbuşi pe scaun. Nu se ştie 
din ce motive, Anchetatorul nu credea povestea ei 
şi era clar ca lumina zilei că nici ceilalți membri 
ai Conclavului nu o vor crede. Sângele Argintiu 
ascuns printre ei fusese scos la iveală — Nan 
Cutler pierise în incendiul de la familia Almeida. 
Măcar  Conclavul crezuse asta.  Acceptaseră 
povestea. Forsyth Llewellyn fusese martor şi 
victima trădării Protectorului Cutler. 

Dar conducerea nu voia să accepte realitatea 
intoarcerii Leviathanului. Una era să accepte 
mărturia unui coleg Străbun, şi alta era să creadă 
cuvântul unei metise. Erau dispuşi mai degrabă să 
creadă că Schuyler l-a ucis pe Lawrence cu 
intenţie, decât că un demon umbla iarăşi liber pe 
pământ. 

Nu mai existau alţi martori care să-i susțină 
mărturia, cuexcepția lui Oliver, iar mărturia 
Conduiţilor nu era admisă în cadrul anchetelor 
Comisiei. Oamenii pur şi Simplu nu contau, prin 
urmare, cu o noapte înainte să pronunţe Conclavul 
sentinţa şi să decidă ce va face, ea şi Oliver fugiră 
din țară. 

ȘAPTE. Schuyler 


Era zece seara şi primii oaspeţi soseau la palat. 
Pentru a se potrivi cu tema orientală aleasă pentru 
petrecere, un convoi de ambarcaţiuni chinezeşti 
autentice, închiriate pentru această seară, pluteau 
pe râu, având pancarte ce etalau blazoanele marilor 
case regale europene. Habsburg. Bourbon. Savoia. 
Liechtenstein. Saxe-Coburg. Sânge Albastru care, 
în loc să-şi caute o nouă casă peste ocean, 
rămăseseră pe bătrânul continent. 

Schuyler stătea nemişcată, împreună cu armata 
de slujitori aliniată la peretele din piatră, încă un 
truditor anonim, sau cel puţin aşa spera ea. Fiecare 
avea pe tavă licori diferite:  cocteiluri 
Cosmopolitan în pahare de martini, pocale cu cele 
mai fine vinuri de Burgundia şi Bordeaux din vule 
din Montrachet ale gazdei, apă minerală cu felii de 
lămâie pentru cei care nu beau alcool. Ea avea o 
tavă mare plină de cupe de şampanie strălucitoare 
ŞI aurie. 

Putea auzi vuietul vântului în pânzele vaselor ce 
pluteau pe râu. Unele erau decorate ca nişte lotci 
care aveau la proră un cap de dragon cu solzi aurii 
şi ochi de smarald. Altele erau echipate ca nişte 
vase de luptă, cu „tunuri” viu colorate ce 1eşeau în 
afară la pupă. O paradă grandioasă, pe cât de 
bogată, pe atât de frumoasă. Mai observă şi altceva 
—  blazoanele de pe panouri se  mişcau, 
schimbându-se odată cu lumina, transformându-se 
într-un dans fluid de forma şi culoare. 

— Vezi asta? spuse, întorcându-se spre fata care 
stătea lângă ca. 

— Ce să văd? O grămadă de bogătaşi în nişte 
bărci stupide? izbucni chelneriţa, uitându-se la ea 
suspicioasă. 

Abia atunci Schuyler îşi dădu seama că 
simbolurile luminoase erau vizibile doar pentru 
ochii de vampiri. Erau semnele din Limba Sacră a 
celor cu Sânge Albastru. 

Aproape că se dăduse de gol, dar, din fericire, 
nu observase nimeni. Buzele începură să-i tremure 
ŞI îşi simţea trupul încordat pe măsură ce oaspeţii 
coborau pe doc şi se apropiau de chelneri. Dacă o 
va recunoaşte cineva? Dacă se afla la petrecere 
cineva din Adunarea din New York? Ce făcea? Era 
o nebunie să te gândeşti că ea şi Oliver puteau 
scăpa basma curată din asta. Cu siguranţă aici vor 
fi şi Venatori, nu-i aşa? Dacă vreun Sânge Albastru 
avea s-o recunoască înainte de a reuşi să-şi 
prezinte cazul contesei, nu mai avea nicio şansă, şi 
atunci, ce se va întâmpla cu ei? Nu pentru ea îi era 
frică, ci mai mult pentru Oliver. Se temea de ceea 
ce i-ar putea face vampirii unui Conduit cu care nu 
erau de acord. 

Dar spera că mulțimea va rămâne la fel de oarbă 
pe cât părea — o grămadă de persoane mondene în 
căutarea plăcerilor, aşa cum le etichetase colega ei 
de serviciu. Doar pentru faptul că erau nemuritori, 
asta nu însemna că nu le plăceau lucrurile triviale. 
Schulyer încercă să nu se uite lung la doamne, 
majoritatea arătând şi mai fantastic decât bărcile. 
Femeile invitate erau îmbrăcate divers, ca gheişe 
Japoneze, acoperite cu pudră albă şi chimonouri în 
culori ţipătoare, sau împărătese din China cu 
coroane cu pompoane roşii şi aurii, sau prințese 
persane cu bijuterii adevărate lipite de frunte. O 
nemţoaică mondenă, cunoscută pentru garderoba 
ei scandaloasă, venise îmbrăcată ca o pagodă, cu 
un costum de metal greu care nu avea să-i permită 
întreaga seară nici să meargă, nici să se aşeze. În 
schimb, se dădu jos din barcă pe un Segway. 
Pentru o clipă, Schuyler uită de emoții şi abia se 
abținu să nu izbucnească în râs când arhiducesa 
aproape culcă la pământ un grup de chelneri ce 
aduceau caviarul şi clătitele ruseşti. 

Bărbaţii erau îmbrăcaţi în uniforme de ofiţeri 
ruşi, cu mustăţi de tip Fu Manchu şi turbane. Totul 
mustea de stereotipii şi, totuşi, era atât de fabulos 
şi anacronic. Unul dintre oaspeţi, directorul celei 
mai mari bănci europene, era costumat într-o 
căciulă din blană de samur şi o capă luxoasă din 
blană de lup. Şi era luna august! Cu siguranţă că se 
sufoca, dar totuşi — la fel ca doamna-pagodă, care 
nu se putea aşeza — suferea de dragul de a face 
impresie. Schuyler nu putea decât să spere că 
merită. 

Erau prezenţi şi însoțitorii umani, aceştia fiind 
recunoscuţi doar după micuţele şi discretele 
cicatrice de la baza gâtului. Altfel, erau la fel de 
pompos îmbrăcaţi şi îi deosebeai cu greu de 
stăpânii lor vampiri. 

Noaptea era senină şi plăcută. Muzica de sitar 
plutea uşor dinspre rotondă — un sunet specific 
ascuţit şi tânguitor — iar şirul corăbiilor chinezeşti, 
ce aşteptau să-şi debarce pasagerii îmbrăcaţi care 
mai de care mai ciudat, se făcea din ce în ce mai 
lung. Câteva bărci cu motor care aduceau nişte 
tineri europeni cu Sânge Albastru se băgară în faţă. 
Aveau nişte costume mult mai îndrăzneţe decât 
Străbunu. Una dintre fete, fiica ministrului rus de 
Finanţe, nu purta nimic altceva decât nişte frânghii 
de metal ce atârnau peste o fâşie de şifon neagră. 
O altă nimfă suburică era îmbrăcată în zale prin 
care se vedea totul. Normal, băieţii erau costumaţi 
ca asasini ninja, în costume negre de mătase, sau 
ca războinici samurai cu săbii ornamentale. 

Când tava 1 se goli, Schuyler se întoarse şi intră 
în raza vizuală a lui Oliver, de la etajul doi. Se uită 
în sus şi-l zări cum face un cocteil turcoaz şi-l 
înfrumuseţează cu nişte artificii ce pocneau. 

Oliver dădu din cap şi ea ştiu că o văzuse. Scăpă 
de tavă într-un colț întunecat şi se îndreptă rapid 
spre holul principal, trecând pe lângă zona marcată 
ca fiind aripa rezidențială. Aici stătuse cu Cordelia 

în timpul vizitei lor. Undeva la dreapta, în spatele 
picturilor murale, era o baie. 

Nu era nimeni. Încuie uşa şi respiră adânc. 
Prima fază a planului se încheiase. Reuşiseră să se 
strecoare la petrecere. Acum era momentul să 
înceapă faza a doua. 

Îşi lăsă părul liber şi se dezbrăcă de uniforma pe 
care o purta. Trase de sub chiuvetă micul rucsac pe 
care-l ascunsese mai devreme. Îi scoase conţinutul 
şi începu să se îmbrace cu un sari de mătase roz, 
încrustat cu diamante. Oliver o ajutase să-l aleagă 
dintr-un magazin din zona La Chapelle, aflată în 
arondismentul 10. Deşi avea un preţ exorbitant, el 
insistase să-l cumpere. 

Mătasea îi încadra elegant umerii dezgoliți şi 
rozul strălucitor contrasta frumos cu părul ei 
negru. Se admiră în oglindă. Nu fusese niciodată 
mai slabă ca acum: lipsa de somn şi siguranţă ar fi 
slăbit pe oricine. Pomeţii obrajilor, deja ascuţiţi, 
erau acum şi mai puternic relefaţi. Sariul sclipitor 
îi colora uşor obrajii, iar pietrele strălucitoare 
licăreau în lumină. Îşi supse burta, deşi oasele 
şoldurilor erau oricum proeminente deasupra taliei 
joase a pantalonilor. 

Scoase o cutie de farduri din rucsac şi începu să 
se machieze. Scăpă pudra pe podea şi abia atunci 
îşi dădu seama că mâinile îi tremurau din nou. 

Nu era pregătită pentru asta. De câte ori se 
gândea la ceea ce urma să facă, la ceea ce urma să 
ceară, 1 se oprea respiraţia. Şi dacă o refuza 
contesa? Nu putea fi o fugară mereu, nu-i aşa? 

Dacă nu-i primea în audienţă contesa, nu mai 
aveau unde să se ducă. 

Mai mult decât orice, Schuyler voia să se 
întoarcă acasă. Voia să se afle în acelaşi loc în care 
trăiseră bunicii ei. Înapoi în dormitorul ei micuţ, cu 
vopseaua care se desprindea de pe pereţi şi 
caloriferul care zăngănea. Deja lhpise de la şcoală 
un an întreg. Într-o lună, Duchesne se reîntregea 
iar pentru un nou an şcolar. Voia să se reîntoarcă la 

acea viaţă, deşi ştia că pentru ea era pierdută. 
Chiar dacă Conclavul european îi oferea adăpost, 
asta nu însemna că se putea întoarce la New York. 

Afară, formaţia cânta piesa lui Michael Jackson 
Thriller, pe ritmuri indiene de talgere. Înghesui 
uniforma de chelneriţă în geantă şi o aruncă la un 
coş de gunoi, apoi ieşi din baie şi trecu dincolo de 
cordonul de catifea roşie. 

— Şampanie? o servi o chelneriță. 

Din fericire, aceasta nu o recunoscu pe Schuyler 
ca fiind una dintre colegele ei de muncă din 
autobuz. 

— Nu, mulţumesc, o refuză ea. 

Se îndreptă spre baza scărilor costumată ca o 
prinţesă indiană. Îşi tinu capul sus, în ciuda 
faptului că un nod de frică i se pusese în gât. Era 
pregătită pentru orice avea să-i uluca această 
noapte şi spera că nu va fi nevoită să aştepte prea 
mult. 

OPT. Mimi 


— Cei cu Sânge Argintiu sunt mult mai 
inteligenți decât credem noi, spuse Kingsley când 
ajunseră pe alt aeroport. 

Părăsiseră America în noaptea dinainte. Acum 
erau acolo unde începuse totul, înainte ca 
vânătoarea după potcoave de cai morţi să-i plimbe 
prin cealaltă parte a lumii. Erau înapoi în Rio. 

— Crezi? răspunse Mimi, fără să încerce să-şi 
ascundă sarcasmul din voce. Tu ştii mai bine. Eşti 
unul dintre ei. 

Îşi puse la ochi ochelarii de soare imenşi şi îşi 
recuperă de pe banda rulantă geanta cu rotile 
Valextra. Era enervată că Kingsley îi obliga să 
zboare mereu la clasa economică. Era obişnuită ca 
bagajele ei să fie ambalate şi securizate în plastic 
ori de câte ori călătorea în străinătate. Draga ei 
valiză nu avea cum să supraviețuiască 
tratamentului dur aplicat de cei care încărcau şi 
descărcau bagajele. Observă încă o pată de noroi 
pe suprafaţa fină din piele. 

— Nu e deloc amuzant, spuse Kingsley, luându- 
i valiza şi aruncând-o în căruţul de bagaje, la fel de 
uşor ca şi cum ar fi aruncat la coş o minge de 
baschet, nicidecum un bagaj destul de greu. 

(Mimi nu călătorea niciodată cu bagaj puţin. O 
fată trebuia să aibă de unde alege.) 

— Nu râd deloc, se răsti Mimi. Nu-mi pot da 
seama cum de n-am văzut de prima oară. 

— Doar pentru că suntem Venatori, asta nu 
înseamnă că nu facem greşeli. Una e să fu 
incompetent, şi alta să fii indus în eroare. Nici n-o 
căutam, d-aia n-am văzut-o. 

leşiră din terminalul aeroportului în după- 
amiaza caldă, tropicală. Slavă Domnului pentru 

vremea haotică de aici. Mimi se obişnuise cu 
gândul că va da peste o căldură sufocantă, dar a 
fost o surpriză plăcută să descopere că în America 
de Sud era iarnă. 

Băieţii Lennox îşi găsiră propriul taxi spre hotel, 
asta însemnând că ea şi Kingsley erau iarăşi lipiți 
unul de altul. Cei doi fraţi erau sub comanda lui 
Kingsley de secole întregi, dar nu erau sociabil. 
Preferau să fie singuri şi vorbeau adesea doar 
atunci când erau întrebaţi, în  mormăieli 
monosilabice. Ea şi Kingsley nu aveau de ales, fie 
discutau unul cu altul, fie mureau de plictiseală. 

Kingsley fluieră după un taxi, apoi se urcară în 
spate şi porniră încet spre oraş. Metropola părea 
neschimbată, la fel de exotică şi minunată ca 
întotdeauna, dar, dintr-un motiv sau altul, statuia 
lui lisus Mântuitorul nu-i mai oferi lui Mimi fiorul 
pe care îl simţise cu alte ocazii. Nu ştia ce să mai 
creadă — ştia ce crede Conclavul — chiar şi 
Kingsley voia să se ducă în căutarea Leviathanului 
imediat după ce citise raportul, dar în schimb 
fusese trimis în această mică aventură. Forsyth 
Llewellyn făcuse presiuni asupra Străbunilor care 
mai supravieţuiseră să facă din găsirea Străjerului 
o prioritate de maximă importanţă. Mimi nu era 
foarte convinsă, aşa cum era senatorul, că 
trădători de Sânge Argintiu fuseseră în întregime 
demascaţi de incendiul de la Almeida — cu 
siguranță Nan Cutler, liderul lor, dispăruse — dar 
trebuiau să mai fie şi alţii în Adunare. Protectorul 
Cutler fără îndoială avusese nişte ajutoare. Dar 
acum nu asta era problema lui Mimi. 

Tot ce ştia Mimi era faptul că atunci când 
Kingsley începuse să-şi formeze echipa, ea se 
oferise voluntar. Voise să plece din New York, 
departe de figurile şocate şi îndurerate ale 
membrilor supraviețuitori ai Conclavului. Erau atât 
de neputincioşi şi înspăimântați! O enerva să-i 
vadă intimidaţi şi îngroziţi. Erau vampiri; unde le 
era mândria? Se comportau ca nişte oi încolțite, 

behăind către Forsyth cum că ar trebui să se 
ascundă. 

Ei bine, ea nu avea de gând să facă asta. Voia să 
găsească vinovaţii pentru acea noapte groaznică, 
să-i vâneze şi să-i ucidă unul câte unul. Fusese un 
sacrilegiu, o lipsă de respect. Atacul celor cu 
Sânge Argintiu fusese ca o lovitură sub centură, 
atât ca anvergură, cât şi ca intensitate. Avuseseră în 
plan să distrugă complet întregul clan al 
Străbunilor şi Protectorilor, lăsându-i în viaţă doar 
pe cei care nu contau sau erau slabi. Nu avuseseră 
pic de milă. Mimi plănuia să se comporte exact la 
fel. 

Dar mai întâi trebuiau s-o găsească pe Jordan. 
Jordan avea să le spună ceea ce se întâmplase; ea 
ştia cine erau cei cu Sânge Argintiu şi unde le era 
ascunzătoarea. 

Pentru că Jordan Llewellyn doar se prefăcea că 
e un copil. Jordan era Străjerul, Pistis Sophia, 
Străbuna Străbunilor, un suflet născut cu ochii 
deschişi — adică având putere şi înţelegere deplină 
asupra tuturor amintirilor. Sophia fusese cufundată 
în somn timp de mii de ani, până când Cordelia 
Van Alen ceruse familiei Llewellyn, una dintre 
cele mai vechi şi mai de nădejde familii din 
Conclav, să cheme spiritul sub forma unei fetițe. 
Străjerul trebuia să vegheze asupra duşmanilor lor 
şi să dea alarma în cazul în care Prinţul 
întunericului avea să se întoarcă vreodată pe 
Pământ. În timpul crizei de pe vremea Imperiului 
Roman, Sophia fusese prima care descoperise 
trădarea Croatan. Mă rog, ceva de genul ăsta. 

Totul se întâmplase cu foarte mult timp în urmă 
şi Mimi nu făcea niciun efort să-şi aducă aminte. 
Când ai trăit mu de ani, a-ţi accesa amintirile e ca 
şi cum ai încerca să găseşti o lentilă de contact 
într-o grămadă de cioburi de sticlă. Trecutul nu 
era arhivat frumos în fişiere pe ecranul unui 
calculator, însemnat cu date şi etichete potrivite 
pentru a uşura accesul. Era un haos de imagini şi 

emoţii, de cunoştinţe pe care nu le înţelegea şi 
informaţii pe care nu-ţi aminteai să le fi deţinut 
vreodată. 

Uneori, când se trezea singură câteva minute cu 
ea însăşi, Mimi se întreba de ce oare sărise 
bucuroasă să se ofere voluntar. Pierduse ultimul an 
de liceu şi nu avea să poată absolvi împreună cu 
generaţia ei. Şi nu era ca şi cum chiar i-ar fi păsat 
de Jordan Llewellyn. O întâlnise doar de câteva 
ori, şi de fiecare dată Jordan fie se strâmbase, fie 
făcuse vreo remarcă acidă. Dar ceva îi spusese că 
trebuie să meargă, şi nici Jack nu o împiedicase. 

Era ciudat cum lucrurile niciodată nu se sfârşeau 
aşa cum te aşteptai. Mimi crezuse că ea şi Jack se 
vor apropia după tot ce se întâmplase, mai ales 
acum de când fătuca aia stupidă Van Alen 
dispăruse din calea lor. Poate că acum, când nu 
mai era nimeni între ei, li se părea ceva firesc să 
fie împreună. Dar de ce ea era aici, iar el în altă 
parte? 

— Îţi dau un bănuţ dacă-mi spui la ce te 
gândeşti, zise Kingsley, ca şi cum tocmai ar fi 
observat tăcerea care se lăsase în taxi. 

— Te va costa mai mult de-atât, răspunse Mimi. 
Să spunem că oricât de mare ar fi suma, tu nu ţi-ai 
permite s-o plăteşti. 

— Serios? întrebă Kingsley, ridicând o 
sprânceană — gestul lui definitoriu care, garantat, 
atrăgea doamnele. 

Îi putea citi asta pe întreaga lui figură arogantă. 

— Niciodată să nu spui niciodată, mai spuse el. 


Hotelul unde făcuseră rezervare era unul 
modest: trei stele, şi asta era chiar prea mult pentru 
ce era înăuntru. Se afla la kilometri depărtare de 
plajă şi când ajunseră acolo, liftul era stricat. Mimi 
petrecu o noapte apatică în cearşafurile aspre şi, a 
doua zi de dimineaţă, se miră să găsească echipa 
cu un tonus foarte bun. Mda. Unora le plăcea 
percalul. 

Kingsley stătea la masă şi părea plin de energie, 
nu doar datorită celor patru ceşti de cafea espresso 
cu lapte. El bea cafea aşa cum unii vampiri beau 
sânge. 

— Am gândit ca nişte oameni, spuse el oftând. 
Căutând suspecți, interogând martori. Dar noi ne 
confruntăm cu Croatan. Şi ei au avut tot timpul la 
dispoziție pentru a modifica o amintire, care ne-a 
plimbat peste tot, mai puţin aici. 

— Adică ea e aici, în Rio. Am priceput, dădu 
Mimi din cap. Ne-au trimis cât mai departe posibil. 

— Probabil că e chiar sub nasul nostru, spuse 
Kingsley. Într-unul dintre cele mai aglomerate 
oraşe din lume. 

— Zece milioane de oameni, zise Mimi. Mulţi. 

Inima aproape că 1 se opri, gândindu-se la câte 
alte vise vor trebui să descifreze şi câte nopţi 
nesfârşite vor petrece, alergând după cai verzi pe 
pereţi. 

ÎI privi pe Kingsley cum se îndepărtează de 
la masă şi se duce spre bufet, unde personalul 
hotelier aranjase micul dejun: platouri cu 
brânză şi biscuiţi săraţi; fructe de papaya, 
mango şi pepene proaspăt tăiate. Boluri cu 
pastă de avocado. Vase încălzite pline cu felu 
de şuncă şi bacon crocant. El luă o felie de 
pepene şi muşcă din ea, stând în picioare în 
faţa unor ferestre imense prin care se observa 
panorama oraşului. 

Mimi îi urmări privirea către dealurile 
aglomerate.  Mahalalele, favelele, la fel de 
înghesuite şi de ingenios structurate ca nişte 
muşuroaie de furnici, se înălţau precar deasupra 
dealurilor, un labirint bizantin de ghetouri care 
adăposteau săracii din Rio. 

— Sunt uimitoare, nu-i aşa? Un oraş în 
interiorul unui alt oraş, de fapt, spuse Mimi. E o 
minune cum de n-o iau cu totul la vale în timpul 
sezonului ploios. 

Kingsley lăsă jos coaja de pepene. 

— Oraşul de cocioabe... sigur. Cei cu Sânge 
Argintiu au fost mereu atraşi de haos şi dezordine. 
Acolo începem. 

— Vorbeşti serios? gemu Mimi. Nimeni nu se 
duce acolo de bunăvoie. 

NOUĂ. Bliss 


Vizitatorul era iritat. Bliss îi simţea enervarea ca 
o pustulă pe piele. După câte îşi putea da seama, 
era după-amiază. Zilele treceau una după alta aşa 
de repede, încât era greu să-ţi dai seama dacă era 
zi sau noapte, dar Bliss încerca să le țină şirul cât 
de bine putea. Când el era tăcut, era noapte, iar 
când îi simţea prezenţa, era zi. 

De obicei, atunci când el se trezea, prindea şi ea 
o frântură din lumea exterioară. Ca de exemplu 
ieri-dimineaţă, cu jaluzelele albe. Apoi totul se 
întuneca la loc. Bliss reuşea să prindă câte o 
imagine furişă a lumii de afară doar când el îşi lăsa 
garda jos. 

Ca acum, pentru că Vizitatorul fusese luat 
prin surprindere. 

Acum mergeau cu paşi mari prin casă, iar în 
secunda următoare erau azvârliți în mijlocul unei 
grămezi de animale. Groteşti şi deplorabile. 
Onbile. Ce era asta? La ce se uita? Apoi îşi dădu 
seama că vedea lumea prin ochii lui. 

Abia când se încordă un pic mai mult, îşi dădu 
seama că se aflau printre oameni obişnuiţi. O 
doamnă într-un costum bej şi cu ochelari de soare 
introducea o familie în holul de la intrare. Păreau a 
fi oamenii tipici care locuiau în Hamptons, tata în 
cămaşă pastel cu un pulover alb de tenis prins în 
jurul umerilor, mama în bumbac de culoarea 
lavandei, iar copiii — doi băieți — în versiune 
miniaturală a ținutei tatălui lor. 

— Ah, bună... scuze. Ni s-a spus că proprietarii 
nu vor fi aici pentru vizionare, spuse doamna în 
costum, arborând un zâmbet prefăcut. Dar dacă tot 
eşti aici, ştii cumva dacă mai este disponibil 

constructorul tatălui tău pentru a finaliza lucrările 
de renovare? 

Apoi totul dispăru şi se întunecă, deşi Bliss 
fusese în stare să audă întrebarea. Bobianne se 
aflase în plină renovare a casei înainte de a muri. 
Locuinţa din Hamptons ar fi trebuit să fie gata 
până acum, dar când se întorseseră din America de 
Sud, Forsyth dăduse ordin ca lucrările să se 
oprească. Întreaga parte din spate a casei lipsea. În 
locul ei era o groapă imensă plină de praf, rumeguş 
şi plastic. 

Senatorul se reîntorsese la New York şi 
descoperise că, în timpul ultimului crah financiar, 
fusese uşurat de bani. Din câte înţelesese Bliss, era 
vorba de ceva de genul schemei Ponzi, un fel de 
schemă piramidală; o înşelătorie. Nu era sigură, 
dar ştia că orice ar fi, fusese suficient pentru a-l 
ține pentru o vreme pe Forsyth departe de 
îndatoririle față de Conclav. Nu putea spune sigur 
ce se întâmplase, din moment ce exact în această 
perioadă Vizitatorul începuse să preia controlul 
deplin; dar avea sentimentul că dăduseră faliment. 
Forsyth încerca să obțină un împrumut de la 
Comisie pentru a ieşi din criză; dar nu era 
suficient. Salariul său de senator era o mică glumă. 
Familia Llewellyn, la fel ca multe familii de Sânge 
Albastru, trăia din profiturile din investiţii. 

Şi, după câte se pare, investiţiile lor dispăruseră. 

Asta era probabil motivul pentru care un agent 
imobiliar se afla cu nişte clienţi la ei acasă. Forsyth 
vindea casa. Gândul acesta n-o întristă foarte tare 
pe Bliss. Nu petreceau mult timp în Hamptons 
pentru a-i fi dor. Fusese mult mai deprimată când 
părăsiseră casa din Texas. Încă îi mai era dor de 
casa aia: modul în care dormitorul ei, pe două 
niveluri, de la mansardă se odihnea sub frunzele 
unei sălcii bătrâne, după-amiezile petrecute cu 
cartea în mână în leagănul de pe verandă, vechile 
oglinzi din baie care făceau pe toată lumea să arate 
oarecum misterios şi ca dintr-o poveste. 

Vizitatorul era plecat de ceva vreme, se gândi 
ea, singură în întuneric. Cât de mult, nu ştia sigur. 
Era greu să-ţi dai seama de timp când nu te mai 
aflai în lumea fizică. 

Bliss nu era convinsă, dar simţea că singurătatea 
ei era acum diferită. Simţea că acum e singură cu 
adevărat şi nu doar dată afară din trupul ei, în timp 
ce Vizitatorul făcea Dumnezeu ştie ce. De obicei îi 
simţea prezenţa, dar în trecut se întâmplase de 
câteva ori să fie convinsă că e singură. Că era doar 
ea în trupul ei, iar celălalt plecase. 

Oare aşa era? Era singură cu adevărat? Bliss 
simţi un val de euforie în piept. 

Nu era nimic. Vizitatorul plecase, simţea asta. 
Era sigură. Ştia ce avea de făcut. Dar nu ştia dacă 
o mai putea face. 

Trage jaluzelele. Deschide ochii. 

Deschide-i! 

Deschide! 

Dar unde erau? Era imaterială. Acum înţelegea 
cu adevărat cuvântul. Era ca şi cum ar fi plutit în 
derivă. Trebuia să se ancoreze din nou, să simtă 
totul în jurul ei până când — da — asta e, o rază de 
lumină — poate că doar şi-o închipuise — dar dacă 
s-ar forța s-o deschidă — aşa — un pic mai mult... 

Bliss deschise ochii încet. Reuşise! Se uită de 
jur împrejur. Era uluitor să poţi vedea lumea cu 
propriii ochi, şi nu prin ochii plini de ură ai 
Vizitatorului. Era în bibliotecă. Un colțişor 
confortabil înconjurat de pereți plini de cărți. 
Decoratorul mamei ei vitrege insistase că toate 
„familiile bune” aveau o astfel de bibliotecă. 
Bobianne citea reviste. Lui Forsyth îi plăcea să 
stea în bârlogul lui în faţa televizorului. Biblioteca 
devenise teritoriul surorii ei. Bliss îşi aduse aminte 
cum ea şi Jordan obişnuiau să stea pe bancheta de 
sub fereastră, uitându-se la piscină şi ocean şi 
citind. Bliss văzu un morman de cărți vechi pe un 

raft, lângă biroul în stil victorian. Frații 
Karamazov. Fructele mâniei. Persuasiune. 

Į se păru că aude un zgomot. Nu ştia dacă 
vine din interior sau din exterior. Închide 
jaluzelele. Închide ochii, se gândi ea frenetic. 
Închide-i înainte de a veni el. 

Îi închise. 

Nimic. Era singură. 

Aşteptă aşa mult timp. Apoi deschise iarăşi 
ochii. Nimic. Chiar era singură. Trebuia să profite 
de asta. Bliss îi făcuse un plan încă de când 
observase absenţele lui prelungite. 

Trebuia să facă ceva mai mult decât să se uite de 
jur împrejur. Oare îndrăznea? Îşi simţea corpul 
inert şi greu. Foarte greoi. Era imposibil. Dacă se 
reîntorcea el? Ce făcea atunci? Trebuie să încerce, 
îşi spuse. Trebuia să facă ceva. Nu putea să 
trăiască paralizată precum un invalid, între viaţă şi 
moarte. 

Dacă îmi pot deschide ochii, pot face şi altceva. 
Sunt în continuare Bliss Llewellyn, nu-i aşa? Am 
câştigat turnee de tenis şi un participat la 
maratoane. Pot face asta. 

Mişcă-ți mâna. Mişcă-ţi mâna. 

Nu pot. Prea grea. Unde e mâna mea? Am vreo 
mână? Ce este o mână? Uite! Îmi simt cele cinci 
degete, dar le simt atât de îndepărtate, de parcă ar 
fi dincolo de un perete de sticlă sau sub apă. Îşi 
aduse aminte că la show-ul Today văzuse un 
magician care încercase să stea sub apă timp de 
câteva zile. Cât de nemişcat şi de umflat i se 
păruse. Ea nu era magician, dar nici nu avea vreun 
motiv pentru care ar trebui să rămână în capcana 
propriei sale frici. Mişc-o. Mişcă-ţi. Mâna. O, 
Doamne. Cântăreşte o tonă! Nu pot s-o fac. Nu 
pot, nu pot. Dar trebuie. 

Fă-ol 

Îşi aduse aminte cât de greu îi fusese să înveţe 
una dintre cele mai dificile mişcări de majoretă, şi 
anume piramida scorpion pe patru niveluri. 

Necesita o coordonare perfectă şi abilitatea unui 
trapezist. Bliss era singura majoretă din echipă 
care putea să facă aşa ceva. Îşi aminti cât de 
speriată fusese prima dată. Dacă, în timp ce se 
căţăra, nu se apuca de mâinile celor care stăteau la 
bază, avea să cadă; dacă nu reușea să ajungă la 
persoana care ar fi prins-o din spate, avea să cadă; 
dacă nu îşi găsea echilibrul corect pe piciorul 
stâng, avea să cadă. 

Dar se prinsese de mâinile celor de jos, ajunsese 
cu succes la postura dorită, stătuse cu piciorul 
drept ridicat pe spate, deasupra capului, şi 
rămăsese aşa, până când fusese aruncată într-un 
triplu salt şi aterizase cu bine. 

Păcat că Duchesne nu avea o echipă de 
majorete. Bliss încercase să înfiinţeze una, dar nu 
fusese nimeni interesat. Nişte snobi! Habar n- 
aveau ce pierdeau! Sentimentele dintr-o seară în 
care se juca un meci important. Emoțiile mulțimii. 
Fiorul de a alerga pe terenul de sport cu 
pompoanele fluturând, zgomotul asurzitor care 
venea dinspre tribune, gelozia şi admiraţia. 
Majoretelor li se permitea vinerea să vină la şcoală 
îmbrăcate în uniformă. Era exact acelaşi lucru cu a 
purta o coroană pe cap. 

Scorpionul. 

Îi reuşise. 

Dacă am putut să fac scorpionul, pot face şi 
asta, se gândi. 

Mişcă-ți. Mâna. 

Îşi simţea bretonul pe frunte. Pe Vizitator nu-l 
interesase coafura sau manichiura. Bliss era 
enervată. Tot efortul de a arăta frumoasă se dusese 
pe apa sâmbetei. Părul era neîngrijit, încâlcit şi 
aspru la atingere. Trebuia să facă ceva în privinţa 
asta. 

Aşa. Uff! Mâna i se smuci, mişcându-se ca o 
marionetă mânuită de un păpuşar. Dar reuşise. O 
mână nesigură îi trecu prin păr, dând bretonul la o 
parte din ochi. 

Aşa. 

Pot s-o fac. 

Pot prelua controlul asupra trupului meu. Va fi 
dificil, durerosşi lent, dar pot s-o fac. N-am ieşit 
încă din joc. 

Acum tot ce mai avea de făcut era să înveţe din 
nou să meargă. 

Conduitul 


Timp de aproape şaptezeci de ani, Christopher 
Anderson fusese Conduitul credincios al lui 
Lawrence Van Alen. El era cel care o dusese pe 
Schuyler la spital pentru ca un doctor să-i 
examineze brațul, după ce se întorseseră de pe 
Corcovado cu vestea că stăpânul său a murit. 
Gentlemanul sprințar şi elegant nu i se păruse 
niciodată bătrân lui Schuyler, dar de când 
Lawrence dispăruse, vârsta îşi spunea într-adevăr 
cuvântul. Acum era slăbit şi mergea sprijinindu-se 
într-un baston. 

Anderson o vizitase în acea ultimă seară la 
Oliver acasă, unde stătea de când se întorsese din 
America de Sud. Nu avusese curajul să se ducă la 
vila de pe 101 st Street. O îndurera prea mult să 
ştie că Lawrence nu mai era în biroul lui, pufăind 
din pipă. 

Conduitul bunicului ei o sfătuise să părăsească 
imediat țara. Citise transcrierea anchetei. 

— Nu risca. Nu ştie nimeni ce se va întâmpla 
mâine. E mai bine să pleci acum şi să dispari 
înainte ca ei să te renege ca trădătoare. 

— Ti-am Zis eu, spuse Oliver, uităndu-se cu 
subințeles la Schuyler. 

— Dar unde să mergem? întrebă ea. 

— Peste tot. Să nu stai niciunde mai mult de 
şaptezeci şi două de ore. Venatorii sunt rapizi, dar 
vor folosi glom-ul pentru a te găsi şi asta îi va 
încetini. Oriunde te vei duce, fă în aşa fel încât 
anul viitor în august să fii la Paris. 

— De ce Paris? 

— Întreaga Adunare europeană se strânge din 
doi în doi ani la o petrecere grandioasă şi un 
congres, spuse Anderson. Lawrence avea de gând 

să ia şi el parte la întâlnirea asta bienală. Tu îi vei 
lua locul. Contesa te va ajuta. Conclavurile s-au 
înstrăinat unul de altul de când cei cu Sânge 
Albastru au părăsit Vechea Țară. Ea nu a avut 
niciodată încredere în Mihail şi în Adunarea de la 
New York. Acum, că va auzi de moartea lui 
Lawrence, va avea şi mai puţină încredere. Era 
una dintre cele mai vechi prietene ale lui. 

Contesa fusese şi prietena Cordeliei, îşi dădu 
Schuyler seama maitârziu. Îşi aminti vag cuplul 
regal: reşedinţa lor maiestuoasă o impresionase. 
Nu îi lăsaseră nicio impresie în mod special, doar 
că i se păreau foarte eleganţi şi extrem de bogați, 
la fel ca toate persoanele din cercul de prieteni ai 
Cordeliei. Acum Schuyler înţelegea că au ceva 
special. Contesa fusese căsătorită cu răposatul 
prinț Henri, care, dacă nu venea Revoluţia, urma 
să devină regele Franţei. Henri fusese Regis-ul 
Conclavului european. Aproape de sfârşitul 
ciclului său, regina îşi asumase acest titlu. 

Anderson pleca şi el din oraş. Când un vampir 
murea, Conduiţii erau eliberaţi din serviciu şi 
aveau de ales: Depozitarul sau libertatea. Puteau 
lucra pentru Adunare în general sau puteau avea o 
viață normală. 

Anderson le spuse că nu intenţiona să-şi 
petreacă viaţa care-i mai rămăsese într-un subsol. 
Se intorcea la Veneţia, la Universitate. Normal, 
amintirile sale aveau să fie şterse de Conclav. Asta 
era o condiţie obligatorie pentru a-l lăsa să plece. 
Cei cu Sânge Albastru îşi păstrau secretele cu 
sfințenie. 

Schuyler înțelegea alegerea pe care o făcuse 
Anderson, dar, în acelaşi timp, o întrista. Anderson 
era ultima verigă care o mai lega de bunicul ei. 
Odată ce el avea să plece din Adunare, va fi un 
străin pentru ea. Dar nu voia să-l priveze de o 
viață obişnuită. Îşi petrecuse aproape întreaga 
viață servind familia Van Alen. 

— Du-te şi găseşte-o pe contesă, continuă 
Anderson. Spune-i tot ce s-a întâmplat. Există o 
lipsă de incredere între cele două adunări, aşa că 
s-ar putea să nu ştie adevărul despre masacrul din 
Rio. Și, Schuyler? 

— Da? 

— Știu ce mi-au pregătit pentru mâine la 
plecare. Amnezie forțată. Dar nu-ţi face griji. Nu 
te voi uita niciodată. 

Îi întinse mâna, iar ea i-o strânse într-ale ei. 

— Nici eu nu voi uita marea ta bunătate, 
răspunse Schuyler. 

Oliver avea dreptate, ca de obicei. Trebuia să 
plece imediat. 

Venatorii vor veni după ea chiar diseară. Vor 
veni s-o prindă. 

— Contesa te va ajuta. 

Schuyler spera ca bătrânul prieten al bunicului 
ei să aibă dreptate. 

ZECE. Schuyler 


— Uită-te la tine, şopti Oliver, venind de 
undeva din spatele ei şi punând o mână caldă pe 
şoldul dezgolit al lui Schuyler. 

Ea se întoarse cu un zâmbet dulce şi îşi puse 
mâna peste a lui într-o îmbrăţişare. Orice avea să 
se întâmple diseară, se aveau unul pe celălalt. Era 
o mare consolare pentru amândoi. 

— Nici tu nu arăţi foarte rău, spuse ea. 

El era costumat în prinţ mogul, cu o jachetă de 
călărie din brocart auriu şi un turban alb peste 
părul lui caramel. 

Drept răspuns, Oliver îi luă mâna plină de 
bijuterii şi o duse la buze, trimițându-i un delicios 
fior pe şira spinării. Prietenul şi însoţitorul ei 
uman. Formau o echipă. De neînvins, precum cei 
de la Los Angeles Lakers, se gândi Schuyler. 
Mereu făcea glume răsuflate când era emoţionată. 

— Asta ce e? întrebă ea când Oliver îi apăsă 
ceva în palmă. 

— L-am găsit mai devreme în grădină, răspunse 
el, arătându-l trifoiul cu patru foi zdrobit. Aduce 
noroc. 

N-am nevoie de noroc, te am pe tine, voi ea să 
zică, dar ştia că Oliver o va considera siropoasă. 
Aşa că acceptă floarea şi o băgă zâmbind în sari. 

— Mergem? întrebă el când se termină muzica 
indiană şi orchestra începu să cânte o versiune a 
piesei „Norwegian Wood” a celor de la Beatles, ce 
semăna cu un vals. 

O conduse spre mijlocul ringului de dans al 
grandioasei săli de bal, aflat chiar în apropierea 
curții interioare. Sala era decorată cu lanterne 
chinezeşti, sfere delicate de lumină ce păreau a fi 
în contrast cu arhitectura franceză clasică. Pe ring 

erau doar câteva persoane care dansau, iar lui 
Schuyler îi era teamă că vor sări în ochi, fiind, cu 
cel puţin câteva decenii, cei mai tineri dansatori de 
pe ring. 

Dar îi plăcuse dintotdeauna acest cântec, care nu 
era un cântec de dragoste, ci mai degrabă opusul 
unuia. „I once had a girl, or should I say, she orice 
had me.” Şi adora faptul că Oliver voia să danseze. 
El întinse brațele, iar ea veni mai aproape, 
odihnindu-şi capul pe umărul lui în timp ce el o luă 
de talie. Îşi dori să nu fie nevoiţi să facă nimic 
altceva, decât să danseze. Era atât de plăcut să 
trăiască clipa, să se bucure de apropierea lui, să se 
prefacă pentru câteva minute că erau doar doi 
tineri îndrăgostiţi şi nimic mai mult. 

Oliver o conduse cu abilitate prin toate 
dansurile, fund un produs perfect al lecţiilor 
obligatorii de dans impuse de mama sa obsedată de 
eticheta în societate. Schuyler, lăsându-se pe mâna 
lui încrezătoare, se simţea la fel de grațioasă ca o 
balerină. 

— Nu credeam că ştii să dansezi, îl tachină ea. 

— Nu m-ai întrebat niciodată, spuse el, 
învârtind-o uşor astfel încât pantalonii ei de mătase 
îi fluturară delicat în jurul gleznelor. 

Mai dansară pe două piese, o poloneză 
interesantă şi un cântec rap la modă — muzica era o 
combinaţie nebună de Mozart şi M.I.A., Bach şi 
Beyonce. Schuyler descoperi că se distrează pe 
bune. Dar apoi muzica se opri brusc şi se 
întoarseră pentru a vedea cine cauzase liniştea 
neaşteptată. 

— Contesa de Paris, Isabelle de Orléans, anunţă 
dirijorul orchestrei, în timp ce în sală intră o 
femeie impunătoare, foarte frumoasă pentru vârsta 
ei, cu părul negru ca abanosul şi o ţinută regală. 

Era costumată ca regina din Saba, cu o coroană 
de aur şi lapislazuli. În mâna dreaptă avea un lanţ 
imens de aur, la capătul căruia mergea o panteră 
neagră ce purta o zgardă de diamante. 

Schuyler îşi tinu răsuflarea. Deci ea era contesa. 
Brusc, ideea de a cere adăpost acestei femei 1 se 
păru extrem de descurajantă. Se aşteptase ca 
renumita contesă să fie bătrână şi dolofană, chiar 
îmbrăcată fără gust — o bătrânică mărunţică într-un 
taior pastel şi câțiva căţei Corgi pe lângă ea. Dar 
această femeie era şic, sofisticată; părea la fel de 
îndepărtată şi distantă ca o zeitate. De ce i-ar păsa 
ce avea să întâmple cu Schuyler? 

Totuşi, poate contesa doar părea inaccesibilă şi 
autoritară. La urma urmei, faptul că această 
petrecere se ţinea aici nu putea fi un lucru tocmai 
plăcut pentru ea. Schuyler se întrebă dacă Isabelle 
era tristă că-şi pierduse casa. Hotel Lambert fusese 
reşedinţa familiei ei de generaţii întregi. Schuyler 
ştia că recenta criză financiară mondială 
îngenunchease până şi marile case şi cele mai 
bogate familii. Familia Hazard-Perry investise 
bine: Oliver îi spusese că ieşiseră de pe piaţă cu 
câțiva ani înainte ca aceasta să se prăbuşească. Dar 
în întregul Upper East Side, auzise Schuyler, 
bijuteriile erau scoase la licitaţie, operele de artă 
evaluate şi portofoliile lichidate. Şi în Europa era 
la fel. Niciuna dintre celelalte familii cu Sânge 
Albastru nu şi-ar fi permis să cumpere Lambert. 
Trebuia să fie vândut unei corporaţii, şi chiar aşa 
se întâmplase. 

Contesa făcu cu mâna oaspeţilor ei, iar sala de 
bal izbucni în aplauze; Oliver şi Schuyler 
aplaudară din toată inima, la fel precum ceilalţi. 
Apoi Isabelle îşi făcu ieşirea, muzica începu din 
nou, iar tensiunea din sală dispăru. Toată lumea 
răsuflă uşurată la unison. 

— Ce-a spus baronul? întrebă Schuyler, în timp 
ce Oliver o învârtea spre marginea ringului de 
dans. 

Baronul de Coubertin făcea parte din personalul 
contesei şi era Conduitul ei, la fel cum Oliver era 
al ei. Anderson le spusese că întâlnirea cu contesa 
putea fi facilitată doar de baron. El era cheia 

succesului lor. Fără permisiunea lui, nu aveau să 
ajungă s-o vadă pe contesă. Planul era ca Oliver să 
se prezinte baronului imediat ce acesta ajungea la 
petrecere, acostându-l când cobora de pe vas. 

— Vom afla destul de curând, spuse Oliver, 
părând neliniștit. Nu-ţi ridica privirea. Vine spre 
noi. 

UNSPREZECE. Mimi 


Abia se auzi când cei patru Venatori aterizară pe 
acoperişul clădirii. Paşu lor puteau fi luaţi drept 
foşnetul unor aripi de păsări sau zgomotul făcut de 
pietricelele desprinse de pe deal. Era a patra 
noapte în Rio, şi se aflau în favela Rocinha, 
cercetând sistematic populaţia, stradă cu stradă, 
cocioabă după cocioabă. Căutau orice — o urmă a 
unei amintiri, un cuvânt, o imagine — care ar fi 
putut face lumină asupra a ceea ce se întâmplase 
cu Iordan şi unde ar putea fi. 

Mimi ştia procedura aşa de bine, încât putea s-o 
facă şi în somn. Sau mai bine spus, în somnul lor. 
Uită-te la aceşti Ninge Roşu, atât de confortabil 
adânciți în somnul lor, se gândi ea. Habar nu aveau 
că vampirii mergeau în vârful picioarelor prin 
visele lor. 

Amintirile sunt nişte chestii foarte complicate, 
îşi zise Mimi, intrând în zona crepusculară a 
glomului. Nu erau stabile. Se schimbau de-a 
lungul timpului. Vedea cum se mişcă, înţelegea 
modul în care trecerea timpului le afecta. Un 
salahor care munceşte din greu îşi aduce aminte de 
copilăria sa ca fiind una nefericită şi grea, distrusă 
de huiduielile şi ocările bătăuşilor din curtea şcolii, 
dar mai târziu are o imagine mult mai blândă a 
nedreptăţilor din trecut. Hainele cusute de mână pe 
care fusese nevoit să le poarte devin o dovadă a 
dragostei mamei sale, fiecare petic şi cusătură un 
semn al hărniciei ei şi nu unul al sărăciei. Îşi va 
aduce aminte de răbdarea şi dedicarea tatălui său, 
care stătea treaz până târziu pentru a-l ajuta la 
teme, şi nu de accesele lui de furie când venea 
acasă, târziu, de la fabrică. 

Dar se putea şi invers. Mimi scanase mii de 
amintiri ale femeilor respinse de iubiţi lor arătoşi, 
dar care deveniseră urâţi şi mitocani, nasurile lor 
romane erau acum poate un pic prea coroiate şi 
ochii erau mici şi meschini, în timp ce, pe măsură 
ce anii treceau, băieţii care nu săreau cu nimic în 
ochi şi care le deveniseră soţi se făceau din ce în 
ce mai atrăgători, astfel încât atunci când erau 
întrebate dacă fusese dragoste la prima vedere, 
femeile răspundeau cu voioşie „da”. 

Amintirile erau nişte imagini în mişcare, în care 
înțelesurile se schimbau permanent. Erau poveştile 
pe care şi le spuneau oamenii. A folosi glom-ul — 
iadul amintirilor şi umbrelor, un spaţiu pe care 
vampirii îl puteau accesa după voie pentru a citi şi 
controla minţi — era ca şi cum ai fi intrat într-o 
cameră obscură, un laborator unde fotografii îşi 
developau filmele, afundându-le în tăvi pline de 
substanțe chimice, uscându-le pe suporturi de 
nailon. Mimi îşi aduse aminte de camera obscură 
de la Duchesne, de cum se ascundea ea acolo 
împreună cu însoțitorii ei umani. Intrând pe uşa 
batantă şi lăsând în spatele ei lumea colorată a 
şcolii, pentru a pătrunde într-un spaţiu îngust şi 
înghesuit care era atât de întunecat, încât se întreba 
preţ de o secundă dacă orbise. Dar vampirii puteau 
vedea în întuneric, evident. 

Mai existau oare camere obscure, în afara celor 
din filme unde criminalul în serie trebuia să fie 
prins? se întrebă Mimi. Toată lumea avea acum 
aparate digitale. Camerele obscure erau istorie. La 
fel ca scrisorile şi primele întâlniri amoroase 
cuviincioase. 

Camere obscure, Force? Nu mă izbeşti ca fiind 
vreun fotograf. 

Dar te voi izbi! îi trimise Mimi înapoi. 

Ha, ha! 

Întoarce-te la pacientul tău, o să-l trezeşti pe-al 
meu. 

Kingsley încălca protocolul când intra în spaţiul 
ei. Cei patru Venatori se puteau simţi unul pe altul, 
dar se presupunea că sunt pe canale separate, 
vizionând vise diferite. Intraseră într-un cămin de 
femei, un loc din oraş unde femeile din provinciile 
periferice plăteau o sumă derizorie pentru un pat. 

Mimi era în mintea unei fete care avea 
aproximativ aceeaşi vârstă ca şi ea în acest ciclu: 
şaptesprezece ani. 

Fata lucra ca menajeră într-unul dintre hoteluri. 
Mimi verifică ultimele trei luni din viaţa ei. O văzu 
cum face paturile şi strânge gunoiul, cum dă cu 
aspiratorul şi bagă în buzunar bacşişurile pe care 
oaspeţii le lăsau pe noptieră. Văzu cum după 
serviciu îşi aşteaptă prietenul, un curier pe 
bicicletă, la o cafenea micuță. Serviciu, prieten, 
serviciu, prieten. Ce e asta? Managerul hotelului o 
forța pe tânără să intre la el în birou şi să-şi dea 
hainele jos. Interesant. Dar era adevărat? 

La procesul de instruire a Venatorilor, Mimi 
învățase să deosebească realitatea de ficțiune, 
aşteptările de realizări. Fata asta era abuzată fizic 
de şeful ei, sau îi era doar frică să nu se întâmple 
aşa ceva? Părea un vis de frică. Mimi îi inoculă o 
constrângere: îşi imagină cum fata îl împinge pe 
şeful ei, lovindu-l exact acolo unde-l doare mai 
tare. Aşa. Dacă avea să se întâmple vreodată, fata 
va şti cum să reacționeze. 

— Gata. Lennox Unu? răsună prin întuneric 
vocea lui Kingsley. 

— Nimic. 

— Doi? 

— Nimic. 

— Force? 

Mimi oftă. Nu era nicio urmă de Străjer în 
gândurile fetei. 

— Nimic. 

Clipi şi deschise ochii. Stătea deasupra fetei care 
dormea liniştită sub pături. Lui Mimi i se păru că 
observă un zâmbet în colțul gurii ei. N-ai de ce să 

te temi, îi trimise Mimi. O fată poate face orice îşi 
propune. 

— Bun. Hai să plecăm, spuse Kingsley, 
conducându-i în noapte, pe drumurile neasfaltate şi 
treptele şubrede ce se afundau în şirurile de case 
făcute de mântuială şi clădirile de apartamente 
construite direct în munte. 

Mimi îşi urmă echipa în sus, pe deal, trecând 
peste coşuri de gunoi ce dădeau pe-afară şi 
mormane de vechituri putrezite. Nu era foarte 
diferit de anumite zone din Manhattan, se gândi 
Mimi, deşi era uimitor să vezi cât de aproape 
locuiau oamenii unii de alţii şi cât de greşit îşi 
setaseră prioritățile în viaţă. Văzuse case — 
şandramale, de fapt — care nu aveau apă curentă 
sau toalete, dar ale căror sufragerii se mândreau cu 
televizoare cu ecran plat şi antene satelit. Garajele, 
făcute din te miri ce, adăposteau maşini nemţeşti 
strălucitoare, în timp ce copiii mergeau desculți. 

Apropo de copii: îi auzise înainte să-i vadă. 
Gaşca veselă de puradei care îi urmărise toată 
săptămâna. Aveau fețele murdare de smoală, 
hainele făcute ferfeniţă încă mai purtau emblemele 
unor echipe de sport americane, şi stăteau cu 
mâinile întinse la cerşit. Îi aminteau de un anunţ de 
servicii publice care se dădea la televizor seara: „E 
ora 22.00. Tu ştii unde-ţi sunt copiii?” 

— Senhora bonita, senhora bonita, strigau ei la 
unison, cu picioarele goale lipăind pe poteca 
umedă. 

— Uşş! şuieră Mimi, gonindu-i ca pe nişte 
muşte enervante. N-am nimic pentru voi azi. Nada 
para voce. Deixe-me sozinho! Lăsaţi-mă în pace! 

Cerşitul lor îi dădea dureri de cap. Nu era 
responsabilă pentru oamenii ăştia, pentru copiii 
ăştia... Era un Venator venit aici cu treburi 
oficiale, nu vreo celebritate aflată într-o campanie 
de relaţii publice. Mai mult, era vorba de Brazilia, 
o ţară în curs de dezvoltare. Existau alte locuri pe 
pământ unde situația era mult mai disperată. 

Serios, ştrengarii ăştia habar n-aveau cât erau de 
norocoşi. 

— Senhora, senhora! 

Micuța — un îngeraş într-un maiou pătat şi cu 
bucle negre în vânt — o apucase de spatele cămăşii. 
Ca şi ceilalți Venatori, Mimi purta o haină neagră 
şi pantaloni negri de nailon, uniforma standard. 
Refuzase să se încalţe cu ghetele butucănoase (îi 
făceau picioarele să pară grase) şi purta din nou 
ghetele din piele de ponei cu toc înalt. 

— Of, bine, spuse Mimi. 

Era vina ei că aceşti copii se strânseseră în jurul 
lor. Oricât de mult încercase să se călească, să 
rămână impasibilă şi neclintită şi indiferentă în 
faţa sărăciei lucii — Mimi considera că era destul 
de pedepsită de soartă prin faptul că stătea în 
camera aia de hotel (nici măcar un apartament!) — 
îşi dădu seama că ori de câte ori se strângeau copiii 
în jurul ei, ea avea mereu câte ceva să le dea. 

O bomboană. Un dolar. (leri câte zece la 
fiecare.) Un baton de ciocolată. Ceva. Copiii o 
numeau Doamna cea Frumoasă, senhora bonita. 

— Nimic pentru voi azi! Serios! Nu mai am 
nimic! protestă ea. 

— N-or să te creadă niciodată. Mai ales că ai 
cedat din prima zi, spuse Kingsley amuzat. 

— Ca şi cum tu eşti mai presus, mormăi Mimi, 
scotocind prin rucsac. 

Toţi patru erau miloşi. Gemenii cei tăcuţi le 
dădeau gumă de mestecat, iar Kingsley le plătea 
mereu crochetele de vită de la tarabele ambulante 
cu mâncare. 

Fetiţa cu bucle aşteptă cuminte, în timp ce Mimi 
scoase iveală un câine de pluş pe care şi-l 
cumpărase pentru ea acea dimineaţă de la 
magazinul de cadouri. Animalul de pluş avea o 
față care-i amintea de câinele ei. Îşi dori ca şi 
chow-chow-ul ei să fi fost alături de ea, dar nevoia 
unui însoțitor canin se estompase în ultimii ani ai 
transformării. 

— Uite. ŞI asta împărțiţi-o, spuse ea, dându-le o 
cutie imensă de bomboane. Acum plecaţi! 

— Obrigado! Obrigado, senhora! strigară ei, 
îndepărtându-se cu prada. 

— Îţi place de ei, spuse Kingsley, cu un zâmbet 
în colțul gurii care o înfurie pe Mimi, deoarece îl 
făcea să pară şi mai frumos decât era cazul. 

Nici gând, scutură ea din cap, evitându-i 
privirea. 

Poate că băuse prea mult din acea coca-cola 
mexicană super-dulce pe care o aveau aici. Sau 
poate că era doar obosită, singură şi departe de 
casă. Pentru că undeva, în inima întunecată de 
piatră a lui Azrael, ceva începuse să se topească. 

Dispărut 


Trebuie să-l întrebi pe Charles. Trebuie să-l 
întrebi despre Porţi... despre moştenirea Van Alen 
şi Căile Morților. ” 

Astea fuseseră ultimele cuvinte ale bunicului ei. 

Dar când Schuyler se întoarse la New York, 
Charles Force dispăruse. Oliver aflase prin 
cunoştinţele lui de la Depozitar că Charles pornise 
să-şi facă obişnuita plimbare de după-amiază prin 
parc, dar nu se mai întorsese acasă. Asta fusese cu 
o săptămână în urmă. Fostul Regis nu lăsase 
niciun bilet, nicio explicaţie. După câte se pare, 
lăsase totul vraişte. Valoarea corporației Force 
scăzuse la aproape jumătate din cauza prăbuşirii 
bursei de valori, iar consiliul de administraţie era 
furios: compania lor se ducea la fund şi la cârma 
vasului nu exista niciun căpitan. 

Dar cineva sigur trebuia să ştie unde se află, se 
gândi Schuyler, aşa că, într-o dimineaţă, o acostă 
pe Trinity Force la salonul de coafură unde 
aceasta îşi făcea şuvițe. Conducătoarea elitei 
sociale a New  Yorkului stătea sub cască, 
înfăşurată într-un halat de mătase. 

— Înţeleg că ai aflat veştile; spuse Trinity sec, 
lăsând jos o revistă, în timp ce Schuyler se aşeză 
lângă ea. Charles a avut cu siguranţă motivele lui 
pentru care a făcut aşa ceva. Doar că mi-aş fi 
dorit să mi le fi împărtăşit şi mie. 

Schuyler îi povesti despre ultimele cuvinte ale 
lui Lazvrence, puse în vârf de munte, sperând că 
poate Trinity va elucida misterul din spatele lor. 

— Moştenirea familiei Van Alen, spuse Trinity, 
uitându-se lung la imaginea ei din oglindă şi 
aranjându-şi casca de plastic care-i acoperea 
foliile pentru şuvițe. Despre orice ar fi vorba, 

Charles a decis cu mult timp în urmă că nu mai 
vrea să ştie nimic de familia” sa. Lawrence trăia 
în trecut, aşa cum a făcut mereu. 

— Dar Lawrence a insistat că Charles e cheia. 

— Lawrence e terminat. 

Modul în care Trinity spuse asta suna ca şi cum 
Lawrence era un actor care doar îşi terminase 
rolul într-o piesă. Nu se stinsese. Nu murise. Nu 
dispăruse definitiv. 

Terminalt. 

Şi mai era ceva — ceva ciudat, ceva ce bunicul 
ei îi povestise şi ea voia confirmarea. Nu era 
sigură că Trinity ştia totul despre asta, dar măcar 
încercă. 

— A mai spus că am o soră şi că ea... că ea ne 
va aduce moartea, spuse Schuyler, simțindu-se 
caraghios repetând o astfel de frază atât de 
dramatică. Am o soră? 

Trinity rămase tăcută mult timp. Zgomotele 
uscătoarelor de păr şi ale bârfei clientelor cu 
stiliştii lor umpleau tăcerea. Când vorbi într-un 
final, vocea ei era precaută şi calmă. 

— În sensul că mama ta a mai avut o fiică, da. 
Dar asta s-a întâmplat cu mult timp în urmă, cu 
mult înainte să te naşti tu, într-un alt ciclu, într-un 
alt secol. Şi de fată s-a ocupat cineva. Lazvrence şi 
Charles au avut ei grijă. Lawrence... unul dintre 
motivele pentru care a plecat în exil a fost că 
niciodată nu a renunţat la fanteziile lui. Era pe 
moarte, Schuyler, şi trebuie să înţelegi... se agăța 
de un fir de păr, încerca să-şi încheie socotelile. 
Probabil că nici nu mai era întreg la minte. 

Deci Lawrence spusese adevărul. Avea o soră. 
Cine? Când? Deja murise? Se ocupase cineva de 
ea? Ce însemna asta? Dar Trinity refuză să mai 
dea alte detalii. 

— Deja ţi-am spus prea multe, zise ea, 
încruntându-se. 

—  Conclavul mi-a cerut să depun mâine 
mărturie despre ceea ce s-a întâmplat în Rio. Vei fi 

şi tu acolo? întrebă Schuyler, uşor tristă. 

Dintr-odată îşi dădu seama cât de mult avea 
nevoie de o mamă în viaţa ei. Trinity nu încercase 
niciodată să îşi asume acest rol, dar avea o 
abordare foarte pragmatică, nu accepta aberaţii, 
ceea ce îi amintea de Cordelia. Tot era mai bine 
decât nimic. 

— Îmi pare rău, Schuyler, dar nu voi putea veni. 
Ca de obicei, lăcomia celor cu Sânge Roşu s-a 
dovedit mai puternică decăt sistemul lor financiar. 
Având în vedere că Charles e plecat, mă simt 
obligată faţă de consiliul de administraţie să fac 
ceea ce pot pentru a opri baia de sânge. Diseară 
plec la Washington. 

— În regulă, spuse Schuyler, neaşteptându-se la 
altceva. 

— Și, Schuyler? Trinity se uită la ea cu o privire 
intensă, aşa cum ar face o mamă cu o fiică 
neascultătoare. De când te-ai întors, camera ta a 
fost goală! 

— Știu, spuse Schuyler simplu. Nu voi mai locui 
cu familia ta. 

Trinity oftă. 

— Nu te voi opri. Dar să ştii că odată plecată 
din casa noastră, vei pierde şi protecția noastră. 
Nu te mai putem ajuta. 

— Înţeleg. O să-mi asum acest risc. 

Din obişnuinţă, Schuyler şi Trinity se sărutară 
în aer şi îşi luară la revedere. Schuyler părăsi 
atmosfera caldă şi familiară a salonului de 
frumuseţe şi ieşi singură pe străzile New Yorkului. 

Charles Force dispăruse. Charles Force era un 
punct terminus. Dispăruse, luându-și secretele cu 
el. 

Va trebui să descopere singură Moştenirea 
familiei Van Alen. 

DOISPREZECE. Schuyler 


Baronul de Coubertin era costumat ca Attila 
Hunul, în armură completă, cu arc şi săgeți în tolba 
atârnată de umăr, împreună cu un scut şi o lance. 
Pe cap purta un coif ascuţit de metal, de sub care 
se vedea peruca cu păr negru şi lung. Barba sa 
lungă era şi ea falsă. Se apropie cu o încruntătură 
terifiantă şi o bătu uşor pe Schuyler pe umăr. 

— La contesse voudrait que vous me suiviez, sil 
vous plait. Contesa vrea să mă urmaţi, vă rog. Apoi 
se întoarse brusc. 

Schuyler şi Oliver porniră în urma lui, dar 
baronul îi opri. 

— Contesa îi acordă o întâlnire doar 
domnişoarei Van Alen, spuse el într-o engleză 
perfectă, uitându-se sever la Oliver, de parcă ar fi 
fost o pacoste. Vei sta aici. 

Schuyler îi făcu lui Oliver un semn din cap, 
înăbuşindu-i protestele. 

— Vol fi OK. Ne vedem după, spuse ea. Nu-ţi 
face griji. 

Simţi cum îi privesc ceilalți oaspeţi. Cu cine 
vorbea baronul? Cine sunt cei doi? Deja atrăgeau 
atenţia. Trebuiau să se facă nevăzuţi înainte să-i 
observe cineva. 

— Să nu-mi fac griji? Păi, atunci aş rămâne fără 
serviciu, zise Oliver, ridicând din sprâncene. 

— Mă descurc, insistă Schuyler. 

— De asta mi-e şi mie frică, oftă Oliver, 
strângând-o uşor de umărul dezgolit. 

Avea mâinile aspre de la atâta muncă şi 
călătorii. Nu mai erau mâinile catifelate ale 
băiatului ce obişnuia să-şi petreacă după-amiezile 
la muzeu. Oliver, cel pe care Schuyler îl cunoscuse 
la început, nu stătuse în viaţa lui în alte hoteluri în 

afara celor de cinci stele, ce să mai vorbim despre 
hotelurile ieftine şi dărăpănate unde locuiau acum! 
Îl văzuse cum se certa pe preţul unor tăiţei instant 
în Shanghai, târguindu-se pentru cinci cenți. 

— Voi fi în regulă, promise ea, apoi şopti încet 
ca să nu audă baronul: Am sentimentul că ăsta e 
singurul mod în care o pot vedea pe contesă. 

— Lasă-mă să vorbesc din nou cu el; poate că 
pe mine mă ascultă, şopti Oliver, uitându-se de la 
baron la Schuyler. Dacă se întâmplă ceva... 

— N-o să mă mai pot privi în oglindă, spuse 
Schuyler, completându-i fraza şi dându-i mâna la o 
parte cu blândeţe. Şi eu sunt speriată, Ollie. Dar 
aşa ne-am înţeles. Trebuie să facem asta. 

Oliver scrâşni din dinți. 

— Nu-mi place, spuse el, uitându-se urât la 
baron. 

Dar o lăsă să plece. 

Schuyler îl urmă pe baron afară din curtea 
interioară şi în principalul hol al palatului. O 
conduse printr-o anfiladă de încăperi — o serie de 
camere în şir indian, dincolo de bibliotecă şi de 
camerele de conferinţe. La capătul unui coridor 
lung, deschise uşa unei anticamere şi o invită 
înăuntru. Era o cameră micuță, cu mozaicuri 
aurite, având doar o canapea roşie de catifea în 
mijloc. 

— Arrête. Aşteaptă! 

El plecă şi uşa se închise în spatele lui. 

Schuyler se uită de jur împrejur. Mai era o uşă 
în spatele camerei. Aia probabil dădea în birourile 
contesei. Schuyler simțea protecția care străjuia 
camera. Nu avea pe unde să iasă decât pe cele 
două uşi închise. Într-una dintre lecțiile lui, 
Lawrence o învățase cum să simtă protecțiile 
invizibile dintr-o încăpere, astfel încât să-şi dea 
seama cum să scape de ele. Evadarea însemna 
nouăzeci la sută pregătire şi zece la sută şansă, îi 
plăcea lui să spună. 

Schuyler aşteptă — i se păru că trecuseră ore 
întregi — singură, în camera micuță. Camera era 
complet izolată de zgomotele de afară. Nu se 
auzea nimic de la petrecere, într-un sfârşit, uşa se 
deschise. 

— Baron de Coubertin? întrebă ea. 

— Mai încearcă. 

Vocea era dureros de cunoscută. 

Nu. Nu se putea. Schuyler simţi că paralizează. 
Era ca şi cum trecutul se reîntorsese s-o bântuie. 
Cineva îi juca o farsă sinistră. Sub nicio formă nu 
se putea ca e/ să fie aici. Singura persoană din 
New York pe care încercase cu disperare s-o uite... 

Jack Force păşi înăuntru. Spre deosebire de 
ceilalți petrecăreţi, el era îmbrăcat simplu, în negru 
complet. Uniforma Venatorilor. Părul lui auriu era 
tăiat scurt,  milităreşte, trăsăturile sale fine, 
aristocratice ieşind astfel şi mai mult în evidenţă. 
Se mişca cu o graţie înnăscută, pândind colţurile 
încăperii ca un animal periculos ce dă târcoale 
prăzii, Schuyler uitase cât era de frumos. Sau poate 
că doar îşi închipuise că uitase. 

Nu se mai văzuseră de când petrecuseră ultima 
noapte împreună în apartamentul din Perry Street. 
Noaptea în care ea îi spusese că iubeşte pe altul. 
Cât de mult o duruse să vadă cum faţa lui 
frumoasă se transformă într-una serioasă şi gravă, 
de parcă ar fi îmbătrânit într-un an cât într-o viaţă. 

Durerea era exact ca o rană fizică, un dor 
mistuitor pe care ea şi-l reprimase, dar care brusc 
ieşise din nou la suprafaţă: strălucitor, roşu şi 
furios, surprinzător în intensitatea sa. O dorinţă 
imposibilă: un gol în inima ei care tânjea fie 
umplut. Nu. Stop. Nu te duce într-acolo. Era 
furioasă pe ea însăşi pentru că simţea aşa ceva. Nu 
era bine şi era total neloial faţă de viaţa pe care o 
dusese timp de un an. O trădare faţă de ceea ce ea 
şi Oliver construiseră împreună. 

Ce bine ar fi fost dacă ar fi putut face ceva 
ŞI cu inima ei! Inima ei trădătoare, care bătea 

să-i spargă pieptul. Pentru că nu voia nimic 
altceva decât să alerge în braţele lui Jack. 

— Jack, şopti ea. 

Chiar şi numele lui era greu de pronunţat. Era 
chiar atât de groaznic că ea dorea să-l vadă din 
nou? Dumnezeu ştie cât de mult încercase să nu se 
mai gândească la el, cât încercase să izgonească 
din minte orice gând legat de el. 

Cu toate astea, el era mereu aici: în visele ei, ea 
mereu se întorcea în apartamentul de deasupra 
oraşului, în acel loc lângă şemineu. Nu puteai să-ţi 
reprimi visele, nu-i aşa? Nu era vina ei. Asta era 
partea cea mai enervantă. Oricât de mult ar fi dorit 
să se depărteze, subconştientul ei o atrăgea mereu 
înapoi către el. 

Faptul că-l vedea în carne şi oase, chiar aici în 
faţa ei, era ca un atac asupra a tot ce încercase ea 
să păstreze în anul în care trăise în exil. Se 
convinsese singură că dragostea ei pentru el era 
moartă şi îngropată, încuiată sub un ocean, într-un 
cufăr de comori care nu avea să mai fie deschis 
niciodată. Alesese. Îl iubea pe Oliver. Erau fericiţi 
sau cât de fericiți puteau fi doi oameni care aveau 
o recompensă pusă pe capul lor. Pe Jack nu avea 
voie să-l iubească, şi nu avusese niciodată. Orice 
însemnaseră unul pentru altul odată, acum nu mai 
exista. Era un străin. 

Mai mult, acum fusese unit cu sora sa geamănă, 
Mimi. Nu mai conta ceea ce simțea — din 
nefericire — Schuyler pentru el. Pur şi simplu nu 
mai conta. Era deja legat de alta. Fa nu mai 
reprezenta nimic pentru el şi nici el pentru ea. 

— Ce cauţi aici? întrebă ea, deoarece el o privea 
tăcut, chiar şi după ce îl strigase pe nume. 

— Am venit pentru tine, spuse el cu buzele 
strânse sumbru. 

Atunci Schuyler înţelese. Jack era aici în numele 
Conclavului. Era aici pentru a o readuce la New 
York. Înapoi în custodie. Se afla aici pentru a o 
aduce în faţa anchetatorului care avea să-i 

pronunţe sentința. Nevinovată sau vinovată, nu 
mai conta, ştia care va fi verdictul — se întorseseră 
împotriva ei. Jack era unul dintre ei acum. Făcea 
parte din Conclav. Duşmanul. 

Schuyler se trase înspre peretele opus, spre 
cealaltă uşă, ştiind că e inutil. Protecţiule din 
camera respectivă nu îi dădeau voie să plece decât 
în sus. Va trebui să încerce. Să alerge pe zid şi apoi 
să sară suficient de sus pentru a sparge geamul. 

Jack îi observă privirea lcărind spre tavan. 

— Dacă încerci asta, vei distruge camera. 

— ŞI ce-mi pasă mie? 

— Cred că-ţi pasă. Cred că iubeşti Hotel 
Lambert la fel de mult ca şi mine. Nu eşti singura 
care obişnuia să se joace în grădinile sale. 

Normal că Jack mai fusese aici înainte. Tatăl său 
era fostul Regis. Familia Force locuise probabil în 
aceeaşi aripă de oaspeţi în care stătuse şi ea cu 
Cordelia. Şi ce dacă? 

— O să fac asta dacă e singura modalitate. 
Priveşte-mă! 

Jack făcu un pas înspre ea. 

— Nu sunt duşmanul tău, Schuyler. În ciuda a 
ceea ce crezi tu. Te înşeli. Calea aia e pierdută. 
Există o protecție pe care tu nu o simţi, una despre 
care Lawrence nu ţi-a spus. Te vei zdrobi de geam. 
Iar eu nu te voi răni. 

— Nu? 

— Nu ai de ales. Vino cu mine, Schuyler, te rog. 

Jack întinse mâna. Ochii lui verzi, strălucitori, 
deveniră dintr-odată rugători şi blânzi. Privirea lui 
rău prevestitoare de mai devreme dispăruse 
complet. Părea vulnerabil şi pierdut. O privea 
exact cum o privise în acea seară. Atunci când o 
rugase să rămână. 

Ea îi dădu acelaşi răspuns ca şi atunci. 

— Nu. 

Înainte de a apuca să inspire, deja alerga în 
diagonală şi în sus, atât de repede încât se vedea ca 
o pată roz pe fundalul auriu al peretelui, iar apoi se 

aruncă în sus, astfel încât sparse tavanul, trimițând 
o ploaie de cioburi de cristal pe podeaua de 
marmură. Totul se termină într-o clipită. 

El se înşelase. Schuyler ştia vraja care era pusă 
asupra locului şi ştia şi anti-vraja care o distrusese. 
Contineo şi Frango. Lawrence fusese foarte 
meticulos cu lecţiile pe care i le dăduse. În privinţa 
asta, cel puţin, nu avea să-l dezamăgească pe 
bunicul ei. 

Îmi pare rău, Jack. Dar nu mă pot întoarce 
acolo. 

Niciodată. 

Apoi dispăru în noapte. 

TREISPREZECE. Bliss 


— Ascultă-mă! Nu plec nicăieri până n-o văd pe 
Bliss! Insist! Va trebui să chemi poliția dacă vrei 
să plec! 

Vocea era puternică, agresivă şi tunătoare, plină 
de ea însăşi, mustind de presupunerea totală şi 
completă că avea dreptate sută la sută, şi avea acea 
aroganță tipică unui newwyorkez blazat. Era genul 
de voce care ţipa la curieri pe bicicletă şi lătra 
ordine la subordonații care se precipitau, atât de 
stridentă şi insistentă, încât străpunse ceața în m. 
Bliss era învăluită şi care o împiedica să vadă sau 
să mi» I i lumea de afară. 

Vizitatorul se agită. Era ca şi cum ai fi privit un 
şarpe încolăcit care se pregăteşte să sară. Bliss îşi 
tinu respiraţia. Vocea continuă tirada. 

— Îi puteţi spune, cel puţin, cine a venit? 

Ce este aberaţia asta? 

Bliss tresări. Era prima dată, de aproape un an, 
când Vizitatorul îi vorbea ei direct. 

Imediat luminile se aprinseră şi observă că poate 
vedea şi că privea afară pe fereastră. În faţa uşii de 
la intrare stătea un bărbat scund şi chel, care părea 
furios şi deja hărțuia menajera. 

E Henri, spuse ea. 

Cine e? 

Agentul meu de modelling. 

Explică. 

Bliss îi trimise Vizitatorului imagini şi amintiri: 
aşteptând în faţa biroului de la Agenția 
Farnsworth, portofoliul ei care i se balansa pe 
genunchi, întâlnirile la micul dejun, la Balthazar, 
bând cappuccino cu Henri înainte de a începe 
şcoala, mergând pe podium în săptămâna modei de 
la New York, sesiunile foto în atelierele din 

Starrett-Lehigh, campaniile ei publicitare pentru 
Stitched for Civilization, zboruri către Caraibe 
pentru şedinţe foto, fotografiile ei pe panouri, 
coperte de reviste, lipite pe autobuze şi pe capotele 
taxiurilor. 

Hmm, ştii, sunt model, îi aduse ea aminte. 

Cobra se relaxă, se desfăcu, îşi băgă limba 
bifurcată înapoi în gură. Dar o tensiune rămase 
totuşi în aer. Vizitatorul nu era deloc amuzat. 

Un model. Un manechin în carne şi oase. 

Luă decizia rapid. 

Scapă de el. A fost neglijenţă din partea mea să 
las să se întâmple aşa ceva. Trebuie să păstrăm 
aparențele. Nimeni nu trebuie să ştie că nu eşti tu. 
Nu mă dezamăgi. 

Ce vrei să spui — ce vrei mai exact de la mine? — 

întrebă Bliss, dar înainte de a termina fraza se 
trezi brusc înapoi în corpul ei, având control 
deplin. Asta era complet diferit față de încercarea 
patetică de acum o săptămână, fiind voise să-şi dea 
bretonul la o parte din ochi. Îşi dăduse seama cât 
de mult din ea însăşi era păstrat de Vizitator şi 
încerca să ţină acest gând ascuns de el. 

Se simţi ca şi cum ar fi reînviat după ce a stat 
închisă într-un coşciug. Se clătină pe picioare ca 
un mânz nou-născut. Era de parcă lumea 
prindea contur după ani întregi în care urmărise un 
film neclar şi granulos. Simţea mirosul nalbelor de 
dincolo de fereastra sa, adulmeca sarea din aerul 
maritim. Mâinile ei — erau din nou ale ei. Le 
simțea uşoare şi puternice, nu îngreunate şi 
copleşite. Picioarele i se mişcau; mergea! Se 
împiedică de covor. Au! Se ridică în picioare şi 
merse mai cu atenţie. 

Dar libertatea ei avea un preţ, căci îl simţea, îi 
simţea prezenţa în spaţiul din spatele ei (bancheta 
din spate a maşinii), aşteptând şi urmărind-o. E un 
test, se gândi ea. Vrea în vadă ce fac. Trebuie să-l 
trec... Să scap de Henri. Dar Henri nu trebuie să 
bănuiască deloc că mi s-a întâmplat ceva ciudat. 

Deschise uşa dormitorului, savurând senzația 
rece a mânerului de bronz, şi fugi în jos pe scări. 

— Aşteaptă! Manuela! Primeşte-l înăuntru! 
strigă ea, alergând în vestibul. 

Era o bucurie pură să-şi audă vocea din nou — 
vocea ei frumoasă şi guturală. Suna altfel la ea în 
cap. Îi veni să cânte. 

— Bliss! Bliss! țipă tipul chelios. 

Henri arăta exact la fel: aceiaşi ochelari fără 
rame, aceeaşi garderobă monocromatică. Era 
îmbrăcat în alb, în uniforma lui de vară: cămaşă şi 
pantaloni de in. 

— Henri! 

Henri o învălui într-o îmbrăţişare cu săruturi în 
aer. 

— De luni de zile încerc să dau de tine. Tuturor 
ne pare extrem de rău pentru ce s-a întâmplat! 
Dumnezeule! Încă nu-mi vine să cred! Mă bucur 
să văd că eşti bine. Pot să intru? 

— Sigur. 

Îl conduse în sufrageria scăldată în soare, acolo 
unde familia primea oaspeţii. Bobianne exagerase 
puţin cu tematica nautică. Pe pereţi erau atârnate 
vâsle lungi, pernele alb-albastre erau împodobite 
cu sfoară şi peste tot erau faruri miniaturale. Bliss 
îi ceru menajerei să aducă nişte răcoritoare şi se 
rezemă în perne. Îi era uşor să se joace de-a 
amfitrioana; o ajuta şi faptul că întreaga ei viaţă 
fusese crescută să facă asta. O împiedica să-şi 
frece tălpile desculţe de covor şi să sară în sus şi-n 
Jos prin perne. 

Trăia! În propriul ei corp! Şi vorbea cu un 
prieten! Dar îşi controlă cu grijă expresia feţei, la 
fel ca şi gândurile. Nu dădea bine să pară 
extaziată, având în vedere că jumătate din familia 
ei murise sau era considerată dispărută. Asta cu 
siguranţă avea să nască suspiciuni. 

— În primul rând, îmi pare extrem de rău de 
Bobianne, puse Henri, dându-și jos ochelarii la 
modă şi curăţând lentilele cu colţul cămăşii. Ai 

primit florile, da? Nu că am fi aşteptat vreun bilet 
de mulţumire sau ceva. Nu-ţi face griji. 

Flori? Care flori? Henri păru îngrijorat când 
Bliss nu răspunse, iar ea repară greşeala imediat 
luându-l de mână. 

— Normal! Normal — au fost minunate, 
întotdeauna eşti foarte atent! 

Bineînţeles că Agenția trimisese flori pentru 
comemorarea lui Bobianne. 

În decursul conversaţiei, Bliss află că ziarele 
explicaseră măcelul de la vila Almeida prin faptul 
că avusese loc un incendiu. Se bănuia că era vorba 
de incendiere premeditate, dar, având în vedere că 
Policia abia se mişca, erau slabe şanse să se facă 
dreptate vreodată. 

Menajera se întoarse aducând o carafă cu 
băutura preferată a lui Bobianne: Arnold Palmer — 
jumătate ceai cu gheaţă, jumătate limonadă (cu 
lămâi proaspăt culese din livada lor). 

— Nu pot să cred că a trecut un an de când nu 
ne-am mai văzut! spuse Henri, acceptând un pahar 
aburit, plin cu o licoare de culoarea ambrei. 

Un an! 

Asta veni ca un şoc. Mâinile lui Bliss începură 
să-l tremure aşa de tare, încât aproape scăpă 
paharul din mână. Nu avusese nici cea mai vagă 
idee cât de mult timp trecuse de când nu mai avea 
control asupra corpului şi vieţii ei. Nu-i de mirare 
că se chinuia să-şi aducă aminte de diverse treburi. 

Asta însemna că ratase ultima ei zi de naştere. 
Când împlinise cincisprezece ani, familia ei o 
sărbătorise la Rainbow Room. Dar la şaisprezece 
ani nu mai avusese pe nimeni în jurul ei să 
sărbătorească. Nici măcar pe ea însăşi, se gândi 
tristă. Nu am fost prezentă pentru propria mea zi 
de naştere! Un an întreg trecuse în timp ce ea se 
lupta cu îndârjire să păstreze o umbră de 
conştiinţă. Nu avea să i-l mai readucă nimeni 
înapoi, iar timpul devenea din ce în ce mai preţios. 

O furie arzătoare i se aprinse în suflet — un an 
întreg îi fusese furat — dar, din nou, o reprimă. Nu 
voia să-l lase pe pasagerul de pe bancheta din 
spate să ştie ce simte ea. Era prea periculos. Va 
trebui să rămână calmă. 

Se întoarse spre agentul şi prietenul ei şi încercă 
să simuleze că nu simţise pumnul pe care tocmai i- 
l aplicase în stomac. 

PAISPREZECE. Mimi 


Zorile se iveau din spatele dealurilor. O altă 
noapte pierdută degeaba prin mahalale. 
Cercetaseră fiecare bărbat, femeie şi copil din 
zona respectivă. Mâine vor face acelaşi lucru, 
începând cu mahalalele din nord, în 
Jacarezinho. Entuziasmul general al echipei 
începea să scadă drastic. Mimi nu credea că 
aveau s-o găsească vreodată pe Jordan. Cel 
puţin nu în Rio. Kingsley arbora o mină 
încrezătoare, dar Mimi vedea dincolo de ea şi 
îşi putea da seama că era frustrat. 

— Instinctul îmi spune că am dreptate, e aici, 
spuse el în timp ce coborau repede prin labirintul 
de scări improvizate, săpate în coasta dealului. 

Străzile înguste erau pustii, cu excepţia câinilor 
vagabonzi şi a vreunui cocoş ocazional. 

— Glom-ul te contrazice, şefu”, zise Mimi, deşi 
ştia că el detestă să i se spună aşa. 

El scuipă o grămăjoară de tutun, un scuipat 
maroniu care îi ieşi din gură arcuindu-se în sus. 
Dacă n-ar fi fost dezgustător, ar fi părut chiar 
impresionant. 

— Mi-ar plăcea să nu mai faci asta, spuse Mimi. 

— De ce nu-mi spui ce ţi-ar plăcea să fac? 
zâmbi Kingsley. 

Mimi nu se obosi să-i mai răspundă la tachinare. 
Se întrebă cum e să fii un Sânge Argintiu reformat 
— orice ar fi însemnat asta. Oare mai avea vreun 
suflet-pereche? Se aplicau aceleaşi reguli? Ce 
făceau de fapt cei cu Sânge Argintiu? Mai aveau 
nevoie de cei cu Sânge Roşu pentru a supravieţui? 
Sau trăiau doar cu cafeină şi zahăr — pentru că asta 
părea să-l ţină pe Kingsley în viaţă. Tipul era slab, 
dar putea mânca zece gogoşi odată. 


81 


— Căpitane, strigă Ted Lennox. Fetiţa asta vrea 
să vorbească cu Force. 

Era aceeaşi fetiță care-i urmărise în după-amiaza 
aceea. Cea căreia Mimi îi dăruise animalul de pluş, 
pe care acum fetiţa îl strângea la piept. 

— Scumpo, ce cauţi singură pe aici? o întrebă 
Mimi. Ar trebui să fu în pat. E cinci dimineaţa. 

— Senhora, senhora. Căutaţi pe cineva, nu-i 
aşa? întrebă ea ezitant în portugheză. 

Mimi dădu din cap. Venatorii aveau un pretext. 
Dacă întreba cineva care era motivul pentru care 
cutreierau mahalalele, ei se dădeau drept poliţişti 
pe urmele unei persoane dispărute. 

— Da, aşa e, răspunse Mimi în limba maternă a 
fetiţei. 

— O fetiţă ca mine. 

— De unde ştii? întrebă Mimi cu asprime. 

Asta nu făcea parte din poveste. Pretextul era că 
ei căutau un hoţ, un criminal, un condamnat 
evadat, un adult. Nimeni nu ştia că ei căutau o 
fetiță, pentru că asta ar fi creat piste false în visele 
oamenilor. Dacă oamenii ar fi ştiut că ei sunt în 
căutarea unei fetiţe, cu siguranţă ar fi visat despre 
asta şi ar fi îngreunat munca Venatorilor. 

— De unde ştii că e o fetiţă? 

— Pentru că ea mi-a spus. 

— Cine ţi-a spus? Ce ţi-a spus? întrebă Mimi 
tăios. 

Fetiţa scutură din cap, părând subit înfricoşată. 

— Ai scanat-o? întrebă Kingsley cu o mişcare a 
capului. 

Mimi dădu din cap. În prima noapte când 
ajunseseră aici, scanase toţi copiii. Nu descoperise 
nimic. Dar fusese oare destul de meticuloasă? Sau 
prea blândă? Glom-ul era imprevizibil — unii 
oameni nu reacționau bine când le era invadată 
conştiinţa. Dacă se trezeau în decursul unei senini, 
existau şanse să fie răniți, ba chiar să-şi piardă 
minţile. Uite ce 1 se întâmplase aşa-zisului martor. 

Venatorii erau capabili, meticuloşi şi nu făcuseră 
rău, pană acum, niciunui Sânge Roşu. Dar poate că 
Mimi nu dorise să rişte. Cel puţin nu cu fetiţa asta. 
O cercetase superficial, fără a-i sonda miezul 
subconştientului. 

Sam scoase o poză din buzunar. Era legitimaţia 
cu poză a lui Jordan de la şcoală. Părea tulburată şi 
serioasă în uniforma ei ecosez. 

— Ai văzut-o? Ea este? 

Fetiţa încuviinţă din cap, strângând cu putere la 
piept cățelul de jucărie. 

— Măi, măi, ca să vezi! Urmaţi copiii! spuse 
Kingsley. 

— Şşşt, îl mustră Mimi. 

Inima începu să-i bată mai tare. Oare era posibil 
ca, în tot acest timp, răspunsul la căutările lor să fi 
fost chiar sub nasul lor? Urmărindu-i pas cu pas? 
Când au început copiii să se țină după ei? Au fost 
aici chiar din prima noapte, de la început. Poate nu 
şi-au dat seama pentru că Mimi fusese prea slabă, 
prea emotivă pentru a cerceta fetita aşa cum 
trebuia? 

— Eşti sigură? Eşti sigură că ai văzut-o? 

Lui Mimi îi venea s-o scuture pe fetiţă, deşi voia 
să se scuture pe ea însăşi. 

Îngăduise ca sentimentele ei pentru fetiță să 
interfereze cu munca ei. Şi de când avea Azrael 
sentimente? 

Fetiţa încuviinţă din cap. 

— Da, ea e, Sophia. 

Îi spunea lui Jordan pe numele ei adevărat. 
Mimi simţi fiori pe şira spinării. 

Ted îngenunche lângă fetiță. 

— De unde o şti? 

— Locuia acolo, spuse fetiţa. Cu bunica ei. 
Nouă ne era frică de doamna. Şi Sophiei îi era 
frică. 

— Unde e acum? 

— Nu ştiu. Au luat-o. 

— Cine? 


83 


Fetiţa nu spuse. 

— Propon familiar, zise Mimi cu blândeţe, pe 
tonul coercitiv al limbii sacre. 

Spune-le prietenilor tăi. Folosise constrângerea. 
Nu voia o rănească pe fetiță, dar trebuiau să afle. 

— Ţie nu ţi se va întâmpla nimic. Spune-ne ce-ţi 
aminteşti. 

— Oameni răi. Un bărbat şi o femeie. Au luat-o 
şi au plecat, spuse fetiţa cu voce egală. Luni. 

Venatorii schimbară nişte priviri tăioase. În ziua 
aia ajunseseră la Rio. 

— Şi bunica asta a ei... mai e aici? întrebă 
Mimi. 

— Nu. A plecat după câteva zile, zise fetiţa, 
uitându-se la ei eu nişte ochi mari şi speriați. 
Sophia mi-a zis că or să vină nişte oameni s-o 
caute, oameni răi şi oameni buni. La început nu 
eram siguri ce fel de oameni eraţi. Dar ne-a spus 
că oamenii buni or să aibă cu ei o doamnă 
frumoasă şi că tu a să-mi dai un căţeluş de jucărie, 
spuse fetiţa şovăitor. 

— Ţi-a spus că vom veni? întrebă Mimi. 

— Mi-a zis ca atunci când vin oamenii buni, să 
le dau asta, spuse fata, scoțând un plic din buzunar. 

Era soios şi murdar de pământ. Dar scrisul de 
mână era o caligrafie frumoasă, genul pe care-l 
vedeai de obicei pe plicuri de culoarea fildeşului 
ce anunțau o ceremonie de legătură. 

Era adresat lui Araquiel. 

Îngerul Judecăţii. Numit şi îngerul cu Două 
Feţe. Îngerul care avea în el şi lumina, şi 
întunericul. 

Kingsley Martin. 

CINCISPREZECE. Schuyler 


Când ea sparse geamul, expresia de pe faţa lui 
Jack era un amestec de şoc şi mândrie, dar 
Schuyler nu-şi permise să zăbovească mai mult cu 
privirea. Trebuia să nu se mai gândească la el şi să 
se concentreze asupra a ceea ce făcea. Sărise din 
cameră înspre cer şi aterizase pe un grătar cu 
zăbrele, apoi sărise pe acoperiş şi jos pe pământ. 
Alerga prin mijlocul petrecerii, o pată roz printre 
oaspeţi. 

Era trecut de miezul nopţi şi festivitățile luaseră 
o turnură mai întunecată — acel moment de la 
fiecare petrecere de neuitat când se pare că tot şi 
toate sunt disponibile oricui. În aer plutea un 
sentiment tumultuos de abandon sălbatic, în timp 
ce starurile de la Bollywood îşi unduiau şoldurile 
şi dansau din buric şi o sută de toboşari la tobe 
dohl indiene ţineau ritmul constant şi seducător. 
Schuyler nu putea spune cu exactitate de ce, dar 
era ceva sinistru în felul hipnotizant în care suna 
muzica, o atracţie aproape amenințătoare. Să 
asculți această muzică era ca şi cum ai fi fost 
gâdilat prea tare — atunci când gâdilatul nu mai e 
amuzant şi devine o formă de tortură, iar râsul e 
incontrolabil şi nedorit. 

Trecu printr-un şir de dansatori indieni, trecu de 
cei care cântau la talgere şi îl culcă la pământ pe 
unul dintre cei care mergeau pe catalige, ratând la 
mustață o echipă de purtători de torţe ce stăteau 
deoparte. 

Dar oriunde s-ar fi dus, el era exact în spatele ei. 
La distanţă de o bătaie de inimă. 

Schuyler! 

Îi auzi vocea clar în minte. Jack folosea 
glom-ul asupra ei. Nu era corect. Dacă i-ar fi 

strigat numele cu voce tare, poate că l-ar fi 
iertat, dar să ştie că se afla în mintea ei — că el 
reuşea asta cu la fel de mare uşurinţă ca şi 
înainte — era chiar alarmant. 

Alergă pe lângă îmblânzitorii de tigri şi 
înghițitorii de foc, pe lângă un grup de nobili 
europeni beți, ghiftuiți cu sânge, care-şi părăsiseră 
însoțitorii umani lângă zidurile palatului. Deja asta 
nu mai era o petrecere, ci altceva. Ceva diabolic şi 
corupt... o orgie, un imn închinat răsfăţului 
monstruos, dăunător şi perfid. Şi Schuyler simţea 
că ceva — sau cineva — incita pe toată lumea spre 
dezastru. Şi putea auzi paşii lui Jack, uşori şi 
rapizi, în urma ei. 

Într-un fel, această urmărire o învigoră: alerga 
extrem de repede, folosindu-și muşchii de vampir 
aşa cum nu fuseseră niciodată folosiţi -— 
Dumnezeule, el chiar era rapid! 

Dar eu sunt şi mai rapidă, se gândi ea. Te pot 
întrece, Jack Force; încearcă doar; nu mă vei 
prinde niciodată. 

Ba te voi prinde. 

Schuyler blocă accesul glomului către mintea ei, 
aşa cum o învățase Lawrence. Asta o să-i închidă 
gura. 

Trebuia să existe un loc în care să se poată 
ascunde. Cunoştea hotelul. Cordelia o lăsase aici 
ore întregi când veniseră în vizită şi, fiind copil, 
explorase fiecare centimetru din el. Cunoştea 
fiecare spărtură, fiecare ascunzătoare secretă — o să 
se piardă de el în aripa rezidențială — acolo erau 
foarte multe dulapuri camuflate şi compartimente 
ascunse — aşa că alergă înapoi în castel pe la 
intrarea servitorilor. 

În timp ce alerga, trimise şi ea un mesaj în glom. 

Oliver! 

Oliver! 

Încercă să localizeze semnalul lui — Oliver! 

Dar oamenii nu erau la fel de sensibili ca 
vampirii la modul de comunicare al glomului. 

Oliver nu reuşise niciodată să-i citească gândurile, 
darămite să mai şi vorbească direct cu ea. Şi deşi 
încercaseră să exerseze crearea unei punți mintale 
care să unească un vampir de Conduitul său uman, 
aceste exerciţii eşuaseră. Erau tineri şi aveau 
nevoie de o viaţă întreagă ca să construiască 
puntea, precum cea dintre Lawrence Van Alen şi 
Christopher Anderson. Poate că în cincizeci de ani 
aveau să poată comunica telepatic, dar nu acum. 

Trebuia să-l găsească pe Oliver. Era poate foarte 
îngrijorat. Probabil măsura cu paşii încăperea, nu 
băga de seamă artificiile, bea prea multe cocteiluri 
pentru a-şi calma nervii. Renunţase la extrem de 
multe lucruri pentru a fi cu ea. Bineînţeles că îi va 
spune că era datoria lui, ba chiar destinul lui să 
trăiască şi să moară alături de ea. Dar, cu toate 
astea, ea nu putea să nu simtă că era ca o povară 
pentru el, că îl obligase să suporte mult prea mult — 
îl sortise să trăiască într-o fugă perpetuă. El îi 
dăruise totul — prietenia sa, averea şi viaţa — şi tot 
ce-i putea ea da în schimb era inima ei. 
Schimbătoarea, nebuna, vinovata şi nestatornica ei 
inimă. Se detesta. 

Un gând groaznic îi trecu prin minte: dacă 
ajunseseră deja la Oliver? Nu aveau să-l rănească, 
se gândi ea. Să încerce numai... Dacă i se 
întâmplase ceva... Nici nu voia să e gândească la 
aşa ceva. 

În timp ce alerga pe holurile hotelului, totul se 
întunecă brusc. Cineva stinsese toate luminile din 
palat. Avu sentimentul că ştie cine era acel cineva. 

Bine, dar ca şi tine, Jack, şi eu pot vedea în 
întuneric. 

Găsi uşa care dădea înspre o scară secretă ce 
ducea către subsol, pe lângă bucătării şi apoi în 
temniţa subterană, o relicvă ce data dintr-un secol 
anterior. Nu mulți ştiau că Hôtel Lambert fusese 
construit pe ruinele unui castel medieval şi că 
fundaţia castelului ascundea multe secrete. 

O, Doamne, te rog să nu-mi spui că am călcat 
peste un schelet, se gândi Schuyler în timp ce 
sandala ei ateriză pe ceva care trosni într-un mod 
tulburător. 

Putea vedea conturul treptelor, distruse şi 
abrupte, în jos, în jos, trebuia să meargă tot mai 
Jos... trebuia să iasă de acolo. 

Oliver! 

Nimic. 

Va trebui să ia legătura cu el mai târziu. 

Pentru că, într-un sfârşit, ajunsese. În cel mai 
adânc loc din temniţă, în carcera ce găzduise, 
dincolo de zăbrelele sale, Dumnezeu ştie câţi 
prizonieri şi câte suflete nefericite. 

Nu mă va găsi niciodată aici. 

Se simţi ameţită şi aurită şi întregul corp îi 
tremura incontrolabil pe măsură ce înainta. 

Şi căzu direct în braţele fostului ei iubit şi actual 
urmăritor. 

Jack Force. 

Strânsoarea lui era ca o menghină. Avea vocea 
mai rece decât aerul pe care-l respirau. 

— Ţi-am zis, Schuyler, că nu eşti singura care 
ştie secretele din Hôtel Lambert! 

ȘAISPREZECE. Bliss 


Partea bună legată de oamenii care se învârteau 
în lumea modei era că, de obicei, nu băgau de 
seamă reacţiile altora. Aşa că Henri, sporovăind 
despre ultimele bârfe din New York, nu observă 
deloc agitația lui Bliss. Majoritatea veştilor erau 
foarte deprimante: ce reviste mai dispăruseră de pe 
piaţă, ce designeri mai dăduseră faliment. 

— E groaznic, de-a dreptul groaznic, spuse 
Henri, scuturând din cap. Dar, ştii tu, viaţa merge 
mai departe... şi mottoul nostru este să nu te dai 
niciodată bătut. Mai e încă de muncă, zise el cu o 
privire binevoitoare. Adică, ştiu că poate îţi cer 
prea mult, şi înţeleg dacă nu eşti pregătită... 

Se uită la ea pe deasupra ochelarilor. 

Bliss abia atunci îşi dădu seama uimită că Henri 
vorbea despre reîntoarcerea ei la muncă. 

Simţindu-i ezitarea, pe care el o luă drept un 
semn de capitulare, Henri arboră mina de business 
ŞI, lăsându-și jos paharul, îşi luă Blackberry-ul. 

— Nu e nimic foarte complicat, doar ceva 
uşurel pentru a-ți intra în mână. Ai auzit de show- 
ul anual de caritate al lui Muffie Astor Carter? Îl 
găzduieşte chiar ea pe domeniile sale din Fast End. 

Bliss auzise de asta. Mama ei vitregă obişnuia 
să se plângă că Muffie nu-i oferea niciodată un loc 
în rândul din faţă, deşi Bobianne comanda mereu 
un portbagaj întreg de haine prezentate pe podium. 

— Ai fi alegerea perfectă pentru asta. Pot să-i 
spun că accepţi? zise Henri mieros. 

— Nu ştiu... 

Modelling. Cât de afectat i se părea acum, cât de 
trivial. Cât de amuzant ar fi să se poată întoarce la 
vechea sa viață — programări la atelierele 
designerilor, sesiuni de probe, bârfe cu stiliştii şi 

designeri care se gudurau pe lângă tine, şedinţe de 
machiaj, petreceri — asta însemna că încă mai 
putea avea o viaţă? Renunţase complet să se mai 
gândească la asta. Presupusese că viața ei se 
sfârşise, dat fiind ceea ce se întâmplase. Dar ce 
spusese  Vizitatorul? Nimeni nu trebuie să 
bănuiască nimic. La urma urmei, trecuse un an. 
Nimeni nu avea s-o învinuiască pentru că se 
întorcea la serviciu, nu-i aşa? 

Şi nu era ăsta cel mai bun mod de a face față 
durerii şi pierderii, să găseşti ceva care să-ţi 
distragă atenția? Şi ce putea fi mai potrivit decât 
un show de modă important, stupid şi frivol? Aşa 
cum zisese Henri, hai să ne uităm la cei care au 
pierdut sume uriaşe din banii altora, provocând 
astfel criza financiară, şi care îşi văd de viaţa lor 
mai departe ca şi cum nimic nu s-ar fi întâmplat! 
Care găzduiau evenimente de binefacere şi îşi 
făceau cumpărăturile la Hermes, în timp ce 
victimele nesăbuinţei lor plângeau! 

Îşi aduse aminte de o văduvă tânără, o 
profesoară de la Duchesne, care se reîntorsese la 
catedră după ce soţul ei murise pe neaşteptate. Să 
te reîntorci la serviciu, să te reîntorci la vechea ta 
viaţă... brusc i se părea... posibil. 

Scapă de el, îi comandase Vizitatorul. Păi, 
metoda cea mai sigură de a scăpa de Henri era să-i 
dea răspunsul pe care voia să-l audă. Imediat ce 
agentul se asigura că vechea  clientă avea să se 
întoarcă, cu siguranţă avea să anunţe rapid că 
trebuia să rezolve nişte treburi importante în altă 
parte. Faptul că o întrebase cum se simte fusese 
probabil doar un tertip pentru a afla dacă o poate 
introduce în spectacol. 

— OK, spuse ea, respirând adânc. 

— OK? 

Henri ridică o sprânceană. 

— OK, zâmbi Bliss. 

După ce îşi luă la revedere de la vechiul ei 
agent, Bliss rămase pentru o clipă singură pe 

canapea. La un moment dat în decursul vizitei 
lui Henri, simţise o schimbare în interiorul ei. 
Vizitatorul dispăruse. Bancheta din spate era 
liberă, atât cât îşi putea ea da seama. Poate că 
trecuse testul. 

Oricum, la fel ca Elvis, părăsise clădirea. Dar 
lăsase uşa deschisă. Îi dăduse înapoi, fără să-şi dea 
seama, cheia propriului trup. Sau uitase s-o ia 
înapoi. La fel ca un părinte care lasă cheile de la 
Ferrari pe masă. La fel ca în acel film vechi pe 
care obişnuia să-l urmărească pe când era copil şi 
când se difuza la televizor. Puştiul distrusese 
maşina. Evident, ea nu avea să facă ceva aşa de 
stupid. Era propriul ei corp. Avea puţin timp la 
dispoziţie şi trebuia să-l petreacă cu folos. 

Se hotărî să facă o baie şi se duse sus. Fiecare 
dintre cele zece dormitoare avea propria sa cameră 
de baie spațioasă şi Bobianne o lăsase pe Bliss să 
şi-o decoreze singură. Era un spaţiu drăguţ: numai 
marmură caldă şi lumină incandescentă. Deschise 
robinetul şi umplu cada antică de apă, storcând în 
ea o cantitate generoasă din tubul cu gel de baie 
preferat. Apoi se dezbrăcă repede şi intră în cadă, 
bucurându-se de bulele de săpun şi de senzația 
grozavă pe care i-o dădea apa caldă curgându-i pe 
spate. 

Apoi se îmbrăcă cu unul dintre halatele de baie 
turceşti pufoase pe care mama ei vitregă le 
cumpărase special pentru această reşedinţă şi 
cobori la bucătărie, unde rugă bucătăreasa să-i 
pregătească prânzul. Mâncă un cheeseburger — în 
sânge, cu zeama curgând şi amestecându-se cu 
muştarul franțuzesc într-un fel în care o făcea 
mereu să aprecieze faptul că e carnivoră. 

Abia acum îşi dădu Bliss seama că nu-i era 
foame în adevăratul sens. În sensul vampiresc. 
Vechea sete de sânge dispăruse. Pofta nu mai 
exista. Ce însemna asta? 

Împinse deoparte farfuria goală şi îşi trecu mâna 
prin păr. Va trebui să-şi facă o programare la salon 

cât mai repede posibil. Vizitatorul voia ca ca să 
păstreze aparențele, nu? A păstra aparențele era o 
treabă la care fiica senatorului Forsyth Llewellyn 


se pricepea de minune. 
Când tatăl tău este senator de New York, 


privirile cercetătoare sunt imposibil de evitat. 

ȘŞAPTESPREZECE. Mimi 


Pe faţa lui Kingsley nu se putea citi nimic, iar 
Mimi nu mai suporta. 

— Aşa, şi? Ce e? S-a dus la un concert de-al lui 
Miley Cyrus? A scris vreun roman pe telefonul 
mobil? Ce scrie? 

El o reduse la tăcere cu o privire şi le arătă 
scrisoarea. Un singur rând, scris cu aceeaşi 
caligrafie frumoasă. Phoebus ostend praeeo. 

Mimi ştia că Phoebus era numele regelui-soare 
în limba veche, iar restul era destul de uşor de 
înţeles. 

— Soarele vă va arăta calea, spuse ea. Ce 
înseamnă asta? 

Drept răspuns, Kingsley împături cu grijă 
scrisoarea şi o băgă în buzunarul de la sacou. 

Habar nu are, se gândi Mimi. 

— De ce s-ar obosi Străjerul să ne trimită un 
bilet care să conţină o aberaţie? întrebă ea, 
enervată. Şi de unde ştia că vin s-o caut? Şi că o să 
aduc o jucărie de pluş? 

— Uiţi ceva. Străjerul poate vedea în viitor. 
Dacă cei cu Sânge Argintiu au ţinut-o captivă — şi 
cu siguranță aşa au făcut —, atunci ea s-a simţit 
ameninţată şi n-a avut încotro şi a folosit un mod 
de comunicare criptic. 

— E o ghicitoare. Un indiciu, spuse Ted brusc. 
Un indiciu legat de unde se află. „Soarele vă va 
arăta calea.” 

Era cea mai complexă propoziție pe care o 
spusese într-un an. Până şi Sam păru surprins să-l 
vadă pe fratele său aşa de guraliv. 

Kingsley dădu din cap. 

— Normal. Sophia mereu spunea că 
înţelepciunea trebuie câştigată. 

O ghicitoare. Minunat. Un an întreg de căutare a 
Străinului şi, când în sfârşit ajung şi ei undeva, 
găsesc un soi de sfinx ciclop care le blochează 
drumul. Oare ar fi durut-o mâna dacă scria Sunt 
prizonieră pe aleea Favela la numărul 101! Veniţi 
repede şi aduceţi-mi şi o napolitană! Sau cereau 
prea mult de la ea? 

Nu iei lucrurile obişnuite în serios, trimise 
Kingsley. 

Încerc şi eu să le fac mai interesante, răspunse 
Mimi telepatic. Și pleacă de la mine din cap. N-ai 
ce căuta aici! 

Între timp, ceilalţi Venatori erau adânciţi în 
glom, consultându-şi amintirile şi încercând să 
lămurească înţelesul din spatele cuvintelor. Într-un 
final, Ted deschise ochii şi vorbi. 

— E un bar în apropiere numit El Sol de Ajuste. 
Soarele care apune. 

— ŞI? întrebă Mimi. 

— Există o veche vorbă a celor cu Sânge 
Argintiu — soarele care apune reprezintă căderea 
lui Lucifer pe Pământ, explică Kingsley. Ar putea 
fi acolo. 

Aşa e, îşi aminti Mimi. Lucifer era Prinţul 
Raiului. Fiul Zorilor. Era de înţeles că pentru cei 
cu Sânge Argintiu osânda lui era asemănătoare cu 
un apus de soare. 

— Păi, atunci ce mai aşteptăm? întrebă Mimi. 
Avem un Străjer lipsă pe care trebuie să-l găsim, şi 
nu ştiu ce părere aveţi voi, băieți, dar eu am nevoie 
de-o băutură. 

OPTSPREZECE. Schuyler 


— N-ai de ce să te temi. Te rog, nu fugi iar de 
mine! 

Respirația lui Jack sufla fierbinte în urechea lui 
Schuyler, iar ea avu senzaţia că fiecare cuvânt e o 
mângâiere. Dar mâinile lui nu slăbiră strânsoarea, 
degetele sale continuară să-i ţină încleştate braţele. 

— Dă-mi drumul! spuse ea. Mă doare! 

Gâfâia, deşi, spre surprinderea ei, din momentul 
în care el o atinsese nu mai tremura aşa de tare. 

Simţi cum strânsoarea lui slăbeşte, dar o parte 
din ca se întristă că el ceda aşa uşor. Acea parte 
nesuferită şi condamnabilă din ea, căreia îi era dor 
de atingerea lui imediat ce el îşi luă mâinile de pe 
ea. Îşi strânse trupul cu braţele, încercând să nu se 
simtă abandonată. De ce simţea asta? Ea era cea 
care îl respinsese. Ea era cea care plecase. Jack nu 
mai însemna nimic pentru ea acum. Nimic. 

— Îmi pare rău, şopti el. Ce s-a-ntâmplat? Eşti 
bine? întrebă, privind-o atent. Tremuri! 

— N-am nimic... mai tremur câteodată... e-n 
regulă, spuse ea, întorcându-şi privirea spre el. 
Oricum, nu mă întorc. Nu mă mai întorc la New 
York. 

Spre surprinderea ei, Jack păru brusc uşurat, de 
parcă 1 s-ar fi luat o povară de pe umeri. 

— De-asta fugea? Ai crezut că am venit să te 
duc înapoi la New York? Nu de-aia sunt aici! 

Acum era rândul ei să fie încurcată. 

— Atunci de ce? 

— Chiar nu ştii? întrebă Jack. 

Ea scutură din cap. 

— Aici eşti în pericol, Schuyler, spuse el, 
uitându-se în jur cu precauţie. Cei cu Sânge 

Argintiu sunt în păr aici. Nu-i simţi? Nu le simţi 
foamea? 

În secunda în care spuse asta, ea ştiu exact la ce 
se referea — acea voracitate profundă şi intensă, o 
dorință neabătută. Deci asta simţise la petrecere, 
un apetit nesfârşit de lăcomie, sex şi dorinţă, acel 
hipnotic cântec de sirenă către depravare. Vibra 
undeva pe fundal, precum un zgomot pe care nu-l 
puteai desluşi cu claritate, dar ştiai că e acolo. 
Croatan. Deci avea motive să se teamă. Îi simţise. 

Jack o prinsese într-un colţ al celulei, iar 
Schuyler începu să simtă claustrofobie în spațiul 
extrem de strâmt. Știu instinctiv că multe suflete 
suferiseră şi îşi găsiseră sfârşitul în acelaşi loc în 
care se afla şi ea. Putea simţi durerea primordială, 
simţul neîndoielnic al nedreptăţii. 

Pe vremuri, prizonierii erau trimişi în temnițe să 
moară — să putrezească sub pământ, fără a mai 
vedea vreodată soarele. 

Ciudat că oamenii fuseseră determinaţi de 
Conspiratorii să creadă că vampirilor le e frică de 
soare, când de fapt, adevărul era exact opusul. Ei îl 
iubiseră atât de mult, încât fuseseră izgoniți din rai 
din cauza dragostei lor pentru lumina luciferică. 

Schuyler se  înfioră, iar Jack continuă să-i 
explice: 

— Petrecerea a fost compromisă. Au venit aici 
după tine. 

— Dar de ce le pasă celor cu Sânge Argintiu de 
mine? Ce am eu aşa de important? întrebă 
Schuyler, încercând să nu pară că e irascibilă şi că 
se văicăreşte. 

De ce ea? Nu alesese ea asta. Tot ce-şi dorea era 
să fie lăsată în pace, dar se pare că se născuse 
pentru a fi ţinta unor atacuri. 

Când Jack îi răspunse, o făcu cu siguranţa şi 
gravitatea unui duh ancestral, iar Schuyler întrezăni 
astfel creatura străveche din spatele măștii de 
vampir tânăr. Cum îl numise Lawrence? Abbadon. 

Îngerul Distrugerii. Îngerul Apocalipsei. Unul 
dintre cei mai temuţi foşti generali ai lui Lucifer. 

— Ciclurile sunt cheia existenţei noastre; ele 
garantează invizibilitatea noastră permanentă în 
lumea umană. Conform Codului, expresia fiecărui 
spirit este atent monitorizată şi înregistrată. Există 
nişte liste şi reguli care guvernează cine este 
chemat, de cine şi când anume. Nu există nicio 
mărturie că Allegra ar fi avut voie să dea naştere 
unei fiice în acest ciclu. Aşa că simplul fapt că tu 
te-ai născut e deja o violare a regulilor. 

Ea fusese o greşeală chiar de la naştere, se gândi 
Schuyler. Mama ei... acea figură împietrită şi 
tăcută din patul de spital... de ce a ales să mă 
nască? se întrebă Schuyler. 

— Şi ce dacă? Tot nu explică nimic. De ce le-ar 
păsa de asta? Ce-i interesează pe ei? Nu are niciun 
sens. 

— Ştiu, oftă Jack. 

— Nu-mi spui totul, îşi dădu Schuyler seama. 

O proteja. 

— Spune-mi adevărul! Trebuie să existe un 
motiv pentru care încearcă să mă omoare. 

Jack lăsă capul în Jos şi, într-un final, vorbi: 

— Cu multă vreme în urmă, în timpul crizei de 
la Roma, Pistis Sophia a văzut în viitor. Ne-a spus 
că, într-o bună zi, legătura indestructibilă dintre 
Neprihăniţi se va rupe. Că Gabrielle îl va respinge 
pe Mihail şi va avea o fiică cu un Sânge Roşu. ȘI 
că acea fiică va fi sfârşitul celor cu Sânge Argintiu. 
Sophia nu s-a înşelat niciodată. 

— Deci eu sunt moartea lor? Lui Schuyler i se 
păru amuzant şi absurd. Eu? Lor le e teamă de... 
mine? 

Îi scăpă un chicot aproape isteric înainte de a-l 
putea controla. Era pur şi simplu ridicol. Ce putea 
face ca să-i rănească pe ei? Aşa cum remarcase 
Anchetatorul, folosise spada mamei ei şi ratase. 
Poate că era rapidă şi puternică şi uşoară, dar nu 
era o luptătoare, o războinică, nu era un soldat. 

Jack îşi încrucişă braţele. 

— Nu e nimic de râs. Leviathan te-ar fi ucis pe 
loc, atunci, în noaptea petrecută la Rio, dacă ar fi 
ştiut cine eşti. Şi acum, când a aflat că a fost atât 
de aproape de a te ucide, te-a căutat şi a venit 
după tine aici pentru a termina treaba. 

— Dar de unde ştii că m-a găsit Leviathan? 

— Pentru că eu l-am găsit pe el, spuse Jack 
înnegurat, Tatăl meu şi cu mine îl căutăm de luni 
întregi. 

— E şi Charles aici? întrebă ea. 

Se miră de ce această veste nu o făcu să se simtă 
în siguranţă. Charles Force era cel mai puternic 
dintre ei toţi. El era Mihail, Cel cu Inima Curată, 
Curajosul, Prinţul îngerilor, Comandantul Suprem 
al Armatei Domnului. Şi ca îl căutase pe Charles, 
iar faptul că ştia că era şi el aici în Paris ca 
protector al ei — sau unul dintre ei — ar fi trebuit s-o 
bucure. Dar nu o bucura. Charles Force nu-i era 
prieten. Nu-i era nici duşman, dar nici prieten. 

Dar poate că acum va reuşi să descopere ceea ce 
o rugase Lawrence să facă. Charles îi va spune 
despre Moştenirea familiei Van Alen. Schuyler 
trebuia să afle. Măcar atât îi datora bunicului ei. 

Jack dădu din cap. 

— Da. A decis să vină, când, după mărturisirea 
ta, Conclavul nu a trimis Venatorii pe urmele 
Leviathanului. Timp de luni de zile am fost cu un 
pas şi două oraşe în urma lui. Când Leviathanul 
ne-a condus aici, la această petrecere, ne-am 
gândit că o urmăreşte pe contesă, pentru că ea a 
jucat un rol important în încarcerarea lui pe 
Corcovado. 

Dar când te-am văzut pe tine în sala de bal, am 
ştiut imediat care erau adevăratele sale intenţii. 
Charles m-a trimis să mă asigur că eşti în 
siguranță, în timp ce el se va confrunta cu 
Leviathanul. 

Practic, era în pericol de a fi atacată de cel mai 
rău dintre cei mai răi demoni. Extraordinar. Fugea 


98 


de Venatori, când, de fapt, acum că ştia cine era pe 
urmele ei, ar fi trebuit să fugă înspre ei. 

— Deci acum mă crezi? Mă crezi că nu l-am 
ucis pe Lawrence, aşa cum spune Conclavul? 
întrebă Schuyler. 

El privi în jos. 

— Nu pot vorbi în numele Conclavului. Dar eu 
te-am crezut mereu, am crezut întotdeauna în tine, 
spuse el cu blândeţe. 

— Da, zise ea, dând din cap şi încercând să pară 
serioasă, pentru a ascunde faptul că era mişcată de 
încrederea lui. 

Jack o credea. Era de partea ei. Cel puţin nu o 
detesta. Nu o detesta pentru că îi frânsese inima. 

— ŞI acum ce facem? 

— Să începem cu începutul, zise el repede. Hai 
să ieşim din carcera asta. Mi-era teamă c-o să alegi 
exact locul ăsta ca să te ascunzi. Şi cred că ai 
observat ce groaznic miroase! 

NOUĂSPREZECE. Bliss 


Muffie Astor Carter (pe numele ei adevărat 
Muriel) era o Sânge Albastru în toate sensurile 
cuvântului. Fusese educată la şcoli de elită, 
precum Miss Porter's şi Vassar, şi lucrase în 
departamentul de publicitate al renumitului bijutier 
Harry Winston, înainte de a se căsători cu doctorul 
Sheldon Carter, cel care dobândise faima devenind 
chirurgul plastician al înaltei societăți din Park 
Avenue. Legătura lor era una dintre cele 
controversate, deoarece le luase ceva timp pentru a 
se găsi unul pe altul: el era al doilea ei soţ, iar ea 
era a treia lui soţie. 

Era, de asemenea, una dintre cele mai 
populare figuri mondene. Rivalele geloase se 
plângeau că publicul o place doar pentru 
numele pe care-l poartă. Era atât de 
revoltător, de şcolăresc, încât părea o glumă. 
Dar nu era; era adevărat, la fel ca şi Muffie 
însăşi, care  întruchipa autenticitatea 
aristocratică de  alb-protestant-de-origine- 
anglo-saxonă, într-o eră a hoardelor de 
proaspăt  îmbogăţiți  neruşinaţi, care îşi 
adăugau un „von ” sau „de” la nume şi care 
nu ştiau să facă diferenţa dintre o bijuterie 
Verdura şi una Van Cleef. 

În fiecare an, Muffie îşi deschidea reşedinţa din 
Hamptons, „Capătul Oceanului”, pentru a găzdui 
un show de modă în beneficiul Băncii de Sânge 
din New York. Era punctul culminant al 
calendarului de evenimente sociale din luna 
august. Aşezată la capătul lui Gin Lane, 
proprietatea se întindea pe şase acri şi includea un 
conac cu o casă de oaspeţi separată şi la fel de 
extravagantă, un garaj pentru douăsprezece maşini 

şi locuinţele personalului. Proprietatea mai avea şi 
două piscine (cu apă sărată şi apă dulce), terenuri 
de tenis, un lac cu nuferi şi grădini îngrijite de 
profesionişti. larba-câinelui era tăiată o dată la 
două zile, manual, cu foarfeca, pentru a o menţine 
exact la lungimea potrivită. 

Când Bliss ajunse acolo duminică după-amiază 
devreme, văzu o procesiune de maşini sport 
europene, mergând în ralanti, pe aleea unde 
aşteptau valeţii. Trecuse o săptămână de când 
Henri o vizitase acasă. Deocamdată, pentru a 
păstra aparențele, Vizitatorul nu  dezaprobase 
acţiunile ei de recuperare a identităţii. Reuşise să 
se tundă, să îşi cumpere câteva haine noi şi chiar 
să meargă la o sesiune sau două de Pilates. Chiar 
dacă muşchii de vampir erau supranatural de 
puternici, tot aveau nevoie de tonifiere. În timp ce 
Vizitatorul părea mulţumit de noul aranjament, 
erau momente când revenea pe neaşteptate, 
trimiţând-o înapoi în vid. Era ca un hoţ de maşini, 
se gândi Bliss, fluturând o puşcă şi împingând-o 
grosolan pe bancheta din spate a minţii. 

Dar acum era plecat de azi-dimineaţă, iar Bliss 
era fericită să se afle din nou printre oameni, să nu 
se mai concentreze doar asupra ei, ca să zicem 
aşa. Bliss realiză că singurul mod în care putea să 
facă faţă lucrurilor care 1 se întâmplau era să le ia 
în râs. Descoperise o înclinaţie către umorul negru 
pe care nu avea habar că o posedă. Încă mai 
zâmbea când îi dădu valetului cheile de la maşină. 
Venise vreo maşină de-ale casei — ceea ce familia 
numea maşinile atribuite fiecărei reşedințe. În 
Palm Beach famila Llewellyn avea o colecţie 
întreagă de maşini clasice — un Rolls-Royce 
Phantom, un Bentley din 1955 şi un Lincoln 
Continental nou-nouţ, din 1969. În New York 
adăugaseră o scrie de SUV-uri negre, odată ce 
Bobianne îşi dăduse seama că Rolls-Royce-ul 
Silver Shadow era mult prea bătător la ochi pentru 
Manhattan. 

În Hamptons deţineau câteva Mercedesuri SLK 
vintage, decapotabile, de la începutul anilor 
nouăzeci — una dintre cele mai des întâlnite maşini 
din East End. Bobianne încercase mereu să se 
adapteze cât mai bine. Bliss îl alesese pe cel roşu, 
pentru a se potrivi cu starea ei de spirit pozitivă. 
Măcar acum să se bucure de maşini! Nu ştia câtă 
vreme vor mai rămâne în posesia lor, deoarece 
Forsyth le vindea odată cu casa, astfel încât să-şi 
poată permite să păstreze măcar apartamentul tip 
penthouse din oraş. 

Se îndreptă spre uşa principală, unde 
Balthazar Verdugo, designerul a cărui colecție 
de toamnă era prezentată, stătea alături de 
gazde să primească oaspeţii. Balthazar era 
foarte popular printre clientele sale — ba chiar 
se şi însurase cu una. Mirosea a ulei de cocos 
şi prea mult gel de păr. Lui Bliss nu-i plăcuse 
niciodată de el sau de creaţiile lui — erau prea 
pretențioase pentru gustul ei — dar făcu 
obişnuita conversaţie politicoasă. 

— E o zi minunată, nu-i aşa? Abia aştept să mă 
îmbrac în hainele dumneavoastră! Mulţumesc că 
m-aţi invitat! Cine e dulceaţa asta? zise ea veselă, 
mângâind un Chihuahua cuibărit la pieptul 
designerului. 

Balthazar îi oferi lui Bliss o mână moale, iar 
apoi o pasă rapid către Muffie cu un zâmbet şters. 

— Mă bucur să văd că te simţi bine, draga mea, 
spuse Muffie, îmbrățişând-o în treacăt. 

Muffie avea o frunte lată şi teşită, fără niciun rid 
(era cea mai eficientă reclamă pentru soţul ei 
chirurg plastician) şi coafura blondă perfectă din 
Upper East Side. Era întruchiparea speciei ei: 
bronzată, suplă, grațioasă şi perfect potrivită acelui 
loc. Era tot ceea ce Bobianne dorise să devină, dar 
nu-i reuşise niciodată. 

— Mulţumesc, spuse Bliss, încercând să nu se 
simtă ciudat. Mă bucur că mă aflu aici. 

— Restul fotomodelelor sunt în spate. Cred că o 
să întârziem, ca de obicei, spuse Muffie veselă. 

Bliss se îndreptă spre zona din spatele scenei, 
şterpelind un aperitiv de pe o tavă şi un pahar de 
şampanie de pe una din mesele-bufet. 

Henri avea dreptate: era o treabă uşoară. Nu era 
un show de modă adevărat, ci doar o prezentare 
pentru clienții bogaţi în numele carităţii. În timp ce 
un spectacol de modă adevărat era o agitaţie 
haotică de energie şi anxietate, la care participau 
sute de redactori, retaileri, vedete, şi era prezentat 
de reviste şi televiziuni din toată lumea, show-ul 
lui Balthazar Verdugo de la reşedinţa lui Muffie 
Carter era mai degrabă un eveniment restrâns, doar 
pentru clienții selecți. 

Era ciudat să revină în lumea reală, să meargă 
pe iarba umedă (de fapt, să se afunde în ea cu 
tocurile), să mestece cu poftă aperitive, să admire 
uluitoarea privelişte asupra oceanului de la 
reşedinţa familiei Carter — o linie albastră 
neîntreruptă ce se întindea la orizont — şi să afle că 
în unele părţi ale lumii, chiar şi în lumea lor — 
lumea celor din Comisie şi Adunare — existau unii 
care rămâneau indiferenți şi chiar erau lipsiţi total 
de interes faţă de ceea ce se întâmplase în Rio. 

Muffie şi celelalte femei din Comisie pe care 
Bliss le întâlni la petrecere nu aduseră în discuţie 
moartea lui BobiAnne sau masacrul Conclavului. 
Bliss înţelese că, pur şi simplu, îşi vedeau mai 
departe de viețile lor: planificau petreceri, 
găzduiau evenimente caritabile, participau la toate 
show-urile de haute-couture şi show-urile de 
echitație cu care îşi umpleau zilele. Nu păreau 
foarte îngrijorate sau afectate. Cordelia Van Alen 
avusese dreptate: erau în cea mai profundă fază de 
negare. Nu voiau să accepte întoarcerea celor cu 
Sânge Argintiu. Nu voiau să accepte realitatea a 
ceea ce făcuseră şi ce planificau să mai facă cei cu 
Sânge Argintiu. Erau satisfăcute de viețile lor şi nu 
doreau să se schimbe nimic. 

Trecuse foarte multă vreme de când nu mai 
fuseseră războinice, luptătoare, soldaţi, umăr la 
umăr în lupta împotriva Prințului întunericului şi 
legiunilor sale. Era greu să-ţi imaginezi acest grup 
de femei mondene, subnutrite şi pline de Botox, şi 
progeniturile lor care leneveau toată ziua, ca fiind 
nişte războinici neînfricați prinşi în lupta pentru 
Cer şi Pământ. Era exact cum îi spusese Cordelia 
lui Schuyler: vampirii deveneau din ce în ce mai 
leneşi şi mai „lasă-mă să te las”, din ce în ce mai 
asemănători cu oamenii şi mai puţin înclinați să-şi 
ducă la bun sfârşit destinul lor celest. 

Bliss începu să înţeleagă că asta îi deosebea pe 
Cordelia şi Lawrence de ceilalţi — lor le păsa. Îşi 
păstraseră vigilenţa împotriva forţelor iadului şi 
dăduseră alarma. O alarmă pe care nimeni nu era 
dornic s-o audă. Familia Van Alen constituia 
excepția de la regulă. Era normal ca Schuyler să le 
semene. Prietena ei nu se simţise niciodată în 
pielea ei în lumea celor putred de bogaţi, deşi se 
născuse printre ei. Dar Schuyler nu era singura. 
Chiar şi Mimi şi Jack Force erau diferiți. Nu îşi 
uitaseră trecutul glorios. 

O singură privire la modul în care Mimi se 
lăuda cu abilitățile ei extraordinare de vampir era 
suficientă pentru a convinge pe oricine că afurisita 
aia slăbănoagă poseda ceva în plus, nu numai 
priceperea de a face cumpărături. 

Dar oamenii ăştia — acest grup de mondeni, 
satisfăcuţi de ei înşişi, care abia dacă tresăriseră la 
auzul veştii legate de masacru — acești oameni se 
numeau vampiri? 

Exact. La fel ca membrii Conclavului vor fi 
extrem de uşor de învins atunci când va veni 
vremea. 

Pe Bliss o trecură fiorii. Se obişnuise să fie 
singură şi uitase că Vizitatorul putea apărea 
oricând. 

Ce vrei să spui? Ce le este sortit? 

Dar Vizitatorul nu mai răspunse. 

DOUĂZECI. Mimi 


El Sol de Ajuste era situat în Cidade de Deus, 
Oraşul lui Dumnezeu, mahalaua notorie din vestul 
oraşului care fusese sursa de inspiraţie pentru un 
mare film hollywoodian şi un show de televiziune 
ulterior, City of Men. Normal, adevăratul oraş era 
complet diferit de versiunea lui americană, care 
constituia echivalentul unui tur prin mahalale 
aranjat de portarii hotelurilor: o etalare la modă a 
curajului. Realitatea sărăciei era mult mai dură şi 
mai urâtă — munţii de deşeuri, mirosul pestilențial 
de canalizare şi gunoaie, copiii în fundul gol care 
trăgeau din ţigară, lăsaţi de izbelişte pe străzi; 
modul în care nimeni nu se obosea să alunge 
muştele — trecuseră de punctul în care să le mai 
pese de ceva aşa de banal precum muștele. 

Barul nu era altceva decât o şandrama din tablă, 
având un acoperiş cu o singură pantă şi o tejghea 
de lemn plină de găuri. Când Mimi şi băieţii 
ajunseră acolo, un grup de indivizi duri îl hărţuiau 
pe ajutorul de barman, tipul care curăța mesele şi 
ştergea berea vărsată cu nişte prosoape zdrenţuite. 
Mimi recunoscu tatuajele înspăimântătoare de pe 
fețele membrilor găştii: făceau parte din 
Commando Prata, Conducerea Argintie, o bandă 
notorie care era responsabilă de comiterea 
majorităţii activităţilor criminale din acea parte a 
ghetoului. Avea să fie interesant. 

— Voce deve tres pesos! insistă băiatul. 

Îmi datorezi trei pesos. 

— Caralho! Vai-te foder! 

Grasul râse şi-l înjură, împingându-l în zid. 

Proprietarul în vârstă stătea în spatele unei 
mese, părând înfricoşat şi iritat de faptul că 

angajatul lui era hărțuit, iar micul său local era 
acum plin de nişte străini îmbrăcaţi în negru. 

— Cu ce vă pot ajuta? lătră el în portugheză, 
uitându-se cu un ochi la băiat. Hei, tu! Lasă-l în 
pace! strigă el când unul dintre gangsteri îi puse 
piedică băiatului, care căzu cu fața în jos la 
pământ. 

Drept răspuns, bătăuşul cel gras îi dădu un 
picior în cap băiatului întins pe podea. Se auzi un 
sunet oribil de gheată cu bot de metal pe os şi, 
dintr-o mişcare rapidă, unul dintre haidamaci duse 
un cuţit la gâtul barmanului. 

— Ai ceva să ne spui, moşule? 

— Lasă cuțitul jos, ordonă Kingsley cu o voce 
calmă. 

— Valea! spuse şeful bandei. 

Era un tip slăbănog cu o faţă ciupită de vărsat, 
care stătea mai în spate. Îşi ţinea arma automată în 
mână cu aceeaşi nonşalanţă cu care ar fi ținut o 
cutie de suc. 

Baronii locali ai drogurilor acționau în mahalale 
ca o prezenţă polițienească neoficială, fiind 
judecători şi călăi după pofta inimii. Dar singura 
lege pe care o respectau era a lor. 

— Bucuros, dar după ce îi laşi pe aceşti oameni 
cumsecade în pace, spuse Kingsley blând. 

Erau douăzeci de gangsteri şi patru Venatori, 
adică nu era o luptă deloc dreaptă pentru amărâţii 
de Sânge Roşu. Vampiri puteau distruge pe 
oricine din încăpere într-o clipită dacă doreau. 
Mimi deja îşi imagina un morman de cadavre pe 
podea. 

Simţi cum sângele începe să-i fiarbă în vine, dar 
era ceva superficial — genul de excitație pe care o 
simţeai la un meci de box când deja ştiai care va fi 
rezultatul. Bătăuşii ăştia se credeau nişte duri, dar 
nu erau nimic: nişte purici pe spatele unui bivol, 
nişte hiene în faţa unui leu. Mimi îşi dori o 
provocare adevărată. 

Gangsterii nu se temeau de străini şi erau mai 
rapizi decât crezuseră Venatorii. Înainte ca 
Kingsley să se poată întoarce, tipul îl tăie cu o 
lamă, iar mâneca sfâşiată dezveli o rană urâtă. 

Era destul. Mimi se răsuci şi-i lovi pe doi dintre 
ei, trimițându-i la pământ, iar pe al treilea îl făcu să 
cadă în genunchi. Era pe punctul de a scoate 
Eversor Lumen, Distrugătorul Luminii, când auzi 
vocea lui Kingsley în cap. 

Fără arme! Fără morți! 

Oricât de mult ar fi vrut să facă opusul, îşi lăsă 
sabia în teacă. Doi haidamaci încercară să sară 
asupra ei, dar ea se feri şi îi trimise grămadă peste 
mesele şubrede. Un altul îşi scoase arma, dar 
înainte de a apuca să tragă, Mimi i-o zbură din 
mână cu o lovitură de toc. Floare la ureche. Îşi 
dădea seama că până şi frații Lennox se distrau 
spărgând capete şi distrugându-şi atacatorii. 
Urmăritul viselor şi validatul amintirilor nici nu se 
comparau cu o bătaie bună cu mâinile goale. 

Unul dintre bătăuşi apucă un picior de scaun şi-l 
îndreptă spre pieptul lui Kingsley, dar Mimi îl făcu 
bucăţi înainte să apuce să ajungă la ţintă. 

— Mersi. Nu ştiam că-ţi pasă aşa de mult, zise 
Kingsley rânjind, în timp ce îşi făcea de lucru cu 
un puşti care ţinea în mână un Uzi. 

Mimi râse. Abia dacă depusese vreun efort, deşi 
respira greu. Aşa cum ordonase Kingsley, inamicii 
lor vor trăi să apuce şi ziua de mâine. Trecu cu 
grijă peste mormanele de trupuri, iar Ted o ajută să 
ajungă la bar, lângă ei. 

Barmanul ieşi de sub o masă, plecându-şi capul 
cu recunoştinţă. 

— Cu ce să vă servesc? 

— Care e specialitatea localului? întrebă 
Kingsley. 

— Ah! Barmanul le aruncă un zâmbet fără dinți. 
Adu Leblon-ul, îi spuse ajutorului său, care nu mai 
sângera. 

Băiatul dispăru în dulapul din spate şi ieşi ţinând 
în mană o sticlă de cachaga: rom din trestie de 
zahăr. Barmanul turnă în patru păhărele. 

— Micul dejun, zise Kingsley, încuviinţând din 
cap şi ridicând paharul. 

— Saude! spuse Mimi, dând paharul peste cap. 

În sănătatea ta! 

— O căutăm pe fetiţa asta. Ai văzut-o? întrebă 
Kingsley, arătându-i fotografia cu Jordan. Spune- 
ne! adăugă el, folosind constrângerea. 

Băiatul scutură din cap, iar barmanul se uită la 
poză vreme îndelungată. Apoi scutură şi el încet 
din cap. 

— N-am văzut-o în viața mea. Dar ăsta nu e un 
loc unde oamenii vin cu copiii. 

Mimi şi Kingsley schimbară o privire, iar umerii 
gemenilor se lăsară în jos a dezamăgire. Plecară 
din bar după ce terminară sticla. Era miezul zilei. 
Soarele era sus pe cer şi afară era arşiță. Câţiva 
trecători curioşi, atraşi de bătaie, se adunaseră la 
intrarea în bar, dar păstrară distanţa de cei patru. 
Privirile erau pline de respect. Nimeni nu trăise să 
apuce ziua în care Conducerea Argintie era 
învinsă. 

— Pentru tine, spuse o doamnă în vârstă, dându- 
1 lui Mimi o sticlă cu apă. Obrigado. 

Femeia îşi făcu cruce şi Mimi îşi dădu seama că 
era un gest de recunoştinţă pentru că făcuse un mic 
act de dreptate într-un loc nelegiuit. 

— Mulţumesc, zise Mimi, acceptând apa cu o 
plecăciune a capului. 

Încă o dată era uimită de cât de neajutorată se 
simţea. 

Problemele acestor oameni nu sunt şi ale tale, 
îşi zise ea. Nu-i poți ajuta. 

Se simţea atât de departe de lumea exclusivistă 
şi protejată din Upper East Side, aşa cum stătea 
acum pe un trotuar prăfuit din mahalale, cu 
muşchii încă tensionaţi de la confruntare. De aceea 
voise să ia parte la misiune, pentru a-şi 

revoluţiona oarecum viaţa — să vadă o parte a lumii 
pe ai re n-o putea vedea de pe bancheta din spate a 
limuzinei. Toate că în acest ciclu era o prințesă 
răsfăţată, dar natura ei adevărată era a unei 
luptătoare. Azrael avea nevoie de asta. 

Dar era frustrant. Porniseră la drum cu un an în 
urmă să-l găsească pe Străjer şi deocamdată nimic 
nu le răsplăti se eforturile, cu excepţia acelui bilet 
care nu le spunea mare lucru. 

— Poate că Străjerul nu vrea să fie găsit, zise 
Mimi, bând o gură de apă şi dându-i sticla mai 
departe lui Kingsley. Te-ai gândit la asta vreodată? 

— E posibil, răspunse el, luând o înghițitură şi 
aruncând sticla unuia dintre gemenii Lennox. Dar 
puţin probabil. Ştie cât de valoroasă e 
înțelepciunea ei pentru comunitatea noastră. Ştia 
că mă vor trimite pe mine s-o caut. Crede-mă, vrea 
să fie găsită. 

— Dă-mi să văd din nou biletul, spuse Mimi. 

Kingsley îi dădu bucățica de hârtie. O reciti. 
Ținând hârtia în sus, observă ceva ce le scăpase. 
Ceva ce fusese ascuns de zorii zilei, când era prea 
întuneric pentru a putea vedea clar. 

— Uite, îi spuse ea lui Kingsley ținând biletul în 
sus, astfel încât să fie direct în razele de soare. 

Lumina puternică trecu prin hârtie şi scoase la 
iveală ceva ce până atunci fusese invizibil, ca un 
fel de filigran. Phoebus ostend praeo, într-adevăr. 
Soarele vă va arăta calea. În mijlocul paginii era o 
hartă. 

DOUĂZECI ŞI UNU. Schuyler 


— E pe-aici, spuse Jack. Când eram copil, 
bucătarii mă dădeau afară de aici. 

Îi arătă lui Schuyler un culoar secret care se 
învârtea prin toate magaziile vaste de la subsolul 
castelului. 

Istoria consemnează că reşedinţa fusese 
construită pentru a găzdui o curte întreagă de 
nobili. Exista o aripă doar a servitorilor, iar 
bucătăriile şi cămările se întindeau pe trei niveluri 
în jos. Când contele era încă în viaţă, cuplul regal 
găzduise petreceri luxoase, ce duraseră câte o lună 
întreagă, pentru oaspeţii lor şi anturajul acestora. 
Castelul era astfel creat pentru a susține ceea ce 
devenise un stil de viaţă demodat, ca să nu mai 
vorbim că era incredibil de costisitor. Nu-i de 
mirare că dezvoltatorii planificau să-l împartă în 
apartamente separate — să locuieşti împreună cu un 
personal format din şaizeci de oameni devenise 
imposibil chiar şi pentru contesă, care se muta într- 
o reşedinţă mult mai adecvată, vila ei din Saint- 
Tropez. 

Dar, deşi proprietatea se lăuda cu zeci de camere 
secrete şi culoare labirintice, în final era o singură 
ieşire din Hôtel Lambert. Toată lumea, de la nobilii 
de rang înalt până la cei mai umili servitori de la 
bucătărie, trebuiau să treacă prin curtea interioară 
şi să iasă pe porțile principale. Jack şi Schuyler îşi 
dădură seama că nu au încotro: vor trebui să 
ajungă la libertate trecând exact prin cuibul de 
vipere. 

Scara din aripa servitorilor ducea direct în holul 
principal, unde Jack şi Schuyler puteau auzi o 
veselie necontrolată şi râsete isterice care păreau 

din ce în ce mai obosite şi frenetice pe măsură ce 
muzica ameţitoare devenea mai alertă. 

— Ce tot fac? şopti Schuyler, în timp ce se 
ghemuiau în spatele unei coloane. De ce mă 
simt... ca şi cum... ca şi cum aş vrea... să rănesc 
pe cineva? 

— Este ceea ce fac cei cu Sânge Argintiu — 
împing — folosesc glom-ul ca şi noi, doar că ei 
împing în direcția opusă. Scot ce e mai rău în 
oameni. 

— N-ar trebui să avertizăm lumea? întrebă 
Schuyler. 

— Aici nu e Rio. Suntem prea mulți pentru a fi 
învinşi; cei cu Sânge Argintiu nu vor risca nimic 
foarte periculos, în afară de constrângere. Ei sunt 
aici doar pentru tine, spuse Jack, încercând să 
îndulcească dificultatea situației lor cu un alt 
zâmbet liniştitor. 

Schuyler nu voia să se lasă pradă fricii şi se 
calmă concentrându-se pe lupta împotriva greţei pe 
care o simţea, creată de vraja celor cu Sânge 
Argintiu. Trebuiau să-l găsească pe Oliver şi să 
plece de acolo cât de discret posibil. Făcuse mare 
tărăboi când fugise de Jack, dar bufoneriile 
exagerate ale artiştilor de la Bollywood îl 
acoperiseră. Oaspeţii bănuiseră că făcea parte din 
spectacol, având în vedere cum era îmbrăcată. 
Sariul ei o ajutase să se camufleze perfect. 

— Uite! spuse Jack, întinzându-i un crucifix 
micuţ din argint agăţat de un lănțişor. Ar trebui să 
te ajute, zise el, scoțând unul asemănător de sub 
gulerul  cămăşiu. Face parte din uniforma 
Venatorilor. 

Se strecurară afară în grădină şi îl găsiră pe 
Oliver stând singur sub un fag maiestuos, cu o 
băutură în mână. Chiar dacă era surprins s-o vadă 
pe Schuyler cu Jack, nu se observă nimic pe faţa 
lui, cu excepţia unei sprâncene ridicate uşor, deşi 
pe Schuyler o duru să vadă că privirea i se 
întunecă puţin. 

Nu e ceea ce crezi, voi ea să-i spună. Te iubesc. 

Cu toate astea, când Oliver se întoarse spre Jack, 
se arătă prietenos şi îi strânse mâna cu căldură. 

— Mă bucur să te văd, amice. A trecut mult 
timp! 

Jack scutură mâna lui Oliver cu o strângere 
fermă. 

Amândoi erau hotărâți să se comporte ca şi cum 
ar fi dat nas în nas la o reuniune a liceului. Ca un 
grup de absolvenţi din Upper East Side care se pun 
la curent cu ultimele bârfe şi veşti. 

— Ce te aduce aici, Force? Sper că nu Comisia, 
zise Oliver, tonul său degajat mascând o aluzie 
subtilă. 

— Deloc, răspunse Jack, în timp ce Schuyler îl 
puse repede pe Oliver la curent. 

După ce auzi ce se întâmpla, Oliver înţelese 
imediat în ce pericol se aflau. 

— Ce-aveţi de gând să faceţi? îi întrebă el. Am 
sentimentul că nu vom putea ieşi de aici 
neobservaţi. 

— Deocamdată n-au remarcat că Schuyler nu 
mai € în camera în care trebuia s-o aştepte pe 
contesă, zise Jack, uitându-se de jur împrejur. Cred 
că vom ajunge la Lu... 

Dar înainte de a apuca să termine propoziţia, se 
opri şi îşi ridică privirea în sus, cu o expresie uluită 
pe faţă. 

Schuyler se uită peste umărul lui. Baronul de 
Coubertin reapăruse în partea cealaltă a curții 
interioare. Dar avea ceva schimbat. Diferit. Chiar 
şi de la distanţă, Schuyler putea observa că ochii 
lui erau înconjurați de un foc purpuriu. Pupilele 
erau argintii. 

Leviathan. 

Stătea nemişcat, cercetând camera cu ochii lui 
argintii fioroşi. 

Schuyler se întoarse spre Oliver şi văzu că şi el 
îl observase. Oliver se îngălbenise la faţă. 

— Te-am lăsat să te duci singură cu el — am fost 
atât de nesăbuit — ştiam cu că ceva nu e în 
regulă... Când am vorbit cu el la corabie părea 
total diferit, chiar jovial. Ar fi trebuit să-mi dau 
seama că ceva e în neregulă. 

— Nici eu nu mi-am dat seama, Ollie. Nu aveai 
de unde să ştii, spuse ea. 

Schuyler îşi aduse aminte că bunicul ei îi 
spusese că cei cu Sânge Argintiu îşi schimbau 
forma cu agilitate. Leviathan o încuiase în acea 
cameră, probabil intenționând să scape de ea mai 
târziu. Se cutremură când se gândi ce planificaseră 
să facă cu ea. 

— Ascultă, eu doar te încetinesc, dar poate că 
voi putea să-i încetinesc şi pe ei, spuse Oliver, 
dându-și turbanul jos şi aruncându-l pe jos. 

— Nu! zise Schuyler. leşim din asta împreună 
sau nu mai ieşim deloc! Oliver! Ascultă-mă! îl 
imploră ea, îngrozită de ceea ce avea el de gând să 
facă. 

— Prea târziu, zise Oliver, apucând o torţă şi 
alergând spre intrarea păzită de elefanți. Prindeţi- 
mă! țipă el, dând din mâini ca ieşit din minţi. 

Elefanții se ridicară pe picioarele din spate, 
aruncându-i la pământ pe Regele şi Regina din 
Siam, şi o porniră înnebuniţi prin tufişuri după 
Oliver. Dresorii ţipau, iar oaspeţii derutaţi alergau 
în toate direcţiile, încercând să se dea la o parte din 
calea animalelor dezlănţuite. 

— Repede! înainte de a închide porțile, spuse 
Jack, întinzând mâna. 

— Dar... Oliver! zise Schuyler, împleticindu-se. 
Oliver, nu! Oliver! 

— E ființă umană; nu pe el îl vor — Schuyler, 
trebuie să te scoatem de aici! Te rog! zise Jack, cu 
mâna întinsă. 

— Nu! Nu pot! Nu pot să-l las aici! 

Privi cum Oliver alerga din ce în ce mai departe, 
cu elefanții pe urmele lui. 

Dar nu-l ajuta nicicum pe Oliver dacă rămânea 
aici. Nu acum. Şi, ezitând, îi punea şi mai mult în 
pericol. Voia să alerge după Oliver, dar îl lăsă pe 
Jack s-o conducă. Fugiră, ferindu-se de purtători 
de torţe şi personal de catering derutaţi, evitând 
elefanții dezlănţuiți, petrecăreți care urlau şi 
servitori uluiți. Simţea furia demonului Leviathan, 
îi putea simți privirea sfredelind-o în ceafă, o 
răutate deliberată şi năprasnică. 

Într-o clipă avea să fie lângă ei. 

Dar, spre deosebire de lupte, Schuyler se 
pricepea foarte bine să alerge, şi împreună cu Jack 
zbură prin curtea pietruită şi dincolo de porţile 
principale. Se uită pentru ultima dată în urmă, 
peste umăr, şi îl surprinse pe Oliver dispărând în 
gloata revoltată, cu un braţ ridicat în aer. Le făcea 
cu mâna la revedere. 

DOUĂZECI ŞI DOI. Bliss 


Prezentarea de modă decurse bine. Bliss reuşi să 
facă cele două întoarceri pe podium fără niciun 
incident, deşi era încă tulburată de faptul că auzise 
vocea amenințătoare a Vizitatorului la ea în minte. 
Ce plănuia? Ce voia să spună cu „vor fi extrem de 
uşor de învins”? Dar de fapt ştia ce voia să spună, 
nu-i aşa? Nu era oare şi ea în faza de negare? 
Pentru că trebuia să existe un motiv pentru 
prezenţa Vizitatorului în viaţa ei; nu era ca şi cum 
stătea şi el pe aici ca să-şi cunoască draga lui fiică 
mai bine. Avea un motiv. 

Şi oricare ar fi fost acesta, ea era implicată, 
deoarece, din toate punctele de vedere, ea era el. 
Orice făcea sau nu făcea Vizitatorul, lumea nu 
avea să-l blameze pe Lucifer, ci pe Bliss. Poate că 
se putea face ceva în această privinţă. Ar putea 
încerca să afle ce face Vizitatorul când este plecat. 
Ar fi o idee bună să ştie mai multe şi să fie mai 
informată. 

Îşi masă tâmplele. Din fericire, majoritatea 
celorlalte modele o lăsaseră în pace. Îi ştiau 
povestea şi nimeni nu se aventurase să-i zică ceva, 
ci doar îi aruncaseră câteva priviri compătimitoare. 
Bliss se gândi că ar putea la fel de bine să aibă 
cuvântul „SUPRAVIEŢUITOR” lipit în frunte, 
având în vedere cum şuşoteau fetele despre ea. 
Mama vitregă ucisă. Sora dispărută... se zice că a 
fost omorâtă... Groaznic... Chestiile astea se 
întâmplă adesea în Rio, nu-i aşa? 

Bliss îşi zise că este teribil de nedrept. Ceea ce 
se întâmplase cu famila ei nu avea legătură cu ţara 
în care se aflau, dar, evident, nu putea spune asta 
nimănui. Voia doar să plece de acolo. Se schimbă 
de ultima ţinută — o rochie de seară din tul, pe care 

o doamnă din înalta societate avea s-o poarte la 
deschiderea stagiunii de balet din toamnă — şi se 
îmbrăcă cu rochia ei albă simplă. Traversa 
gazonul, evitând cu grijă câteva figuri cunoscute şi 
sperând să poată ajunge acasă fără a fi nevoită să 
facă conversaţie, când se auzi strigată. 

— Bliss? Tu eşti? Bună! 

O fată frumuşică, cu părul lung şi blond, purtând 
o pălărie moale de paie şi o rochie şic, căzută pe 
un umăr, se apropie de ea. 

Bliss o recunoscu imediat. Era Allison Ellison — 
sau Ally Elli, cum i se spunea — una dintre cei cu 
Sânge Roşu de la Duchesne. 

Ally venise cu o bursă; părinții ei locuiau în 
Queens sau cam aşa ceva, iar ea era nevoită să 
vină la şcoală cu autobuzul, cu care făcea două 
ore. Bliss presupusese că asta avea s-o facă pe Ally 
extrem de nepopulară, dar dimpotrivă. Puştu din 
Upper East Side adorau poveştile ei din alt cartier 
şi modul ei amuzant de a vedea lucrurile. Bliss îşi 
aminti cum ea, Mimi şi un grup mare de persoane 
ieşiseră cu Ally, iar Ally se asigurase că fiecare 
plătea exact ceea ce datora la masă — până la 
ultimul cent. Nimeni nu scăpase cu rahaturi gen 
„mi-am uitat portofelul acasă; îți dau banii data 
viitoare” pe care copiii cu fonduri în bancă, 
precum Mimi, le băgau mereu la înaintare. 

Una era s-o vezi pe Ally la şcoală şi alta era s-o 
întâlneşti la petrecerea anuală de cumpărături, 
şampanie şi acte de caritate a lui Muffie Astor 
Carter. Ce căuta ea aici, purtând o rochie originală 
Balthazar Verdugo, pe care cheltuise o sumă cu cel 
puţin cinci cifre şi arătând de parcă îşi petrecea 
fiecare vară în Southampton? 

Bliss primi răspunsul când Jamie Kip veni s-o 
îmbrăţişeze pe Ally. Aşa deci. Ally era însoţitoarea 
umană a unuia dintre cei mai populari băieţi cu 
Sânge Albastru. Acum ţinuta costisitoare a lui Ally 
şi prezenţa ei la petrecere aveau sens. 

— Bună, Ally dădu Bliss din cap. Jamie. 

Jamie se scuză şi cele două fete rămaseră 
singure. 

— Ce mai faci? întrebă Allison. Mă bucur să te 
revăd, zise blondina, cu o mână pe braţul lui Bliss. 

Bliss se simţi mişcată de neaşteptata căldură din 
vocea lui Ally. 

— Sunt bine... Mersi, spuse ea. 

— Ți-am simţit lipsa la comemorarea lui Dylan. 
Dar nu-ți face griji, nimeni nu se aştepta să vii. 
Tatăl tău ne-a spus că ai nevoie de odihnă. 

— Comemorare? A existat aşa ceva? Pentru 
Dylan? Când? întrebă Bliss, încercând să nu sune 
ca şi cum era pe punctul de a-şi ieşi din minţi. 

Allison păru încurcată. 

— Acum aproape un an. Da, ştiu. E ciudat, nu? 
Adică, tipul a dispărut, nu? Se presupunea că 
părinţii lui s-au mutat în Grosse Pointe sau ceva de 
genul, dar apoi s-a descoperit că el stătea la 
Tranziţii, dar a avut liber două zile şi a murit din 
cauza unei supradoze. 

Altă poveste de adormit copiii, se gândi Bliss. 
Cei cu Sânge Albastru îşi ştergeau urmele foarte 
bine. Era destul de uşor să explici moartea lui 
Dylan ca fund un alt copil de bani gata care a luat 
o supradoză. Mai ales că era şi la dezintoxicare. O 
poveste perfect plauzibilă, cu excepţia faptului că 
nu era deloc adevărată. 

Allison se foi încurcată. 

— Nici măcar nu-l cunoşteam foarte bine, dar 
voi erați prieteni, nu? 

— Da, eram, spuse Bliss. A fost... Cum s-a... A 
mai fost cineva acolo? 

Eleva de la Duchesne păru jenată. 

— Nu prea. N-au fost multe persoane. Cred că 
eram singura de la Duchesne. Au fost nişte tipi de 
la centrul de dezintoxicare, dar ei erau şi 
organizatorii. Eu am aflat despre asta întâmplător, 
de la Wes McCall. Şi el era la Tranziţii. M-am 
gândit... mă rog, Dylan şi cu mine eram colegi la 

cursul de engleză şi era... un tip de treabă. O 
figură. Dar era drăguţ, ştii ce vreau să zic! 

— Da, spuse Bliss cu ochii în lacrimi. 

— O, Doamne, te-am făcut să plângi, îmi pare 
rău. N-am vrut să te supăr. Uite! zise Allison, 
dându-i lui Bliss o batistă parfumată din geantă. 

— Sunt bine... doar că... e complicat, se bâlbâi 
Bliss, primind bucuroasă batistuţa şi ştergându-se 
la ochi. 

— Viaţa sigur e complicată, dădu Allison din 
cap. Dar mă bucur că te-am văzut... afară. Adică, 
trebuie să-ţi fie tare greu. Spun numai lucruri 
nepotrivite, nu-i aşa? 

— Deloc. E bine să vorbesc cu cineva, zâmbi 
Bliss. 

— Poţi vorbi oricând cu mine. Vii înapoi la 
şcoală din septembrie? 

Bliss dădu din cap. 

— Da. E ciudat să rămâi în urmă. Nu mai ştiu 
pe nimeni. 

Vizitatorul fusese de acord ca Bliss să se 
reîntoarcă la şcoală. Ar fi dubios dacă fiica 
senatorului ar deveni brusc un caz de abandon 
şcolar. 

— Mă ştii pe mine, şi sunt în clasă cu tine, zise 
Allison. N-o să fie chiar aşa de rău, adăugă ea, 
îmbrăţişând-o pe Bliss. 

— Mă bucur să aud asta. Mersi, Ally. Pe curând, 
zâmbi Bliss. 

— Pe curând. 

Bliss se îndreptă spre maşina ei, bucuroasă că 
era singură în timp ce rumega veştile. Avusese loc 
o comemorare pentru Dylan şi nu venise nimeni. 
Pentru cei cu Sânge Roşu, era un alt copil- 
problemă, iar pentru vampiri, o pagubă colaterală. 
Nimănui nu-i păsa şi nimeni nu-şi amintea de el. 

Nici măcar nu fusese şi ea acolo să-şi ia rămas- 
bun de la el. Să-l vadă pentru ultima dată înainte 
de a-l îngropa. Era plecat pentru totdeauna şi nu 
avea să-l mai vadă vreodată. 

DOUĂZECI ŞI TREI. Mimi 


Instrucţiunile de pe hartă îi conduseră la 
Pădurea Tijuca, aflată exact în inima oraşului, nu 
departe de districtele cu plaje elegante aflate de-a 
lungul coastei. Rio era o minune, se gândi Mimi. 
Unde altundeva în lumea asta puteai trece aşa 
repede de la zgârie-norii de sticlă ai districtului 
financiar la pădurea tropicală luxuriantă? 

În taxiul care-i ducea spre Barra da Tijuca, 
Kingsley studie harta minuţios desenată. 

— Pare că e un fel de cabană în pădure, aproape 
de o cascadă. Probabil că acolo au dus-o. 

— Crezi că mai e în viaţă? întrebă Mimi. 

Kingsley nu răspunse. Doar împături biletul şi-l 
puse înapoi în buzunar. 

— Au ţinut-o în viaţă timp de peste un an, asta 
ştim sigur. Dacă aveau de gând s-o ucidă, de ce să 
fi aşteptat atâta? 

— Am o presimţire rea, zise Mimi. Ca şi cum 
am fi ajuns prea târziu. 

Biletul fusese datat cu patru zile în urmă. 
Cuvintele fetiţei îi răsunară în minte. Oameni răi. 
Au luat-o. 

Şoferul de taxi îi duse în parcare, lângă intrarea 
spre cascada Cascatinha de Taunay, punctul 
terminus până la care putea să meargă. Parcarea 
era un platou îngust înconjurat de cei mai înalți 
copaci pe care-i văzuse Mimi vreodată. Aveau o 
grandoare panoramică, genul de frumuseţe 
naturală pe care o vedeai doar în filme, atât de 
înalți, verzi şi cu coroane bogate, încât păreau 
ireali. 

Mimi ieşi din taxi şi respiră adânc aerul curat de 
munte. Aproape că avea şi gust — ca roua şi lumina 
soarelui combinate cu un miros reavăn de verde. 

Mimi se uită de jur împrejur — existau câteva 
trasee decente, dar care dispăreau brusc în munte, 
răsucindu-se după nişte stânci abrupte. Se părea că 
avea să fie o călătorie obositoare, iar ea-şi 
blestemă încă o dată cochetăria. Dacă ar fi purtat 
pantofii  regulamentari! Nu avea să ajungă 
niciodată sus în cizmele ei cu toc înalt. 

Mai erau şi câteva Jeep-uri uzate şi prăfuite ale 
căror şoferi încercau să atragă un grup restrâns de 
vizitatori şi  drumeţi să îi angajeze pentru ziua 
respectivă. Dar Kingsley îi citise gândurile lui 
Mimi şi respinse ideea înainte de a apuca ea să 
sugereze ceva. 

— Nu, să nu mai riscăm şi viaţa altora, zise el. 
Pentru cei cu Sânge Argintiu oamenii sunt un mic 
amuzament. Un ghid doar ne-ar îngreuna 
misiunea. 

Bine, se gândi ea. Au trecut patruzeci şi opt de 
ore de când am părăsit hotelul. Scuză-mă dacă 
prefer maşina în loc să merg pe jos. Chiar şi 
vampirii ajung să obosească dacă le ceri prea mult. 
Intre timp, frații Lennox dăduseră peste un ghid 
naturalist. 

— Cea mai scurtă cale la cascadele ascunse? 

Ghidul era aşa de ars de soare, încât pielea lui 
căpătase culoarea mahonului. Avea un accent 
britanic şi le spuse că face parte din Natural 
Geographic Society. 

— Cea mai bună cale e probabil traseul Pico; e 
o potecă nemarcată prin pădure pe care o puteţi 
urma în junglă. Dar e un urcuş destul de extenuant. 
Sunteţi siguri că nu vreţi să plătiţi unul din Jeep- 
urile astea? Cascadele Taunay sunt chiar aici. Sunt 
la fel de spectaculoase... Nu? Bine, atunci, mult 
noroc. Parcul se închide la asfințit, aşa că 
asiguraţi-vă că vă întoarceţi aici până atunci. 

Mimi privi în jos la picioarele ei. Ştia ce are de 
făcut. Se aşeză pe un buştean căzut, îşi scoase 
cizmele şi reteză tocurile cui cu sabia, distrugere 
care îi provocă o uşoară strângere de inimă. Apoi 

le încălță iarăşi. Mult mai bine. Luă o gură 
zdravănă de apă din sticla de plastic, dorindu-și 
pentru a nu ştiu câta oară să fie pe o plajă din 
Capri. 

— Prinde! spuse Kingsley, aruncându-i ceva. 

Era o sticlă micuță de lapte de cocos. 

— Asta pentru ce e? întrebă ea, apăsând dopul. 

Luă o înghiţitură. Surprinzător de înviorătoare. 

— Am găsit-o la magazinul de cadouri, zise el. 
Ştiu că nu e limoncello, dar am auzit că e bun. 

De ce părea el mereu că ştie ce gândeşte ea? Era 
enervată şi recunoscătoare în acelaşi timp, o 
combinaţie ciudată de sentimente. 

Porniră la drum în pas alert, lăsând curând în 
urma lor majoritatea drumeţilor de pe traseul 
principal, şi ajunseră la munte rapid. Totul era aşa 
de tăcut, încât era ca şi cum ai îi intrat într-un soi 
de biserică naturală. De pe vârf puteau vedea toate 
drumurile din oraş până pe coastă. Era o privelişte 
magnifică şi care te umplea de venerație. 

— Asta trebuie să fie poteca despre care vorbea 
ghidul, puse Kingsley conducându-i prin vegetația 
bogată spre partea cealaltă a dealului. Mi se pare 
că aud apa. 

Mimi se opri şi ascultă. Auzi şi ea vuietul unui 
şuvoi de apa abia audibil şi probabil la mulți 
kilometri depărtare. Era mai uşor la coborâre; 
aproape că planau — unul dintre avantajele agilităţii 
vampirice. Merseră în tăcere prin inima întunecată 
şi pustie a junglei, bazându-se pe indicație de pe 
hartă. Căldura era sufocantă şi copleşitoare, iar 
aerul atât de umed că ţi se părea că respiri sub apă. 
Vegetația luxuriantă era primitivă, rădăcinile 
copacilor semănând cu nişte gheare ale unei fiare 
imobilizate, cerul era complet acoperit de un 
umbrar verde, şi peste tot se auzea sunetul foşnitor 
al păsărilor care zburau de colo-colo. Mimi zări 
câțiva papagali foarte colorați, dar rămase 
dezamăgită că nu văzu nicio maimuţă. 

Într-un final, ajunseră într-un luminiş care se 
deschidea spre cascadele ascunse, exact aşa cum îi 
îndrumase harta. Un torent de apă curgea printre 
stânci, un şuvoi măreț şi fascinant ce cădea într-un 
râu învolburat care şerpuia prin junglă. 

— Conform hărții, va trebui să traversăm râul 
pentru a ajunge pe celălalt mal, spuse Kingsley, 
desfăcându-şi  şireturile şi  descălțându-se de 
pantofi. 

Fraţii Lennox erau deja în apă. Pantaloni lor de 
nailon erau desfăcuţi de la fermoarul de la 
genunchi, şi îşi cărau rucsacurile deasupra capului. 
Kingsley făcu acelaşi lucru, doar că el îşi dădu jos 
şi tricoul, expunându-şi pieptul lat, bronzat şi cu 
piele fină. Când o fi avut Kingsley timp să se 
bronzeze? se întrebă Mimi. 

Cel puţin nu mai era nevoită să poarte pantofii 
ăia incomozi. Chiar şi cu operaţia de tăiere a 
tocurilor, tot nu-i ofereau sprijinul necesar. Îi dădu 
Jos şi se dezbrăcă până la maiou şi chiloți şi sări în 
apă, ţinându-şi geanta deasupra capului. 

Apa venea cu siguranţă dintr-un izvor de munte, 
deoarece era rece ca gheaţa, dar, după aproape 
două zile de mers prin oraşul încins fără un duş ca 
lumea, era minunată. Curentul era puternic şi 
ameninţa s-o ia pe Mimi cu totul. Îşi folosi fiecare 
fibră din muşchi pentru a reuşi să ajungă pe malul 
celălalt. Când sosi la mal, Kingsley întinse mâna şi 
o trase sus, dar ea îşi pierdu echilibrul şi îi căzu în 
braţe, corpul ei lipindu-se pentru o clipă de al lui. 

Mimi roşi din cauza neaşteptatei intimităţi şi, 
spre surprinderea ei, descoperi că şi Kingsley era 
uşor jenat. În ciuda vorbelor şi flirturilor lui, se 
comportă ca un gentleman. 

— Scuze! zise el. 

— Nu-i nicio problemă. 

Mimi arboră un zâmbet care spunea că nimeni 
nu poate rezista maioului ei ud — nici măcar marele 
Kingsley Martin. Dar figura ei degajată era doar o 
fațadă, pentru că atunci când Kingsley o atinse, 

simţi cum trece o scânteie prin ei. Ceva ce ea nu 
dorea să recunoască atunci, sau niciodată, dar 
simţi o conexiune cu el... şi nu doar asta, ci o 
dorinţă foarte diferită de voracitatea ei obişnuită 
faţă de însoțitorii umani: acele jucărioare cu Sânge 
Roşu de care se putea dispensa oricând avea ea 
chef (deja lăsase doi dintre ei la hotel). Nu, asta era 
ceva mai profund, ceva ce o răscolea în interior... 
O amintire, probabil? Se cunoscuseră într-o viaţă 
anterioară? Şi dacă da, ce se întâmplase între ei? 
Nimic? Totul? Dar nu avea timp să se gândească la 
asta, pentru că băieţii deja se cocoţau pe mal. 

Îşi scoase hainele din geanta impermeabilă şi 
începu să îmbrace, evitând privirea lui Kingsley, 
care, la rândul lui, o evita pe-a ei. 

— N-ar trebui să ne aflăm prea departe, spuse 
Kingsley, verificând harta după ce terminară de 
îmbrăcat. 

Îşi croiră drum prin sălbăticie până când 
ajunseră la un pâlc de copaci şi vegetaţie ce creau 
o perdea în jurul unei cabane micuţe de lemn. Nu 
chiar o dărăpănătură, dar nicio casă adevărată. Pe 
pragul uşii era un simbol ciudat — o stea cu cinci 
colţuri. Semnul lui Lucifer. Mimi se cutremură şi 
observă că şi restul echipei părea tensionată. Nu va 
fi la fel de uşor ca distrugerea bandei de traficanţi 
de droguri. 

— Aici e, spuse Kingsley. Force şi cu mine 
mergem prin faţă; voi doi aveţi grijă de ieşirea din 
spate, ordonă el. 

Mimi îl urmă pe Kingsley şi se strecurară spre 
uşa din faţă. 

— Număr până la trei. 

Kingsley dădu din cap. Îşi scosese spada. Lama 
ei argintie sclipea în soare. 

Mimi o scoase şi ea pe a ei din sutien, un ac ce 
se transformă într-o spadă adevărată. O imagine 
bruscă îi apăru în faţă: vânând demoni într-un 
tunel de peşteri, țipete şi apoi tăcere. O amintire? 
Mimi clipi. Sau o previziune? Aia nu era vocea lui 

Jack? Nu era sigură. Legătura dintre ei nu mai era 
aşa de puternică precum pe vremuri. 

Concentrează-te. Kingsley începuse 
numărătoarea. 

— Unu, doi... 

Îi făcu lui Mimi un semn din cap, iar aceasta 
lovi cu piciorul uşa, care se deschise cu zgomot. 

DOUĂZECI ŞI PATRU. Schuyler 


Jack o conduse pe Schuyler prin străzile locuite 
din Île Saint-Louis şi peste podul care făcea 
legătura cu Île de la Cité, unde ea întrezări fugar 
catedrala Notre Dame în timp ce fugeau prin piaţă 
ŞI spre cea mai apropiată staţie de metrou. 

— Unde mergem? gâfâi ea, sărind peste 
turnichetul închis. 

Programul de funcționare se terminase cu o oră 
în urmă. 

— Undeva unde vom fi în siguranţă, zise el, 
alergând spre capătul peronului. 

Schuyler se  familiarizase cu atmosfera 
metroului, dar era încă uimită de cât de frumos era 
până şi metroul în Paris. Tunelul Cité era luminat 
de becuri în stil art deco, care se arcuiau interesant 
deasupra şinelor. 

— Sub asta există o stație veche pe care au 
închis-o când au reconstruit metroul, spuse Jack, 
deschizând o uşă secretă, chiar la capătul stației, şi 
conducând-o în jos pe o scară prăfuită. 

Stația de dedesubt părea a fi înghețată în timp, 
de parcă nu mai departe de ieri călătorii aşteptau 
locomotivele cu aburi să-i ducă la destinație. 
Schuyler şi Jack merseră pe vechile şine până când 
acestea se terminară şi tunelurile se transformară 
în peşteri ce duceau din ce în ce mai adânc în 
pământ. Întunericul îi învăluia ca o pătură şi 
Schuyler se bucură că exista illuminata — era 
singura modalitate de a-l vedea pe Jack. 

Cotloanele şerpuinde şi înguste îi amintiră lui 
Schuyler de ceva ce văzuse într-o veche carte din 
Depozitar. 

— Asta €...? întrebă ea. 

— Lutetia, dădu Jack din cap. 

Străvechiul oraş galic. Când romanii de Sânge 
Albastru cuceriseră Galia, numiseră aşezarea după 
terenurile  mlăştinoase ce înconjurau zona. 
Vampirii construiseră o vastă rețea subterană de 
tuneluri dedesubtul oraşului. Cei cu Sânge Roşu 
credeau că tot ce mai rămăsese din Lutetia erau 
ruinele amfiteatrului din Cartierul Latin. Nu ştiau 
că mare parte din oraş supraviețuise intactă, adânc 
îngropată în catacombe. 

Spre deosebire de închisoarea de sub Hotel 
Lambert, în catacombele Lutetiei era, surprinzător, 
aer proaspăt. Erau curate. Protejate de vreo vrajă, 
bănui Schuyler. Nu existau şobolani care să alerge 
de colo-colo, miros de canalizare sau putregai. 

— Crezi că e încă pe urmele noastre? întrebă 
Schuyler, ţinând pasul cu Jack. 

Se simţea ca şi cum întreaga ei fiinţă era un 
diapazon ce vibra de teamă. Pe măsură ce înaintau 
din ce în ce mai adânc în tuneluri, îşi dădu seama 
că, deşi avea vedere de vampir, nu putea străpunge 
bezna ca de smoală. 

— Să sperăm, răspunse Jack. 

Să sperăm? Schuyler observă că tunelurile 
formau un labirint, sute de coridoare diferite ce 
duceau în mii de direcții. 

— Te poţi pierde aici pentru totdeauna, zise ea. 

— Exact asta e şi ideea, spuse Jack. Doar cei cu 
Sânge Albastru ştiu drumul înapoi afară. 
Tunelurile astea sunt fermecate împotriva 
animadverto. Încearcă să ţii minte pe unde am 
venit. Nu vei putea. 

Avea dreptate. Nu-şi putea aminti, ceea ce era 
tulburător şi ciudat, pentru că a avea privire de 
vampir era asemănător cu a privi un spectacol la 
video: puteai da înapoi exact la acelaşi loc şi îți 
puteai aminti orice — fiecare detaliu din cameră, 
fiecare nuanță, fiecare expresie de pe fața oricui, 
fiecare cuvânt rostit. De aceea spusese Jack că 
spera ca Leviathanul să îi urmărească, deşi 

Schuyler nu era convinsă că un simplu labirint 
poate opri un demon. 

— Dar ce se întâmplă cu cei pe care i-am lăsat 
în urmă? 

— Charles e acolo. Îi va apăra, răspunse Jack. 
El supraveghea Leviathanul, în timp ce eu 
plecasem să te iau pe tine din cameră. Ar trebui să 
fie un oponent pe măsura demonului. 

Alergară prin subteran pe ceea ce lui Schuyler i 
se păru a fi kilometri întregi. Ea nu avea de unde 
să ştie unde se aflau şi spera că Jack ştia ce face. I 
se părea că inima o să-i stea în loc de la atâta efort, 
iar muşchii începeau să o lase. Cât de departe mai 
puteau fugi? 

Nu foarte departe, îi trimise Jack. Aproape am 
ajuns la intersecție. Vino. 

O conduse printr-un tunel îngust — aproape ca o 
despicătură în stâncă, atât de îngust şi mic încât se 
văzură nevoiţi să meargă într-o parte, lipiţi de zid — 
până când, într-un final, ajunseră la un fel de 
intersecție, un spaţiu deschis din care porneau 
şapte coridoare diferite. 

— Unde suntem? 

— Sub turnul Eiffel. Aici e centrul vechiului 
oraş şi începutul celui nou. Toate tunelurile ajung 
până la urmă aici. 

— Toate drumurile duc la Roma, cită Schuyler. 
Aceeaşi idee, nu? 

— Ceva de genul, zise Jack zâmbind. 

Schuyler se uită de jur împrejur. Deasupra 
fiecăruia dintre cele şapte coridoare erau gravate 
simboluri care i se păreau cunoscute. Se întrebă 
unde le mai văzuse, iar apoi îşi dădu seama: erau 
pictate pe steagurile ce fluturau pe corăbiile 
chinezeşti. Erau blazoanele fiecărei Case, în limba 
secretă. Deasupra tunelului din mijloc era un 
simbol pe care Schuyler îl avea gravat pe propria 
încheietură. O spadă ce străpungea norii. Era 
semnul arhanghelului. 

De asemenea, lângă intrarea în fiecare tunel se 
aflau şapte torţe de lemn sprijinite de perete. Jack 
apucă una şi îşi trecu palma deasupra ei, făcând să 
apară o mică flacără mică. 

— Asta se numeşte suflarea lui Dumnezeu. 
Orice Sânge Albastru poate aduce lumină în 
tuneluri. Haide, pe aici e ieşirea, spuse el, 
îndreptându-se spre coridorul cel mai din stânga. 

Lumină calea exact când o figură întunecată 
venea din celălalt capăt. 

Schuyler aproape că ţipă, dar sunetele i se opriră 
în gât când recunoscu bărbatul în negru. La fel ca 
Jack, era îmbrăcat în uniforma Venatorilor. 

— Tată! spuse Jack. 

Charles Force dădu scurt din cap. Lui Schuyler 
îi aruncă aceeaşi privire dispreţuitoare şi distantă 
care părea rezervată special pentru ea. Ea se 
întrebă de ce catadicsea să o ajute, când cu fiecare 
gest pe care-l făcea îi dovedea că nu o suportă. 

— Bună treabă, Jack. Sunt în spatele nostru, 
blocaţi momentan de un obsido la intersecția 
sudică, dar n-o să dureze la nesfârşit. Repede, sus 
pe scări! Către intersecţia pe care ei nu o pot 
traversa. Acum! 

O uşă micuță dădea înspre o scară. Schuyler 
începu să alerge în sus, urcând câte două, trei 
trepte odată, până când brusc se simţi trasă în jos, 
departe de însoțitorii ei, de ceva ce o strângea de 
un picior cu o putere de menghină. Căzu pe scările 
de piatră şi se lovi la cap, pierzându-și cunoştinţa. 

k*k 

Când se trezi din leşin, descoperi că e învăluită 
într-un fum dens şi negru şi simţi o bucurie 
nepotolită şi intensă. Era bucuria dușmanului, îşi 
dădu ea seama; se hrăneau cu frica ei, consumând- 
o, devorând-o. Ceaţa era impenetrabilă, aproape 
solidă la atingere — părea amorfă, dar avea 
densitate fizică, o greutate imposibilă, la fel de 
solidă ca barele unei cuşti sau ale unei celule de 
închisoare. 

Apoi îi auzi: un sunet precum cel al vântului 
care şuieră prin copaci sau ca o bucată de cretă 
care scârţâie pe o tablă. Pătrunzător. Era însoţit de 
un zgomot ciudat, ca un ţăcănit, la fel ca păcănitul 
unor gheare pe o suprafaţă solidă. Clic, clic, clac... 
copitele diavolului pe acoperiş. 

Cei cu Sânge Argintiu veneau după ea. Fra 
înconjurată şi copleşită. Nu. Nu va ceda în faţa 
disperării; va lupta... dar cu ce? Trebuia să rămână 
trează, nu se putea lăsa pradă somnolenţei care o 
învăluia. Apoi văzu ochii strălucind în întuneric, 
privirea lor purpurie, amenințătoare, din altă lume 
— ochi plini de lumina flăcărilor iadului. 
Leviathanul venise să termine ceca ce începuse. 

O lumină puternică tăie fumul. La început, 
Schuyler crezu că era torţa, dar apoi observă că 
este o spadă. Nu semăna cu nicio altă sabie pe care 
o văzuse până acum. Spada mamei ei lucise cu o 
flacără albă şi luminoasă: la fel de pură ca fildeşul 
şi frumoasă ca lumina soarelui. Spada asta era 
diferită. Avea aproape aceeaşi culoare ca fumul, un 
gri închis încadrat de argintiu, şi avea nişte semne 
negre terifiante pe ea. Semăna mai puţin a sabie şi 
mai mult a topor, făurită grosolan şi primitivă, cu o 
teacă din piele jerpelită. 

— Schuyler, fugi! strigă Jack. FUGI! 

El îşi îndreptă spada urâtă spre fiară — sau erau 
mai multe? Era doar Leviathan, sau mai mulţi? 
Monstrul ţipă în agonie şi acum era rândul lui 
Schuyler să-i simtă teama. Văzu în ochii lui ceea 
ce vedea el. 

Jack se transformase. Acum era doar Abbadon. 

Schuyler nu voia să se întoarcă. Nu voia să vadă 
în ce se transformase Jack, dar surprinse cu coada 
ochiului focul negru care-l învăluia, care-i lumină 
imaginea şi îl făcu magnific şi teribil, ca un zeu 
răzbunător şi plin de urgie. Groaznic şi 
înspăimântător de privit, o putere care nu era le pe 
această lume. 

Schuyler nu voia să recunoască, dar Abbadon nu 
arăta foarte diferit de Leviathan, demonul care se 
întrupase din pământ. 

Dar nu se putea gândi la asta acum. 

Şi fugi. 

DOUĂZECI ŞI CINCI. Bliss 


Normal, doar pentru că Bliss deţinea din când în 
când controlul, asta nu însemna că lucrurile 
reveniseră la normal. Se bucura de viaţa ei ca şi 
cum nimic nu s-ar fi întâmplat, iar apoi Vizitatorul 
se reîntorcea şi apoi iar dispărea până data viitoare. 
Ținea şi socoteala: de luni până miercuri, apoi joi 
plecase aproape toată ziua, apoi weekendul era 
neclar — apoi înapoi! — încă era derutată de dată, 
credea că e joi, când de fapt era sâmbătă. Pe 
măsură ce zilele treceau, devenea din ce în ce mai 
dificil să se adapteze la momentele când apărea 
Vizitatorul, să se trezească brusc dată afară din 
lumină şi viaţă şi trimisă înapoi în acel gol rece al 
memoriei. 

Se decise ca data viitoare să nu-i mai permită s- 
o dea afară. Sigur exista o modalitate de a rămâne. 
Trebuia să afle ce punea Vizitatorul la cale — unde 
duceau toate astea. Sigur, Vizitatorul îi îngăduise 
să se bucure din nou de o parte din viaţa ei, dar 
cine putea spune dacă va face la fel şi în viitor? 
Mai mult, Bliss nu voia să împartă nimic. Voia 
înapoi toată ființa ei. Nu putea trăi aşa, ca o 
nebună. Trebuia să se gândească şi la alte persoane 
— Vizitatorul era periculos, demonic. Nu putea lăsa 
să se întâmple iarăşi ceva ce se întâmplase în Rio. 

Gândul o înlemni. Ce bine ar fi dacă ar exista 
mai multe prezentări de modă la care să se ducă, 
mai multe petreceri pentru a-i distrage atenția; dar 
în Hamptons era linişte şi, ivea din ce în ce mai 
puţine scuze pentru a ieşi în lume. 

Îşi petrecu după-amiaza făcând plajă în curtea 
din spatele casei. Avea pielea aşa de albă, încât se 
ardea mereu, şi acum se dăduse cu o cremă 
franțuzească cu un factor de protecţie solară de 

100 — la fel de bine putea sta sub o pătură. Făcu 
plajă, bucurându-se de soarele care-i încălzea uşor 
trupul. După un an în care nu fusese nicăieri, era 
extraordinar să se afle din nou la aer, să stea pe un 
şezlong şi să plutească în piscină, trecându-şi alene 
mâna prin apa călduţă. 

Apoi îl simţi: o întunecare... ca o umbră care 
trece prin faţa soarelui, şi apoi împingerea. 
Vizitatorul se întorsese. Dar în loc să-l lase 
cuminte să preia frâiele, Bliss se forță să rămână 
prezentă. În interiorul minţii, ea făcu o linişte 
mormântală, se ghemui ca o minge, ca o umbră pe 
un zid, astfel încât Vizitatorul să nu observe că se 
afla încă acolo. Ştiu instinctiv că el nu trebuie să-şi 
dea seama că ea era în continuare acolo. Încercă să 
devină un ocean de nemişcare, fără nicio undă la 
suprafaţa lui. 

Se forţă să reziste. Cumva, reuşi. Vizitatorul era 
la comandă, dar ea era încă acolo. De data asta, 
putea vedea tot ce vedea el; chiar îl putea auzi 
vorbind (cu vocea ei). 

Ei (acum se gândea la ei ca la două persoane) se 
ridicară, îşi puseră un halat şi intrară în casă. 
Urcară treptele două câte două şi practic dădură 
buzna în biroul lui Forsyth. 

Senatorul era acasă în vacanţa parlamentară. 
Stătea în spatele biroului fumând un trabuc şi 
tresări la apariţia neaşteptată. 

— Nu te-am învăţat să baţi la uşă? mârâi el. 

— Eu sunt, Forsyth, zise Vizitatorul cu vocea lui 
Bliss. 

— Oh, Doamne! Îmi pare rău. Îmi pare extrem 
de rău, n-am ştiut că te întorci aşa repede, 
spuse el, aruncându-se la picioarele lui Bliss. 

Era tulburător să-l vezi pe Forsyth prin ochii 
Vizitatorului — un vierme umil care se ploconea în 
faţa ei. 

— Spune-mi cum îţi pot fi de folos, stăpâne! 
zise senatorul, încă în genunchi. 

— Veşti, Forsyth. Spune-mi despre Conclav. 

Forsyth practic jubilă satisfăcut. Bliss nu-l 
văzuse niciodată pe „tatăl” ei părând aşa de 
infatuat, ceea ce spunea multe despre un politician. 

— Nu avem de ce să ne temem din partea acelui 
grup, stăpâne. Jumătate dintre ei se bazează pe 
„aparatele auditive” ale celor cu Sânge Roşu 
pentru a asculta rapoartele. E chiar amuzant. Ţi-am 
spus că Ambrose Barlow este acum un membru cu 
drept de vot? Evident că tu îl ştii drept Britannicus. 

— Britannicus... spuse Vizitatorul. Îmi sună 
cunoscut. 

— Pe vremuri a fost unul din şefii tăi de echipă. 
Ducea copiii la băi. 

Vizitatorului i se păru incredibil de amuzant. 

— Foarte bine. Să înţeleg atunci că totul e 
pregătit? Venatorii nu-ţi dau bătaie de cap? 

— Deloc. Totul merge conform planului. 
Charles Force este în Paris chiar acum. E mai uşor 
de manipulat decât o marionetă, zise Forsyth cu un 
lătrat scurt ce semăna a râs. 

Un sentiment profund de satisfacție o cuprinse 
pe Bliss. Veştile îl făcuseră pe Vizitator extrem de 
fericit. Ca o pisică ghiftuită care tocmai devorase o 
colivie întreagă de canari. 

— Foarte bine. Foarte bine. Şi fratele meu? 

Forsyth scoase o sticlă de scotch de sub birou şi 
turnă în două pahare de cristal. 

— Porunceşte şi Leviathan va lovi! Fata e 
aproape în mâinile sale. Va fi destul de uşor pentru 
el să se infiltreze la petrecere. Apropo, s-ar putea 
să ți se pară amuzant: sursele mele mi-au spus că 
Charles nu a reuşit să obţină o invitaţie la bal. 

— Noroc că sciziunea e încă validă, dădu 
Vizitatorul mulţumit din cap. Pot oricând conta pe 
draga mea soră să ţină ura atât de mult timp. E în 
favoarea noastră. Vizitatorul dădu paharul peste 
cap şi întrebă: Şi cealaltă soră a mea, Sophia? 

— Refuză să dea informații despre Ordin. Jură 
că nu ştie nimic. După un an întreg cu Harbonah, 
s-ar putea să spună adevărul. 

— Înţeleg. 

— Vestea bună e că Kingsley şi echipa lui încă 
umblă pe coclauri. De luni de zile sunt îndrumați 
greşit şi n-au nicio idee că au fost de fapt trimişi 
într-o misiune inutilă. 

— Kingsley pufni Vizitatorul. Trădătorul ăla. O 
să ne ocupăm şi de el curând. 

— Ce facem cu Sophia? Continuăm să ţinem 
Străjerul prizonier? întrebă Forsyth. 

— Nu. 

Vizitatorul îşi plimbă degetul pe marginea 
paharului gol, creând un sunet strident. 

— Dacă, într-adevăr, sora mea nu ştie 
identitățile celor Şapte, atunci pentru mine nu 
reprezintă nimic. M-am plictisit de încăpățânarea 
el. Luaţi-o. Ucideţi-o. 

Cuvintele lui aveau ceva aspru, repezit, dar 
altceva o făcu pe Bliss să se înfioreze. 

Când Vizitatorul o numise „soră” pe Sophia, în 
minte îi apăruse o imagine: Jordan. 

Chiar vorbea Vizitatorul despre Jordan? Dacă 
da, asta însemna că e încă în viaţă? Unde? Cum 
aşa? Bliss simţi cum începe să devină agitată. 
Trebuia să se calmeze. Voia să audă mai multe... 
Trebuia... Trebuia să afle... 

Dar era prea târziu. Fusese aruncată afară din 
lumină şi trimisă înapoi în vidul rece, singură şi 
neajutorată, neputând face absolut nimic în 
legătură cu ceea ce auzise. Ce se va întâmpla în 
Paris? De ce voiseră ca Charles Force să se ducă 
acolo? Şi Sophia — ăsta era numele real al lui 
Jordan? Ce planuri avea Vizitatorul cu ea? Şi cine 
era fata pe urmele căreia era Leviathanul? 

Putea face ea ceva pentru a preveni vreunul din 
lucrurile astea? Sau era damnată să ştie că vine 
sfârşitul lumii, dar să fie incapabilă să facă ceva, 
privind în schimb neputincioasă de pe margine? 

DOUĂZECI ŞI ŞASE. Mimi 


Lovi uşa atât de tare, încât o prăbuşi la pământ 
cu un zgomot infernal. Dar apoi totul fu învăluit în 
tăcere. Acţiunea ei rămase fără răspuns. Mimi se 
furişă pe lângă uşă şi pipăi cu mâna zidul, căutând 
un întrerupător. Când îl deschise, văzu că se afla 
într-o mizerie de nedescris; totul era răscolit şi 
dezordonat. 

— Pfiuu. 

Mimi făcu o grimasă spre Kingsley, care la 
rândul lui scrută mizeria cu o privire dură. Mimi 
îşi duse mâna la nas şi încercă să-şi ţină respirația. 

— Ce e asta? întrebă ea, aproape sufocându-se. 

Mirosea dulceag şi a rânced. Precum ceva lăsat 
să putrezească. 

Kingsley scutură din cap. Mimi decise că nu 
vrea să afle cu adevărat. 

Îi auzi pe fraţii Lennox cum sparg cealaltă ușă. 
Se  apropiară cu grijă, evitând dezordinea. 
Amploarea dezastrului avea ceva aproape 
patologic, de la canapeaua răsturnată, unde cineva 
căsăpise pernele lăsând un haos de pene peste tot, 
până la fiecare sertar scos din fiecare masă şi birou 
şi vărsat pe podea. Camera era plină de sticle goale 
şi ziare împrăştiate, rămăşiţe de mâncare — pungi 
de plastic, farfurii de hârtie, o pungă goală de 
M&M's şi cutii goale de Kod Bull. 

Ceva din toată harababura i se părea cunoscut. 
Mimi îşi dădu seama că mai văzuse asta cândva — 
casa din oraş a familiei Force fusese spartă cu 
câțiva ani în urmă, iar camera părinților ei fusese 
răscolită exact la fel: totul era cu fundul în sus. Îşi 
aminti cât de ciudat fusese să vadă caseta de 
bijuterii a lui Trinity în mijlocul patului, spartă şi 
goală, printre mormanele de haine şi fotografii 

vechi de familie pe care hoţii le scoseseră din 
dulap. 

Şi aici era la fel: acelaşi fel metodic de a evalua 
şi arunca fiecare obiect din cameră. Cineva căutase 
ceva anume. 

Kingsley îi făcu semn lui Mimi să meargă mai 
departe şi continuară să înainteze pe hol. 
Descoperiră două dormitoare, ambele la fel de 
răvăşite ca şi restul casei. Sam şi Ted veniră din 
bucătărie. 

— Aţi găsit ceva? întrebă Kingsley, cu arma în 
mână. 

— Nimic, căpitane! 

— Asta nu e aşa de veche, spuse Kingsley, 
apucând de jos, o pungă de hârtie cu logoul 
McDonald's. E caldă încă. Fiţi cu băgare de 
seamă. 

Mimi cercetă de jur împrejur. Când le spărseseră 
casa din New York, hoţii plecaseră cu diamantele 
mamei ei în valoare de patru milioane de dolari. 
Dar furtul nu fusese cel mai rău aspect al spargerii. 
Îşi aduse aminte că se simţise violată, gândindu-se 
că nişte străini fuseseră în casa lor. Unul dintre ei 
lăsase o urmă oribilă pe măsuţa din sufragerie, de 
la o ceaşcă de cafea aşezată acolo. 

Nu o duruse atât pierderea materială a pietrelor 
prețioase, deşi Mimi fusese supărată că nu mai 
apucase să le moştenească — ci era vorba de 
principiu: să ştii că cineva ţi-a invadat spaţiul tău 
intim. Un cineva nepoftit şi nechemat, care se 
folosise de casa ta ca de propriul lui teren de joacă. 
Pe capul patului găsise o urmă noroioasă de 
pantof, firimituri pe covoraşul alb şi nişte ciocolată 
pe lenjeria ei de pat de mătase. 

Poliţia venise, luase amprente şi întocmise un 
raport — dar evident că nu se rezolvase nimic. 
Charles zisese că majoritatea hoţilor de bijuterii 
aveau legături cu piaţa neagră, unde piesele erau 
demontate, iar pietrele ascunse şi vândute apoi 
comercianților dubioşi de pe Fifth Avenue. Din 

fericire, asigurarea acoperise cea mai mare parte a 
daunelor, inclusiv diamantele, aşa că nu existase 
nicio pierdere financiară majoră, dar era vorba de 
valoarea sentimentală pe care o aveau bijuteriile şi 
de un sentiment supărător de nedreptate. 

Părinții lui Mimi începuseră să zugrăvească 
întregul apartament chiar din noaptea aia. 
Menajerele aranjaseră toate lucrurile la locul lor. 
Imediat ce sosise cecul de la compania de 
asigurări, Trinity îi ţinuse în priză pe Harry 
Winston şi alte câteva case de licitaţii. După câteva 
luni, Mimi uitase complet: viaţa mergea mai 
departe. 

Dar, privind bulibăşeala evidentă pe care o 
lăsaseră cei cu Sânge Argintiu, îşi aduse aminte de 
acea noapte groaznică. Charles palid la faţă, 
Trinity vărsând câteva lacrimi şi Jack care dădea 
cu pumnii într-o pernă. Mimi cercetase dintr-o 
singură privire dezastrul cauzat şi declarase: „Îmi 
iau un apartament la St. Regis.” 

Dar aici ce-ar fi putut căuta? se întrebă Mimi. 
Era o dărăpănătură în inima junglei. Ce Dumnezeu 
era aici şi valora ceva? Şi unde era Jordan? Dacă o 
aduseseră aici, de ce căutau un obiect? Mimi se 
lăsă în genunchi şi răscoli prin dezordine, 
încercând să găsească vreun indiciu. Dădu la o 
parte un morman de cartoane putrezite şi văzu un 
model ciudat pe covor. 

Urme de paşi. 

Mici. 

Care conduceau către — sau veneau dinspre — 
baie. Mimi intră în camera micuță. ȘI aici totul 
fusese dat peste cap, perdeaua de plastic ieftin de 
la duş fusese scoasă, în mijlocul căzii trona o 
grămadă de prosoape, oglinda de deasupra 
chiuvetei era spartă în bucățele pe care era sânge. 

Existau urme de împotrivire, de luptă... Mimi 
scotoci prin prosoape. 

Era ceva acolo... 

Ascuns sub perdeaua de la duş. 

Cu inima gata să-i sară din piept, Mimi o 
împinse cu piciorul... Putea fi... Cu mâini 
tremurătoare, luă bucățile de oglindă şi dădu 
prosoapele la o parte. 

În cadă era un trup micuţ şi inert, într-o pijama 
murdară de flanel. Nu. Nu. Nu. NU! Ajunseseră 
prea târziu! Merseseră bâjbâind ca prin ceaţă... 
fuseseră prea înceți... Dar totuşi, nu voia să 
creadă. NU! 

— Kingsley! strigă ea. 

Nu voia să fie singură când întorcea trupul cu 
faţa în sus. 

DOUĂZECI ŞI ŞAPTE. Schuyler 


Era obişnuită să fie singură. Fusese singură 
aproape toată viaţa. Bunica ei nu fusese o 
susținătoare a practicii moderne de educare pe care 
o abordau părinții din prezent, care se învârteau 
non-stop în jurul copiilor lor. Nu fusese nimeni din 
familie care să vină s-o urmărească la cele câteva 
piese de teatru în care jucase la şcoală, nimeni care 
s-o încurajeze de pe margine la meciurile 
săptămânale de fotbal. Cu Cordelia, totul fusese 
după dictonul „înoată sau mori”: nu exista riscul 
de a te îneca din cauza unei atenţii sporite. Din 
afară, copilăria lui Schuyler părea una singuratică: 
fără frați sau surori, fără părinți şi, înainte ca 
Oliver să apară în viaţa ei, fără prieteni. 

Dar aici era şi un secret: Schuyler nu se simţise 
singură. Avusese orele ei de pictat, de desenat, arta 
şi cărţile ei. Îi plăcea să fie de una singură. 
Compania o deruta; nu ştia cum să pălăvrăgească 
sau cum să interpreteze şi să copieze şisturile 
sociale care-i atrăgeau pe oameni împreună. Ea era 
mereu fetița cu chibriturile care stătea lângă 
fereastră, tremurând de frig. Dar, deşi oamenii o 
speriau, de întuneric nu-i fusese teamă niciodată. 

Cel puţin, nu până acum. Bezna care o învăluia 
era totală: atât de profundă, încât chiar şi vederea 
ei de vampir era inutilă. Se ascunse într-un tunel 
până când tipetele şi sunetele încăierării încetară, 
estompându-se în întuneric. 

Ar fi trebuit să rămână; ce-o fi fost în capul ei? 
De ce îl lăsase acolo singur? Îl părăsise pe Oliver, 
iar acum pe Jack. Dar nu avea nicio armă; nu avea 
nimic. Jack voise ca ea să plece, aşa că exact asta 
făcuse. 

— Jack? Jack? strigă ea, iar vocea ei răsună cu 
ecou de-a lungul tunelului. Eşti bine? Jack! 

Nu răspunse nimeni. 

Tăcerea era şi mai tulburătoare. Era atât de 
linişte, că putea auzi sunetul ploii căzând undeva 
deasupra catacombelor, auzea zgomotul fiecărei 
picături ce se prelingea prin crăpăturile pereţilor şi 
cădea pe pământ. Îşi strânse braţele în jurul 
trupului, neştiind ce să facă. O dureau umerii şi 
avea senzaţia că muşchii îi sunt îngheţaţi. Deci 
asta simţi când ţi-e frică de întuneric! Când eşti 
singur şi înfricoşat în întuneric. 

Schuyler îl strigă pe Jack timp îndelungat, ei i se 
păru că trecuseră ore întregi, dar nu primi niciun 
răspuns. Dar nu era niciun semn nici de vreun 
Sânge Argintiu, deşi asta nu însemna nimic. Poate 
că se retrăseseră pentru a se reîntoarce mai târziu. 
Nu voia să se gândească la ce i s-ar fi putut 
întâmpla lui Jack... Poate îl luaseră? Era nimicit? 
Pierdut? Dărâmat? 

Jack nu mai era. Nu. Schuyler scutură din cap, 
deşi se certa doar cu sine însăşi. Nu avea cum să fi 
fost învins. Nu el. Nu acea lumină orbitoare care 
era el. Nu. Îi văzuse adevărata formă şi era teribilă 
de privit. Un stâlp de foc. O mie de sori magnifici 
ce ardeau cu flăcări de culoarea celei mai negre 
nopţi. Teribil şi minunat şi mai înfricoşător decât 
orice văzuse ea vreodată. 

Nu! 

Se va întoarce după mine. 

Credea ce spunea. Se uită de jur împrejur la 
labirintul de tuneluri. N-avea habar unde se afla 
sau de unde venise, le poți pierde aici pe vecie, îi 
spusese Schuyler lui Jack. 

Exact asta e şi ideea. 

Ce tot fac? Sunt o proastă. Intersecţia! Era 
evident. Ce spusese Charles? Intersecţia. Locul 
dincolo de care ei nu pot trece. Toate tunelurile 
duceau acolo. Unde era? Nu vedea nimic, aşa că 
merse pipăind zidul. Găsi o deschizătură. Mai 

simţi una. Două tuneluri. O bifurcaţie. Va trebui să 
aleagă. Dar pe care? Mirosi aerul, încercând să 
simtă ceva. Dacă nu putea vedea, poate că putea 
mirosi... 

Mirosea a curat aici, îşi aminti ea că se gândise. 
Se aşteptase ca aceste caverne subterane să 
miroasă a mucegai, ca un prosop umed care zăcuse 
prea mult pe podea. Dar atunci când ea şi Jack se 
afundaseră pentru prima dată în catacombe, fusese 
surprinsă că poate respira aer curat. 

Ăsta, se gândi ea. Mirosea un pic mai curat, ca 
şi cum ar fi condus la şi mai mult aer curat, poate 
chiar la o scară ce urca la suprafață. Se decise. 
Intră în tunelul negru ca smoala, ghidându-se doar 
cu vârful degetelor. 

Simțea că merge prin beznă de zeci de 
kilometri, dar nasul n-o înşelase — aerul era mai 
curat şi de departe chiar o putea vedea... o sclipire 
luminoasă în întunericul complet. Jack. Sigur era 
Jack. 

Într-un final ajunse la intersecție. 

Dar lumina era de la torța pe care Jack o avusese 
în mână înainte de a fi atacați. 

Iar acolo nu era nimeni. 

DOUĂZECI ŞI OPT. Bliss 


Era ultima săptămână din august şi Cotswold a 
fost în sfârşit vândut, după ce preţul fusese redus 
cu încă aproximativ o sută de mii de dolari. Un 
oligarh rus a cumpărat casa din Hamptons cu tot 
din ea, până la ultima pernă şi colecția de maşini. 
Noua familie voia să intre în posesia ei imediat, 
aşa că perioada în care mai puteau sta acolo era 
destul de scurtă. Și, din ziua în care Bliss auzise 
discuţia din biroul lui Forsyth, Vizitatorul se 
retrăsese pentru cea mai lungă perioadă de timp. 
Sâmbătă, prima lor zi înapoi în New York, era a 
cincea zi în care era plecat. Aproape o săptămână. 

Era o uşurare să se afle din nou în oraş. Se 
săturase de Hamptons, aşa cum se satură până la 
urmă toată lumea. Liberă fiind, Bliss încercă să 
afle ce se întâmpla. Sunase la reşedinţa familiei 

Force, neştiind ce va spune exact — nu că ar 

contat, din moment ce menajera îi spusese că nu 

era nimeni acasă. Charles dispăruse, Trinity era 
în Washington şi gemenii erau şi ei plecaţi. Apoi 
sună pe mobilul lui Schuyler, dar fusese 
deconectat. Sună la casa de pe Riverside Drive 
şi Hattie îi spuse că Schuyler era... plecată. 

Menajera părea prea speriată să-i mai spună şi 

altceva. Familia Hazard-Perry îşi petrecea vara 

în Maine, dar când Bliss sună la ei, nu-i 
răspunse nimeni. Nici măcar un robot telefonic. 

Nu părea deloc promiţător, şi totul era foarte 

ciudat. 

Înainte de a fi sigilat, dăduse o raită prin biroul 
lui Forsyth şi încercase să-l sune pe Ambrose 
Barlow. Se gândise că dacă Vizitatorul şi Forsyth 
îşi bătuseră joc de el, atunci poate că Barlow era 
unul dintre băieţii buni. Dar când sună la reşedinţa 

lui, Protectorul nu era acolo. Şi nu ştia ce fel de 
mesaj să-i lase care să nu ajungă înapoi la 
Vizitator. Trebuia să se asigure că el nu are habar 
ce plănuieşte ea. 

Într-un sfârşit, se decise să-i trimită o scrisoare 
anonimă. Nu un e-mail care ar fi putut conduce 
înapoi la computerul ei, ci un bilet pe o hârtie 
deosebită, astfel încât Barlow să-i dea atenţie şi să 
nu creadă că e o farsă. Bobianne avea o colecţie 
impresionantă de felicitări, aşa că Bliss îşi alese 
una. 


Stimate Protector Barlow 

Nu mă Ştiţi, dar trebuie să vă avertizez în 
legătură cu ceva. Păziţi-vă de Forsyth Llewellyn. 
Nu este cine credeţi că este. 

Un prieten. 


Chiar suna patetic. Dar ce altceva putea scrie 
fără a-şi dezvălui identitatea? Suna exact ca 
expresia CÂINE RĂU afişată pe un indicator de pe 
un gazon nepăzit, dar Bliss nu ştia ce altceva să 
facă. Nu putea să rişte ca Vizitatorul să-şi dea 
seama de acțiunile ei, iar dacă cineva din Conclav 
venea şi întreba de ea, Forsyth şi-ar fi dat seama ce 
se întâmplase. 

Era mai bine decât să nu facă nimic. 

Poate că va fi de ajutor. Spera ca aşa să fie. 

După ce puse biletul la poştă, merse fără ţintă pe 
Fifth Avenue, pe lângă Muzeul Guggenheim. 
Vremea era extrem de călduroasă, una din acele 
zile în care puteai prăji un ou pe trotuarele din 
New York, dar lui Bliss nu-i păsa. Era veselă că se 
întorsese acasă. Înapoi în oraşul pe care ajunsese 
să-l iubească atât de mult. 

Apoi se întoarse pe lângă Muzeul Metropolitan 
de Artă. Urcă pe treptele masive, evitând grupurile 
de turişti care mâncau sandvişuri în soarele arzător. 
Când intră în foaierul grandios de marmură şi trecu 
de punctul de verificare, aşteptând răbdătoare în 

timp ce un paznic plictisit îi împungea geanta cu 
un baston, simţi o strângere de inimă. 

Aici o adusese Dylan la prima lor întâlnire. 

O săgetă o durere acută când îşi aminti cum 
Dylan plătise intrarea pentru amândoi cu o monedă 
de zece cenți. Dar, înaintând spre casa de bilete, 
descoperi că nu are tupeul lui şi lăsă casierei 
întreaga sumă „recomandată”. 

Trecuseră aproape doi ani de când o adusese la 
muzeu. Fusese extrem de încântat s-o ducă în aripa 
egipteană şi, inconştient, Bliss o porni într-acolo, 
trecând pe lângă vitrine în care erau expuşi 
scarabei şi bijuterii egiptene. Trecu de sarcofage. 
Îşi aduse aminte cum Dylan o rugase să închidă 
ochii şi o condusese prin mai multe coridoare, iar 
când deschisese ochii stătea exact în faţa templului 
din Dendur. 

Un templu egiptean adevărat, reconstruit 
integral într-o sală a Muzeului Metropolitan. Parcă 
istoria prindea viaţă. 

Atât de străvechi şi frumos. 

Şi atât de romantic. Îşi aminti cum Dylan stătuse 
înaintea lui, cu ochii sclipindu-i ca două stele. 
Bliss păşi încet în fața templului, aducându-și 
aminte... Lumina cădea oblic în sală, creând un 
joc de umbre pe templu. Se simţi copleşită de o 
tristeţe atât de profundă, încât o luă ameţeala. 

— Te simţi bine? întrebă o fată. 

— Sunt bine, dădu Bliss din cap, aşezându-se pe 
treptele din faţa templului şi respirând adânc. Sunt 
bine! 

Fata îi aruncă o privire ciudată, dar o lăsă în 
pace. 

Bliss era tot acolo când, patru ore mai târziu, 
luminile începură să-şi piardă din intensitate şi în 
difuzoare se auzi un anunţ: „Muzeul Metropolitan 
se va închide în treizeci de minute. Vă rugăm să vă 
îndreptaţi către ieşire.” Acest anunţ a fost repetat 
de câteva ori în mai multe limbi. 


146 


Bliss nu se mişcă din loc. Restul oamenilor din 
sală — studenți la arte, câțiva turişti, un grup 
condus de un ghid — se îndreptară conştiincioşi 
spre ieşire. Ce fac? se întrebă Bliss. Ar trebui să 
mă duc acasă. 

Minutele treceau şi luminile continuau să 
clhipească a avertisment, dar Bliss, când auzi paşii 
paznicului de la muzeu, se ascunse într-o 
deschizătură şi deveni astfel invizibilă pentru 
ochiul uman. După o perioadă de timp, care ei i se 
păru că nu se mai termină, luminile se stinseră în 
sfârşit, o tăcere mormântală se lăsă peste tot şi 
toate şi o rază fantomatică de lună învălui sala. 

Era singură. 

Se îndreptă direct spre templu, atingând piatra 
aspră,  aşezându-şi degetele în  canelurile 
hieroglifelor gravate. Chiar aici o sărutase Dylan 
pentru prima dată. 

Îi era atât de dor de el. 

Și mie mi-e dor de tine. 

Ce era asta? 

Se uită prin sala goală. Lumina crea umbre 
abracadabrante pe orice suprafaţă şi îşi aduse 
aminte cât de frică îi era, pe când era copil, de 
salcia de la geamul dormitorului ei. 

Merse la fântâna din mijlocul sălii şi aruncă o 
monedă în apă, urmărind-o cu privirea cum se 
duce la fund. Pentru o clipă i se păruse că aude 
vocea lui — dar chiar că înnebunise de- 
adevăratelea, nu-i aşa? 

Nu ai înnebunit. 

Bliss deveni agitată şi iritată. Cine vorbea cu ea 
trebuia să se oprească. 

— E cineva aici? Alooo! 

Sala încremenită tremură de sunetul vocii ei. 

Răspunsul primit a fost un ecou al propriei sale 
întrebări: Alo Alo Alo... 

Dar dacă vocea nu era aici, în afară... atunci 
poate că... poate... venea de undeva din... 
interior... Dar asta nu era vocea Vizitatorului, era 

sigură de asta. Închise ochii. Ce rău se putea 
întâmpla? Deja 1 se întâmplaseră lucruri mult mai 
ciudate. Se uită în interiorul ei. Acolo unde stătea 
de obicei Vizitatorul era un gol, un vid. Vizitatorul 
era cu siguranţă plecat. 

Dar pentru prima oară în viaţa ei Bliss simţi o 
altă prezenţă şi o alta şi o alta — multe altele —, sute 
de prezenţe... O, Doamne, ce făceau cei cu Sânge 
Argintiu? Beau sângele — conştiinţa fără de moarte 
— astfel încât victimele lor să trăiască în interiorul 
temnicerului lor. Multe suflete captive într-un 
singur trup. Urâciune. 

Imediat sub conştiinţa ei, existau sute de suflete 
— exact ca ea, fuseseră captivi pe bancheta din 
spate (poate chiar în portbagaj?). Era ca şi cum ai 
fi privit o groapă comună... doar că în loc de 
cadavre, aceste trupuri erau încă vii... 

Vru să strige... Era mult mai rău decât să îl aibă 
în interiorul ei pe Vizitator. Asta era... Aproape îşi 
pierdu cunoştinţa, dar apoi... acea voce din nou... 

Joasă, răguşită şi aspră, a cuiva care parcă ar fi 
fumat mult prea multe ţigări şi ar fi petrecut prea 
multe nopţi urlând într-un bar plin ochi. Era vocea 
unui băiat care le văzuse pe toate şi trăise pentru a 
spune o poveste amuzantă, dar care avea o nuanţă 
dulce şi atrăgătoare de pericol ce-ţi mergea direct 
la suflet. 

Oare el era? 

Cum era posibil? 

— Dylan? şopti ea. Tu eşti? 

Tăcere. 

Apoi, din întuneric, văzu cum prinde formă 
chiar sub ochii ei — îi văzu conturul trupului, îi 
văzu faţa — ochii aceia frumoşi şi trişti, zâmbetul 
din colţul gurii şi părul negru ciufulit. leşi din vid 
şi se îndreptă spre lumină. 

— N-am prea mult timp la dispoziţie, spuse 
Dylan. Vizitatorul ăla al tău vine înapoi în curând. 

DOUĂZECI ŞI NOUĂ. Mimi 


Mimi simţi cum cineva se apropie pe la spatele 
ei, dar când se întoarse, nu-l văzu pe frumosul 
Venator, ci un spectru. O figură înnegrită şi arsă. 
Un cadavru ambulant cu nişte găuri în loc de ochi, 
o tăietură în locul gurii şi trunchiul bandajat. Ars, 
desfigurat, dar îngrozitor de... viu. 

— Tu... 

Spectrul întinse un deget osos către Mimi şi 
vorbi cu o voce şoptită, răguşită şi şuierătoare, ce 
amintea de foşnetul frunzelor moarte. 

— Îndrăzneşti... 

Vocea aia. Chiar şi în forma ei actuală sinistră, 
Mimi o recunoscu. Pe vremuri ţinuse discursuri pe 
podiumuri, primise grupurile de oaspeţi din înalta 
societate la o spectaculoasă întrunire de pe Park 
Avenue. 

— Protectoarea Cutler? şopti Mimi. Dar eu... 
te-am ucis. 

Sună absurd imediat ce îi ieşi pe gură. Dar chiar 
o tăiase în două pe Nan Cutler, o lăsase să ardă în 
focul negru din vila familiei Almeida. Cum 
supravieţuise Protectoarea? Şi era la fel de absurd 
ca Mimi să ia peste picior un spectru ambulant şi 
vorbitor. 

— Încă un pas şi îţi iau sângele, şuieră oroarea 
fără faţă. 

Acolo unde pielea nu era carbonizată sau arsă, 
era os gol, o privelişte care-ţi întorcea stomacul pe 
dos. 

Mâna lui Mimi tresări un pic. N-ar fi trebuit să- 
şi bage spada în teacă. Avea oare timp? Unde 
mama naibii era restul echipei? O auzise 
Kingsley? Unde erau băieţii atunci când avea 
nevoie de ei? De ce se îndepărtase de grup? La 

orele de pregătire pentru Venatori învăţaseră să 
stea mereu în echipe de câte doi. Cât de stupid din 
partea ei să urmeze acele urme de paşi... era clar 
că fuseseră o capcană. 

Avea oare suficient timp să scoată spada înainte 
ca Nan să facă vreo mişcare? Nu era timp de 
gândire — o scoase din teacă — dar, exact când făcu 
asta, Mimi se trezi prinsă într-o gheară a morții de 
către mort-viul Sânge Argintiu. 

Monstrul, care pe vremuri fusese cea mai dorită 
amfitrioană din New York, era surprinzător de 
puternic şi, oricât s-ar fi zbătut Mimi, demonul nu- 
şi eliberă prada. Mimi îi putea simţi în ceafă 
respirația putredă şi ştia că nu mai durează mult 
până când colții îi vor străpunge pielea şi-i vor 
suge sângele... 

Nu! 

O trânti pe Protectoare cu toată puterea în zid. 
Dar Nan era în avantaj şi o aruncă pe Mimi pe 
podeaua de ciment. 

Asta ar fi ucis mulți vampiri, dar Azrael era 
creat dintr-o substanță mult mai trainică. Totuşi, 
lovitura o ameţi şi simţi că i se crăpase capul şi că 
începuse să sângereze... îşi pierdea cunoştinţa... 

În acel moment apăru Kingsley. Lui Mimi i se 
păru că niciodată în viaţa ei nu fusese aşa de 
fericită să vadă pe cineva. 

— Croatan! ordonă el. Absed! Absed abysso! 

Du-te înapoi în iad! Cu o lovitură puternică de 
spadă, el înjunghie monstrul direct în inimă. 

Se auzi un şuierat, ca o anvelopă care se 
dezumflă — o privelişte dezamăgitoare, asta până 
când creatura explodă într-o flacără argintie 
strălucitoare, de o luminozitate orbitoare, iar 
temperatura din cameră crescu la niveluri solare, în 
timp ce spiritul se prăbuşi în sine însuşi ca o 
supernovă. 

Mimi îşi acoperi ochii până când îi putu 
deschide din nou. Credea că  Protectoarea 
dispăruse, dar trupul era încă acolo. Acum nu mai 

avea absolut nimic amenințător. Era doar un 
morman de oase. 

Kingsley îşi smulse spada din cadavru şi o 
transformă la loc în briceagul pe care îl purta în 
buzunar. 

— Eşti bine? întrebă el, îngenunchind lângă 
Mimi. 

Se uită la rana ei din cap, masându-i tâmplele cu 
blândeţe. 

— E spart ca un ou, dar o să fii bine. Deja a 
început să vindece. 

— Cum de a trăit? Am spintecat-o în două! 

— Nu ai lovit-o direct în inimă. Este singurul 
mod. A fost vina mea. Ar fi trebuit să verific. 
Credeam că ştii, oftă Kingsley. Lawrence avea 
dreptate. Conclavul nu se mai oboseşte să mai 
înveţe pe nimeni NIMIC, iar noua generație de 
vampiri a uitat multe. 

— Credeam că e doar un mit... ştii tu, ca în 
filme, când oamenii cred că ne pot ucide dacă ne 
înfig un ţăruş în inimă, spuse ea. 

— Orice mit are un sâmbure de adevăr, zise 
amabil Kingsley. A avut Conspirația grijă de asta. 
Astfel încât cei cu Sânge Roşu să nu simtă nevoia 
să caute adevărul real. 

— Mă rog, cineva ar fi trebuit să-mi spună. Îţi 
rămân datoare, spuse Mimi. De ce ţi-a luat atâta 
timp? 

— Am găsit în spate doi vampiri cu Sânge 
Argintiu morţi. Dar de ăia cineva avusese grijă ca 
la carte. Tu ce-ai găsit? 

În loc de răspuns, Mimi se ridică în picioare. 

— Am găsit ceva. Pe cineva. În cadă. 

ÎI conduse la baie şi îi arătă trupul. 

Când Kingsley văzu micuțul trup în pijama de 
flanel, îşi făcu cruce. Schimbară nişte priviri 
îndurerate. 

— Fă-o, spuse el. 

Mimi dădu din cap. 

Întoarse încet corpul cu faţa în sus. 

Era Jordan Llewellyn. Mimi recunoscu ochii 
cenuşii ai fetei. Erau larg deschişi şi se uitau fix la 
tavan. Moartă părea şi mai tânără decât cei 
unsprezece ani ai ei. Purta o pijama murdară — 
aceeaşi pe care o purtase în noaptea în care fusese 
răpită. După tenul pământiu al fetei, Mimi îşi dădu 
seama, fără să-i mai spună cineva: fusese golită 
până la ultima picătură de sânge. Consumare 
completă. 

Lui Mimi îi veni să verse. Nimic nu o pregătise 
pentru aşa ceva. Era mult mai rău decât faptul că 
aproape fusese luată de Protectoarea semi-moartă. 
Se alăturase Venatorilor pentru aventură, pentru a 
pleca din New York... Niciodată nu-şi imaginase 
că vor avea misiuni eşuate. Niciodată. Şi să ştii că 
ai ajuns atât de aproape, dar de fapt să fii atât de de 
moarte... Nu era pregătită să vadă cadavrul unui 
copil. Era o imagine care avea să o bântuie mereu. 

Mimi era o persoană încrezătoare. Avea o 
încredere de neclintit în ea însăşi şi abilitățile ei şi 
crezuse în puterea lui Kingsley de a o găsi pe 
Jordan. Crezuse că nu-i va dezamăgi. Acum se uită 
la el cu o privire în care se citea sentimentul că 
fusese trasă pe sfoară. 

Dar Kingsley făcu ceva ciudat. Scoase o lupă 
din trusa lui de Venator şi se uită cu atenţie la ochii 
fetiţei. 

— Lennox, ce crezi? Le poţi vedea? îl întrebă pe 
Ted, care era ghemuit lângă uşă. 

Ted se uită curios prin lupă. După câteva minute 
îi dădu lupa fratelui său, care făcu acelaşi lucru. 

— Nu, nu le văd. 

— Aşa mă gândeam şi eu, spuse Kingsley, cu o 
notă triumfătoare în voce. Force, ia uită-te atent, tu 
le vezi? Sau mai bine zis, nu-i aşa că nu le vezi? 

Mimi luă lupa şi se uită în ochii lui Jordan. La 
ce se uita? Ce trebuia să nu vadă? Era morbid. 
Jordan avea o expresie goală şi supărată. Într-un 
final, observă şi ea. Ochii lui Jordan nu aveau 
pupile. În spaţiul din mijloc, acolo unde ar fi 

trebuit să se afle, nu era nimic — ochii ei erau doar 
o simplă suprafaţă. Arăta ca o păpuşă. 

— Ce 1 s-a întâmplat? Ce înseamnă asta? întrebă 
Mimi. 

Faţa tensionată a lui Kingsley se destinse într-un 
zâmbet. 

— Asta înseamnă că deocamdată nu am eşuat, 
Force. Străjerul trăieşte. 

TREIZECI. Schuyler 


Aşteptarea era partea cea mai dificilă. Schuyler 
îşi aduse aminte cum obişnuia să stea şi să aştepte, 
exact ca acum, ca Jack să vină la întâlnirile lor 
secrete, în apartamentul de pe Perry Street. De 
fiecare dată când intra pe uşă, 1 se părea un 
miracol. Era incredibil că era al ei şi că venise la 
ea într-un suflet. 

Emoţiile stârnite de el erau aşa de năucitoare, 
amintirile aduse la suprafaţa memoriei atât de 
puternice, încât ai fi zis că-l părăsise ieri. Adora 
să-l vadă intrând în apartament. Îşi aduse aminte 
de faţa lui din pragul uşii, cu o uşoară expresie de 
nelinişte — ca şi cum era mereu pregătit să fie 
dezamăgit. Întrebarea care i se citea pe chip... 
Oare ea va fi acolo aşteptându-l pe el? lubise 
foarte mult expresia asta a lui. Să ştie că şi el e la 
fel de vulnerabil şi de emoţionat ca şi ea. Niciodată 
nu considerase că e mai presus de ea. 

Acum îl aştepta din nou. Credea că se va 
întoarce după ea. Credea asta cu toată fiinţa ei, aşa 
cum stătea acum, aici pe pământul din 
catacombele Parisului, mai mult decât crezuse 
când era aşezată confortabil pe o canapea dintr-un 
apartament din New York. 

Credea că el se va întoarce, pentru că dacă nu 
venea, asta însemna că — nu. Nu. Nu se poate să fi 
fost ucis. Dar dacă, dacă a fost rănit? Dacă era 
undeva într-unul din acele tuneluri întunecate — 
tunelurile pe care ea nu le alesese — dacă era 
undeva acolo, sângerând şi inconştient? Atunci ce 
se va întâmpla? 

Nici nu-şi putea imagina ce păţise Oliver. Spera 
ca Jack să fi avut dreptate şi cei cu Sânge Argintiu 
să-l fi lăsat în pace... Croatan nu erau interesaţi de 

fiinţele umane... sau erau? Cum de îl lăsase acolo 
singur? N-o să şi-o ierte niciodată pentru că-l 
părăsise. lar acum şi pe Jack... Şi Jack dispăruse. 
Era ca sortită să-i piardă pe amândoi în aceeaşi 
noapte? 

Ar trebui să plece. Aşteptase destul. Jack avea 
nevoie de ea. Trebuia să se ducă să-l caute; nu 
putea să stea aici şi să aştepte cu mâinile în sân. 

Luă torţa de pe jos. Dar exact când se îndreptă 
spre primul tunel, auzi un zgomot din spate. Paşi. 
Se întoarse, învârtind torta. 

— Înapoi! Ţipă ea. 

— Eu sunt, nu-ţi face griji, sunt eu! 

Jack era în faţa ei. Părea neatins şi întreg. Nu I 
se mişcase niciun fir de păr. Nu se vedea nicio 
zeârietură pe obraz. Avea hainele curate şi chiar 
proaspăt călcate. Arăta perfect, aşa cum arăta 
mereu, nu ca şi cum tocmai s-ar fi luptat cu un 
grup de monştri cu Sânge Argintiu. 

Schuyler nu lăsă torţa din mână. Jack era oare? 
Îşi aduse, aminte de ochii purpurii ai baronului. La 
început nu văzuse Sângele Argintiu de sub masca 
de ființă umană. Ăsta era Jack Force, sau 
altcineva? Un alt duşman care-şi schimba cu 
abilitate forma? 

— De unde ştiu că eşti tu? zise ea, ţinând torţa 
în sus, ca şi cum ar fi salvat-o de creatura care 
stătea în faţa ei. 

— Schuyler, abia am scăpat cu viaţă. Cred că 
glumeşti, spuse Jack. 

— Nu te apropia! 

Îi trecu prin minte un gând: dacă toată şarada 
asta era parte din planul celor cu Sânge Argintiu? 
O  stratagemă mortală? O  mascaradă? Dacă 
plănuiseră ca Jack s-o „salveze” ca să-i câştige 
încrederea? Trecuse un an — loialitatea se mai 
schimbă. De unde ştia ea că el nu fusese 
transformat? În Adunarea aia a lor fuseseră atât de 
departe de toate noutăţile — dacă... dacă... 

— Schuyler, nu sunt Sânge Argintiu! 

Jack părea enervat şi la tâmplă îi pulsa o venă. 
Vocea îi era răguşită de la strigat. 

— Încetează. Trebuie să ai încredere în mine! 
Nu avem foarte mult timp — tata nu-i poate reține 
prea mult. Trebuie să ieşim de aici! 

— Dovedeşte-mi, şuieră ea. Dovedeşte-mi că 
eşti cine pretinzi! 

— N-avem timp de aşa ceva! Chiar vrei să-ţi 
dovedesc cine sunt? 

— Da, îl provocă ea. 

Drept răspuns, el o luă în braţe şi o ridică în sus, 
sprijinind-o de perete. Îşi lipi buzele de ale ei şi cu 
fiecare sărut ea putea vedea în mintea şi sufletul 
lui. Văzu un an de ură... îl văzu singur, înstrăinat, 
rănit. ÎL minţise şi îl părăsise. Cu fiecare sărut, el o 
forţa să vadă, să simtă... fiecare emoție, fiecare vis 
pe care-l avusese cu ea... fiecare gram de dorinţă 
şi dor... şi dragostea lui... absoluta şi totala lui 
dragoste pentru ea. În întuneric, se regăsiră unul 
pe altul din nou... şi ea-l sărută la rândul «i, 
lacomă şi înfometată, nu voia să se mai oprească 
niciodată... să-i simtă inima lângă a ei, amândoi 
împreună, mâinile lui în părul ei, apoi în jos pe 
spatele ei. Îi veni să ţipe de profunzimea emoţiilor 
care-i învăluiau... 

— Acum mă crezi? întrebă Jack răguşit, 
trăgându-se puţin în spate pentru a-i putea vedea 
ochii. 

Schuyler dădu din cap, cu răsuflarea tăiată. Jack. 
Fiecare celulă a fiinţei ei vibra de dragoste şi 
dorință şi remuşcare şi iertare. Oh, Jack... 
dragostea vieţii ei, sufletul ei... 

Dar cum aşa? 

Cum mai putea el avea aceste sentimente pentru 
ea? Era deja legat de sora sa geamănă, nu? Nu-i 
aşa? Văzuse invitaţiile cu ochii ei. Mimi în rochia 
ei albă pentru ceremonia de legătură. 

— Legătura... spuse ea cu voce pienită. 

Nu a avut loc. Nu sunt legat de sora mea. 

Era liber. Era în continuare el însuşi, băiatul de 
care se îndrăgostise irevocabil şi iremediabil, iar 
anul în care stătuseră separați nu reuşise să-i 
stângă dragostea pentru el. lar acum ştia că şi el 
continua să o iubească. Se priviră — înțelegând 
brusc tot ceea ce rămăsese nespus între ei. 

Jack se desprinse primul. Se uită încruntat la 
moloz. Cei cu Sânge Argintiu distruseseră treptele 
de piatră care duceau către ieşirea aflată zece etaje 
mai sus. Schuyler putea vedea luminiţa mică de 
deasupra. 

— Acolo e intersecţia. Dacă trecem de ea, nu ne 
mai pot urma. Ţine-te bine, zise el, desfăşurând o 
frânghie ce făcea parte din echipamentul său de 
Venator. 

Azvârli cârligul, care se prinse de margine, şi o 
cuprinse pe după mijloc. 

— Nu privi în jos! zise el în timp ce dispăreau 
în sus pe frânghie ca doi super-erol. 

— Aşteaptă! E cineva acolo jos! Cred... cred că 
e tatăl tău! Da! E Charles! Aşteaptă, Jack! 

Frânghia alunecă, prinsă de ceva; după o luptă 
surdă, fură traşi brusc în jos, înapoi în adâncuri... 
şi Schuyler reuşi să vadă, undeva în depărtare, pe 
Charles Force luptându-se cu  Leviathanul, 
demonul care lua forme diverse, un bazilisc, un 
balaur şi o himeră, transformându-se întruna şi 
tachinându-şi adversarul cu o bucurie tristă. 

— PLECAŢI DE AICI! strigă Charles Force 
când îi văzu atârnând de frânghie deasupra lui. 
SALVAŢI-VĂ! 

Şi atunci simţi şi ea — îi simţi forţa feroce care îi 
împinse dincolo de ieşire, îi trimise în zbor prin aer 
ŞI îi aruncă pe trotuar. Ajunseră la suprafață exact 
la timp. 

Chiar în spatele lor sau dedesubtul lor — nu era 
foarte sigură — simți un val uriaş, ca şi cum un 
fulger tocmai trecuse pe lângă ea la milimetru. 
Apoi universul se clătină. 

O undă de şoc. 

O sfâşiere. 

O rană. 

Pentru o secundă, lumea îşi pierdu echilibrul. 
Schuyler văzu în oceanul infinit de spaţiu. 
Universuri alternative.  Sfârşituri alternative. 
Rezultate alternative. 

Simţi un tremur, atât înăuntrul, cât şi în afara ei, 
ca şi cum fiecare atom din univers vibra, ca şi cum 
timpul însuşi îşi pierduse echilibrul, ca şi cum 
întreg pământul, chiar lumea în care trăiau, era în 
pericol de a fi distrusă. 

Dar chiar în acel moment, totul reveni la 
normal. Timpul îşi regăsi frecvenţa, universul se 
opri din vibrații şi lumea se întoarse la starea ei 
dintotdeauna. 

Schuyler era întinsă pe trotuar. Nu putea simţi 
nimic: picioare, braţe, totul era amorțit. Jack zăcea 
lângă ea pe pavaj. 

Cu ultimele puteri, se întinse până la el, 
atingându-i vârfurile degetelor, şi simţi cum el o 
prinde strâns. Jack trăia. Inima ei săltă de bucurie. 
Jack trăia. 

Supravieţuiseră. 

Dar Charles Force nu se vedea nicăieri. 

TREIZECI ȘI UNU. Bliss 


— Eşti chiar tu? Cum e posibil? întrebă Bliss, 
minunându-se cât de bine arăta el. 

Acel Dylan pe care şi-l amintea ea era doar piele 
ŞI os, dar acest Dylan părea foarte sănătos. Era 
roşu în obraji şi gropiţele erau din nou vizibile. 

— Da, chiar eu sunt, o asigură Dylan. Ştii, 
Corupţia — chestia aia care îi transformă pe 
vampiri în demoni — funcţionează prin sustragerea 
sufletului odată cu sângele, aşa că de câte ori, 
hmmm... înţelegi... 

Bliss dădu din cap. De câte ori Vizitatorul 
deținuse controlul şi îi supsese sângele lui Dylan, 
ea preluase mult din spiritul lui, astfel încât în 
interiorul conştiinţei ei trăia o imagine sau o 
versiune estompată, o bucăţică din conştiinţa lui. 

— ŞI... trăieşti? întrebă Bliss. 

— Oarecum. În sensul că încă gândesc şi simt. 

— Dar nu eşti real, nu-i aşa? întrebă ea. 

El scutură cu tristeţe din cap. 

— Nu, nu sunt. Nu în sensul în care eşti tu. 
Adică, nu mă poate vedea nimeni altcineva în 
afară de tine. 

— E rău? Te simţi ciudat? întrebă ea. 

O vreme, Dylan doar zâmbi, cu acelaşi zâmbet 
trist din colţul gurii. 

— Nu ştiu cum să-ţi explic, dar o parte din mine 
e aici — cu tine — şi o altă parte e... altundeva. Nu 
ştiu, dar ştiu că nu sunt întreg. Sunt ca un... ca 
un... şablon, ştii, ca o personalitate virtuală prinsă 
într-un calculator, explică el. 

El îi confirma ceea ce ea deja ştia: că erau zeci, 
probabil sute de alte suflete care trăiau în interiorul 
ei. 

— Croatan sunt demenți pentru că niciunul 
dintre spirite nu are trup îndeajuns de mult timp 
pentru a reuşi să facă ceva. Devin dezechilibrate şi 
imprevizibile — schizofrenice, cum zic oamenii. De 
obicei pentru că spiritul-gazdă inițial pierde 
controlul în faţa unei personalități mai puternice. 

Bliss se cutremură. 

— Aşa cum am făcut eu. 

— Vizitatorul. Da. Dar tu eşti conştientă de 
transgresiune, ceea ce înseamnă că ai reuşit să-i 
rezişti. Şi mai e ceva diferit la tine. Ştii ce? 

— Nu chiar. 

— Însoţitorul tău uman, Morgan. Îl mai ţii 
minte? 

Bliss îşi aduse aminte de frumuşelul asistent de 
fotograf de la filmarea Montserrat. 

— Sângele Roşu e otravă pentru Croatan şi, 
totuşi, pe tine nu te-a afectat. Ceea ce înseamnă că 
o parte din tine e încă necoruptă. Şi, de asemenea, 
mă ai pe mine, spuse el. 

— Ce vrei să zici? 

— Îi ţin departe de tine. Eu păzesc zidul, spuse 
el. Nu pot să-ți explic mai bine de atât. 
Imaginează-ţi că există o perdea între conştiinţa ta 
şi ceilalți. Eu sunt acea perdea. 

— Practic tot ce stă între mine şi demenţi eşti... 
tu? 

— Da, ridică el din umeri. Eu. 

Bliss încercă să zâmbească. Brusc, nu se mai 
simţi aşa de singură. Avea cu cine să vorbească şi 
cineva care înţelegea exact ce 1 se întâmpla. 

— Îmi place ideea, spuse ea. 

Mai voi să adauge ceva, dar dintr-odată o 
copleşi furia, o furie oarbă şi primară — se simţea 
de parcă ar fi făcut spume la gură, se îneca cu 
propria salivă — abia mai putea respira — se 
ghemuia de durere şi se ţinea cu mâinile de stomac 
— ce era asta? Ce se întâmpla? De ce era aşa de 
furioasă? Apoi îşi dădu seama. Nu era furia ei. O 
simţea, dar nu venea de la ca. 

— Ce se întâmplă? şopti Bliss. El e, nu-i aşa? 
Vizitatorul? E supărat. 

— Da, spuse Dylan, arătând îngrijorat. Încearcă 
să n-o simţi aşa de mult. Împinge înapoi. Nu lăsa 
ca emoţiile lui să le controleze pe ale tale. 

Ea dădu din cap, strângând din dinţi, încercând 
să lupte, în timp ce o năpădi un val deformat de 
emoţii violente. FURIE! URĂ! CUM DE S-A 
PUTUT ÎNTÂMPLA AŞA CEVA - CINE E 
RESPONSABIL — O SĂ LE TAI BEREGATELE 
ŞI O SĂ BEAU SÂNGELE COPIILOR LOR — 
POARTA ERA ACOLO! ÎL AVEAM PE 
PĂZITOR ÎN MÂINILE NOASTRE! CALEA 
ERA APROAPE DE NOI! PROȘŞTII! PROȘTII! 

Ea împinse înapoi. Nu. Nu. Nu eu. Nu eu. El. 

Închide-i lui gura. Închide-i lui gura. Închide-i 
lui gura. Pleacă din mine, din gândurile mele, din 
viața mea. Eu nu Sunt tu. Eu nu sunt tu. Eu nu Sunt 
tu. 

— A plecat, spuse Bliss, răsuflând uşurată. 

Deschise ochii. Era tot în muzeu şi Dylan stătea 
pe trepte în faţa ei. 

— Foarte bine, spuse Dylan. E important să-l ţii 
la depărtare — să nu... să nu-l laşi să preia 
controlul. 

— N-o să-l las. 

Îi povesti cum reuşea să rămână prezentă chiar 
şi când Vizitatorul venea înapoi. 

—  Încerca să facă ceva, cred, dar am 
sentimentul că nu i-a reuşit. Nu s-a întâmplat. 
Ceva n-a mers cum trebuie. De aceea e aşa de 
furios acum. 

— Da, dar bănuiesc că nu s-a terminat. Trebuie 
să continui ce ai început. Rezistă-l. Rămâi 
prezentă, aşa cum spui. Priveşte şi observă. Şi 
trebuie să acționezi când vine momentul potrivit, 
spuse Dylan. 

— Dar dacă află? 

— Eu te voi ajuta cât pot. Îţi promit. 

— Dar tu? Vei fi mereu aici? întrebă ea. 

— Nu pot pleca niciodată. Nu mai poţi scăpa de 
mine. 

— Îmi dai voie? întrebă ea, în tinzând mâna 
către a lui. Sperând. Dar nu simţi nimic. Aer. El 
era fum şi oglinzi. 

Aer şi lumină. O amintire. O fantomă. 

El nu era real. Asta nu era real. 

— Vreau atât de mult să te sărut, şopti ea, 
uitându-se în ochii lui negri. Dar nu e nimic aici. 
Nu ești cu adevărat aici, lui? Sunt doar nebună. 
Probabil că doar te-am inventat pentru a mă simți 
normală din nou, spuse ea şi începu să plângă. 

Lacrimile îi curgeau şiroaie pe obraji. 

Proporțiile colosale ale responsabilităţi ei o 
copleşiră. Nu ştia dacă va putea s-o facă. Era prea 
mult. Nu-i putea ţine piept Vizitatorului. Lui 
Lucifer. Era prea puternic. 

Dylan îi puse o mână pe umăr — o putea vedea, 
dar n-o simţea. Dar îi auzi vocea blândă. 

— Totul e în regulă, Bliss. Totul va fi bine. 

TREIZECI ŞI DOI. Mimi 


Mimi îi venea să ţipe. Ghicitori şi indicii şi un 
cadavru, iar acum încă un mister. Voia explicaţii şi 
le voia chiar acum pe loc. 

— Ce vrei să spui că nu e moartă? strigă ea. 

Dar Kingsley şi restul echipei erau mai 
interesați să examineze corpurile celor cu Sânge 
Argintiu. 

Un bărbat şi o femeie. Mimi îi recunoscu, 
făceau parte din Comisie. Cuplul locuise pe Fifth 
Avenue, vizavi de familia Force. Dumnezeule, se 
gândi Mimi, cu inima spărgându-i pieptul. Cei cu 
Sânge Argintiu erau precum celulele teroriste 
inactive; cine ştie câţi alții se ascundeau în 
Adunare? 

Ted cercetă rana din pieptul femeii. Exact în 
mijloc avea un semn care fusese acoperit de sânge. 
În dreptul inimii avea un tatuaj al unei săbii ce 
străpungea norii. 

— E ceea ce cred eu că e? întrebă Mimi. 

— Semnul Arhanghelului, dădu Kingsley din 
cap. Observi coaja aurie din jurul rănii? O singură 
sabie din lumea asta poate face aşa ceva. Spada lui 
Mihail. 

— Nu înţeleg, spuse Mimi. Nu înţeleg nimic din 
toate astea. 

Kingsley închise ochii concentrat. 

— Acum un an au luat-o pe Jordan de la hotel. 
Dintr-un motiv sau altul, au vrut ca ea să rămână 
în viaţă. Nan Cutler a supravieţuit şi s-a dat drept 
bunica ei, ascunzând-o în favelă, acolo unde 
Jordan probabil a reuşit să se împrietenească cu 
biletul — le-a spus copiilor cui să-l dea. Şi ştia că 
cei cu Sânge Argintiu o vor aduce aici, dar cred că 

presupunea că noi o s-o salvăm. Asta a văzut. De 
asta ne-a trimis aici — pentru a preveni asta. Dar se 
pare că sincronizarea ei nu a fost tocmai bună. Au 
decis s-o ucidă mai devreme decât se aştepta ea. 

— Dar a reuşit să se lupte cu ei. A găsit spada 
lui Mihail — asta căuta probabil. A fost furată din 
biroul tatălui meu, să ştii. Era cu siguranţă la cei cu 
Sânge Argintiu, spuse Mimi, aducându-și aminte 
de furt. Aşa că ştim cine cine i-a ucis pe ăştia doi, 
spuse ea. Dar apoi s-a mai întâmplat ceva... 

— Da. Nan s-a întors, iar asta a fost o surpriză. 
Jordan nu a văzut asta în viziunile ei, spuse 
Kingsley. 

— Şi Nan a ucis-o, sau cel puțin aşa a crezut. 

— Da. 

— Dar pupilele ei — ai spus că ea nu e moartă, 
zise Mimi. Dar Jordan este moartă. 

— Da, dar Jordan era doar un înveliş fizic 
pentru Străjer, spuse Kingsley, uitându-se la Mimi. 
Tu chiar nu-ți aminteşti nimic din toate astea? Ar 
trebui să-ţi fie ruşine. 

— N-am de ce să-mi cer scuze! 

Dar se simţi totuşi ruşinată. 

— Străjerul nu e chiar unul dintre noi. Deşi 
spiritul ei poate fi chemat prin sânge să se nască 
într-un nou ciclu, e ceva ce Sânge Argintiu nu 
cunosc. La Roma, când Sophia a fost prima care l- 
a recunoscut pe Lucifer sub înfăţişarea împăratului 
Caligula, când ciclul ei a fost complet, Adunarea a 
decis că este prea valoroasă pentru a fi legată doar 
de sânge. Aşa că Mihail 1-a eliberat spiritul. Este 
mai mult decât un vampir. Este ca o fantomă. 
Locuieşte într-un corp, o maşinărie, dar îl poate 
părăsi şi schimba oricând doreşte. 

— Atunci Nan Cutler i-a ucis trupul, dar Jordan 
a avut timp să-şi elibereze spiritul în altceva? În 
ce? 

Kingsley se uită pe fereastră la păsările colorate 
care stăteau în copaci. 

— Bănuiala mea e că s-a dus într-unul dintre 
papagalii ăia de acolo. O pasăre inteligentă. Dar 
ăsta va fi doar un adăpost temporar. Va căuta un 
Sânge Roşu imediat ce va putea. 

— Adică tu-mi spui că... e acolo undeva? 
Trăind într-un alt trup? întrebă Mimi sceptică. 

— Da. 

Mimi îşi încrucişă braţele. 

— O fiinţă umană. Un Sânge Roşu. 

— Da, zise Kingsley, pierzându-şi răbdarea. 
Sunt creați din acelaşi înveliş fizic ca şi noi. O 
gazdă umană. 

— Şi tu ştii toate astea — că e încă vie — doar 
pentru că le-ai uitat la ea în ochi? 

— Dacă Străjerul ar fi fost cu adevărat distrus, 
ochii lui Jordan ar fi avut pupile. Ştii tu ce se 
zice... ochii... oglinda... sufletului. Chiar trebuie 
să-ţi dau mură-n gură, Force? 


O îngropară pe Jordan lângă cascade. Kingsley 
făcu o cruce din două ramuri şi o înfipse în 
pământ. Toţi patru se adunară lângă mormânt şi el 
rosti câteva cuvinte. 

— Redăm pământului trupul lui Jordan 
Llewellyn, care a găzduit spiritul lui Pistis Sophia. 
Cerem pământului să-şi ia ce 1 se cuvine şi să 
trimită înapoi cu recunoştinţă şi dragoste şi durere. 
Odihneşte-te în pace! 

Mimi şi fraţii Lennox murmurară câte un 
„amin”. 

După aceea, au dus corpurile celor cu Sânge 
Argintiu în curtea din spate şi au făcut un rug 
funerar. Abia când primele flăcări s-au aprins, 
Mimi şi-a dat seama că se întuneca. Apunea 
soarele. Trecuseră mai mult de patruzeci şi opt de 
ore fără somn. Deşi Mimi era vampir, tare i-ar mai 
fi plăcut un pat confortabil. Privi cum focul 
cuprinde trupurile şi trimite scântei înspre cerul 
înstelat. 

Cu toate astea, nu era nici urmă de Străjer. Şi ce 
dacă Străjerul era încă în viaţă: de data asta nici nu 
ştiau cum arăta ea — sau el. Putea fi oricine. 

— Unde s-ar duce Străjerul pentru siguranță? 
întrebă Kingsley, vorbind singur. La cel care a 
chemat-o. Dar Cordelia nu mai este, iar Lawrence 
e mort, aşa că nu-i mai rămâne decât o opţiune. 
Allegra Van Alen. 

— Dar Allegra e în comă. Nu va fi de mare 
ajutor nimănui, preciză Mimi. Doar dacă nu, să nu- 
mi spui... 

— Străjerul are alte modalități de comunicare la 
dispoziție, mai profunde decât incursiunile noastre 
în glom care nu au reuşit să străpungă zidul pe care 
Gabrielle l-a creat în jurul ei, zise Kingsley Mai 
mult, am o bănuială că după un an în mahalalele 
din Rio, şi ea simte la fel... 

— Ce simte? 

— Cred că Străjerul vrea exact ce vrei şi tu, 
Force, zise el blând. 

— Adică ce? 

— Vrea să meargă acasă. 

TREIZECI ȘI TREI. Schuyler 


Oliver le dădu de urmă lui Schuyler şi lui Jack 
la baza Turnului Eiffel, folosind metoda 
triangulației după semnalul GPS de la telefonul 
mobil al lui Schuyler, care acum avea semnal. 
Costumul lui era rupt şi ars — 1 se părea că trecuse 
un an întreg de când el şi Schuyler coborâseră din 
autobuz. Inima lui Schuyler începu să bată rapid 
când îl văzu. Oliver! În siguranţă! Întreg! Era mai 
mult decât visase. 

Se îmbrățişară cu lacrimi în ochi şi rămaseră 
aşa, strânşi unul la pieptul celuilalt. 

— Am crezut că ai murit, şopti ea. Să nu mai 
faci asta niciodată. 

— Şi eu aş putea să-ţi zic acelaşi lucru, răspunse 
Oliver. 

Le spuse că după ce plecaseră ei de la petrecere, 
se dezlănțuise haosul. Leviathanul şi cei cu Sânge 
Argintiu începuseră să dea foc la tot, arzând 
coroanele copacilor şi apropiindu-se periculos de 
mult de clădirea castelului. 

Se părea că masacrul din Rio era repetat aici. 
Dar apoi Charles Force apăruse şi se luptase cu ei, 
unul câte unul, alungându-i de pe domeniu. Apoi 
se făcuseră cu toţii nevăzuţi. Era ca şi cum 
dispăruseră toți sub pământ. 

— Da, spuse Jack. Charles îi conducea spre 
intersecţie — o parte din glom unde cei cu Sânge 
Argintiu pot intra, dar nu mai pot ieşi. Un spaţiu 
între două lumi. 

— În limb, dădu din cap Oliver. 

— Şi ce s-a întâmplat? întrebă Schuyler, 
aducându-şi aminte de straniul fenomen pe care îl 
trăiseră. 

Jack scutură din cap. 

— Nu sunt sigur, dar orice ar fi fost, cred că 
Charles a reuşit să inverseze procesul — să 
oprească sfâşierea şi să repare rana. Altminteri, 
niciunul dintre noi nu ar mai fi aici. 

Dar Jack nu spuse ceea ce ştiau cu toții. Că, deşi 
cei cu Sânge Argintiu pierduseră, avuseseră totuşi 
şi o mică victorie. Charles Force nu mai era. Nu 
mai ieşise la suprafață, iar în catacombe nu era 
nimeni. 

— A murit? întrebă Schuyler posacă. 

— Nu sunt sigur, cred că doar s-a rătăcit, 
răspunse Jack. 

— Ce-ai de gând să faci? 

— Nu ştiu încă, oftă el. Conclavul nu mai este 
ce-a fost. Nu cred că mi-ar acorda vreun ajutor. 
Dar sunt tot ce a mai rămas, spuse Jack obosit. Dar 
tu? Tu ce vei face? 

— Fugim, spuse Oliver hotărât. Vom continua 
să fugim. 

— Nu poţi fugi mereu, Schuyler. Frisoanele — 
boala ta — nu le poţi ascunde. Fac parte din 
transformare. Trebuie să mergi la doctorii noştri, 
care te pot ajuta. Dacă fugi mereu, te pui în 
pericol. Pot să garantez eu pentru tine în Conclav. 
Îi voi face să înţeleagă. Vor opri Venatorii. Ai 
încredere în mine. Vei fi în siguranţă în New York. 
Nu poţi risca să rămâi singură. În prezent, 
Adunarea e slăbită şi nu are lider, dar ne vom 
regrupa. Vino la New York. 

Vino înapoi la mine. Jack nu rosti aceste cuvinte 
cu voce tare, dar Schuyler le auzi clar. 

Se clătină de pe un picior pe altul. Cei doi băieţi 
o încadrau de-o parte şi de alta, amândoi cu 
mâinile îndesate în buzunare. Oliver avea capul 
plecat, cu bărbia aproape în piept. Nu putea privi 
în ochii ei. lar Jack se uita la ea cu o privire 
pătrunzătoare, direct în ochi. Îi iubea pe amândoi 
şi simţi cum i se rupe inima. Nu va putea fi 
niciodată în stare să aleagă. Era imposibil. 

Oliver îi spunea să continue să fugă, în timp ce 
Jack îi zicea că vrea să vină acasă. Mai mult decât 
orice pe lume, ea voia să se întoarcă la New York; 
să se oprească, să se odihnească, să-şi revină, dar 
nu putea lua decizia de una singură. Oricât de mult 
l-ar fi iubit încă pe Jack, trebuia să-l în considerare 
şi pe Oliver. Prietenul ei adevărat cu inimă de aur. 

— Tu ce crezi, Ollie? Ce-ar trebui să facem? 
întrebă ea, întorcându-se spre băiatul care o 
protejase timp de peste un an. 

TREIZECI ȘI PATRU. Bliss 


Era noaptea dinaintea primei zi de şcoală. 
Trecuse o săptămână de când Dylan i se arătase şi, 
uneori, Bliss era convinsă că nu era altceva decât 
un vis. Un vis plăcut, dar numai un vis. Dar el 
continua să se întoarcă şi să vorbească cu ea, 
spunându-i lucruri pe care ea nu le ştia (ceea ce nu 
se întâmpla într-un vis: cumva, ştia că vorbeşte cu 
subconştientul ei) şi se hotărî, într-un final, că 
Dylan era cel căruia îi vorbea — sau, cel puţin, o 
versiune de-a lui. 

Nu ştia niciodată când 1 se arăta. Câteodată 
închidea ochii şi aştepta, dar nu se întâmpla nimic. 
Alteori era în mijlocul unei acţiuni — îşi comanda o 
cafea sau proba pantofi — şi trebuia să iasă de acolo 
cât mai repede posibil şi să găsească un loc unde 
putea fi singură. În acea zi îşi aranja cărţile pentru 
orele de şcoală. Adora mirosul de manuale noi şi îi 
plăcea să mângâie paginile lucioase cu vârful 
degetelor. Începutul unui an şcolar venea mereu cu 
promisiunea multor lucruri bune. Se bucura că se 
întorsese la şcoală. 

— Și mie mi-a plăcut, zise Dylan, uitându-se 
peste umărul ei. 

O luă prin surprindere, aşa cum stătea lângă ea 
şi cu o mână pe birou. 

— Dumnezeule! M-ai speriat! 

— Scuze. E complicat să trec în realitatea ta. 
Trebuie să te fac să mă vezi, deşi acum că ştii că 
sunt aici, e un pic mai uşor. La ce te-ai înscris anul 
ăsta? întrebă el, continuând să se uite peste umărul 
el. 

— Ca de obicei. Mai multe cursuri de nivel 
avansat şi intensiv. O să mă gândesc şi la Studiul 
individual al artei. 


170 


Dylan dădu din cap şi se cocoţă pe birou, astfel 
încât picioarele lui lungi atârnau deasupra podelei. 

— Vrei să vezi ceva grozav? 

— Normal. 

Şi fără niciun avertisment, Bliss se trezi pe 
acoperişul de la Cloisters, un muzeu din partea de 
nord a Manhattanului. Evident că se aflau acolo 
doar în mintea ei — sau a lui. În realitate, stătea în 
continuare pe scaunul ei de la birou. Dylan îi spuse 
că amintirea lui era cea care îi adusese acolo. Bliss 
nu fusese niciodată la Cloisters. 

Dylan o lămuri că se puteau duce oriunde. Nu 
erau nevoiți să stea într-un vid întunecat, fără 
nimic care să-i înconjoare, sau în locul unde se 
întâmpla să fie Bliss în acel moment. Puteau 
merge oriunde atâta timp cât unul dintre ei deja 
fusese acolo. Era ca şi cum ar fi avut un paşaport 
către orice destinație din trecutul lor. Şi lui Dylan 
îi plăcea mult la Cloisters. Priveliştea de pe 
acoperiş era uluitoare. 

— Uh, s-a întors, zise Bliss. 

Dylan se uită peste umărul lui, la norii de 
furtună care se adunaseră brusc deasupra oraşului. 
Nu puteau scăpa de Vizitator nici măcar aici. 

— Ştii ce ai de făcut, zise el. 

— Ştiu? întrebă Bliss. 

Dar Dylan dispăruse deja şi ea părăsi clipa 
fericită de pe acoperiş. 

Vizitatorul preluase conducerea şi, pe măsură ce 
se afunda în beznă, Bliss arboră neclintirea unei 
statui. În timp ce pe dinafară, trupul ei măsura 
camera în lung şi-n lat şi îi dădea ordine lui 
Forsyth. 

— Şi Conclavul? 

— Barlow a dat o rezoluție prin care îi oferă din 
nou poziția de lider al Conclavului lui Charles 
Force dacă se va întoarce, spuse Forsyth cu 
nervozitate. A fost de neclintit. 

Cobra tremură. Era bulversant. Mihail! Se întorc 
mereu la Mihail! Uită cine i-a adus în Paradis! 

Forsyth îşi desfăcu puţin cravata. 

— Ah... în legătură cu Parisul. Leviathan a 
confirmat — nu mai există nicio poartă în Lutetia. 
Doar o intersecţie. De aceea nu a mers subvertio, 
deoarece nu exista nicio poartă care să fie distrusă. 
Am fost păcăliți. Charles ne-a întins o capcană. 
Dar Leviathan a eliberat moartea albă în 
intersecţie, ceea ce a creat un vacuum temporal. 

Leviathan a fost el însuşi aproape tras înăuntru 
cu totul. Vestea cea bună e că el crede că acea 
capcană întinsă de Charles a reprezentat şi 
distrugerea sa. Arhanghelul a fost nimicit. 

— Poate dovedi asta? 

— Nu, stăpâne. Dar Charles nu a mai dat niciun 
semn din Paris. 

— Aşa deci. Şi Mihail se juca cu noi, medită 
Vizitatorul. Eu am fost acolo în ziua în care a 
forjat cheia de la poartă. Ziua în care s-a uns 
păzitor. 

— Este înşelător, stăpâne. Mihail nu a fost 
niciodată de încredere. 

— Este viclean. Dar acum ştim. Poarta nu mai e 
la Lutetia. Probabil a găsit o modalitate de a o 
muta. Vizitatorul se gândi o vreme. Rezoluţia asta 
a lui Barlow trebuie eliminată. Dar fă-o cu 
blândeţe. Vei convinge Conclavul că nu pot merge 
mai departe dacă această funcție nu e ocupată. 
Spiritul Adunării cere un Regis. Vei refuza la 
început, dar ei vor face presiuni asupra ta şi vei 
accepta. Vei fi numit Regis. 

— Cum doreşti, stăpâne. 

— Odată numit, munca noastră adevărată poate 
demara. Fără Charles, fără Lawrence, vor căuta un 
nou lider. Tu vei umple acest gol. Se vor întoarce 
la mine. Mă vor implora să le fiu iarăşi lider, şi 
prin tine, Forsyth, adevărata noastră muncă poate 
începe... 

Fără vreun avertisment, Bliss se simţi brusc 
aruncată înapoi în vid. 

— Ce s-a întâmplat? întrebă Dylan. De ce eşti 
aici? 

— Nu ştiu... m-am supărat... Probabil a simțit 
ceva. 

Îi spuse ce auzise. 

— Trebuie să te întorci acolo. Forțează-te. Fă-o! 

Bliss se concentră. Încercă din toate puterile ei. 
Distruse linia care o separa de lumea reală — se 
forță să vadă lumea aşa cum o făcea Vizitatorul. 

Şi de data asta, ajunse direct în mintea lui. 

Dar conversaţia cu Forsyth se încheiase. 

În schimb, văzu exact ceea ce vedea el. Trupuri. 
Cadavre. Puse claie peste grămadă. Chiar copii. 
Zăceau undeva în deşert. Băuseră ceva. O poțiune. 
Otravă. Amestecată de un diavol. Văzu un băiat 
slab, spectral, care ţinea în mână o chitară, o fată 
frumoasă, dar dură, cu părul negru, şi un alt băiat — 
frumos şi dichisit şi îngrijorat. Asta e tot ce mai 
rămăsese după dezastru. Acest masacru al 
inocenților. Atât de mulți copii... cu Sânge Roşu... 
măcelăriți. 

Apoi îl văzu pe demon: era sub înfăţişarea unui 
alt băiat. Un puşti care arăta bine, dar care avea un 
zâmbet răutăcios pe buze. El provocase toate astea. 
Încă un copil de-al lui Lucifer. 

Imaginile continuară să se succeadă: moarte, 
distrugere, ură, război. Lucrătura diavolului. 

Apoi, la fel de brusc precum începuseră, 
viziunile dispărură. Bliss se trezi. Stătea la biroul 
ei, singură. Tremura atât de tare, încât îi căzuse 
pixul din mână. 

Ce se întâmplase cu Charles Force? Fusese 
distrus, aşa cum credeau ei? Despre ce vorbeau? 
Ce poartă voia să distrugă Vizitatorul? 

Şi acele viziuni pe care le avusese — cine erau 
Vizitatorul odată ce Forsyth va fi numit Regis? Ce 
plănuiau? Ceea ce simţea ea atât era de oribil, că 
nici nu se putea descrie. Dylan avea dreptate: 

trebuia să găsească o modalitate să oprească asta — 
orice ar fi fost. 

Închise ochii. 

— Dylan? strigă ea. Dylan? Eşti acolo? Unde 
eşti? 

Dar nu primi niciun răspuns. 

TREIZECI ȘI CINCI. Schuyler 


— Sky, trezeşte-te! Trezeşte-te! Ai un coşmar! 
Trezeşte-te! 

Schuyler deschise ochii. Era ridicată în capul 
oaselor, iar patul arăta ca după o tornadă, cu 
cearşafuri şi pături răsucite în toate părțile. Oliver 
era lângă ea, cu o mână pe umărul ei. 

— Ai visat, spuse el. Acelaşi vis? 

Ea dădu din cap, ridicându-şi genunchii la gură. 

— Acelaşi. Mereu. 

De când scăpase de Leviathan, în acea noapte la 
Paris, Schuyler avusese acelaşi vis în fiecare 
noapte, de parcă subconştientul ei era blocat pe un 
singur canal şi repeta acelaşi spectacol de 
televiziune sinistru. 

Nu-şi putea aduce aminte despre ce era vorba, 
doar că în vis era cuprinsă de o disperare profundă, 
agonizantă. De zile întregi se trezea plângând. 

— Eşti bine? întrebă Oliver, cu ochii umflaţi de 
somn. 

Avea părul încâlcit, iar un smoc de la ceafă îi 
stătea ridicat în sus, moale precum puful unui 
boboc de rață. Purta un maiou cu emblema 
Duchesne şi pantaloni de pijama din flanel — 
costumația lui obişnuită de somn. Schuyler îl 
tachinase odată în legătură cu surprinzătorul lui 
devotament faţă de şcoală. După câte ştia ea, 
Oliver nu purtase niciodată în timpul zilei ceva 
care avea înscris numele şcolii. 

— Sunt bine, spuse ea. Întoarce-te în pat. 

Erau într-un hotel-capsulă din Tokio. Trecuse o 
săptămână de când plecaseră din Paris. Mai întâi 
petrecuseră trei zile în Berlin. Tokio părea o 
destinaţie sigură — era foarte departe de Franţa. 

Când ajunseseră în Japonia, Schuyler era 
epuizată, fără vlagă, incapabilă să mai facă ritualul 
ce o putea învigora. Era extenuată de-a dreptul, dar 
după ce-l văzuse din nou pe Jack şi după ce toate 
vechile sentimente veniseră înapoi ca un torent, 1 
se părea necinstit să se bazeze atât de mult pe 
Oliver. Aşa că se abţinuse să practice Sărutul 
Sacru. 

Îşi dori să-şi fi luat drept însoțitor uman un alt 
băiat, nu pe prietenul ei, dar însuşi gândul i se 
păru o trădare. 

În acea noapte în Tokio, Oliver se întinsese în 
pat cu capul pe pernă şi se întorsese cu spatele la 
ea, ghemuindu-se pe o parte, aşa cum făcea mereu. 
Aşa dormeau, aşa dormiseră încă dinainte ca 
această călătorie să înceapă — într-un singur pat, 
dar spate în spate, cu faţa în exterior, spre 
duşmani, păzindu-şi literalmente spatele unul 
altuia. Aşa fusese Oliver învăţat. Aşa îşi 
protejaseră Conduiţii vampirii timp de secole în 
vreme de război. În mijlocul nopţii, când Schuyler 
se trezea, se simţea întotdeauna mai bine şi mai 
liniştită cu căldura lui Oliver lângă ea. 

Un an întreg dormiseră spate în spate, niciodată 
întorcându-se unul spre altul cu faţa, nici măcar 
pentru Caerimonia. În pat, ar fi fost prea intim... 
ar fi semănat prea mult cu celălalt lucru căruia îi 
rezistaseră atâta timp până acum, o înţelegere 
tacită de a aştepta momentul potrivit. Pentru că ce 
altceva aveau în afară de timp? Vor fi împreună 
mereu. Asta ştiau. 

— Eşti treaz? întrebă Schuyler. 

Camera lor era de mărimea unui coşciug. Puteau 
doar să stea în fund. Capsulele erau nişte cutii 
micuţe aranjate una peste alta, cu o uşă din fibră de 
sticlă, cu o draperie şi o fereastră. Capsulele erau 
foarte populare printre oamenii de afaceri japonezi 
care erau prea beți pentru a mai ajunge acasă. Era 
cea mai ieftină cazare pe care o putuseră găsi. 
Bagajele erau păstrate într-un dulap metalic pe hol. 

— M-hm. 

— Îmi pare rău că te ţin treaz. Cred că e 
obositor. 

— M-hm. 

— N-ai chef de vorbă? 

Schuyler ştia că Oliver e supărat. Şi înţelegea de 
ce se comportă aşa rece, răspunzând monosilabic. 
După ce fuseseră la Paris, se schimbase ceva între 
el. Ceva schimbase prietenia lor comodă; ceva 
intervenise în lumea ermetică pe care şi-o 
construiseră. 

Schuyler crezuse că Jack Force face parte din 
trecutul ei — că după ce-l părăsise în acel 
apartament de pe Perry Street, ăsta va fi sfârşitul. 
Dar când îl văzuse din nou la Paris, simţise că nu 
se încheiase totul între ei. Mai ales când se 
sărutaseră. Nu mai ştia ce să creadă. Se simţea 
foarte vinovată, uneori nici nu putea să-l privească 
pe Oliver în ochi. Dar alteori, când îşi amintea 
sărutul, se trezea zâmbind singură. I se păruse un 
început, o promisiune pentru un viitor mai 
luminos, chiar dacă acel viitor începuse să se 
estompeze. Aşa că în fiecare seară, spate în spate 
cu Oliver, când închidea ochii, visa la un băiat cu 
ochii verzi, nu căprui, şi se detesta pentru asta. 

Şi ce dacă Jack era în continuare liber? Şi ce 
dacă nu era legat de sora lui? Ea luase decizia. ŞI îl 
iubea atât de mult pe Oliver, numai gândul că ar 
putea fi departe de el i-ar frânge inima. 

Trebuia să nu mai viseze la Jack. Acel sărut. 
Cum era cântecul ăla din filmul pe care ea şi 
Oliver îl urmăreau mereu? A kiss is just a kiss. A 
sigh is just a sigh. Nu era nimic. Nu însemna 
NIMIC. 

Poate că era derutată pentru că obosise să se tot 
trezească în alt oraş la fiecare trei zile. Poate că 
doar asta era. 

Era sătulă de aeroporturi şi gări şi hoteluri şi 
mâncare fără gust, dar excesiv de scumpă. Îi era 

aşa de dor de New York, că aproape simţea o 
durere fizică. Încercase să uite cât de mult iubeşte 
oraşul ăla. Cum o învigora mereu — cum aparținea 
de acel loc. 

Dincolo de fereastra mică şi rotundă, Schuyler 
vedea panorama luminată a oraşului Tokio: 
nenumărate luminiţe care clipeau, zgârie-nori 
luminaţi ca în jocurile video. Ochii i se închideau 
şi era pe cale să adoarmă, când Oliver vorbi brusc: 

— Ştii, atunci, la Paris, când te-am lăsat să pleci 
cu el, a fost cel mai greu lucru pe care l-am făcut 
în viaţa mea. 

Schuyler ştia că se referă la Jack, nu la baron. 

— Ştiu, zise ea cu faţa în pernă. 

— Credeam că o să fugi cu el, zise el, vorbind 
cu peretele. 

— Ştiu. 

Ştia toate astea: citise tot în sângele lui, dar 
înțelegea că el simţea nevoia să-i spună. Trebuia să 
rostească vorbele astea cu voce tare. 

— Credeam că n-o să te mai văd niciodată. 

Avea vocea calmă, dar Schuyler simți cum îi 
tremură umerii. 

Of, Oliver... Simţi nodul din gât şi lacrimi 
începură să 1 se scurgă pe obraji. Mă iubeşte aşa de 
mult, se gândi ea. Nu-l pot răni niciodată. Nu pot. 

Aşa că, drept răspuns, Schuyler se întoarse, îşi 
strecură braţul pe sub al lui şi îl luă de mână. Îşi 
apăsă pieptul de spatele său, iar picioarele şi 
genunchii erau lipiți, aliniaţi, semănând cu două 
linguri. Nu mai făcuse asta niciodată şi se întrebă 
de ce. Se simţea aşa de confortabil să se 
odihnească lângă el. Să-şi hpească gura de ceafa 
lui, astfel încât el să-i simtă respiraţia. 

— Ollie, nu te-aş părăsi niciodată, şopti ea, şi 
ştiu că spune adevărul. 

Va avea grijă de inima lui. 

Dar el nu răspunse şi nici nu se întoarse spre ea, 
în ciuda invitaţiei clare a îmbrățişării ei. Rămase 
cu spatele la ca, aşa cum făcea în fiecare noapte. 

Ea adormi pe sunetul regulat al respirației lui. 

TREIZECI ŞI ŞASE. Mimi 


Pentru mulți, Centrul Rockefeller însemna New 
York. Clădirea de oţel, sticlă şi beton din Midtown 
Manhattan găzduia multe dintre instituțiile 
faimoase şi îndrăgite ale oraşului. La ultimul etaj 
era Rainbow Room, iar patinoarul emblematic la 
parter. Mijlocul pieței era locul preferat de 
prezentare a noilor opere de artă — un căţel uriaş 
făcut din flori multicolore sau o oglindă imensă 
îndreptată spre cer. Un serial popular de 
televiziune chiar îşi luase numele după adresa 
centrului. Lui Mimi îi plăcuse mereu să se plimbe 
pe lângă şirul de steaguri colorate în drumul ei 
spre Saks, care era vizavi. Dar ceea ce mulţi nu 
ştiau, evident, era faptul că Centrul Rockefeller 
avea o istorie şi mai veche. 

În istoria vampirilor, era consacrat drept locul 
unde Mihail îşi luase prima dată numele de Regis, 
când Adunarea se mutase în Lumea Nouă. Locul 
era binecuvântat cu o parte din spiritul său, de 
aceea, probabil, Centrul devenise aşa de popular 
printre cei cu Sânge Roşu. Fiinţele umane, oricât 
de obtuze ar fi fost, tot simțeau încărcătura din 
atmosferă, electricitatea din aerul de la locul sacru. 

Sanctuarul fusese plasat exact în locul unde 
astăzi era venerabila casă de licitații Christie’s. Era 
nouă jumătate dimineaţa când Mimi pătrunse pe 
uşile de sticlă de la intrarea principală. Licitaţia 
trebuia să înceapă la zece, dar ea nu se afla acolo 
pentru a face vreo ofertă pentru o colecție. 

Se întorsese din Rio cu o săptămână în urmă şi 
lipsea de la prima zi de şcoală pentru a lua parte la 
această ceremonie. Cei de la Duchesne vor trebui 
să înţeleagă — avea responsabilități care depășeau 
spaţiul clasei. Școala îi primise cu braţele deschise 

pe gemenii Force, care se întorseseră din anul lor 
sabatic şi care acum intrau în ultimul an de liceu. 
Comisia le spusese tinerilor vampiri să-şi termine 
mai întâi educația, înainte de a se mai înscrie în 
vreo misiune cu Venatorii, deoarece se aflau încă 
într-o perioadă vulnerabilă a procesului de 
transformare. Străbunii încearcă din răsputeri să-i 
oprească pe cei tineri să se maturizeze prea repede, 
se gândi Mimi. Nici măcar nu conta că ea avea 
drept de vot în Conclav! Nu. Trebuia să-şi ia 
diploma. 

Îşi primi paleta de licitaţie de la paznic şi luă 
liftul spre sala de licitaţii publice. Aceasta era pe 
jumătate goală când intră ea. Probabil un semn al 
timpurilor în care trăiau? Sau al multor 
cumpărători străini care ofertau online sau prin 
agenții care stăteau la mesele cu telefoane din 
spatele sălii? Mimi nu era sigură. Îşi aduse aminte 
că, pe vremea când participau şi părinţii ei, 
licitaţiile aveau o natură mai socială. În anticameră 
avea loc o mică petrecere cu cocteiluri, iar femeile 
purtau bijuterii la fel de preţioase ca şi cele pentru 
care făceau oferte. 

Îşi văzu câţiva dintre colegi răsfiraţi prin sală. 
Conclavul era format din şapte membri acum, dar 
exact de şapte aveau nevoie pentru a avea cvorum. 
Josiah Archibald studia catalogul de artă cu 
atenție. Alice Whitney se juca cu perlele de la gât. 
Abe Tompkins se îndreptă clătinându-se către un 
scaun din spate. Licitaţia avea să înceapă fix la 
zece, la fel şi reuniunea Conclavului. Căci veniseră 
în acest loc străvechi pentru a-şi numi liderul. 
Forsyth Llewellyn ceruse un Vot Alb. 

Numirea unui nou Regis nu era un lucru mărunt 
şi nimeni din Adunare nu-şi putea aminti de când 
nu mai avuseseră atât de mulţi lideri noi într-o 
succesiune aşa rapidă. Fuseseră conduşi de Mihail, 
în variatele sale întrupări, de la începutul lumii, şi 
abia anul trecut îl numiseră în locul său pe 
Lawrence Van Alen. Dar acum Lawrence era mort, 

Charles Force era dispărut, iar Forsyth făcea 
presiuni să fie numit el în această funcţie. 

Mimi rămase uimită când doi dintre membri, 
Minerva Morgan şi Ambrose Barlow, intrară în 
sală şi se îndreptară direct spre ea. Minerva şi 
Ambrose erau printre cei mai bătrâni vampiri din 
ciclul lor şi, deşi mintea vampirilor nu-şi pierdea 
din ascuţime, carnea lor se deteriora la fel de 
repede precum cea a oamenilor dacă nu aveau grijă 
de ea într-un mod special. 

— Madeleine, spuse Minerva, aşezându-se 
lângă ea, Ambrose vrea să-ţi arate ceva. 

Ambrose Barlow scoase cu grijă un plic din 
buzunarul sacoului. Era împăturit în patru, iar când 
Mimi îl deschise, observă că biletul dinăuntru era 
mototolit, iar hârtia extrem de subțire — ca şi cum 
ar fi fost citit şi recitit de sute de ori. 

Păziţi-vă de Forsyth Llewellyn. Nu este cine 
credeţi că este. 

Era semnat „un prieten”. Mimi i-l înapoie lui 
Ambrose dezgustată. Tatăl ei îi spusese să nu dea 
crezare niciodată biletelor anonime. 

— Crezi că e adevărat? întrebă Minerva. 

— Nu ştiu. Nu prea dau atenţie unor astfel de 
lucruri, pufni Mimi. Probabil e doar o farsă. 

— Dar de ce l-ar fi trimis? Evident, e cineva din 
Adunare. Dar cine? Şi de ce? Şi de ce să-l trimită 
lui Ambrose? El s-a retras din Conclav de cel puţin 
cincizeci de ani. Plus că Forsyth nu are duşmani şi 
este singurul care ne mai ţine împreună pe toţi, 
spuse Minerva agitată. Tu nu crezi la fel, 
Ambrose? 

Ambrose Barlow dădu din cap. 

— Sunt de acord, spuse el, biletele anonime sunt 
opera laşilor. Dar, cumva, simt că ar trebui să-i 
dăm crezare acestuia. Este un moment dificil 
pentru noi... şi cu atâtea schimbări care se 
petrec... 

Mimi observă că Forsyth Llewellyn se 
strecurase în sală, iar conversaţia lor încetă. 

Senatorul arăta deosebit de viguros şi chiar mai 
plin de sine decât de obicei, având în vedere ce i se 
întâmplase familiei sale de curând. Îi văzu pe cei 
trei stând de vorbă şi se aşeză lângă Ambrose. 

— Bună ziua, bună ziua, o salută el, iar 
Ambrose împături rapid biletul şi-l băgă la loc în 
buzunar. 

— Bună, Forsyth. Tocmai îi spuneam lui 
Madeleine că nu înţeleg de ce trebuie să facem 
asta aşa de curând, zise Minerva. Charles cu 
siguranţă se va întoarce, şi să numeşti alt Regis 
atâta timp cât el este în viaţă... Nu-mi place. După 
tot ce s-a întâmplat în Paris, mi se pare că ne 
grăbim. 

— Dragă Minerva, îţi înţeleg îngrijorarea, dar 
îngrijorarea mea este că după tot ce s-a întâmplat 
în Paris, timpul este acum esenţial. Nu mai putem 
pierde vremea ca până acum, spuse Forsyth. 

Minerva mormăi ceva, iar Mimi rămase imobilă. 
Ziarele celor cu Sânge Roşu erau pline de poveşti 
sângeroase de la dezastrul din Paris — niciunul 
dintre vampiri nu fusese ucis sau rănit, dar câțiva 
însoțitori umani fuseseră călcați în picioare în 
timpul revoltei. Tragedia era pusă pe seama 
circului thailandez care nu avea licenţă de 
funcționare şi care se dovedise incapabil să-şi 
controleze animalele, iar încălcările 
regulamentului în caz de incendiu se datoraseră 
supraaglomerației. 

Când se reîntorsese cu o noapte în urmă, Jack îi 
spusese lui Mimi adevărata poveste şi cum Charles 
prevenise ceea ce era cel mai rău. Dar chiar şi cu 
eforturile depuse de Charles, Hotel Lambert abia 
scăpase ca prin minune să nu fie ars din temelii. 
Noii proprietari erau supăraţi şi amenințau să-şi 
retragă oferta, dar contesa îi împăcase oferindu-le 
gratis câteva piese de mobilier şi accesorii. 

Gemenii se deciseseră că nu e momentul să 
împărtăşească Adunării vestea aparentei morți a lui 
Charles. Jack continua să creadă că, în ciuda 

dovezilor care atestau contrariul, tatăl lor trăia, şi 
Mimi se arătă de acord că ar fi mai bine dacă 
întreaga comunitate credea în continuare că 
Charles voia să stea ascuns înadins. Mai bine să nu 
creeze panică; cei cu Sânge Albastru erau şi-aşa 
destul de nervoși. 

Seymour Corrigan intră în sală, cerându-şi scuze 
din priviri pentru că aproape întârziase. Erau toți. 
Şapte Protectori, simbolizând cele şapte familii 
originare, aşa cum cerea tradiția. 

Adjudecătorul, un bărbat sobru într-un blazer 
albastru şi o cravată roşie, se urcă pe podium. 

— Bine aţi venit, stimate doamne şi stimaţi 
domni, la Vânzarea de Artă Impresionistă şi 
Modernă. 

Audienţa aplaudă politicos şi pe un ecran din 
spatele lui apăru portretul lui Kurt Cobain, 
imortalizat în culori vibrante şi strălucitoare. Mimi 
se gândi că arată ca una dintre imaginile dintr-o 
carte de rugăciuni. Rockerul grunge în postură de 
sfânt. 

— Prima operă — un Elizabeth Peyton” 

Se deschide licitația cu cinci sute de mii de 
dolari. 

Când ciocanul lovi pupitrul, întrunirea 
Conclavului începu. 

TREIZECI ȘI ŞAPTE. Schuyler 


Când se întâmplă, ei erau în Sydney. Exact în 
mijlocul Oraşului Chinezesc, într-o mică farmacie 
unde se vindea ceaiul verde organic pe care 
Schuyler adora să-l bea dimineaţa. Tremurul 
începu s-o ia de la picioare, apoi îi cuprinse şi 
braţele, iar apoi întregul corp îi era scuturat de 
convulsii, în timp ce ea se prăbuşea pe linoleumul 
rece, scăpând din mână cutia de ceai. 

— Înapoi — e-n regulă — e... epileptică! zise 
Oliver, dând pe toată lumea la o parte. Faceţi-i loc 
să respire! Vă rog! Îi va trece! 

Era foarte ciudat pentru Schuyler să nu-şi poată 
controla trupul, să descopere că se revolta 
împotriva dorințelor ei, ca şi cum ar fi fost posedat 
de un spirit rău. Se simţi de parcă s-ar fi privit pe 
sine însăşi dintr-un loc îndepărtat — de parcă asta 
nu 1 se întâmpla ei cu adevărat, ci altei fete, care 
zăcea pe Jos cu membrele răsfirate şi făcea spume 
la gură. 

— Îmi pare rău, îmi pare rău, şopti ea când se 
termină. 

Tremuratul se oprise, dar chiar dacă trupul ei nu 
mai era în convulsii, inima îi bătea să-i spargă 
pieptul. 

— E-n regulă. Eşti bine, spuse Oliver, ajutând-o 
să se ridice în picioare şi oferindu-i un umăr de 
sprijin. 

— Uite... apă, spuse vânzătorul, ducându-i la 
buze un pahar de hârtie. 

Schuyler se bucură văzând ochii amabili ai 
bărbatului şi celorlalți clienți. leşi din magazin 
sprijinindu-se de Oliver şi se îndreptară spre stația 
de autobuze, unde deja se afla un autobuz care 
aştepta să plece spre The Rocks. 

— Asta a fost una nasoală, spuse el, plătind 
biletul redus pentru elevi şi aşezându-se în spate. 

Era drăguţ din partea lui. Fusese cel mai rău 
episod pe care îl trăise până acum. Durerea 
groaznică de cap, spumele, modul în care aproape 
se sufocase cu propria limbă... Ce spusese 
doctorita Pat la ultima sa vizită? Că forţa 
vampirească este un dar, însă în cazul ei era şi o 
povară. Trupul ei uman considera transformarea 
drept boală, drept ceva ce trebuia dat afară... 

— Eşti sigură că e totul bine? întrebă din nou 
Oliver, în timp ce Schuyler se aplecă şi îşi prinse 
capul în mâini. 

— Sunt bine. Chiar sunt, spuse ea. 

A fost ultimul lucru pe care îl rosti înainte de a 
leşina. 


Când ajunseră înapoi la hotel, Schuyler se 
simțea mai bine şi se aşeză, îmbrăcată în 
halatul de baie, pe micuțul balcon din camera 
lor. În bucătărioara strâmtă, Oliver îşi termina 
sosul de curry. Veni cu un vas aburind, cu o 
lingură în el, şi-l aşeză în faţa ei. De când 
erau fugari, învăţaseră amândoi să gătească. 
Specialitatea lui Oliver era curry indian de 
banane cu pui, iar Schuyler prefera să facă 
amestecuri interesante (uneori Oliver spunea 
că sunt mult prea interesante) din paste şi 
orice altceva mai găsea prin frigider. 

— Mersi, spuse ea, acceptând bucuroasă 
castronul cald de curry şi orez. 

Ridică lingura la gură şi suflă un pic înainte de a 
mânca, de frică să nu îşi ardă limba. La orizont se 
vedea portul din Sydney, presărat cu bărci cu 
pânze şi vase de croazieră. Oceanul avea o tentă 
verzuie — asemenea ochilor lui Jack, se gândi ea, 
dar apoi se opri. Nu avea să se mai gândească la el, 
la ce făcea şi dacă şi lui îi era dor de ea. Se 

concentră pe mâncare. Oliver o privea prin uşa 
glisantă de sticlă. 

Ştia ce înseamnă acea expresie de pe faţa lui. El 
ieşi afară, îşi puse cana de ceai lângă a ei şi se 
aşeză pe unul dintre scaunele de plastic. 

— Sky, trebuie să vorbim. 

— Ştiu ce-ai de gând să spui, Ollie, dar 
răspunsul este nu. 

Ea sorbi din ceai. Era uimitor că, după toate câte 
se întâmplaseră, Oliver reuşise totuşi să cumpere 
cutia de ceai. Era un Conduit foarte bun. 

— Sky, nu eşti rezonabilă. 

— Oare? Or să ne azvârle în închisoare sau ce- 
or mai face oamenilor de teapa noastră, zise 
Schuyler, ridicând din umeri. 

Ştia sancţiunea pentru evitarea pedepsei date de 
Conclav: o mie de ani de Exil. Cu spiritul închis 
într-o cutie. Dar dacă ea nu era nemuritoare? 
Atunci ei ce îi fac? Şi cu Oliver ce se va întâmpla? 

— Al auzit ce-a zis Jack, spuse Oliver. 
Conclavul are probleme mai grave decât noi doi. 
Mai mult, poate că de data asta or să te creadă. 
Incendiul de la Hotel Lambert a devenit ştire 
principală în toate ziarele, iar Conclavul european 
e foc şi pară — au martori care l-au văzut pe 
Leviathan! Nu mai pot nega! 

— Chiar dacă acum m-ar crede, n-or să lase 
acțiunile noastre nepedepsite. Ştii asta mai bine 
decât mine, preciză Schuyler. 

— Adevărat, dar asta se întâmpla pe vremea 
când Regis era Charles Force. Acum nu conduce 
nimeni Conclavul. Sunt speriaţi şi dezorganizați. 
Cred că am fi în siguranță dacă ne-am întoarce 
acasă. 

— Oamenii speriați iau cele mai proaste 
hotărâri, îl contrazise Schuyler. Eu nu am 
încredere într-o organizaţie care face din frică o 
armă de represiune. Şi tu? Şi tu eşti trădător, să 
ştii. Dar părinţii tăi? Îi vor lua şi pe ei. 


187 


Deocamdată, familia lui Oliver fusese lăsată în 
pace, cu excepţia faptului că Venatorii le urmăreau 
orice mişcare: telefoanele erau ascultate şi 
conturile cercetate. Părinţii lui Oliver îi spuseseră 
într-una dintre rarele lor convorbiri prin satelit că 
nu se puteau duce nici la Dean & Deluca” 

fără să se simtă urmăriți. 

Oliver sorbi din cutia de bere. 

— Cred că-i putem cumpăra. 

Schuyler îşi aşeză cana goală în castronul gol. 

— Poftim? 

— Să-i mituim. Conclavul are nevoie de bani. 
Sunt aproape faliți. Părinţii mei sunt putred de 
bogaţi. Pot să scap, ştiu că pot. 

De ce se contrazicea cu el? Oliver îi spunea 
exact ce voia să audă — că puteau să se întoarcă 
acasă, dar, cu toate astea, o înspăimânta. 

— Nu vreau să merg. 

— Minţi. Vrei să mergi acasă. Știu sigur. Şi 
chiar mergem. Am încheiat discuția, spuse Oliver. 
Fac rezervare la următorul zbor. Nu vreau să mai 
aud nimic. 

Oliver nu mai vorbi cu ea tot restul serii. Ea 
adormi cu un cârcel la gât din cauza tensiunii. De 
ce era aşa de încăpăţânată, se întrebă ea în timp ce 
o lua somnul. Oliver îi voia doar binele. 


De ce eşti aşa de încăpăţânată? 

Schuyler deschise ochii. 

Se afla în New York, în dormitorul ei. Coperţile 
programelor la piesele de teatru de pe Broadway 
lipite pe pereţi aveau acum culorile şterse şi 
colţurile îndoite. 

Mama ei stătea pe pat. Era un vis. Dar nu cel 
obişnuit. Un vis despre mama ei. Nu se mai 
gândea la ea foarte des. Nici măcar nu apucase să- 
şi ia la revedere când părăsiseră New Yorkul cu un 
an în urmă. 

Era prima oară când o vedea, de când Allegra îi 
apăruse pe Corcovado ţinând o spadă în mână. 

Mama ei o privi pe Schuyler cu severitate. 

— EI are dreptate, ştii asta. Conduiţii au mereu 
dreptate. Nu poţi trăi aşa. Transformarea te va 
ucide dacă nu primeşti îngrijirea şi îndrumările 
necesare. Nu-ţi poţi risca viaţa. 

— Dar nu mă pot întoarce acasă. Oricât de mult 
mi-aş dori, nu pot. 

— Ba poţi. 

— Nu pot! 

Schuyler se frecă la ochi. 

— Știu că ţi-e teamă de ce s-ar putea întâmpla 
după ce te întorci. Dar trebuie să-ţi înfrunți teama, 
Schuyler. Dacă tu şi Abbadon sunteți sortiți să fiți 
împreună, atunci nimeni — nici el, nici chiar tu — nu 
poate face nimic ca să prevină asta. 

Mama ei avea dreptate. Nu voia să se întoarcă 
acasă pentru că atunci Jack va fi foarte, foarte, 
foarte aproape de ea. Jack, care era încă liber... 
Jack, care o sărutase cu atâta pasiune... care încă 
putea fi al ei... Dar dacă stătea deoparte, atunci nu 
avea să fie tentată să-l vadă şi să-l trădeze pe 
Oliver. 

— Nu poți sta cu cineva doar pentru că nu vrei 
să-l răneşti. Trebuie să te gândeşti şi la fericirea ta, 
spuse Allegra. 

— Dar chiar dacă am fi împreună, asta l-ar 
ucide pe Jack. Este împotriva Codului. Şi el o să-şi 
piardă puterile... 

— Dacă el vrea să-şi asume riscul de a fi cu 
tine, atunci cine eşti tu să-i spui cum să-şi trăiască 
viața? Uită-te la mine! Uite cât am riscat pentru a 
fi împreună cu tatăl tău! 

— Tata e mort. Şi tu eşti în comă. Practic, eu am 
fost orfană, zise Schuyler, fără să încerce să-şi 
ascundă amărăciunea din voce. 

Nu-şi cunoscuse tatăl niciodată — murise înainte 
de a se naşte ea. Cât despre Allegra — nu prea 
puteai să ai o relație normală cu un cadavru viu. 

— Spune-mi, mamă, a meritat? A meritat 
„marea” ta dragoste ceea ce s-a întâmplat acestei 

familii? 

Nu se putea abţine să nu-i reproşeze aceste 
lucruri dureroase. Dar totul izbucnise după ani 
întregi în care trăise singură. 

Îşi iubea mama. Dar nu avea nevoie de un înger 
care apărea o dată-n viaţă pentru a-i da o spadă 
magică. Schuyler îşi dorea un părinte real: unul 
care să fie alături de ea când plângea, care să o 
încurajeze şi să o împingă de la spate şi să o 
enerveze — un pic — doar pentru că îi păsa foarte 
mult. Voia pe cineva normal. Ca mama lui Oliver. 
Nu avea habar de unde ştia doamna H-P unde se 
aflau ei, dar la fiecare câteva luni primeau la hotel 
câte un colet plin cu ciocolată şi şosete noi şi 
lucruri de care nici nu ştiau că au nevoie, cum ar fi 
lanterne şi baterii. 

Allegra oftă. 

— Știu că eşti dezamăgită de mine. Sper doar că 
într-o bună zi vei înţelege şi vei ierta. Fiecare 
acţiune are consecinţele ei. E adevărat, uneori 
regret profund. Dar fără tatăl tău nu te-aş fi avut 
niciodată pe tine. Am stat foarte puţin cu voi, dar 
am prețuit fiecare clipă — cu tine şi tatăl tău. Aş 
face exact la fel dacă ar trebui. Aşa că da. A 
meritat. 

— Nu te cred, spuse Schuyler. Nimeni normal la 
cap nu ar alege viaţa ta. 

— Oricum ar fi, vino acasă, fiica mea. Te aştept. 
Vino acasă. 

TREIZECI ȘI OPT. Mimi 


Când Mimi deschise ochii, sala de licitații 
dispăruse şi ea se afla în sanctuar, o cameră micuță 
cu patru pereţi făcuți din sticlă colorată. Normal că 
în glom nu fusese niciodată distrus cu adevărat. 

Stătea aşezată în cerc alături de alți cinci 
membri; Forsyth, al şaptelea, se afla în mijloc. 
Erau îmbrăcaţi în robe negre, lungi, cu glugă. 
Semănau cu Doamna cu Coasa, se gândi Mimi. 
Multe dintre obiceiurile celor cu Sânge Albastru se 
infiltraseră în cultura populară — dar distorsionate 
şi văduvite de conţinutul lor profund. 

— Bun venit, tuturor, spuse Forsyth Llewellyn, 
foarte plin de el. 

Perfect normal, se gândi Mimi, deoarece îşi 
asuma cea mai înaltă poziţie din ţară, cea de 
conducător al unui guvern secret, despre care cei 
cu Sânge Roşu nici nu ştiau că există. Activitatea 
lui de senator fusese doar de formă. 

Mimi auzise că făcuse doar lucruri de mântuială 
pentru a stopa criza financiară care stăpânea ţara. 

Pe vremea când Lawrence fusese ales, Mimi nu 
era un membru cu puteri depline, dar avea totuşi o 
idee vagă despre proceduri. 

Seymour Corrigan făcu prezenţa şi începu 
ceremonia. 

— Din cele mai vechi timpuri, Regis-ul nostru 
deține sufletul Adunării în inima sa. Dar înainte de 
a fi ales, el trebuie binecuvântat de cei Şapte, aşa 
că ne-am adunat astăzi aici pentru a-i da 
binecuvântarea. 

Era o ceremonie care data din timpurile 
străvechi ale Egiptului Antic. Doar că de data asta 
nu vor exista bărbi false din păr de capră, nici 
sceptre magice, nici bice simbolice din piele, nici 

coroană din pene de struţ. Aspectele esenţiale însă 
rămăseseră aceleaşi. 

Protectorul Corrigan începu întocmirea unui 
tabel, strivind marile Case pe numele lor din 
Limba Sacră. 

— Ce spuneţi, Domus Magnificat? 

Casa Bogăţiilor era reprezentată de Josiah 
Rockefeller Archibald, a cărui familie construise 
centrul în care se aflau. 

— Spunem „da”, murmură el. 

— Ce spuneţi, Domus Septem Sanctimonialis? 

— Spunem „da”, răspunse Alice Whitney, care 
era ultima din linia Casei celor Şapte Surori. 

— Ce spuneţi, Domus Veritas? 

Normal că  Venatorii erau reprezentaţi în 
Consiliu, dar Mimi era curioasă să afle de ce Abe 
Tompkins era purtătorul lor de cuvânt. Nu mai 
fusese activ de zeci de ani. 

— Spunem „da”, răspunse Abe. 

— Ce spuneţi, Domus Preposito? 

Casa Supraveghetorilor era un titlu care era 
întotdeauna conferit familiei celei mai apropiate de 
Regis. În prezent, această distincţie aparţinea 
familiei Llewellyn. 

Forsyth Llewellyn zâmbi. 

— Spunem „da”. 

— Ce spuneţi, Domus Stella Aquillo? 

Casa Stelei Nordului era unul dintre cei mai 
importanţi finanţatori pentru programe de artă din 
țară. Ambrose Barlow se uită agitat la Minerva 
Morgan. Îşi lăsă capul în jos şi şopti: 

— Da. 

Mai rămăseseră doar două case. Mimi simţi 
nervozitatea Minervei Morgan, care stătea lângă 
ea. 

— Ce spuneţi, Domus Domina? 

Casa Doamnei Gri. Casa Morţii, de fapt, dar nu- 
1 spunea nimeni aşa. Familia care era responsabilă 
cu înregistrările, cu ciclurile de expresie şi 
expulzare. 

Minerva Morgan nu răspunse. 

— Domus Domina? Seymour Corrigan îşi drese 
vocea. Domus Domina! 

— Da, oftă Minerva. 

— Domus Lamia spune „da”, rosti Protectorul 
Corrigan, un pic ţâfnos. 

Casa Vampirilor; un titlu vechi şi căpetenia 
Conspiraţiei. 

Mimi se pregăti, ea urma. 

Protectorul Corrigan tuşi. 

— Ce spuneți, Domus Fortis Valerius 
Incorruptus. Casa  Sângelui Pur, a celor 
Neprihăniţi, a Vitejilor şi Puternicilor, Protectorul 
Grădinii, Comandantul Armatelor Domnului? Ce 
spuneți? 

Asta era linia lui Mihail. A lui Gabrielle. Linia 
Van Alen, degenerată acum de numele Force. 
Mimi ridică vocea. 

— Spunem... 

Ezită. Se gândi la îndoiala Minervei. La 
Ambrose, atât de bătrân, încât toți îl credeau senil. 
Şi totuşi el adusese biletul. El i-l arătase. Se bazau 
pe ea. Un bilet anonim, dar important. Aveau 
dreptate. Nu puteau să ignore mesajul. 

Mimi înţelese că Minerva şi Ambrose nu puteau 
face ei înşişi asta, deşi ar fi vrut foarte mult. Ea cra 
tânără, dar avea un rang mult mai înalt. Ea 
reprezenta casa care condusese Adunarea 
nemuritorilor timp de secole. Casa care acum avea 
să fie deposedată de puterea sa, prin însăşi ritualul 
pe care-l efectuau. 

Nu se gândise la asta până azi, dar brusc îşi 
dădu seama că erau pe cale să pună Adunarea în 
braţele lui Forsyth Llewellyn! Cine era Forsyth 
Llewellyn, la urma urmei? Mimi scană prin 
amintiri. Un înger de rang inferior. O zeitate 
minoră. Un supraveghetor. Nu era în niciun caz 
Regis. 

Putea face asta. Se luptase cu Sânge Argintiu şi 
trimisese demoni înapoi la Hades. Va lua atitudine 

când alţii nu puteau face asta. 

— Casa Sângelui Pur doreşte să facă o obiecţie 
acestei proceduri, rosti Mimi clar şi sigură pe ea. 

— Obiecţie? 

Seymour Corrigan păru derutat. 

— Spunem „nu”, zise Mimi. 

— Nu? întrebă iar Corrigan. 

— Nu, zise Mimi şi mai clar. 

Forsyth părea netulburat. 

— Eu nu înţeleg de ce trebuie să facem asta — să 
mutăm spiritul Adunării într-un alt lider, când tata 
este încă în viaţă! izbucni Mimi, apoi respiră 
adânc. Prin urmare, protestez. 

— Votul Alb trebuie să fie în unanimitate, spuse 
Protectorul Corrigan îngrijorat. Nu putem ceda 
Adunarea către Forsyth pentru a-i asigura 
protecţia, decât dacă avem un vot unanim din 
partea celor şapte familii. 

El arăta pierdut, în timp ce Minerva şi Ambrose 
păreau uşuraţi. Toţi ceilalți se uitară către Forsyth, 
aşteptând un semn. 

Mimi observă că era deja liderul lor, cu sau fără 
Votul Alb. 

— Vom amâna numirea, conform dorinţei 
Protectorului Force, zise Forsyth calm. Nu 
intenționez să-mi asum un rol cu care nu toată 
lumea e de acord că e al meu. Şi eu sunt îngrijorat 
de dispariţia lui Charles. Vom aştepta. 

Apoi, unul câte unul, se întoarseră în sala de 
licitații. Mimi îşi dădu seama că are mâna ridicată 
în sus, aşa cum rămăsese din glom. 

Adjudecătorul îi acordă un zâmbet larg. 

— Şi Portrait de Femme (Françoise Gilot) e 
adjudecat de... frumoasa domnişoară din primul 
rând! 

Tocmai cumpărase un Picasso. 

TREIZECI ŞI NOUĂ. Bliss 


Semestrul de toamnă la Duchesne se desfăşura 
mereu după aceeaşi tradiție,  neabătându-se 
niciodată de la programul de activităţi care fusese 
stabilit cu o sută de ani în urmă, sau cel puţin aşa 
le părea elevilor, care erau îndoctrinaţi cu ritmurile 
liniştitoare şi previzibile ale vieţii comode într-o 
şcoală privată. Începea în ultima săptămână din 
august, cu sesiunea de inițiere a celor din primul 
an, când seniorii din ultimul an îi persecutau pe 
bobocii nou-veniți cu competiții de aruncat 
plăcinte, umplute cu cremă de ras, în curtea şcolii, 
lupte cu baloane pline cu apă aruncate de la 
balcoane şi un joc fascinant de genul Găsiţi 
asasinul. În ultima zi de iniţiere, avea loc o 
prezentare solemnă a inelelor fiecărei clase şi se 
cânta imnul şcolii, totul culminând cu o petrecere 
pe acoperişul casei reprezentantului elevilor, în 
timpul căreia înfloreau primele iubiri, de obicei 
între o fată „veche” (aşa se numeau fetele din 
ultimul an) şi un băiat „nou” (boboc), şi nu invers, 
aşa cum s-ar putea crede. 

Bliss urcă treptele către clădirea principală, 
salutând din cap câteva feţe familiare. Toată lumea 
era încă uşor bronzată după vara petrecută în 
Hamptons sau Nantucket, fetele nefiind încă 
pregătite să renunţe la rochiile uşoare de vară şi 
sandale pentru lână şi stofă ecosez, iar băieţi 
afişându-se cu cămăşile afară din pantaloni şi 
cravatele desfăcute, ţinându-şi degajaţi sacourile 
pe un umăr. 

Bliss auzise că gemenii Force se întorseseră şi ei 
la şcoală. Va trebui să-i contacteze cât mai repede 
posibil. Mimi şi Jack trebuiau s-o ajute. 

Îndreptându-se spre vestiare şi uitându-se la 
numele gravate pe fiecare plăcuță de metal, 
observă că numele lui Schuyler şi Oliver lipseau. 
Faţă în față cu realitatea absenței lor, Bliss se 
întristă. Aflase într-un final ce li se întâmplase — 
ceva legat de Conclav, care se îndoia de versiunea 
lui Schuyler privind moartea lui Lawrence, şi 
modul în care cei doi adolescenţi deciseseră mai 
degrabă să fugă de Venatori decât să dea piept cu 
Justiția. 

Dar nu crezuse cu adevărat că nu mai veneau la 
şcoală, în cursul zilei se aşteptase să-l vadă pe 
Oliver, stând lângă calorifer la cursul de Istorie 
europeană, sau pe Schuyler, ridicându-şi privirea 
din oalele de lut la cursul de Artă independentă. 
Bliss se îndreptă spre a treia oră de curs înainte de 
pauza de prânz, Civilizaţii antice şi apariția 
Occidentului. Prima săptămână de şcoală era ca o 
perioadă de cumpărături, când elevii se duceau de 
la un curs la altul, până când se hotărau la care să 
se înscrie. Cursul i se păruse interesant — o 
combinaţie de istorie şi filosofie, în care se studiau 
grecii, romanii şi egiptenii. Se aşeză pe rândul din 
mijloc, lângă Carter Tuckerman, care mereu 
mirosea a sandvişurile cu ou pe care le mânca la 
micul dejun. 

Profesoara era nouă şi diferită faţă de restul 
profesorilor de la Duchesne, care, în majoritatea 
lor, fuseseră în acea scoală dintotdeauna — şi o şi 
arătau. Madame Fraley preda franceza, iar elevii 
erau convinşi că era în şcoală încă din anii 1880 
(probabil că aşa şi era, din moment ce Madame era 
un Sânge Albastru). Sau erau proaspăt absolvenţi 
de facultate, tinerei care îşi greşiseră aplicaţiile 
către Teach for America” 

şi erau acum forțați să predea unor liceeni 
răsfăţați, în loc să se ducă în comunități 
defavorizate. Ea cra diferită. Domnişoara Jane 
Murray era o femeie în floarea vârstei, robustă, cu 
obrajii roşii, cu un păr roşcat strălucitor şi un ten 

rumen de irlandeză. Purta o fustă ecosez şi o 
cămaşă galbenă cu o vestă cu romburi. Părul era 
tuns paj dar cam urât, iar când vorbea ochii albaştri 
îi străluceau. 

Domnişoara Murray (scrisese pe tablă şi era clar 
„domnişoara”, nu „dra”. Absolvise Miss Porter's şi 
considera că o doamnă nu era strigată cu 
prescurtări) nu părea că ar fi fost contemporană cu 
dinozaurii şi nici nu avea acea privire pierdută şi 
fioroasă a foştilor universitari. 

— Acesta este un curs opţional mixt şi va fi 
susținut în stil seminar, ceea ce înseamnă că mă 
aştept ca elevii mei să participe activ la discuţii, nu 
să moţăie sau să-şi dea mesaje unul altuia. Nu vă 
promit că n-o să vă plictisesc, dar s-ar putea ca voi 
înşivă să vă plictisiți colegii dacă nu veniţi la oră 
cu propriile gânduri şi idei, zise ea vioaie, uitându- 
se la ei cu un zâmbet vesel. 

Când foaia de înscriere ajunse şi la ea, Bliss se 
decise să-şi scrie numele pe listă, observând că 
aproape toată lumea din sală făcuse la fel. Bliss 
înţelegea reacția elevilor: domnişoara Murray avea 
să fie o completare încântătoare la viaţa din 
Duchesne. 

Clopoţelul sună şi Bliss, strângându-şi lucrurile, 
auzi două fete vorbind cu însuflețire în timp ce se 
îndreptau spre uşă. 

— Dumnezeule, ultimul nostru an de liceu o să 
fie super! spuse Ava Breton. 

— Totalmente! strigă Haley Walsh. Cel mai 
tare! 

Ultimul an de liceu o să fie super. Ce sentiment 
ciudat, se gândi Bliss, urmându-le afară din sală. 
Aştia sunt cei mai frumoşi ani din viaţa lor. 
Dumnezeule mare, să sperăm că nu e adevărat! 

Până acum, adolescenţa lui Bliss fusese, fără 
exagerare şi pe faţă, de rahat. Se mutase într-un 
oraş nou, descoperise că e vampir, se îndrăgostise 
ŞI îşi pierduse dragostea, toate într-un singur an 
nebun. lar acum îşi petrecuse ultimul an posedată 

de un demon, care, apropo, era şi tatăl ei — cum 
venea asta, nu prea înţelegea. 

Vizitatorul fusese plecat în cea mai mare parte a 
săptămânii. Şi asta o bucura enorm, după ce 
văzuse mizeria din mintea lui. Viziunile lui îi 
provocaseră coşmaruri. Abia mai putea să adoarmă 
fără să se gândească la ceea ce văzuse. Mai rău, 
Dylan nu se mai întorsese din acea zi fatidică. Ea 
tot spera că avea să-i apară undeva — sau s-o ducă 
înapoi la Cloisters — dar totul era tăcere. I se părea 
că e din nou singură la ea în minte, deşi ştia că nu 
e cazul. 

Școala se termină la trei şi Bliss plecă acasă. 
Intră în apartament şi îl găsi pe Forsyth prăbuşit 
peste masa din bucătărie, înconjurat de sticle goale 
de alcool, iar pe canapea zăcea o femeie cu 
privirea înceţoşată. De obicei era mult mai discret 
cu însoțitoarele lui umane, şi Bliss îşi întoarse 
ochii. 

Când intră, el sări în picioare, iar faţa îi era 
cadaverică. Se uită la ea cu teamă. 

— E ceva în neregulă? întrebă ea. Ce s-a- 
ntâmplat? 

Imediat cum deschise gura, el răsuflă uşurat. 

— Ah, tu eşti! atâta spuse. 

Pe urmă îşi umplu halba de bere cu whisky şi-l 
dădu pe gât. Ciudat pentru un vampir, dar alcoolul 
îl afectase destul de mult. 

Bliss îi aruncă o privire şi se îndreptă apoi spre 
camera e1, unde închise uşa. Avea teme de făcut. 

PATRUZECI. Schuyler 


Jack avea dreptate. Când Schuyler şi Oliver se 
întoarseră la New York, la aeroport nu-i aştepta 
niciun Venator care să pună mâna pe ei. Totuşi, nu 
aveau încredere să se lase pe mâna membrilor 
Conclavului prea curând. Planul era ca întoarcerea 
lui Schuyler să rămână secretă, iar Oliver să 
depună mărturie în faţa Conclavului că Schuyler îl 
părăsise pentru ca el să se poată întoarce la familia 
lui. Sperau ca Străbunii să-l creadă şi să nu-l dea 
pe mâna Venatorilor pentru un interogatoriu. Era 
un risc pe care şi-l asumau, dar Oliver era 
încrezător că va putea să-şi „vândă” povestea. 

Oliver nu fusese foarte încântat de ideea 
pretinsei lor înstrăinări, dar Schuyler îl convinsese 
că este singura modalitate în care-şi puteau asigura 
libertatea în New York. 

Aeroportul JFK era la fel de haotic ca în oricare 
altă zi, iar ei îşi croiră drum cu greu prin 
terminalul agitat, căutând din priviri autobuzul 
care avea să-i ducă la metrou. 

— Bine am sosit acasă, zise Oliver căscând şi 
frecându-şi obrazul neras. 

Fusese un zbor de douăzeci de ore de la Sydney. 
Deloc amuzant într-un scaun prea îngust de la 
clasa economică. Cei doi fuseseră înghesuiți la 
mijlocul unui rând de cinci scaune, între un el şi o 
ea, în partea stângă, care se aflau în luna de miere 
şi care tot zborul se sărutaseră cu zgomot, şi în 
partea dreaptă un grup aflat în excursie, care ţinuse 
însoţitoarele de zbor în priză cerând mereu 
cocteiluri. 

Odată ieşiţi afară din terminal, Schuyler respiră 
adânc  zâmbi.  Ajunseseră la mijlocul lui 
septembrie, iar vremea ora încă frumoasă, doar 

aerul era uşor rece. Toamna era anotimpul ei 
preferat. Forfota oraşului, şoferii de limuzine care- 
şi căutau clienţii, coada lungă la taxiuri, dispecera 
de taxi care lătra la toată lumea să se grăbească... 
Ce bine era să fii din nou acasă! 

Se cazară într-un hotel oarecare de lângă West 
Side Highway, într-una dintre acele instituţii 
corporatiste imense, pline de oameni de afaceri 
obosiţi care călătoreau. Camera dădea spre un 
luminator, iar aerul condiționat făcea mult zgomot. 
Cu toate astea, Schuyler dormi dusă pentru prima 
oară în luni de zile. 

A doua zi de dimineaţă, Oliver se înfăişă la 
sediul Conclavului cu povestea sa, punându-se la 
dispoziția întregii comunități de Sânge Albastru. 
Exact aşa cum bănuise, odată ce Conclavul află ce 
le punea el de fapt la dispoziție (bani), nu-i mai 
adresă nicio întrebare. 

Mai târziu, la hotel, îi zise lui Schuyler că 
Protectorii nici măcar nu păruseră îngrijorați de 
dispariția ei şi nici nu luaseră vreo măsură 
disciplinară. Ceea ce se întâmplase în Paris 
schimbase regulile jocului. Forţase Conclavul să-şi 
reconsidere acțiunile legate de întoarcerea 
Leviathanului. Aveau probleme mult mai serioase 
pe cap şi nu le mai păsa de ea. Sau cel puțin aşa se 
părea deocamdată. 

— Eşti pregătită de plecare? întrebă el. 

Îi făcuse o programare la clinica doctoriţei Pat. 
Patricia Hazard era doctorița cea mai de încredere 
a Conclavului şi mătuşa lui Oliver. 

— Ce-ai făcut cât am fost plecat? 

— Nimic. Mi-am luat un sandvici cu ou şi 
brânză şi o cafea de la magazinul de vizavi. Apoi 
am citit The Post, zise Schuyler. A fost minunat. 


Doctorița Pat reamenajase clinica. Ultima dată 
când venise Schuyler aici, biroul arătase ca holul 
unui hotel extrem de alb, extrem de minimalist şi 
extrem de modern. De data asta, biroul părea un 

circ bizar, dar fabulos. Vitrinele de cristal erau 
pline cu ochi de sticlă. Exista un fotoliu 
confecționat din animale împăiate cusute laolaltă; 
era drăguţ, dar friza nebunia. Oglinzi venețiene 
erau aliniate pe pereţi şi cuverturi de blană erau 
împăturite pe spatele canapelelor albe. Tot a foaier 
de hotel arăta, dar, de data asta, în loc de Regina 
Gheţii, te aşteptai să apară Willy Wonka”. 

— Bună ziua, doamnă doctor Pat, ce s-a 
întâmplat aici? întrebă Schuyler, urmând-o pe 
doctoriţă în cabinet (şi se bucură să vadă că acesta 
rămăsese la fel şi arăta ca o cameră de consultaţii 
normală). 

— M-am plictisit de atâta curăţătorie chimică. 
Albul e foarte dificil de întreţinut. Doctoriţa Pat 
zâmbi. Oliver, mama ta întreabă ce vrei să 
mănânci la cină, îi zise ea nepotului înainte de a 
închide uşa. 

Doctoriţa Pat venise cu o seară în urmă în 
camera lor de hotel pentru a o consulta mai 
amănunţit pe Schuyler şi îi luase şi sânge pentru 
analize, dar o rugase să vină după rezultate la 
cabinet. 

— Deci ce e în neregulă cu mine? întrebă 
Schuyler, urcându-se pe masă. 

Doctoriţa Pat se uită în fişa medicală. 

— Toate analizele tale de sânge au ieşit normal 
— şi ca ființă umană, şi ca vampir. Presiunea 
sângelui, tiroida, toate. Normale. 

— Dar trebuie să fie ceva. 

— Ah, da, este. 

Doctoriţa Pat lăsă Jos fişa medicală şi se rezemă 
de perete cu braţele încrucişate. 

— Izolarea nu face deloc bine sufletului 
nemuritor, spuse ea. Tu trebuie să stai printre cei 
asemenea ţie — ai fost plecată prea mult timp. 
Trupul tău a devenit tensionat, toxic. 

— Asta e tot? întrebă Schuyler. De-asta mi-a 
fost aşa rău în ultima vreme? Pentru că am stat 
departe de alţi vampiri? 

— Oricât de ciudat ar părea, da! spuse doctoriţa 
Pat, bătând uşor în stetoscop. Sângele are nevoie 
de asta. Ai fost singură, stresată şi înstrăinată de 
comunitatea de vampiri. Nepotul meu mi-a zis că 
ai fost la Balul Vampirilor din Paris. Te-ai simţit 
mai bine cât ai stat acolo? 

Schuyler încercă să-şi aducă aminte. Nu 
observase nimic în agitația de moment, dar 
doctorița Pat avea dreptate. În timpul în care 
fusese înconjurată de cei cu Sânge Albastru, nu 
avusese nicio criză sau convulsii incontrolabile. 
Cu excepţia celor câteva minute când stătuse 
singură în închisoarea subterană. Trei sute şi ceva 
de metri sub pământ, departe de toţi, până când 
Jack ajunsese la ea. Tremuratul se reîntorsese 
imediat cum ea şi Oliver plecaseră la drum. 

— Se spune că niciun om nu e o insulă de sine 
stătătoare, spuse gânditoare doctoriţa Pat. La fel e 
ŞI cu cei cu Sânge Albastru. 

— Dar bunicul meu? Lawrence a fost exilat. A 
trăit singur timp de mulți, mulți ani, departe de 
semenii săi. Și totuşi, nu a prezentat niciodată 
vreun simptom de-al meu, zise Schuyler. 

— Bunicul tău, după câte îmi amintesc, era un 
Nemuritor. O rasă rară. Capabil să stea izolat lungi 
perioade de timp. El a ales exilul pentru că ştia că 
va putea face faţă. Şi fizic, şi mintal. 

Schuyler se gândi la diagnostic. 

— Doar că... pare o explicaţie... prea facilă, 
spuse ea într-un final. 

— Ştii, Schuyler, cei cu Sânge Roşu au o 
expresie pentru asta. Dorul de casă nu e doar o 
stare de spirit. Prezintă şi simptome fizice. Eul tău 
de vampir te face mai puternică şi mai rapidă decât 
orice ființă umană. Dar vampirul din tine 
intensifică şi fiecare durere umană pe care ai 
putea-o simţi. Ai luat ce e mai bun din ambele 
lumi, ca să zic aşa. 

PATRUZECI ȘI UNU. Mimi 


La două săptămâni după ce avusese loc Votul 
Alb, Mimi găsi un mesaj în e-mailul Conclavului, 
prin care era anunţată să-i facă o vizită lui Forsyth, 
în acea după-amiază, la Depozitarul din turnul 
Force. Ultima oră era liberă, aşa că termină mai 
devreme şi luă un taxi. 

Trebuia să se ducă oricum la Depozitar. Cu o 
seară în urmă îşi căutase stiloul favorit şi se dusese 
să scotocească prin biroul lui Charles. Îşi adusese 
aminte că-l lăsase acolo ultima oară când avusese 
nevoie de un spaţiu liniştit în care să-şi facă 
temele. Camera de lucru a tatălui ei era la fel de 
ordonată şi curată ca întotdeauna, pe birou nefiind 
nimic altceva decât un ceas Tiffany şi un calendar 
de birou. Mimi verificase prin sertare şi dulapuri, 
dar nu-şi găsise nepreţuitul stilou Montblanc. 

Se aşezase în scaunul rotativ de piele şi se 
învârtise, uitându-se prin cameră. Câteva casete 
nemarcate, îndesate undeva, în spatele unui raft, îi 
atraseră privirea. Se ridică şi le cercetă. Ce făcea 
Charles cu asemenea echipament audio învechit? 
Erau marcate DI: Audio: Rap. Ven. 

Arhiva Audio a  Depozitarului Istoriei. 
Rapoartele Venatorilor. De obicei, casetele de la 
Depozitar veneau şi cu transcrierea, dar Mimi nu 
mai găsi nimic altceva. Întoarse caseta pe partea 
cealaltă să vadă care Venator le întocmise. 
MARTIN. Erau rapoartele lui Kingsley, de la 
misiunea lui de acum doi ani. Cea care îl trimisese 
la Duchesne. 

Ce căutau la Charles în birou? Trebuiau să fie la 
Depozitar. Şi dacă Mimi voia să le asculte, i-ar fi 
trebuit un casetofon vechi de la arhive. Ştia că 
acum Conduiţii transformau toate documentele 

tipărite în fişiere digitale, dar evident că pe astea le 
rataseră. Pusese casetele în buzunar şi se mai 
uitase o dată prin cameră. Unde era Charles? Ce i 
se întâmplase? Jack era convins că nu murise. 
Dacă spiritul lui Mihail ar dispărea de pe pământ, 
am afla cu siguranţă, îi spusese el. 

La întâlnirea de aseară, Conclavul votase să 
trimită Venatorii după Regis-ul dispărut, aşa că se 
formase o echipă. Ştia că fratele ei era dezamăgit 
că nu fusese ales pentru această misiune. Dar 
Forsyth fusese de neclintit. Aveau nevoie de 
gemeni aici, spusese el. Nu puteau părăsi 
Adunarea aşa, neprotejaţi. 

În timp ce intra în Turnul Force în acea după- 
amiază, se întrebă ce avea oare senatorul de 
discutat cu ea. Forsyth nu mai stătuse niciodată cu 
ea de vorbă şi nu discutaseră încă votul ei negativ 
de la numirea lui. 

— Ai vrut să mă vezi? întrebă Mimi, intrând în 
biroul de pe colţ al lui Forsyth, după ce secretara 
acestuia îi anunţă sosirea. 

Observă că îşi alesese exact biroul pe care îl 
avusese Lawrence când era Regis. Asta denota 
încredere în sine nemăsurată. Charles îl folosise pe 
cel din clădirea veche, de sub Block 122. 

— Madeleine. Mulţumesc că ai venit, zise 
Forsyth. Doris, preia tu telefoanele, te rog! 

Secretara închise uşa şi Mimi se aşeză în faţa 
imensului birou din lemn de nuc. Văzu că, deşi 
Forsyth preluase biroul lui Lawrence, păstrase încă 
pe birou fotografiile cu Schuyler ale fostului Regis. 
Mimi îşi dori să se fi îmbrăcat mai frumos: venise 
direct de la sport şi nu se mai obosise să îşi dea jos 
tricoul vechi şi pantalonii roşii de trening. Îşi lăsă 
geanta pe podea şi aşteptă ca el să vorbească. 

— Voiam doar să te felicit pentru prestaţia ta ca 
Venator. Ai făcut o treabă bună la Rio, zise el 
zâmbind. 

Mimi râse batjocoritor. 

— Mda, sigur. N-am găsit-o. 

— O veţi găsi, draga mea. Kingsley o va găsi. 
Nu am nicio îndoială. El e foarte... descurcăreţ, 
zise Forsyth cu o urmă de iritare pe care Mimi o 
remarcă. 

— Bine, mersi. Am vrut să mă duc şi în alte 
misiuni, dar Conclavul a spus că mai întâi trebuie 
să-mi termin şcoala. N-or să-mi ţină locul prea 
mult. 

— Din păcate, e adevărat. E nedrept că trebuie 
să trecem prin aberaţiile copilăriei şi adolescenţei 
umane. Dar ăsta e Codul, zise Forsyth, ridicându- 
se să-şi ia ceva de băut. Luă o carafă de pe 
căruciorul cu băuturi şi îşi turnă nişte whisky într- 
un pahar. Vrei şi tu unul? 

— Nu, mersi, scutură Mimi din cap. Asta e tot? 
Pot să plec acum? 

— Ah, eu vorbesc întruna ca de obicei. Bliss mă 
tot tachinează că sunt un palavragiu, zâmbi 
Forsyth, luând o înghiţitură şi ocolind biroul ca să 
se aşeze pe marginea lui şi să se uite în jos la 
Mimi. 

Mimi se afundă şi mai mult în scaun. Llewellyn 
arareori vorbea despre Bliss. Rolul ăsta de tată 
năuc nu prea 1 se potrivea: 1 se părea fals, ca şi 
cum ar fi încercat să-i vândă o maşină folosită sau 
s-o facă să creadă că îi păsa de fiica lui. Cel puţin 
Charles şi Trinity încercaseră să fie lângă Jack şi 
Mimi în timpul transformării lor. Din câte ştia 
Mimi, părinţii lui Bliss nu se obosiseră niciodată 
să-l explice ce i se întâmplă. 

— Ce face Bliss? întrebă ea. 

Mimi dăduse nas în nas cu ea de câteva ori, iar 
Bliss  păruse destul de prietenoasă, dar 
conversațiile lor nu aveau nicio coerență. Nu ştia 
de ce, dar ceva legat de Bliss o făcea să 
chicotească şi să fie agitată. 

— E mult mai bine, dădu Forsyth din cap. 
Oricum, le-am chemat azi aici ca să discutăm o 
situație oarecum sensibilă... şi îmi cer scuze dacă 
te jignesc... mi-am dat seama că poate nu e cel 

mai bun moment pentru a discuta asta, dar simt că 
după tot ce s-a întâmplat cu Conclavul... 
comunitatea are nevoie de ceva care să-i ridice 
moralul şi probabil, dacă-mi permiți... 

Mimi îi făcu semn cu capul să continue. 

— O mică favoare... pentru binele întregii 
comunități. Ştiu că tu şi Jack v-aţi anulat 
ceremonia de legătură din cauza tragediei, dar 
acum este momentul să ridicăm moralul semenilor 
noştri, să le arătăm că suntem încă puternici şi să 
vă vadă împreună. Cei mai puternici dintre noi, cei 
mai buni, voi le veţi reda speranţa! 

Buzele lui Mimi se crispară într-un surâs, inima 
aproape i se opri şi în faţa ochilor îi apăru 
zâmbetul superior al lui Kingsley. 

— Deci, ce-mi spui, că legătura e iarăşi 
valabilă? întrebă Mimi. 

Fără niciun efort, reuşi să pară nonşalantă şi 
degajată. La urma urmei, era încă aceeaşi Mimi 
Force a cărei imagine era lipită pe panoul de vizavi 
de Times Square. Acea Mimi Force care tortura 
bobocii de la şcoală doar de amuzament, făcându-i 
să stea în faţa ei ca nişte căţeluşi (cât de mult îi 
lipsea săptămâna de inițiere!). 

Spera că rochia încă o mai cuprinde... 

PATRUZECI ȘI DOI. Bliss 


Dacă Dylan nu se mai întorcea la ea, poate 
reuşea ea să meargă la el. Conclavul îi îndemnase 
pe cei mai noi membri ai săi să efectueze terapia 
prin regresie pentru a-şi accesa vieţile anterioare şi 
a învăţa din cunoştinţele acumulate, pentru a 
profita de vasta experienţă trecută. 

Bliss stătea cu picioarele încrucişate pe patul ei 
de prinţesă. Închise ochii şi începu trierea 
diverselor amintiri din vieţi trecute. Asta era 
învăţarea. Practica descoperirii de sine. Se afla în 
vid, în acel spaţiu dintre eul conştient şi cel 
subconştient — pe cine mai văzuse înainte? Ce 
formă luase spiritul ei în viețile anterioare? 

Dansa într-o sală de bal aglomerată. Avea 
şaisprezece mi şi mama ei o lăsase să-şi strângă 
părul în coc pentru prima dată... şi ea râdea, 
pentru că în acea seară avea să-l întâlnească pe 
băiatul care urma să-i devină soţ — şi chiar înainte 
ca el să vină în faţa ei şi să o invite la dans, ca îi 
recunoscu figura. 

— Maggie! zâmbi el. 

Mereu avusese părul aşa? 

Chiar şi în secolul nouăsprezece, Dylan — sau 
lordul Burlington — îi făcea inima să tresară. 

Dar apoi, ceva se întâmplă la petrecere — 
Vizitatorul care-i şoptea minciuni în ureche. Îi 
spunea să ucidă. Maggie îl putea auzi. Maggie nu 
voia asta, nu credea aşa ceva... şi înainte ca Bliss 
să poată deschide ochii, simţi cum apa rece ca 
gheaţa o împresoară din toate părțile. 

Maggie Stanford se aruncase în Hudson şi 
murise. Bliss văzu apele nămoloase ale fluviului, 
îşi simţi plămânii cum plesnesc şi inima cum i se 
opreşte. 

Pe măsură ce Bliss se adâncea tot mai mult în 
amintiri, totul se repeta. Goody Bradford îşi 
dăduse foc, turnându-şi în cap ulei, iar apoi 
aprinsese un chibrit şi lăsase flăcările s-o înghită. 
Giulia de Medici căzuse „accidental” din balconul 
vilei din Florenţa a familiei sale, iar trupul ei zăcea 
inert pe dalele din piaţetă. 

La fel de rapid precum bătaia unei aripi de 
fluture, fiecare imagine, fiecare „moarte” pe care 
Bliss o trăise îi apăru la suprafaţa memoriei. Dar 
apoi... Maggie ieşise din camera mortuară. Goody 
Bradford supravieţuise flăcărilor, iar Giulia se 
ridicase în picioare după căzătură. 

Niciuna dintre ele nu reuşise să-şi pună capăt 
vieții sau să exorcizeze demonul care le poseda. 
Toate încercaseră şi toate eşuaseră. 

Bliss înţelese. 

Trebuie să mor. 

Pentru că dacă murea — cu adevărat — dacă găsea 
o metodă să nu se mai întoarcă înapoi, atunci 
Vizitatorul avea să moară şi el. Nu va mai avea 
niciodată şansa să facă ceea ce-şi planificase. 

Asta era. Asta era singura modalitate. O ştia. 

Nu mai cra scăpare. Nu trebuia să 
supravieţuiască. Ea şi Vizitatorul erau prinşi într-o 
îmbrăţişare fatală. Dacă reuşea să-şi ucidă spiritul, 
sângele nemuritor din vene, atunci asta va însemna 
şi moartea lui. 

Va trebui să facă acest sacrificiu, dacă nu, acele 
viziuni oribile, acel viitor îngrozitor aveau să fie 
implacabile. Ea era recipientul în care sălăşluia 
diavolul, şi atât cât trăia ea, trăia şi el. 

— Dylan, tu ştiai, nu-i aşa? Ştiai ce voi fi 
nevoită să fac. Ai ştiut mereu, şopti ea. 

Din întuneric, Dylan îi apăru într-un sfârşit. Se 
uită la ea îndurerat. 

— N-am vrut să-ţi spun. 

PATRUZECI ȘI TREI. Schuyler 


Trecuseră câteva zile de când Schuyler fusese la 
clinica doctoriței Pat, iar viaţa ei în New York 
începea în sfârşit să ia o formă. În acea după- 
amiază, ea şi Oliver se opriseră la un birou 
imobiliar pentru a lua cheile de la garsoniera din 
cartierul Hell's Kitchen pe care Oliver o rezervase 
pentru ea, plătind cash, în avans, chiria pe un an. 
Pentru a-şi ascunde identitatea, Schuyler avea să 
pretindă că este fiica unică a unei mame singure: o 
cântăreaţă hippy de folk, care era în turneu cu 
formaţia ei o mare parte din timp. Având abilitatea 
de a-şi schimba trăsăturile feţei, putea să pretindă 
că e chiar mama, dacă era cazul. Mutatio era mult 
mai uşor de realizat acum, când se simţea iarăşi ea 
însăşi. 

Luară metroul şi ajunseră într-o zonă aglomerată 
de pe Ninth Avenue, un cartier care era un amestec 
de cămine corporatiste pentru novicii de pe Wall 
Street şi blocuri înalte fără lift şi mai dărăpănate, 
cluburi de striptease şi magazine de jocuri video. 
Dar, nu departe, era şi o băcănie, iar Schuyler şi 
Oliver făcură cumpărături pentru o săptămână: 
legume organice, pâine cu stafide de la Sullivan 
Street Bakery şi conserve de fasole. Oliver o 
îndemnă să se răsfeţe şi cu nişte şuncă spaniolă şi 
brânză franţuzească. Culoarele albe şi curate ale 
magazinului o înveseliră: era atât de bine să fii 
înapoi în America, unde totul era aşa de comod şi 
la îndemână! 

Garsoniera era situată într-una din clădirile mai 
dărăpănate, aşa cum dorise Schuyler, şi era foarte 
mică: dacă stătea în mijlocul camerei, aproape că 
putea să atingă toți pereții cu vârful degetelor. 
Garsoniera avea o plită, un cuptor cu microunde şi 

o salteluţă făcută sul într-un colţ. Singura fereastră 
se deschidea într-un luminator. Totuşi, era mai bine 
decât să stea la hotel. Era New York. Era acasă. 

— Eşti sigură de asta? întrebă Oliver. 

Schuyler intrase în clădire purtând masca mamei 
hippy şi, cum ajunseră în garsonieră, simţi cum 
trăsăturile feţei revin la forma lor inițială. 

— Nu eşti nevoită să stai aici, să ştii. Tata are un 
apartament în centru — pentru zilele când rămâne 
până târziu la serviciu. Ai putea sta acolo, îi spuse 
el. 

— Ştiu că nu e la fel de frumos ca la tine acasă. 
Nici măcar ca în vechea mea casă, zise Schuyler, 
uitându-se prin dulapurile goale şi descoperind în 
colțuri nişte capcane de prins gândaci. Dar nu cred 
că ar trebui să fim văzuţi împreună. Nu putem 
pune în primejdie statutul tău din Adunare. 

Casa de pe Riverside Drive era foarte aproape. 
Hattie ar fi aşteptat-o acolo cu fripturile ei bune, 
iar Julius să-i mai arate nişte scamatorii cu cărțile 
de joc. Dar nu se putea întoarce. Nu încă. Ştia că 
din momentul în care ar fi trecut pragul casei, 
Conclavul şi-ar da seama. Habar nu avea de unde 
ştia ea asta, dar simţea instinctiv că avea dreptate. 
Trebuia să stea deoparte. Poate că acum nu erau 
interesaţi de ea, dar avea un presentiment că asta 
se va schimba. 

Deja se simțea mai în siguranță aici în 
garsonieră. Simţea că este Skye Hope - nu 
Schuyler Van Alen. Ea şi Oliver deciseseră că era 
un nume pe care o mamă din generaţia flower 
power l-ar fi dat fiicei ei. Mai mult, dacă oamenii o 
strigau pe numele cu care era obişnuită, erau şanse 
mai mici ca Schuyler să facă vreo greşeală. 

Liceul Alexander Hamilton era şcoala de stat 
din cartier şi, deşi se înscrisese în ultimul moment, 
o acceptaseră pe Schuyler fără a pune întrebări sau 
a face comentarii. Oliver încercase s-o convingă să 
se ducă la alt liceu privat, gen Nightingale, 
Spence, Brearley. Dar până şi el fusese de acord că 

ar fi prea periculos. Liceele alea musteau de Sânge 
Albastru, pe când dacă mergea la Hamilton erau 
puţine şanse ca să afle cineva din Conclav că e 
acolo. Elita oraşului pretindea sus şi tare (şi dona 
şi fonduri) că susține învăţământul de stat, dar de 
fapt nu mergea niciodată aşa de departe încât să-şi 
trimită acolo propriii copii. Oliver trebuia să se 
întoarcă singur la Duchesne dacă voiau ca 
povestea înstrăinării lor să fie crezută de către 
Conclav. 

Dar ca trebuia să-şi continue educaţia cumva. 
Ce spunea Lawrence mereu? Şcoala însemna mai 
mult decât teorie; da, educaţia te pregătea pentru 
monotonia vieţii reale: să lucrezi împreună cu alții, 
să îţi temperezi personalitatea pentru a te adapta 
grupului, dar fără a-ţi pierde identitatea, să înţelegi 
logica, să faci raționamente şi să dezbaţi. Pentru un 
individ — om sau vampir — nu era suficient să 
dezlege misterele universului pentru a reuşi în 
lume. Trebuia să le dezlege şi pe cele ce ţin de 
firea omenească. 

— Eşti sigură că nu mai există şi alt motiv 
pentru care eu să nu stau cu tine? întrebă Oliver. 

Dar ea nu voi să-i răspundă. Încă îşi mai analiza 
sentimentele şi începu să se întrebe dacă nu cumva 
mama ei avea dreptate. Dacă dragostea nu era ceva 
pentru care trebuia să lupţi — cu orice preţ. Nu voia 
să-l rănească pe Oliver. Mai degrabă ar muri decât 
să-l vadă suferind. Dar avea nevoie de timp de 
gândire. Singură. 

— O să fiu bine, sunt în New York — vezi — 
tremuratul a dispărut, spuse ea, ridicându-şi 
mâinile spre faţă într-un gest care mima mirarea. 

Oare fusese doar dorul de casă, aşa cum spusese 
doctoriţa Pat? Oare sângele ei se cerea alături de 
cei asemenea ei? Doar asta era? Cu adevărat? Era 
din nou aproape de Adunare? 

— Bine, zise Oliver. Ai numărul meu de mobil. 
Mă poţi suna oricând. Ştii asta. 

— O să-mi fie dor de tine, spuse Schuyler. Deja 
mi-e dor. 

Dar trebuiau să facă asta, pentru a se proteja 
reciproc. 

— Păi, distracție plăcută, zise el fără chef şi, cu 
o ultimă îmbrățişare, ieşi pe uşă. 

Despachetând alimentele de la băcănie, observă 
că Oliver îşi lăsase corespondenţa printre hârtiile 
legate de garsoniera lui Schuyler. 

Dintre reviste şi facturi, un plic alb şi gros ieşea 
în evidență. Nu avea niciun timbru, ceea ce 
însemna că venise direct de la cineva din Conclav. 
Ei mereu trimiteau corespondenţa personal. 

Schuyler văzu că era o invitaţie la o ceremonie 
de legătură şi, fără a fi nevoită să se uite, ştiu că 
adresa gravată pe spate era reşedinţa din oraş a 
familiei Force. 

PATRUZECI ȘI PATRU. Mimi 


Cafeneaua Starbucks de la intersecţia Fifth cu 
Ninety-fifth se închisese, aşa că Mimi se văzu 
nevoită să mai meargă câteva străzi până la 
Euromill, un „butic” nou de cafea, foarte la modă, 
care se deschisese recent. Euromill dusese cultura 
cafelei spre o nouă dimensiune. Aveau un meniu 
din care clientul îşi putea alege tipul de cafea, 
modul de prăjire şi chiar şi metoda prin care erau 
„extrase” aromele din cafea (la filtru, filtrată 
printr-un sifon, presă franceză de cafea sau 
„Solo”). 

Locul semăna cu o galerie de artă: pereți albi cu 
table negre pătrate, râşniţe de cafea şi maşini de 
espresso strălucitoare în care se reflectau piesele 
de artă expuse. 

— Cu ce vă pot ajuta? întrebă barmanul cu inel 
în nas. 

— La Montana, slozv clover, spuse Mimi, asta 
însemnând că dorea cafea din El Salvador băgată 
în presa franceză. Două, la pachet. Ah, şi unul din 
ăia, zise ea, arătând spre croasanţii cu ciocolată din 
spatele vitrinei. 

Un fluierat ascuţit îi atrase atenţia. La una dintre 
mesele din mijloc, printre scriitori care lucrau la 
laptopuri şi grupuri de elevi de la şcoli private 
care-şi aşteptau cafelele cu lapte de la micul dejun, 
stătea fosta ei echipă de Venatori. 

— Bună, băieţi, spuse ea zâmbind. 

Trecuse doar o lună de când toți patru se 
bătuseră prin jungla braziliană cu bande de 
traficanţi şi vampiri cu Sânge Argintiu? 

Frații Lennox îi dăruiră nişte zâmbete de zile 
mari şi apoi plecară. Ted chiar o bătu prieteneşte 
pe spate. 

— Force, zise Kingsley, dând din cap. 

Împinse scaunul de lângă el cu piciorul ca ea să 
se poată aşeza. 

— Lasă-mă să ghicesc. Cafe con leche? Patru 
pliculeţe de zahăr? zise Mimi şi zâmbi superior, în 
timp ce încerca să-şi liniştească fluturii din stomac. 

Nu se mai văzuseră de când aterizaseră la New 
York. Ce se întâmplă în Rio, rămâne în Rio, nu aşa 
era zicala? Dacă se gândise vreodată că el avea s-o 
caute după aceea, se înşelase. Dar, oricum, ce-i 
păsa ei? Nu contase nici atunci Şi, cu siguranţă, nu 
mai conta nici acum. 

Kingsley îşi ridică ceaşca spre a ei. 

— Înapoi la şcoală bănuiesc... Ultimul an? o 
tachină el. Ştii, e ciudat... eu n-am mers niciodată 
la liceu. Adică nu în adevăratul sens. Prima oară 
când m-am dus la un liceu a fost când am primit 
cazul Duchesne. 

— Nu-mi spune că-ţi lipseşte, glumi ea. 

Se întrebă ce vârstă avea Kingsley. Cei cu Sânge 
Argintiu erau la fel ca Nemuritorii, nu erau forțați 
să treacă prin diverse cicluri ale existenţei. Nu 
îmbătrâneau, aproape că erau îngheţaţi în timp. 
Ştia câte ceva despre istoria lui Kingsley: fusese 
corupt de către un Sânge Argintiu la Roma, dar 
fusese iertat de însuşi Mihail şi primit înapoi în 
sânul comunităţii de Sânge Albastru. 

— Poate un pic. Micile anunţuri de la începutul 
zilei. Toată chestia aia cu consilierea colegilor. 
Atingerea propriului potențial, zise el, rânjind 
pentru a-i da de înţeles că face mişto, dar nu de ea. 

Barmanul strigă de la tejghea. 

— Două clover! 

— Asta e a mea, zise Mimi, luându-şi comanda. 

Unele lucruri nu se schimbau: chiar dacă nu era 
Starbucks, cafeaua venea tot într-un pahar imens. 

— Ar trebui să plec, o să întârzii, zise ea. 

Îşi luă geanta şi o agăţă pe umăr, ţinând cele 
două cafele într-un carton. 

— Am auzit despre ceremonia de legătură, zise 
Kingsley încet. 

Îşi puse paharul de cafea pe masă şi făcu semn 
chelneriţei să-i mai aducă una. 

— Forsyth ţi-a zis. 

— Chiar aşa. Mi-a spus că din moment ce 
Charles este dispărut în misiune, el te va conduce 
la altar. 

— Da, şi ce-i cu asta? îl provocă ea. 

Kingsley zâmbi dulce. 

— Nimic. Doar voiam să te felicit. Vei fi o 
mireasă frumoasă. 

Acum veni rândul lui Mimi să roşească, ceea ce 
nu-i stătea deloc în fire. Nu ştia la ce anume se 
aşteptase. El să insiste pe lângă ea? Să-i ceară să 
nu se unească cu Jack? Ridicol. Imposibil. 
Kingsley era exact ca ea: egoist, periculos, 
incapabil să respecte regulile. Voise ca el să simtă 
ceva pentru ea, în condiţiile în care nici ea nu 
simţea nimic pentru el? 

Ea se uita fix la el, cu obrajii arzând. El îi 
susținu privirea. 

— Doamne, nici nu ştiu de ce mă mai obosesc! 
zise ea, plecând val vârtej. 

Cu un an în urmă, când Mimi se reîntorsese de 
la Rio, nu avusese timp nici măcar să se gândească 
la ceremonia de legătură. Totul fusese anulat 
imediat. Nu era momentul potrivit şi, după tot ceea 
ce se întâmplase, ea şi Jack erau prea șocați pentru 
a se gândi la aşa ceva. Banii în avans se 
pierduseră, rochia fusese pusă bine. O săptămână 
mai târziu, ea îl confruntase cu privire la mica lui 
aventură cu metisa şi apoi se împăcaseră. Oricum, 
Schuyler încetase să mai reprezinte o problemă: 
fătuca părăsise New Yorkul şi pe Jack. Mergea pe 
urmele mamei sale, îndreptându-se spre un sfârşit 
tragic şi trist, spera Mimi. 

Dar în loc ca absenţa lui Schuyler să conducă la 
o relație mai profundă între ei, cei doi, rămânând 
singuri în sfârşit, se înstrăinară unul de altul. De 

data asta Mimi se retrăsese. Nu voia să fie a doua 
opțiune. Nu voia ca Jack să fie cu ea doar pentru 
că nu putea să fie cu cea pe care o iubea cu 
adevărat. 

Jack în braţele ei era doar o victorie pirică”. 
Mimi voia s-o iubească cu adevărat. Dar în fiecare 
zi se părea că el face exact ceea ce făcuse 
dintotdeauna: pretindea un fals devotament faţă de 
legătura lor, calmându-i temerile cu minciuni, în 
timp ce ochii lui trădau un adevăr mult mai 
profund: inima lui aparținea altcuiva. 

Aşa că ea evadase. Se alăturase unei echipe de 
Venatori. Ea îl părăsise pe el. Să vedem cât de bine 
o să-i fie fără ea. Voia ca lui să-i fie dor. Să-i fie 
atât de dor, încât să înţeleagă ce însemna ea pentru 
el. Se gândea că dacă îl părăseşte, el îşi va da 
seama de greşelile lui şi va descoperi profunda 
lectură dintre ei. Dar la fel de bine ar fi putut să 
stea acasă. 

Nimic nu se schimbase. Jack mersese pe drumul 
lui şi ea pe al ei. Când îi spusese despre dorinţa lui 
Forsyth, el acceptase noua dată a ceremoniei de 
legătură fără să comenteze. Se va uni cu ea. Dar nu 
va fi fericit: mirele era un mort viu. Ea se plictisise 
de asta. 


ÎI găsi pe Jack la colţ, cu geanta lui de poştaş 
atârnându-i peste umerii largi. Ar trebui să se 
tundă, se gândi ea. 

— Poftim, zise ea, întinzându-i cafeaua. 

— Mersi. 

Merseră spre şcoală, paşii lor sincronizându-se 
fără niciun efort. Chiar şi după un an în care 
stătuseră despărțiți, se potriveau perfect. Într-un 
mod ciudat, ei aveau să fie mereu uniţi, chiar şi 
fără o ceremonie oficială. 

— Uite şi croasantul. Probabil nu la fel de bun 
precum cele de la Paris, nu? 

Jack luă o îmbucătură. 

— E bun, zise el, ridicând din umeri. 

Când ea  menţionase Parisul, buzele lui 
tresăriseră, aşa cum se întâmpla de câte ori era 
supărat. 

Dar, pentru prima dată după foarte mult timp, 
lui Mimi puţin îi păsa ce anume îl necăjeşte. 

PATRUZECI ȘI CINCI. Bliss 


UNDE EŞTI? MI-E DOR DE TINE. M-AM 
ÎNTORS & VREAU SĂ TE VĂD. DE CE NU 
MI-AI DAT SMS? 

Bliss citi mesajul. Degetul mare se plimbă 
deasupra butonului reply, dar până la urmă puse 
telefonul deoparte. Nu. Nu era o persoană lângă 
care te aflai în siguranță. Nu mai voia ca alți 
prieteni să mai sufere din cauza sa. 

— Scuze, zise ea când observă că domnişoara 
Murray se uita în direcția ei. 

— Mă bucur că ai decis să ni te alături, zise 
profesoara cu un zâmbet rece. 

Lui Bliss nu era nevoie să 1 se spună de două 
ori. Cursul de Civilizaţii antice devenise rapid 
cursul ei preferat şi nu voia să piardă nimic din el. 
Era ca o emisiune extraordinar de bună de pe 
canalul History, doar că fără reconstituirile 
siropoase. În ultimele câteva săptămâni, 
acoperiseră extrem de multe teme diverse şi 
fascinante, precum feminismul etrusc (tipele alea 
etrusce erau chiar tari), rituri funerare egiptene şi 
cele patru tipuri de iubire conform vechilor greci 
(de la iubirea platonică la cea pasională), şi cum 
ideile contribuiseră la naşterea culturii occidentale. 

Astăzi, tema era domnia celui de-al treilea 
împărat al Romei. Caligula. Când, săptămâna 
trecută, domnişoara Murray îi încredințase tema 
lui Allison Ellison, clasa izbucnise în chicote 
înfundate. Majoritatea văzuseră un anumit film la 
televizor, sau, dacă nu, la fel ca Bliss, ştiau câteva 
informații de bază legate de reputația împăratului: 
perversități sexuale, nebunie, cruzime. 

— Teza mea de astăzi — vă rog să mă scuzați, 
domnişoară Murray —, din moment ce cursul se 

numeşte Ciwvilizaţii antice şi apariția Occidentului, 
este că Occidentul — sau ideea de Occident — a 
murit cu adevărat odată cu asasinarea lui Caligula, 
începu Allison. 

Fata înaltă stătea în faţa tablei şi citea 
încrezătoare din notițele e1. 

— O teorie interesantă. Te rog să ne explici, zise 
profesoara, aplecându-se înainte la catedra ei aflată 
în faţa clasei. 

— După cum ştim cu toții, Caligula a fost 
asasinat de o conspirație condusă de membrii de 
vază ai Senatului. L-au înjunghiat de mai multe 
ori. Era deja mort când au ajuns la el gărzile sale 
de corp. Apoi Senatul a încercat să reinstaureze 
Republica Romană, dar armata nu a fost de acord — 
soldaţii erau loiali imperiului. Cu ajutorul Gărzii 
Pretoriene, ei l-au pus pe tron pe Claudiu. 

— Tu spui că moartea lui Caligula a determinat 
exact opusul a ceea ce intenţiona Senatul? întrebă 
domnişoara Murray. 

Allison dădu din cap entuziasmată. 

— Exact, moartea lui Caligula a însemnat 
moartea ideii de Republică. Imperiul era infailibil. 
Populaţia şi-a jelit împăratul ucis, oricât de crud 
sau nebun ar fi spus duşmanii lui că era. Şi faptul 
că moartea lui Caligula a însemnat moartea 
Republicii este un fapt confirmat: romanii nu au 
mai încercat niciodată s-o reinstituie. Asasinându-l 
pe Caligula, cea mai mare realizare a Senatului a 
fost că a întărit şi mai mult loialitatea poporului 
faţă de imperiu. E ironic, nu-i aşa? Mai ales că nu 
fusese prima oară când cineva, atentase la viaţa lui. 
Şi surorile lui, Agrippina şi Julia Livilla, 
încercaseră să-l omoare, dar nu reuşiseră. Au eşuat 
şi au fost exilate. Dar Senatul a reuşit acolo unde 
ele nu au putut. 

Se ridică o mână. 

— Credeam că totuşi Caligula a fost... hmm, 
destul de apropiat de surorile lui, zise Bryce 
Cutting cu un zâmbet insinuant. 

De data asta, domnişoara Murray luă cuvântul. 

— Da, a fost „apropiat”, cum spui tu, de sora lui 
Drusilla. Ea administra treburile curții imperiale, şi 
când a murit, el a jelit-o cum ar fi făcut un soţ 
văduv. Ba chiar a convins Senatul s-o denumească 
zeiță post-mortem. Dar dacă erau apropiaţi în 
sensul biblic, istoria nu spune foarte multe despre 
acest subiect. Înţelegeţi, copii, că, exact ca şi 
astăzi, încercau să-şi discrediteze conducătorii prin 
scandaluri sexuale şi tot felul de minciuni 
desfrânate. Dacă daţi crezare măcar unei jumătăți 
dintre lucrurile pe care le citiți, toată lumea este 
perversă în antichitate. Poate că Drusilla şi 
Caligula erau amanți. Sau poate că doreau doar să- 
şi consolideze puterea, să conducă în chip de frate 
ŞI soră, aşa cum făceau despoţii egipteni. 

Bliss înălţă capul din notițe. Într-un fel, avea 
sentimentul că nu ascultă doar simple informaţii 
legate de personaje istorice îndepărtate, îngropate 
adânc în trecut şi în pagini de istorie. Ci, atunci 
când cineva pronunţa numele Drusilla, Agrippina 
şi Julia Livilla, simţea furnicături pe piele. Aceştia 
erau oameni pe care ea îl cunoștea. 

Dylan, cred că mă apropii. Cred că asta e ceea 
ce trebuie să... 

— Mulţumesc, domnişoară M., zise Allison. 
Oricum, ca un fapt divers, voiam să adaug că, deşi 
toți îi zicem Caligula, asta era doar o poreclă care 
lui probabil nu-i plăcea foarte mult, din moment ce 
înseamnă „gheată mică”. Numele său era la fel cu 
cel al lui Iulius Cezar. Îl numeau Gaius. 

Gaius. Da. Aşa îl numeau şi pe Vizitator. 

Şi Allison avea dreptate. Urâse porecla aia. 

Bliss simţi că-şi aminteşte totul prea rapid şi 
prea curând — amintirile curgeau ca nişte fulgi de 
nea, strălucind şi licărind în mintea ei — dar astea 
erau amintirile Vizitatorului: Roma, ultimele zile, 
înşelătoria, trădarea. Prima dată cu surorile sale — 
pe Agrippina o înţelegea (Bliss rămase şocată să 
observe imaginea Agrippinei uitându-se la ea cu 

ochii lui Mimi Force) — Agrippina şi Valerius se 
înhăitaseră cu afurisitul ăla de Cassius sau cum l- 
or mai fi numit pe Mihail pe atunci! Dar Julia! 
Cum i-a putut face una ca asta — sora lui mai mică, 
cel mai mic copil — era atât de tânără când bănuise 
prima dată, şi ea a fost cea care îi atrăsese atenția 
lui Cassius asupra corupției lui Caligula — Julia 
Livilla... cât ura Julia acest nume — spunea că-i 
aduce aminte de o mătuşă groaznică pe care o 
dispreţuia. Voia să fie numită altfel... 

Sophia. 

El fusese atât de aproape să-şi îndeplinească 
visul. Ajunsese atât de aproape, doar că distrusese 
Cassius totul... 

În mintea ei, Bliss văzu ceea ce Vizitatorul 
văzuse atunci. O cărare. O cărare şerpuită, în 
adâncurile pământului, sub cetatea Lutetiei, prin 
tuneluri subterane, o cărare sinuoasă care ducea în 
străfunduri, la o adunare a demonilor ce se plecau 
în faţa coroanei lui... El avea să se ridice din nou, 
maiestuos şi glorios, Prinţul Paradisului din nou... 
pe vecie. Întreaga lume va tremura şi se va pleca. 
Râurile vor curge cu sânge şi călăreţi săi vor fi 
dezlănţuiţi... Nu va exista scăpare în faţa armatei 
lui Satan. 

Asta era criza de la Roma. 

Bliss rămase cu gura căscată. 

Demonii. Moartea. Corupţia. Toate astea se mai 
întâmplaseră. 

Şi aveau să se întâmple din nou, dacă nu... 

Clipi. Era în clasă, Allison terminase şi toată 
lumea îşi strângea cărțile şi caietele. Domnişoara 
Murray se uita la ea ciudat. 

— Ţi-e rău, Bliss? 

— Nu, spuse ea. Doar că... am uitat să-mi iau 
micul dejun. 

Domnişoara Murray dădu din cap. 

— Ştii, Bliss, dacă ai nevoie să vorbeşti cu 
cineva, îţi stau la dispoziție. 

Bliss  încuviință din cap. Profesorii de la 
Duchesne erau mereu foarte înţelegători. Politica 
şcolii era abordarea preventivă. Nu aşteptau ca 
elevii cu diverse tulburări să ajungă la biroul 
consilierului şcolar. 

— Desigur, domnişoară M. Mulţumesc. 

Domnişoara Murray îi zâmbea cu atâta căldură, 
încât Bliss se trezi vorbind, deşi nu intenționa să 
ZICĂ nimic. 

— Doar că... am o problemă, ştiţi... şi n-aş vrea 
s-o implic şi pe prietena mea... dar am sentimentul 
că doar ea mă poate ajuta. 

— Înţeleg, spuse profesoara, încrucişându-şi 
braţele. Uneori este bine să ceri ajutorul. Şi 
prietenii sunt singurii oameni în care ne putem 
încrede atunci când avem vreun necaz. De aceea 
ne sunt prieteni. Sunt sigură că prietena ta se va 
bucura că i-ai cerut ajutorul. 

Bliss dădu din cap. 

— Cred... cred că aveţi dreptate. 

— Aşa, zâmbi domnişoara Murray, făcând-o pe 
Bliss să-şi spună că parcă îi amintea de cineva, dar 
nu ştia de cine. 

Bliss îşi scoase telefonul din geantă. Profesoara 
de istorie o ajutase să ia o decizie. Nu putea face 
asta singură, iar gemenii Force nu-i erau de niciun 
ajutor. Era imposibil să încerci să ai o conversaţie 
inteligibilă cu Jack. Se plimba pe holurile de la 
Duchesne cu un aer trist şi confuz, de parcă ar fi 
jelit pierderea a ceva prețios. Abia dacă mai 
zâmbea. Bliss chiar îl văzuse zbierând la un boboc 
care-l blocase drumul, ceea ce nu-i stătea deloc în 
fire. Jack fusese mereu amabil cu elevii noi. 

În ceea ce-o priveşte pe Mimi, Bliss simţise 
tentaţia de a i se confesa, dar subiectele pe care le 
aborda Mimi mereu erau legate doar de rujuri şi 
blugi, aşa că Bliss nu avea nicio şansă să 
direcționeze conversaţia spre teme mai serioase. 
Mimi fusese pe vremuri interesată de ceea ce se 
întâmpla în Conclav, dar acum se comporta de 

parcă nu i-ar fi păsat nici cât negru sub unghie de 
cei cu Sânge Albastru. 

Dar era cineva care o putea ajuta. Era cineva 
care înţelegea. Cineva care era foarte strâns legat 
de tot ce se întâmplase, la fel ca ea, şi care merita 
să ştie totul. Nu putea să o protejeze pe prietena ei 
chiar dacă ar fi vrut. Şi ea făcea parte din asta. 

Bliss trimise un răspuns la mesajul de mai 
devreme. MÂINE. NE VEDEM LA PRADA LA 
REDUCERI. 

PATRUZECI ȘI ȘASE. Schuyler 


Schuyler era familiarizată cu poveştile de 
groază din învățământul de stat american: clase 
suprapopulate, elevi violenţi, profesori indiferenți. 
Nu ştia la ce să se aştepte: pereţi plini de graffiti? 
Detectoare de metal? Bande de vagabonzi care îşi 
tăiau victimele inocente pe holuri? 

Era început de octombrie şi ea intră în şcoală, o 
clădire oarecare de pe 22nd Street, încercând să nu 
pară foarte surprinsă. Totul era liniştit. 
Detectoarele de metal erau încastrate în uşa de la 
intrare, astfel încât elevii să nu simtă că intră la o 
închisoare. Şi la muzeu la Met trebuia să treci 
printr-un detector de metale, nu? Nu că asta s-ar fi 
comparat cu Met, dar nu era nici ceva desprins din 
Jonathan Kozol” 

. Chiar reuşise să se înscrie la cele câteva cursuri 
avansate şi intensive oferite. Avea un dulap în 
vestiar, o sală de clasă comună şi un profesor de 
engleză destul de bun. 

Dar, chiar dacă era uşurată că Hamilton High îi 
depăşise aşteptările, mergând pe holurile care 
miroseau uşor a detergent, îşi dădu seama cu o 
strângere de inimă cât de mult iubea Duchesne. 
Mai ales acum că nu se mai putea întoarce acolo. 

Măcar o să se întâlnească mâine cu Bliss. Toate 
aveau o limită. Existau câțiva oameni în lumea 
asta în care putea avea încredere, iar Bliss era unul 
dintre ei. Abia aştepta să-şi vadă prietena şi se 
întrebă de ce îi luase lui Bliss atât de mult timp să- 
i răspundă. Poate că era supărată pe ea că o 
părăsise, dar Schuyler spera să nu fie asta — trebuia 
s-o facă pe Bliss să înțeleagă că nu avuseseră 
încotro şi trebuiseră să plece. Oliver spusese că la 
şcoală Bliss era prietenoasă dar neinteresată, 

comportându-se de parcă ar fi fost doar nişte 
cunoscuţi oarecare şi nimic mai mult. 

O durea să se gândească cum toată lumea era la 
Duchesne, mai puţin ea. Nu ştia ce îi rezervă 
viitorul, dar avea un presentiment că n-o să vină cu 
cursuri de pregătire pentru admiterea la colegiu 
sau scrisori de acceptare la universităţi. Se afla aici 
pentru a respecta sfatul bunicului ei: să înveţe să se 
comporte în societatea umană fără a-şi desconspira 
descendența ei de vampir. 

Unul dintre lucrurile care lipseau la Hamilton 
era o bibliotecă bună. Avea una micuță, într-o 
cameră de mărimea unui dulap, în care erau 
expuse cărți vechi de S.E. Hinton” şi nişte 
computere unde toată lumea îşi verifica e-mailul. 
Studiul acasă îi provocase întotdeauna agitație, iar 
unul dintre lucrurile care-i plăceau la noul cartier 
era faptul că se afla aproape de Biblioteca Publică 
din New York. 

Îi plăcea sala de lectură de la etajul doi, unde 
lucrau scriitorii — cei care aveau burse de cercetare 
la bibliotecă. Acolo era întotdeauna linişte. Într-o 
după-amiază, după cursuri, urca scările 
maiestuoase, când, în fața ei, cobora Jack Force. 

El nu păru deloc surprins s-o vadă înapoi la 
New York. 

— Mă bucur să văd că mi-ai ascultat sfatul, zise, 
fără să zâmbească. Bine ai venit! 

— Mersi. E bine să fii acasă, spuse ea, 
încercând să pară la fel de nonşalantă ca şi el. 

Acum că nu mai era Venator; Jack îşi lăsase 
părul să crească. I se ondula după urechi şi peste 
gulerul cămăşil. 

— Dar ce faci aici? 

Duchesne avea o bibliotecă minunată - la 
ultimul etaj, cu vedere spre Central Park. Şi orice 
nu găseai la biblioteca Duchesne, găseai la 
Depozitarul vampirilor. 


— Trinity face parte din comisia Library Lions” 

de anul ăsta. Având în vedere că ea e la 
Washington, m-a rugat pe mine să-i ţin locul la 
întrunire. 

Schuyler dădu din cap. Se reîntorsese la New 
York, dar prea târziu. Când văzuse invitația la 
ceremonia de legătură primită de Oliver, inima ei 
nu o luase razna, gura nu i se uscase, iar ochii nu 
se umeziseră. Aproape că se aşteptase la asta. Se 
resemnase. 

— În legătură cu Conclavul, începu ea. Sunt...? 

— Nu-ţi face griji. Eşti în siguranţă deocamdată. 
Oliver a făcut o treabă bună cu povestea cu 
înstrăinarea. Din fericire, nu e nimeni în Conclav 
care să vă cunoască foarte bine. Pentru că dacă v- 
ar fi cunoscut, şi-ar fi dat seama că e o minciună 
gogonată, zise el. Îţi este un bun prieten. 

Ea ştiu că el făcuse un efort să spună asta şi se 
gândi să-i reîntoarcă gestul. 

— Aşa... am auzit... felicitări. Tu şi Mimi. 

— Ah, da, zise el, părând mulţumit. 

Schuyler înţelese că nu aveau să vorbească 
despre ce se întâmplase între ei la Paris. Sărutul. 
Era ca şi cum Jack se afla în spatele unui bloc de 
gheaţă. Părea de neatins. Faţa îi era ca de piatră. 
Deja o înlătura din viaţa lui. Încercase din greu, de 
atâtea ori, dar ea mereu îl respinsese. Pe Perry 
Street. În Paris. Ştia că el n-o să-i mai dea încă o 
şansă. 

Ajunsese prea târziu. Îşi urmase inima şi 
ajunsese prea târziu, ca de obicei. Peste două 
săptămâni, el avea să fie pierdut pe vecie. Avea să 
fie unit cu Mimi, dar măcar va fi în siguranţă. Era 
tot ce-şi dorise Schuyler pentru el. 

— Mă bucur pentru tine, zise ea veselă. Serios. 
Adică... ştiu ce înseamnă să fii singur pe lume, şi 
nu ţi-aş dori asta. 

— Mersi, zise el. Şi eu îţi doresc acelaşi lucru. 

Jack mai rămase o clipă pe scări. Ca şi cum ar 
mai fi vrut să spună ceva, dar apoi se răzgândi. 
Plecă, făcându-i scurt cu mâna. 

Schuyler uită pentru ce venise la bibliotecă. 

Îşi reţinu lacrimile şi simţi cum se sufocă. 
Curând, întregul corp îi tremura foarte tare, dar 
ăsta nu era un simptom legat de transformare. Se 
înşela. Nu era puternică. Inima ei era frântă, o 
simţea — nimic nu va mai fi la fel. Ochii i se 
umplură de lacrimi şi ştiu că dacă nu se abţinea, va 
plânge curând în hohote. 

Deci aşa se termină aventurile amoroase: cu o 
întâlnire întâmplătoare pe nişte trepte dintr-o 
instituție publică. Câteva cuvinte politicoase şi 
nimic profund, deşi lumea lor se sfârşea. Şi astfel, 
cu tot autocontrolul pe care reuşise să-l adune, îşi 
şterse lacrimile, îşi luă cărţile şi continuă să urce 
scările. 

Va trebui să reziste. 

PATRUZECI ŞI ŞAPTE. Mimi 


Coordonarea unei ceremonii de legătură era mai 
uşoară decât se aşteptase Mimi. Mai ales de când 
întregul pachet — Catedrala Sfântul loan, recepţia 
de la Met, Corul de băieți din Harlem, Orchestra 
Peter Duchin, şi o grămadă de alte detalii — fusese 
deja hotărât cu un an în urmă. Acum era doar o 
problemă de stabilire a unei noi date şi de 
reangajare a furnizorilor, majoritatea dintre ei fiind 
mai mult decât fericiți să-i mai ia încă o dată 
avansul. (Ceremonia a fost stabilită pentru 
jumătatea lunii octombrie, cel mai devreme când 
ar fi fost convenabil pentru toată lumea. 

Dar Mimi nu la ceremonia de legătură se gândea 
în timp ce stătea în seara aceea în holul Hotelului 
Mandarin Oriental, aşteptându-l pe Kingsley 
Martin. Departe de ea gândul ăsta, aproape că 1 se 
părea că întregul scenariu cu legătura era doar un 
rol pe care-l va juca la momentul potrivit, ca un 
pantof de cristal care trebuia să i se potrivească. 
Dar până atunci, putea face ce-i place. 

Consilierul de la Depozitar care dezgropase 
casetofonul pe care putea asculta casetele găsite la 
Charles în birou o sfătuise să aibă grijă de el; era 
singurul pe care-l mai aveau. Nici măcar n-o lăsase 
să-l scoată din clădire. 

— Venatorilor nu le plac inovațiile tehnologice, 
mormăise el, întinzându-i obiectul imens şi negru. 
Le-am dat memory stick-uri, dar ei folosesc tot 
vechiturile lor. Mai acum câteva zile cineva mi-a 
dat un raport pe un pergament. Scris de mână! Ştii 
cât de greu e de citit? Darămite de cules la 
calculator! 

Mimi murmură câteva cuvinte de compasiune şi 
găsi un birou liber cu nişte căşti. Începu să asculte. 

Îşi petrecuse întreaga noapte la Depozitar, 
plecând pentru a nu pierde prima oră de curs. 

Când Kingsley intră într-un final în hotel, ea se 
întrebă de ce oare, de fiecare dată când era cu el, 
era trează de peste douăzeci şi patru de ore. În 
timp ce el se îndrepta degajat spre ea, Mimi 
observă cum toată lumea de la bar se întoarce 
pentru a se uita lung la el. Aşa se folosea farmecul 
propriu. 

— Al întârziat, zise ea, bătând ecranul ceasului. 

— Nu, tu ai venit mai devreme, spuse el 
zâmbind şi se aşeză pe canapea lângă ea. 

Ea se trase uşor deoparte. 

— Nu stai la hotelul ăsta? Nici măcar nu ai vreo 
scuză. Te aştept de peste o oră. 

lar Mimi Force nu aştepta pe nimeni. Era o 
experiență nouă şi frustrantă. Observase privirile 
de compătimire aruncate de chelneriţă. 

Kingsley căscă. 

— Ştiu că nu eşti aici pentru a discuta despre 
incapacitatea mea de a-mi administra timpul. Aşa 
că, ce e? 

— Comandă mai întâi, mârâi Mimi 
nemulțumită, în timp ce chelnerița se apropie de 
masa lor. 

Mimi văzu că fata deja îi făcea ochi dulci lui 
Kingsley. 

— Whisky Macallan. Simplu. Şi orice doreşte 
doamna, zise Kingsley, făcându-i cu ochiul lui 
Mimi. 

— Vreau un Dirty Martini, zise Mimi. 

— lar eu vreau să văd un act de identitate, zise 
chelneriţa cu un zâmbet fals. 

În viața mea nu mi s-a cerut buletinul! Îi veni 
lui Mimi să strige. Suntem în New York! N-ai nici 
cea mai vagă idee ce vârstă am! Dar înainte ca 
Mimi să apuce să zică ceva, Kingsley se întinse şi 
îi luă geanta, de unde scoase carnetul de conducere 
al lui Mimi şi 1-l dădu chelneriței. Fata nici măcar 
nu se obosi să se uite la el. 

— Imediat, un whisky şi un martini. 

— Drăguţ. Ce-ai făcut? Ai schimbat data? 
întrebă Mimi. 

Unii vampiri aveau abilitatea de a transforma 
obiectele inanimate. Lui Mimi i-ar fi plăcut la 
nebunie să aibă şi ea talentul ăsta. Îşi imagină câte 
genţi false puteau fi transformate în originale 
Birkin! Ar face o avere! 

— Nu, nu era nevoie. Voia doar să te enerveze. 
Voia să-mi atragă atenţia. 

— Eşti o figură, ştii? 

Kingsley zâmbi. 

— Mi-a fost dor de tine, Force. Mai eşti 
supărată pe mine de data trecută? Sper că nu. Fără 
supărare, da? 

Ea pufni, dar era greu să fii supărată pe el când 
avea zâmbetul ăla fermecător. 

Băuturile veniră şi Mimi luă o înghiţitură din 
paharul ei. Între timp, Kingsley reuşise cumva să o 
aducă atât de aproape de el, încât practic era în 
poala lui. 

— Potoleşte-te, zise ea, împingându-l. Vreau să 
vorbesc cu tine ceva serios. 

— Sună plictisitor, oftă el. Speram să vrei să 
vorbeşti despre altceva. 

— Ascultă-mă. Am găsit casetele. Rapoartele 
tale de acum doi ani. Erau în biroul lui Charles, 
zise Mimi, privindu-l drept în ochi. 

— Acum mă şi spionezi? întrebă Kingsley, 
ridicând o sprânceană şi terminându-şi băutura 
dintr-o singură mişcare. 

Dar apoi îşi îndreptă repede spatele şi făcu semn 
chelneriţei să-i aducă nota de plată. 

— Dar nu înţeleg, şopti ea furioasă. Ce anume 
făceai pentru Charles? De ce l-ai chemat pe Sânge 
Argintiu? Ce încercaţi voi doi să faceţi? 

— Chiar vrei să ştii? întrebă Kingsley. 

Îi întoarse privirea directă, aşa că ea se uită 
drept în ochii lui negri. Îi putea observa nuanţa de 
argintiu la marginea pupilelor. 

Mimi nici nu clipi. 
— Da. Spune-mi. Spune-mi totul. 

PATRUZECI ȘI OPT. Bliss 


Bliss rămase decepţionată de reducerile de la 
Prada, deşi, după cum se ştie, erau o experienţă 
exclusivistă (te verificau de două ori la uşă în baza 
unei liste de oaspeţi) unde găseai o cantitate uriaşă 
de haine şi accesorii din sezonul trecut pe care era 
musai să le ai. Unde erau hoardele de femei care se 
luptau pentru ultima pereche de platforme de 15 
centimetri cu broderie? Lipsa interesului se datora 
oare faptului că economia era la pământ, sau că 
aceste reduceri erau, prin natura lor, cam 
plictisitoare? Pline de stocuri în exces, cu modele 
de haine a căror speranţă de viaţă erau cele trei 
luni în care le purtau femeile obsedate de modă? 
Pentru că cine avea nevoie de o fustă în degrade 
care nu mai era în vogă? Sau pantofi cu platformă 
şi toc extrem de înalt, cu model de crocodil, care-ţi 
transformau piciorul într-o copită? Mai puteai 
vorbi de modă dacă hainele nu erau la modă? 

Bliss se plimbă printre rafturi, trăgând ici şi colo 
de câte o geantă pe care apoi o cerceta atent. Patru 
sute de dolari era totuşi prea mult pentru o geantă, 
se gândi ea. Astea erau reduceri? O rochie îi atrase 
privirea — una dintre acele rochii stil babydoll, care 
arătaseră foarte bine în campania publicitară. Mov 
cu flori galbene. O luă de pe umeraş. 

Când Schuyler intră în magazin îmbrăcată în 
multiplele ei straturi, dar arătând la fel de eterică şi 
frumoasă ca întotdeauna, Bliss observă invidia în 
ochii celorlalte insignifiante pasionate de modă, 
ceea ce o făcu să se simtă fericită şi mândră. 
Văzând-o pe Schuyler, Bliss îşi aminti că nu e 
vreun monstru în vârstă de sute de ani sau vreo 
fiinţă blestemată... că o parte din ea avea încă 
şaisprezece ani şi era încă inocentă şi nimeni, 

nimeni din încăperea asta nu înţelegea prin ce 
trece... 

Cu excepţia fetei în trenci gri şi pulover negru. 

— Bliss! Dumnezeule! Dumnezeule! ţipă 
Schuyler. 

Se îmbrățişară strâns, cu lacrimile şiroindu-le pe 
obraji, iar agitația produsă îi făcu pe ceilalți clienți 
să-şi întoarcă privirile şi să încerce să pretindă că 
nu se holbează la ele. 

— Trebuie să stăm aici? întrebă Schuyler, 
uitându-se curioasă la Bliss. Cumperi rochia asta? 

— S-ar putea... De ce? Nu-ţi place? Dar nu, 
adică da, e mai bine dacă stăm aici... credcăeo 
cameră unde putem vorbi, spuse Bliss, conducând- 
o pe Schuyler afară pe hol şi într-o anticameră 
laterală. 

Se aşezară una lângă alta, încă ţinându-se de 
braţ. Bliss observă cât de mult slăbise Schuyler. 

— Când am auzit că aţi fost nevoiţi să plecaţi, 
am fost foarte îngrijorată. Ce s-a întâmplat? 

Schuyler îi povesti despre anchetă şi tot ceea ce 
se întâmplase după aceea. Ascultând-o, Bliss îşi 
dădu seama din ce în ce mai bine la ce pericol o 
expunea pe Schuyler. Chiar şi fără titlu, Forsyth 
conducea deja Conclavul. Bliss simţi că Vizitatorul 
e în spatele întregii poveşti. Dar de ce i-ar păsa lui 
ce se întâmplă cu Schuyler Van Alen? 

— L-am văzut pe Oliver la şcoală, dar n-am 
putut să stăm de vorbă, spuse Bliss. 

Avusese o întâlnire ciudată cu el. Erau prieteni 
prin alianţă, se gândi Bliss. Fără Schuyler, ea şi 
Oliver nu aveau prea multe în comun. 

— E ciudat să-l văd fără tine. Eraţi mereu legaţi 
unul de altul. 

— Ştiu, spuse Schuyler. E mai bine aşa. Dacă ar 
afla Conclavul că m-am întors... 

Bliss dădu din cap. Forsyth o întrebase dacă 
ținea legătura cu Schuyler, ceea ce însemna că 
Conclavul era în continuare interesat de ea. Bliss 
nu-i spusese nimic, evident. Schuyler făcea bine că 

se ascundea. Dar Bliss simţea că nu doar frica de 
Conclav îi ţine despărțiți pe Oliver şi Schuyler. La 
un moment dat, sperase ca Schuyler să-şi găsească 
fericirea alături de Oliver, dar prietenia era una, iar 
dragostea, alta. Grecii aveau dreptate în această 
privinţă. 

— L-ai văzut pe Jack? întrebă ea. 

— Da, ezită Schuyler. E bine. E... suntem... s-a 
terminat. 

Când spuse asta, se uită direct în ochii lui Bliss. 

— Mă bucur să aud asta, zise Bliss afabilă. 

Gemenii Force aveau în sfârşit să se unească şi 
îşi imagina cât de mult putea asta s-o doară pe 
Schuyler. Mimi chiar o rugase pe Bliss să fie una 
dintre domnişoarele de legătură, ceea ce era 
surprinzător, dat fiind că abia îşi mai vorbeau. 
Bliss spusese da din politeţe. 

— Şi tu? Îmi... îmi pare rău că n-am apucat să 
vorbim despre ce s-a întâmplat cu Dylan. Îmi pot 
doar imagina cât de groaznic... 

Vocea lui Schuyler se stinse şi ochii îi străluciră. 

— Îmi pare extrem de rău că n-am fost lângă 
tine, continuă ea după o clipă. N-am vrut să fii 
singură după tot ce s-a întâmplat, dar nu prea am 
avut încotro. 

— E-n regulă. Sunt bine. Chiar mi-a fost dor de 
voi. A fost... o nebunie... spuse Bliss. 

În mintea ei se auzi o voce cunoscută: Salut-o şi 
din partea mea, ceea ce o făcu pe Bliss să 
zâmbească. 

— Oricum, uneori simt că e lângă mine în 
continuare. 

— Mereu va fi lângă tine, zise Schuyler, luând-o 
de mână. 

Bliss se aplecă pentru a putea vorbi mai ferit. 
Simţea cum se apropie întunericul, o senzaţie 
asemănătoare cu vârtejul unui montagne-russe. 
Atârnând deasupra abisului, exact înainte de 
cădere. 

— Ascultă, Sky, trebuie să-ți spun ceva. E ceva 
în neregulă cu mine. Nu pot vorbi despre asta prea 
mult pentru că orice ar fi în neregulă cu mine te 
pune pe tine în mare pericol. Dar m-am înscris la 
cursul ăsta... Civilizaţii antice... şi citeam despre 
Roma... şi am început să-mi amintesc câte ceva... 
ceva ce s-a întâmplat înainte şi cred că s-ar 
putea... 

Se pregătea să spună că „s-ar putea întâmpla din 
nou”, dar nu mai apucă deoarece iphone-ul lui 
Schuyler începu să sune. 

— Stai un pic. Doamne, Bliss, scuze, dar trebuie 
să răspund. E spitalul unde e mama, zise ca, 
ducând telefonul la ureche. Alo? Da, aici Schuyler 
Van Alen... Poftim? Cum aţi spus?... Da... da, 
sigur... vin chiar acum. 

— Ce s-a întâmplat? întrebă Bliss. 

— E mama. S-a trezit! Întreabă de mine. Bliss, 
îmi pare rău, dar trebuie să plec! 

— Allegra? Allegra s-a trezit? Agşteaptă, 
Schuyler! Vin şi eu cu tine! 

Dar era prea târziu. Prietena ei dispăruse aşa de 
repede, încât ai fi zis că se evaporase. 

PATRUZECI ŞI NOUĂ. Mimi 


Dincolo de fereastră, soarele răsărea deasupra 
râului Hudson. Mimi îşi strânse halatul pe ea şi se 
dădu jos din pat pentru a avea o privelişte mai 
bună. Sau cel puţin aşa îi spuse lui. Se simţea... 
derutată. Şi nu-i plăcea. 

Îşi pipăi buzunarele după ţigări, apoi îşi aduse 
aminte că se lăsase. Mestecatul gumei nu era, 
totuşi, acelaşi lucru. Va trebui să se mulţumească 
cu bătutul darabanei pe geam. Afară, cerul era de 
un roşu minunat, amestecat cu portocaliu, iar 
întunericul purpuriu şi galbenul smogului se 
îmbinau la orizont. Dar Mimi era plictisită de 
imaginea unui răsărit sau apus frumos: 1 se părea 
că sunt nişte clişee, ceva fals, predictibil. Oricui îi 
plăcea un apus. lar ea nu era oricine; era Mimi 
Force. 

— Vino înapoi. 

Pe jumătate invitaţie, pe jumătate ordin. 

Se întoarse. Kingsley Martin era întins în pat, cu 
braţele sub cap. Nemernic arogant. Rio fusese o 
greşeală. Torentul de emoţii care o copleşise după 
ce ajunseseră atât de aproape de a găsi Străjerul, 
doar pentru a le scăpa apoi printre degete... cei doi 
se întâlniseră în acea noapte la hotel. Trecutul era 
trecut. Nu putea schimba nimic. 

Fusese departe de casă şi cu moralul la pământ. 
Dar pentru aseară nu avea nicio scuză. După ce 
Kingsley îi spusese povestea lui tristă şi 
îngrozitoare şi împărtăşise cu ea povara secretului 
său, fuseseră ultimii care plecaseră din barul de la 
parter, iar apoi totul venise firesc. Că se cuplaseră 
o dată, fusese o greşeală. A doua oară? Deja era un 
obicei. Mandarin Oriental era unul dintre 
hotelurile favorite ale lui Mimi, iar cel din New 

York era chiar deosebit. Ce bine ar fi dacă s-ar 
putea convinge singură că se află acolo pentru a 
admira priveliştea! 

— Deci? Aştept! o anunţă vocea lui mieroasă. 

— Crezi că poţi să-mi dai ordine? zise ea, 
aruncându-şi părul pe spate: o mişcare îndelung 
exersată pe care ca o făcea să pară naturală. 

Ştia că lui îi face plăcere să-i vadă părul 
desfăcut. 

— Ştiu că pot. 

Ea se apropie. 

— Cine te crezi? 

Kingsley căscă. O apucă de colţul halatului, 
trăgându-l în jos şi dezgolindu-i umerii. Ea îl opri. 

— Ce s-a întâmplat? întrebă el. 

— Am ceremonia de legătură peste două 
săptămâni, asta s-a întâmplat, izbucni ea, legându- 
şi cordonul halatului şi mai strâns. 

În acea noapte la Rio îl întrebase dacă se mai 
întâmplase asta vreodată între ei. ŞI îl întrebase din 
nou şi aseară. Dacă fuseseră vreodată împreună... 
dacă... dacă... dacă... Normal, Kingsley refuzase 
să-i răspundă. O scosese din minţi. Fă-ţi 
exercițiile, spusese el. Fă-ţi regresiile. O tachinase 
ŞI o luase peste picior şi refuzase să-i spună. 

Dacă s-a mai întâmplat în trecut, m-aş putea 
ierta, se gândi ea. Poate că asta e singura mea 
slăbiciune. Poate că el e slăbiciunea mea. 

— Pot să te întreb ceva? spuse Mimi, privind 
cum Kingsley se îmbracă şi se apropie de masă. 

Kingsley comandase un mic dejun regal. Nu 
doar obişnuitele ouă cu şuncă. Mai era un platou 
cu fructe de mare, un castron plin cu caviar, pâine 
prăjită, ceapă verde şi smântână. O sticlă aurie de 
şampanie Cristal era pregătită în frapieră. 

— Orice, spuse el, luând caviar cu mâna şi 
lingându-se pe degete. 

Îşi umplu o farfurie cu mâncare, apoi deschise 
şampania şi turnă în două pahare. Îi întinse unul 
zâmbind. 

— Serios... nu vreau să te superi. 

— Bu? zise el, aşezându-se pe canapea cu 
farfuria în poală şi cu picioarele pe măsuţa de 
cafea. 

— Cu ce trăiesc... cei cu Sânge Argintiu? 
întrebă ea. Adică, altceva în afară de cafeină, zahăr 
şi creveţi, zise Mimi, uitându-se la el cum 
mănâncă. Tu faci în continuare Caerimonia? Pe 
oameni? 

Kingsley scutură din cap. Înmuie crevetele în 
sos cu o faţă tristă. 

— Nu. Nu, draga mea, zise el, muşcând din 
crevete. Asta nu mai e o opţiune pentru aceia 
dintre noi care au băut sânge nemuritor. Mi-e 
teamă că, pentru Croatan, singurul sânge care are 
vreo importanţă este cel care-ţi curge fie prin vene. 

Mimi se aşeză picior peste picior pe patul din 
faţa lui şi îşi arcul gâtul. 

— ŞI te simţi vreodată tentat? 

— Întotdeauna, zâmbi el alene. 

— ŞI ce faci? 

— Ce pot să fac? Nimic. Am depus jurământ să 
respect Codul. Trăiesc cu această interdicţie. Încă 
pot mânca mâncare... şi uneori chiar e bună la 
gust, zise el, ridicând din umeri şi ştergându-şi 
degetele pe marginea cămăşii. 

Vru să-i spună să nu mai facă asta, dar nu dorea 
să semene cu mama lui. 

— Vrei să spui că nu simţi gustul mâncării? 

— Încerc să-l simt. 

— Dar toate gogoşile alea... zise ea, brusc 
compătimindu-l. 

Era nemuritor în adevăratul sens al cuvântului. 
Nu avea nevoie de nimic pentru a supravieţui. Ce 
mod ciudat solitar de a-ţi trăi viaţa! 

— Mda, ştiu. El râse, dar ochii îi erau trişti. 
Mănânc mult deoarece simt doar o fracțiune din 
gustul bucatelor din faţa mea. Am un apetit uriaş, 
care nu poate fi niciodată satisfăcut, zise el 

făcându-i cu ochiul. De aceea cei cu Sânge 
Argintiu sunt blestemaţi. 

— Iei în glumă lucrurile serioase, mi-ai spus tu 
mai demult, îl certă ea. 

— Da. Suntem foarte asemănători, zise 
Kingsley şi lăsă jos paharul şi farfuria goală şi se 
îndreptă spre ea. Şi ne distrăm împreună, nu crezi? 
Recunoaşte, este distractiv... nu-i aşa? 

O linse pe gât, apoi pe ureche, sărutând-o uşor 
pe spate şi pe umeri. Îi putea mirosi şampania de 
pe buze. 

Mimi închise ochii. Puţină distracţie, doar asta 
era. Nu însemna nimic. Nici pentru el, nici pentru 
ea. Se distrau. Doar atât făceau. Doar plăcere 
fizică. Nu existau sentimente la mijloc, nici 
legături divine, nici recrutare cerească... Doar 
amuzament. Pur şi simplu. 

Kingsley o săruta pe gât, când ea îi simţi colții 
cum ies şi o înțeapă uşor. 

— Ce crezi că faci? întrebă ea, temătoare, dar şi 
excitată. 

Nu fusese niciodată în postura de victimă. De 
pradă. 

El era periculos. Un Sânge Argintiu reformat. 
La fel de bine puteai spune că era un doberman 
reformat. 

— Şşş, n-o să te doară, promit. 

Şi atunci o muşcă de gât, doar un pic — ca ea să-i 
simtă colții cum îi pătrund sub piele, apoi simți 
cum îi linge picătura de sânge care se prelingea. El 
se linse pe buze şi îi zâmbi. 

— Acum încearcă tu. 

Mimi era îngrozită. Ce făcuse? Şi acum voia să 
facă şi ea? 

— Nu. 

Dar era tentată, trebuia să recunoască. Se 
întrebase mereu cum era. De ce Croatan preferau 
sângele lor în loc de sângele uman. 

— Haide. N-o să mă răneşti. Te provoc. 

Când era cu el se simţea vie şi lipsită de 
inhibiții. Ce rău putea să facă? Doar o atingere. 
Doar o picătură. Doar o tachinare. Nu voia să-i bea 
sângele — dar brusc îşi dori foarte mult să îl guste. 

Să se joace cu o lumânare aprinsă. Să ţină 
degetul deasupra flăcării şi să-l retragă exact 
atunci când o ardea. Acea lamă subțire de cuțit 
care era hotarul între pericol şi distracție. O cursă 
înnebunitoare într-un montagne-russe. Adrenalina 
era îmbătătoare. Îşi scoase colții şi îşi îngropă faţa 
în gâtul lui. 

Soarele răsări, scăldând camera în lumină. Mimi 
Force se distra pe cinste. 

CINCIZECI. Schuyler 


Se simţea prost c-o părăsise aşa pe Bliss. Dar în 
momentul ăla fusese prea agitată pentru a se mai 
putea gândi la altceva, în afară de faptul că 
persoana pe care o aşteptase o viaţă întreagă să 
vorbească cu ea... acum se trezise. Era în viaţă. 
Allegra Van Alen revenise la viaţă. Deschisese 
ochii cu jumătate de oră în urmă şi întrebase de 
fiica sa. 

Când intră pe uşile de sticlă ale Spitalului New 
York Presbyterian, îndreptându-se spre liftul din 
spate care avea s-o ducă la salonul ei, Schuyler se 
întrebă câte zile, câte nopţi, câte zile aniversare, 
câte Zile ale Recunoștinței şi Crăciunuri petrecuse 
străbătând aceleaşi holuri cu lumină fluorescentă, 
mirosind a substanţe antiseptice şi formaldehidă, 
trecând pe lângă asistentele care îi zâmbeau 
compătimitor, pe lângă grupurile îndurerate strânse 
ciorchine în sălile de aşteptare ale saloanelor de 
operaţie, cu feţe trase şi nerăbdătoare. 

De câte ori? 

Nu le mai ştia numărul. Prea multe pentru a le 
mai putea menționa. Asta era de fapt întreaga ei 
copilărie, exact aici, în acest centru medical. 
Menajera o învățase să facă primii paşi, să 
vorbească, iar Cordelia fusese lângă ea doar pentru 
a plăti facturile. Nu avusese niciodată o mamă. Nu 
fusese nimeni care să-i cânte cântecele la baie sau 
care s-o sărute pe frunte înainte de a adormi. 
Nimeni faţă de care să păstreze secrete, nimeni cu 
care să se certe pe îmbrăcăminte, nimeni căruia să- 
1 trântească uşa în nas — nu existaseră niciunul 
dintre ritmurile normale de tandreţuri şi 
dezacorduri, infinitele căi ale legăturii dintre 
mamă şi fucă. 

Fusese doar asta. 

— Eşti atât de rapidă, zise asistenta de gardă cu 
un zâmbet şi o însoţi pe Schuyler pe hol, spre aripa 
privată, unde erau cazaţi privilegiați newyorkez 
ŞI cei care erau în comă. Te aşteaptă. E un miracol. 
Doctorii sunt în extaz. Asistenta îşi cobori vocea. 
Spun că s-ar putea să apară chiar şi la televizor! 

Schuyler nu ştiu ce să răspundă. Încă nu i se 
părea real. 

— Aşteaptă. Trebuie... trebuie să iau ceva de la 
cafenea, zise ea fugind de lângă asistentă, în jos pe 
scări, până la etajul unu. 

Trecu valvârtej prin uşile batante, luând prin 
surprindere câțiva interni care-şi beau cafeaua pe 
ascuns. 

Nu era sigură că putea să facă asta. I se părea 
prea frumos pentru a fi adevărat — şi nu reuşea să 
se adune şi să înfrunte situaţia. Îşi şterse lacrimile 
de la ochi şi intră în cafenea. 

Îşi cumpără o sticlă cu apă şi un pachet de gumă 
şi se reîntoarse la etaj. Asistenta amabilă încă o 
aştepta. 

— E-n regulă, îi zise ea lui Schuyler. Ştiu că a 
venit ca un şoc. Dar haide, va fi bine. Te aşteaptă. 

Schuyler dădu din cap. 

— Mulţumesc, şopti ea. 

Merse mai departe pe hol. Totul era la fel ca 
întotdeauna. Fereastra care dădea spre podul 
George Washington. Panourile albe pe care erau 
notate numele pacienţilor, tratamentul urmat şi 
doctorii curanţi. Într-un final, ajunse în faţa uşii. 
Era întredeschisă, aşa că Schuyler o auzi. 

O voce cu o cadență minunată. Strigând-o pe 
nume cu blândeţe. 

O voce pe care o auzise doar în vise. 

Vocea mamei sale. 

Schuyler deschise uşa şi intră în salon. 

CINCIZECI ȘI UNU. Bliss 


Ce-ai spus? 

Bliss tocmai îşi plătea noua rochie, când fu luată 
prin surprindere de vocea Vizitatorului. 

— Pot să plătesc şi cu cardul? întrebă ea 
vânzătoarea, încercând să-şi păstreze sângele rece, 
în timp ce înăuntrul ei, agitația Vizitatorului îi 
provoca o durere de cap. 

Allegra s-a trezit? Allegra e în viaţă? 

De ce te bucură asta? întrebă Bliss. Ce-ţi pasă 
ție? E doar o pacientă oarecare, în comă, într-un 
pat de spital. 

— Aţi spus ceva? o întrebă vânzătoarea, punând 
rochia purpurie într-o pungă simplă de hârtie de 
care capsă chitanţa. 

— Nu, scuze. 

Bliss îşi luă punga şi ieşi din magazin. Dădu 
peste câteva fete care intrau. 

— Mai au chestii mişto sau au mai rămas doar 
resturile? o întrebă una. 

— Mmm... nu ştiu, zise ea, trecând mai departe. 

Ştia că o vor crede extrem de nepoliticoasă, dar i 
se părea că mai avea puţin şi îi va plesni capul. 

Bliss ridică mâna să oprească un taxi. Era cinci 
după-amiaza şi toate taxiurile ieşeau din tură şi, 
mai rău, începuse să şi plouă. Vremea din New 
York! în acel moment 1 se făcu dor de Rolls- 
Royce-ul Silver Shadow al lui Bobianne şi de 
şoferul care o plimba peste tot. Într-un sfârşit, 
Bliss luă un taxi din care tocmai coborâse un om 
de afaceri. 

— Cât mă costă până pe 168th Street? 

— Douăzeci. 

După ce stătuse în ploaia rece, intră în maşină, 
unde era confortabil şi cald. 

Simţea în continuare agitația Vizitatorului. Ce-l 
interesa? Ce-i păsa lui de o femeie amărâtă care 
zăcea într-un spital? 

Puțin respect zise Vizitatorul cu răceală. Nu 
vorbi aşa despre mama ta. 

Deci e adevărat. Sunt fiica ei. Sunt fiica 
Allegrăi, se gândi ea. Inima îi bătea aşa de tare 
încât o durea pieptul. 

Normal că eşti, zise Vizitatorul cu o voce calmă, 
ceea ce pe Bliss o agită şi mai rău. Te-am făcut 
împreună. Acum, cred că e momentul s-o salutăm 
pe Allegra cum se cuvine. 

CINCIZECI SI DOI. Schuyler 


Nu era nimeni în patul de spital. Allegra Van 
Alen stătea alături, pe un scaun. Mama lui 
Schuyler era întruchiparea eleganței şi bunului 
gust, într-o rochie neagră simplă, cu un şirag de 
perle. Arăta de parcă tocmai s-ar fi întors de la 
birou sau de la o întâlmire a consiliului de 
administraţie al unei fundaţii caritabile, nu ca şi 
cum şi-ar fi petrecut ultimii cincisprezece ani, 
nemişcată, într-un pat. 

Schuyler intră în salon cu ezitare. Dar când 
Allegra îşi deschise larg braţele, Schuyler se 
aruncă la pieptul ei. 

— Mamă! 

Allegra mirosea a trandafiri primăvăratici şi 
avea pielea la fel de catifelată precum cea a unui 
bebeluş. Prezenţa ei lumina camera, făcând-o mai 
strălucitoare. 

Allegra îşi mângâie fiica pe păr. 

— Schuyler, te-ai întors acasă. 

— Îmi pare rău, îmi pare rău, lăcrimă Schuyler. 
Îmi pare rău pentru tot ce ţi-am spus în Tokio. Dar 
cum? 

— Era vremea. 

Schuyler se retrase din îmbrăţişare. Nu-i venea 
să creadă ce spunea Allegra. 

— Adică te-ai fi putut trezi oricând? 

— Nu, draga mea, zise Allegra, făcându-i semn 
să-şi ia un scaun. Am simțit neliniştea, undeva, 
adânc în glom... Ceva s-a întâmplat cu 
Pământul... am simţit. Ar fi fost egoist din partea 
mea să continui să nu beau sânge. Să rămân prinsă 
în izolarea mea. 

Apoi Schuyler văzu ce se întâmplase ca şi cum 
ar fi fost de faţă: femeia în comă, care se ridica din 

pat şi se înfrupta din sângele unui infirmier venit 
să-i schimbe  aşternuturile. Prințesa vampir, 
Frumoasa Adormită care se trezise. 

Schuyler îşi reținu un suspin. 

— Lawrence... 

— A mutit, ştiu. Am vorbit cu el înainte să 
treacă dincolo, zise Allegra, dând din cap. 

— Mi-a spus de Moştenirea familiei Van Alen, 
zise Schuyler nedumerită. Ştii ce ar trebui să fac? 

În loc de răspuns, mama ei o trase mai aproape 
ŞI începu să-i vorbească cu o voce pe care numai 
Schuyler o putea auzi. 

Ascultă bine, fata mea. Pentru că ceea ce 
urmează să-ți spun se poate spune doar la 
adăpostul glomului. 

Pe vremea când încă mai puteam numi 
Paradisul casa noastră, căile dintre lumi erau 
deschise. Îngerii se mişcau liberi între Pământ, 
Rai şi lumea subterană. Dar după revolta lui 
Lucifer, când Prinţul întunericului şi adepții săi au 
fost alungaţi din Rai, calea spre Paradis a fost pe 
vecie închisă. 

Dar cele şapte Căi ale Morților au rămas 
deschise. La Roma, când încă mai aveam 
incredere în Caligula, neştiind că sub masca lui se 
ascunde de fapt Lucifer; habar nu aveam că îşi 
pusese în minte să descopere unde sunt localizate 
aceste căi pe Pământ. Fiind împărat, a putut să 
ordone construirea unui labirint de tuneluri sub 
cetatea Lutetiei. Acolo a descoperit prima cale. 

Din vanitate şi aroganță, şi-a împărtăşit 
secretul şi cu Mihail. Fiul Zorilor nu şi-a ascuns 
niciodată gloria, ceea ce avea să-l coste scump. 
Mihail a insistat să construiască o poartă la 
începutul acelei căi şi să forjeze o cheie pe care el 
s-o păstreze în siguranţă. Lucifer a fost de acord. 

Dar, bineînţeles, totul era o minciună. Pe 
atunci, Lucifer deja se transformase complet în 
Croatan. Criza din Roma a fost cauzată de faptul 
că el a încălcat Codul Vampirilor. Cu prima ocazie 

a furat cheia şi a eliberat Urâciunea asupra lumii. 
Dar noi nu ştiam asta şi aveam s-o aflăm mult 
prea târziu. 

Cei cu Sânge Albastru i-au vânat pe demoni şi 
pe fraţii lor cu Sânge Argintiu. Am transformat 
Lutetia într-un refugiu sigur. Mihail l-a înfrânt pe 
Lucifer,  ducându-l pe calea morții până în 
subteran şi ferecând poarta în urma lui. Mihail a 
dat apoi ordin celor cu Sânge Albastru să 
găsească celelalte şase căi şi să construiască porți 
pentru a păstra diviziunea dintre lumi. Păzitorii 
porților făceau parte din Ordinul celor Şapte, şi în 
acest ordin erau incluse cele şapte familii inițiale 
din Conclav, 

Păzitorii porţilor au căzut de acord să se 
împrăştie departe, în lumea largă, ascunși unul de 
altul. Secretul legat de porți avea să rămână în 
familiile paznicilor, împărtăşit fiind de la o 
generaţie la alta. 

Moştenirea familiei Van Alen este numele pentru 
ceea ce începuseră să facă Lawrence şi Cordelia 
când au ajuns la New York. Observând că au 
început din nou să dispară tineri cu Sânge 
Albastru, ei au bănuit că de ceea ce le era frică nu 
au scăpat: porţile cedaseră şi, într-un fel sau altul, 
Lucifer şi ai săi Sânge Argintiu supravieţuiseră 
războiului din Roma şi plănuiau acum să recâştige 
puterea. 

Lawrence şi-a făcut un ţel în viaţă din a 
descoperi fiecare poartă şi fiecare păzitor, pentru 
a-i avertiza de pericol. Dar Charles nu a crezut 
niciodată în Moştenirea familiei Van Alen. Era 
ofensat că tatăl său se îndoia de munca lui cu 
secole în urmă. Aşa că Lawrence a plecat în exil. 
Și Moştenirea familiei Van Alen a fost dată uitării. 

Dar Lawrence avea dreptate, îi trimise Schuyler. 
S-au întors. 

Da, s-au întors şi încearcă cu disperare să 
deschidă porţile — să elibereze Diavolul blocat în 
lad. De aceea, cu atât de mult timp în urmă, i-am 

indus în eroare. Charles nu e păzitorul Lutetiei. 
Zăvorul pământesc al porții a fost mutat. 
Adevăratul păzitor a avut grijă de asta cu mult 
timp în urmă. 

De unde ştii asta? Tu eşti păzitorul? 

Nu, dintre cei din familia Van Alen, doar 
Lawrence era păzitor. Nu uita de Ordinul celor 
Șapte. O singură poartă în fiecare familie. 

Leviathan şi Corcovado. Schuyler înţelegea 
acum. 

Da, bunicul tău era păzitorul Porții Răzbunării, 
închisoarea Leviathanului. Odată cu uciderea unui 
inocent de către Lawrence, poarta s-a deschis şi 
Leviathan a fost eliberat. Dar ceea ce nu ştiau cei 
cu Sânge Argintiu era că Poarta Răzbunării era o 
solom bicallis. Poate fi folosită doar o singură 
dată şi într-un singur sens. Odată Leviathanul 
eliberat, calea a fost închisă tuturor. 

Cei cu Sânge Argintiu nu vor avea odihnă. Vor 
căuta păzitorii şi porţile până când toate Căile 
Morților vor fi din nou deblocate. Schuyler, tu eşti 
cea care trebuie să-i găsească pe membrii 
Ordinului, să le spună de pericol şi să aibă grijă 
ca porţile să rămână în siguranță. Atâta timp cât 
porțile rezistă, Lucifer nu poate trece din lumea de 
dincolo în lumea noastră. Aceasta e Moştenirea 
familiei Van Alen, iar acum iţi aparține. 

Ne aparţine, vrei să spui. 

Din păcate, nu. Nu te pot ajuta în căutările tale. 
Trebuie să-l găsesc pe Charles. S-a rătăcit, undeva 
între cele două lumi, când cei cu Sânge Argintiu 
au aplicat subvertio. Destinele noastre sunt inter 
corelate. Acum el are nevoie de mine mai mult 
decât oricând. E ceva în neregulă cu universul şi 
poate fi reparat doar de noi doi împreună... iar 
asta face parte şi din călătoria ta. 

— Mamă, iarăşi mă părăseşti. Acum, când am 
mai mare nevoie de tine, strigă Schuyler, uluită de 
veştile pe care 1 le dăduse mama ei şi de proporțiile 
colosale ale responsabilităţi care o aştepta. 

Să găsească porțile? Să găsească păzitori? Să 
salveze lumea? Şi cum să facă ea toate astea 
singură? 

— Nu te părăsesc. Mereu voi fi cu tine, zise 
Allegra, îmbrăţişând-o. Fiica mea, eu sunt în tine. 
Să nu uiţi asta niciodată. 

— Tu ai fost cu adevărat, atunci, cu sabia? În 
visele mele? întrebă Schuyler. 

— Normal, zâmbi Allegra cu  blândeţe, 
ridicându-se în picioare. Acum, ascultă-mă cu 
atenţie. La Paris a fost mâna Leviathanului. Ştim 
că încearcă să deschidă Poarta Timpului, cea care 
odinioară era localizată în Lutetia. De asta sunt 
sigură, pentru că am fost acolo când eu şi Mihail l- 
am făcut păzitor. Era păzită de Tiberius Gemellus. 
Găseşte-l! Apără poarta! 

CINCIZECI ȘI TREI. Mimi 


Când Mimi plecă de la şcoală în acea după- 
amiază, îl găsi pe Kingsley aşteptând-o în faţa 
porților de la Duchesne, printre grupurile obişnuite 
de băieți îmbrăcați neglijent în mod intenționat, 
care-şi aşteptau prietenele ce învățau la şcoala 
privată. Doar că Kingsley nu arăta deloc neglijent, 
ci ca şi cum ar fi coborât direct dintr-o revistă: 
dinți albi strălucitori, păr negru lucios şi pieptănat, 
fața proaspăt bărbierită. Purta o geacă de piele 
neagră peste o cămaşă albă şi blugi uzaţi. Arăta ca 
un star rock. 

— Ce cauţi aici? întrebă Mimi, uitându-se de jur 
împrejur nervoasă. Te poate vedea Jack! 

Nu că i-ar fi păsat prea mult. Poate că fratele ei 
geamăn chiar va fi gelos dacă îi va vedea 
împreună. Asta dacă Jack era capabil să nutrească 
vreun sentiment atunci când venea vorba de ea. 
Cine ştie ce mai era în capul ăla al lui? 

Kingsley n-o băgă în seamă şi o trase mai 
aproape. O sărută cu zgomot în faţa unui grup de 
boboci care chicoteau. 

— Force, treci în limuzină! 

Mimi văzu o maşină strălucitoare de lungimea 
unei străzi întregi, care aştepta la bordură. Un şofer 
în uniformă îi deschise uşa. 

Mimi nutrise mereu o dragoste secretă pentru 
limuzine. Era de prost gust să le foloseşti în oraş, 
iar dacă le foloseai, riscai să pari un absolvent de 
liceu sau un turist. Dar asta avea o strălucire 
aparte. Trebuia să recunoască: tipul călătorea cu 
stil. 

Îi aruncă lui Kingsley o privire, apoi se urcă. El 
intră după ca şi închise portiera. Ridică geamul 
care îi despărțea de şofer. Ferestrele erau fumurii. 

Practic, erau singuri. Maşina era aşa de 
încăpătoare, că te simţeai ca într-o sufragerie pe 
roți. Covorul de pe jos era moale şi banchetele 
erau la fel de largi ca nişte paturi. 

— Acum, unde rămăsesem? întrebă Kingsley, 
aplecându-se şi ajungând practic deasupra ei, cu o 
mână sub bluză şi cu cealaltă trăgând de betelia 
fustei. 

— Aşteaptă, aşteaptă! zise Mimi, împingându-l 
la o parte. 

Şi când te gândeşti că ea se considera rapidă. 
Kingsley era un fel de artist extrem de talentat în 
arta amorului. Nici nu se urcase bine în maşină, şi 
deja era aproape dezbrăcată. 

— Scumpo, am aşteptat toată ziua, oftă el, 
îngropându-şi faţa în gâtul ei. 

Dar făcu ce-i spuse ea şi îşi retrase mâna. Se 
adună şi se rezemă de banchetă. 

— Uite. E mai bine? 

Mimi încercă să nu pară prea flatată. Era drăguţ 
să te dorească cineva. Kingsley şi apetitul lui 
vorace. 

— Unde mergem? Sau mai bine zis, unde mă 
duci? întrebă ea când maşina o luă la stânga pe 
FDR Drive. 

În loc de răspuns, Kingsley scoase câteva bilete 
de avion. 

— Paris. Fraţii Lennox sunt deja la aeroport. 
Noi plecăm diseară. 

— Noi? 

— Doar nu abandonezi echipa, Force? zâmbi el. 
Nu-ţi face griji, avem la noi tot ce ne trebuie. ŢI- 
am luat un nou echipament de Venator. Normal, nu 
include cizmele alea imposibile ale tale, dar sunt 
sigur că o să-ți găseşti altă pereche în Oraşul 
Luminilor. 

Mimi se încheie la bluză. 

— Cred că glumeşti. Întoarce maşina imediat. 
Nu merg la Paris. 

— De ce nu? 

Ăsta chiar era o figură, se gândi ea. Chiar 
trebuia s-o spună cu voce tare? 

— Ai uitat? Am ceremonia de legătură duminica 
viitoare! 

— Chiar aşa? 

— Ce vrei să spui? Jack este... 

Sufletul meu pereche i se păru prea siropos. 

— E fratele meu geamăn. Aparţinem unul altuia. 
Mereu a fost aşa. 

Kingsley dădu din cap, ca şi cum i-ar fi luat în 
considerare argumentul. 

— Sigur. De-aia te-ai tot strecurat în fiecare 
noapte în camera mea de hotel în ultima 
săptămână. 

În fiecare noapte! Chiar fusese în fiecare 
noapte? Cu siguranță se înşela. Cu siguranţă 
petrecuse şi ea o noapte singură. Fusese în faza de 
negare. Toată treaba asta scăpase de sub control. 
Avea s-o taie de la rădăcină chiar acum. 

— Ştii Codul, zise ea. Ăsta e mersul lucrurilor. 
Nu pot să-mi reneg legătura. 

— Legăturile sunt făcute să fie încălcate, zise el. 
Ca şi regulile. 

— Ai vorbit exact ca un Sânge Argintiu, izbucni 
ea. 

Faţa lui Kingsley deveni serioasă. 

— Îmi ştii secretul. Ştii ceea ce avem de 
înfruntat, proporțiile colosale ale sarcinii noastre, 
dacă ceea ce bănuieşte Charles se dovedeşte a fi 
adevărat. Echipa are nevoie de tine. Vino cu noi! 

Mimi se îmbujoră. Nu se simţise aşa niciodată 
în viaţa ei. În toate vieţile ei. Tot ce ştiuse fusese 
să-l iubească pe Abbadon. Dar apoi apăruse 
Kingsley şi îi dăduse peste cap toate convingerile. 
Dar oare o dorea el cu adevărat? O iubea? Sau voia 
s-o aibă aproape de el pentru propriul amuzament? 

Kingsley îi zâmbi, iar ea ştiu că e un zâmbet de 
triumf, zâmbetul unui băiat care a primit mereu ce 
şi-a dorit. Desigur, el o dorea pe moment, dar ce 
avea să se întâmple când n-ar mai fi dorit-o? Ea îşi 

dădea seama ce înseamnă legătura, dedicarea, 
angajamentul față de celălalt şi serviciul pe care-l 
făceau comunităţii în general. Vampiri erau din ce 
în ce mai slabi, asta ştia sigur. Cei cu Sânge 
Albastru aveau nevoie de ei mai mult decât 
oricând. Se gândi la toate lucrurile pe care ea şi 
Jack le înfăptuiseră împreună: îl învinseseră pe 
Lucifer la Roma, fondaseră Lumea Nouă... 

Ea era Azrael. Era devotată cuvântului dat. Nu 
avea să se eschiveze de la ceea ce 1 se cerea. Cine 
se credea — fratele ei? Indecis, inconsecvent, 
incapabil să facă alegerea dintre nesăbuinţă şi 
datorie? 

— Nu, Kingsley, nu pot. Lasă-mă să cobor. 
Opreşte maşina. 

Kingsley se uită la ea îndelung. Apoi îşi drese 
glasul, ridică receptorul telefonului şi îi spuse 
şoferului să tragă pe dreapta. 

— Cum doreşti. 

CINCIZECI ȘI PATRU. Bliss 


Orele de vizită la spitalul New York 
Presbyterian se încheiaseră când ajunse Bliss, nu 
că asta chiar ar mai fi contat. Allegra Van Alen 
plecase deja. 

— Cum adică a plecat? Tocmai am primit un 
telefon că s-a trezit... sunt fiica ei! strigă Bliss. 

— Schuyler a fost aici acum o oră, zise 
asistenta, părând derutată. A plecat cu Allegra. 

— Sunt cealaltă fiică a ei. Of, nu contează! zise 
Bliss, plecând de acolo şi scuturând peste tot picuri 
de ploaie. 

A plecat. Allegra plecase. Nici măcar n-a mai 
stat să vorbească cu mine. Nu-i pasă de mine. Nici 
nu ştie că trăiesc. Ai auzit, tată? ţipă ea în 
interiorul ei. Unde eşti? 

Dar parcă Vizitatorul ştiuse că n-o vor găsi pe 
Allegra la spital. La un moment dat, în traficul 
îngrozitor înspre spital, se retrăsese din nou. 

Bliss se întoarse, ca de obicei, într-un 
apartament gol. La cină îşi încălzi la microunde un 
cartof. Chiar dacă nu-i mai era foame — de fapt nu- 
1 fusese niciodată — era greu să renunţe la obiceiul 
de a avea trei mese pe zi. 

După câteva guri, îl aruncă la gunoi şi merse la 
ea în cameră să probeze noua rochie. Schuyler 
avea dreptate. N-ar fi trebuit s-o cumpere. Era prea 
strâmtă la piept şi prea scurtă. Şi nici culoarea nu 
era cea mai potrivită; purpuriul intens o făcea să 
pară mai palidă ca de obicei şi nu mergea cu părul 
ei roşcat. Fusese furată de mirajul reducerilor. Îşi 
scoase rochia şi o azvârli într-o pungă pentru a o 
duce la un magazin de haine la mâna a doua. Cu 
puţin noroc, avea să-şi recupereze o parte din bani. 

De când familia dăduse faliment, Forsyth fusese 
foarte zgârcit cu banii ei de buzunar. 

Allegra era mama ei... Adevărul o durea — ca 
atunci când auzi din întâmplare ceea ce cred 
prietenii tăi despre tine cu adevărat. O sună din 
nou pe Schuyler, dar nu-i răspunse nimeni. 

Bliss închise ochii şi se duse cu mintea pe 
acoperişul de la Cloisters, căutându-şi prietenul. 
Trebuia să spună cuiva. Dar în loc să-l vadă pe 
Dylan, văzu pe altcineva. 

Bărbatul în costum alb. Vizitatorul. Lucifer. 
Tatăl ei. 

— Bună, fiica mea. 

— Unde ai fost? M-am dus la spital, dar nu mai 
era acolo. 

— Da, ştiu, zise el. A fost prea rapidă pentru 
noi. Mereu a fost aşa. Dar nu contează. O s-o 
prindem din urmă curând. E frumos aici. Cum se 
numeşte locul ăsta? 

— Cloisters, spuse Bliss. 

— Ah, aici te întâlnea cu băiatul tău. Dar nu te 
îngrijora; n-o să ne mai deranjeze. 

Bliss simţi cum i se strânge stomacul. 

— Ce vrei să spui? 

— Ştiu ce puneai la cale. Ştiu absolut tot ce ştii 
tu. Nu te poţi ascunde de mine, Bliss. Îţi aud 
fiecare gând. Fiecare cuvânt. Ştiu că ai văzut ceea 
ce este în mintea mea şi mă bucur. Pentru că 
trebuie să fu pregătită. 

— Pregătită? Pentru ce? 

— Când am auzit de Allegra, mi-am adus 
aminte că avem nişte treburi neterminate. Metisa 
de fiică-sa, Schuyler Van Alen. Din câte ştiu, o 
bună prietenă de-a ta. 

— Ce-i cu Schuyler? întrebă Bliss agitată. 

— Forsyth nu a reuşit să mi-o aducă. Nici 
Leviathanul n-a reuşit. E incredibil cât de orb am 
fost la avantajul pe care-l aveam sub nas. Pentru că 
tu, fiica mea, nu mă vei dezamăgi. Nu. Tu mi-o vei 
aduce! 

Bliss scutură din cap şi se îndepărtă de el, 
aproape de marginea acoperişului. 

— Nici vorbă! Eşti nebun dacă tu crezi că o să 
fac vreodată aşa ceva! 

Faţa lui Lucifer era imobilă. 

— De ce? Pentru că tu crezi, în mod greşit, că 
Schuyler Van Alen îţi e prietenă? Ce fel de 
prietenă te părăseşte? Nici măcar o dată nu te-a 
sunat, nu-i aşa? N-a interesat-o cum te simţi. Ce 
fel de prietenă e asta? Cum a putut să te lase 
singură, ştiind cât de mult sufereai? 

Bliss continuă să scuture din cap aşa de 
puternic, încât aproape o luă ameţeala. 

— N-a avut încotro... Forsyth a obligat-o să fie 
o fugară! 

— Totuşi, fiecare dintre noi are o alternativă. 
Fiecare dintre noi are libertatea de a alege cum se 
comportă, iar ea a ales să te lase singură. Singură, 
cu mine. 

De data asta, Lucifer îi zâmbi, iar Bliss îi putu 
vedea colții. 

— Nu, n-o să fac aşa ceva. Dacă vrei, va trebui 
să te descurci singur. 

— Am încercat, draga mea, oftă Lucifer. Nu 
uita: cum ziceţi voi, tinerii, „le-am văzut şi le-am 
făcut pe toate”. 

Bliss îşi dădu seama că Lucifer voia să spună că 
deja încercase să-i facă rău lui Schuyler, în acele 
momente când el deținuse controlul, iar Bliss era 
inconştientă. 

— ŞI, deocamdată, n-am reuşit să-i fac rău. 
Protecţia lui Gabrielle este adânc înrădăcinată în 
sângele ei şi mi-a blocat probabil prezenţa. Dar tu, 
draga mea, şi tu ai sângele mamei tale în tine. La 
fel ca Schuyler. Tu vei putea să ajungi acolo unde 
eu am eşuat. 

— N-o să fac asta niciodată, zise Bliss, 
înfigându-şi pumnii în buzunarele hainei. 

Tatăl ei chiar îşi pierduse minţile dacă se gândea 
că avea să-şi rănească vreodată prietena. 

— Acum ai de ales: poţi face aşa cum ţi-am 
cerut, sau n-o să-l mai vezi niciodată pe tânărul tău 
prieten. 

— Ce-mi pasă? Nu e în carne şi oase! 

— E la fel de real ca şi mine. Crezi că lumea în 
care trăieşti tu e singura adevărată? Există un 
număr infinit de lumi în univers. Lumea din 
interiorul minţii tale e la fel de reală ca şi cea din 
exterior. 

Bliss se uită în jos de pe acoperiş. Dacă sărea, 
dacă ar fi căzut în glom, în mintea ei, oare s-ar fi 
rănit? 

— Ce-ai de gând să faci? Ce vrei să fac eu... cu 
Schuyler? şopti ea. 

— Dar, draga mea, nu e evident? O vei ucide! 

CINCIZECI ȘI CINCI. Mimi 


El avea dreptate, arăt mai bine goală, se gândi 
Mimi, admirându-şi corpul în oglinzile de la 
salonul de spa. La un metru optzeci, cu picioare 
lungi şi suple, umeri largi şi sâni nici prea mari, 
dar nici prea mici, care nu aveau nevoie nici de 
micşorare, nici de mărire, avea genul de corp pe 
care-l vedeai pe coperta revistei Sports Illustrated 
— fete atletice şi zvelte, dar sexy şi feminine în 
acelaşi timp, cu o talie subțirică de păpuşă Barbie 
şi şolduri zvelte, grațioase. Ceremonia de legătură 
fusese fixată pentru a doua zi, şi ea încerca să nu 
se mai gândească la Kingsley. Dar uneori îi venea 
în minte în cele mai neaşteptate momente. Un 
obicei prost de care încerca să scape. 

— Gata? întrebă mama ei, închizând uşa 
dulăpiorului şi înfăşurându-se cu un prosop alb şi 
pufos. 

Trinity îi aruncă o privire oarecum 
dezaprobatoare când o văzu pe Mimi dezbrăcată, 
fără pic de ruşine, în mijlocul vestiarului. Tradiţia 
cerea ca mireasa să fie complet dezbrăcată pentru 
ceremonie, deşi asta nu mai era necesar în prezent. 
Dar Mimi prefera vechile obiceiuri şi îşi aminti cu 
drag de băile din trecut pe care le făcuse cu această 
ocazie — în Nil, în căzile de marmură de la 
Versailles, într-o proaspăt instalată saună din 
Newport. 

Doamnele Protector, câteva fete cu Sânge 
Albastru de la Duchesne şi câteva verişoare 
aşteptau deja în piscină. 

— Haide s-o facem! zise Mimi şi se îndreptă 
spre piscina de foc din caverna subterană. 

Trecuse o săptămână de când Kingsley o rugase 
să plece cu el la Paris. Uneori se întreba ce-o fi 

făcând, dacă se gândea la ea, dar cel mai adesea îşi 
petrecea timpul pregătindu-se pentru ceremonia de 
legătură de a doua zi. 

Complexul balnear era exclusiv pentru cei cu 
Sânge Albastru şi copia băile termale romane din 
antichitate. Mimi o rezervase pentru ceremonia de 
dinainte de legătură: îmbăierea miresei de către 
femeile apropiate ei. 

Curăţarea rituală era o tradiție pe care cei cu 
Sânge Albastru o transmiseseră de-a lungul 
secolelor, manifestându-se sub diverse nume în 
diferite culturi: în religia iudaică se vorbea de 
mikva, în hinduism baia era recomandată să fie 
făcută la patru dimineaţa, în timpul brahma 
muhoratham, sau cel mai propice moment al zilei. 
În Limba Sacră era denumită sanctus balineum. 

În vastul complex erau patru piscine diferite — 
una cu apă îngheţată păstrată la treisprezece grade 
Celsius; o piscină cu aburi, care era bună pentru 
pori; o piscină „armonie”, care era esenţa relaxării; 
şi o piscină de foc, în care apa era încălzită la 
temperaturi pe care numai vampirii le puteau 
tolera. O ființă umană s-ar fi ars, dar pentru 
vampiri era un tratament fortifiant de înviorare. 

Mimi cobori pe treptele de piatră, simțind cum 
apa caldă îi acoperă pielea, şi se alătură femeilor şi 
fetelor care stăteau într-un cerc. Strălucind şi 
mişcându-se ca nişte nimfe, ele începură să 
fredoneze ceva pe măsură ce ea se apropia. 

Se aşeză în mijlocul cercului şi îşi încrucişă 
braţele pe piept, plecându-se în faţa lor, pentru a le 
lăsa să înţeleagă că respecta şi aprecia prezenţa lor 
acolo, într-o etapă aşa de importantă a vieţii ei. 

Trinity o urmă în cerc, ţinând deasupra capului 
un potir de aur. Îl umplu cu apă sfântă. Sanctus 
balineum necesita apă care nu venea de la 
canalizare. Era apă proaspătă, transportată de la un 
izvor secret dintr-un lac de acumulare neştiut de 
nimeni. 

Turnă încet peste capul lui Mimi în timp ce 
intona cuvintele. 

— Aceasta e fiica Raiului, zise ea cu o voce 
melodioasă şi dulce, care dădu naştere unui ecou 
în camera de piatră. 

Încetişor, lumina din încăpere începu să se 
estompeze, până când rămaseră într-o beznă 
completă, cu trupurile lor de vampiri strălucind în 
întuneric. 

— Amin, murmură grupul. 

Trinity făcu o mişcare cu capul şi îşi continuă 
incantaţia. 

— Venim astăzi aici pentru a o curăța de 
păcatele lumești. 

— Amin. 

Femeile începură să meargă încet în jurul lui 
Mimi, cântând „Aleluia” în surdină. 

— O pregătim pentru legătura care nu trebuie 
încălcată. Pentru a spune jurămintele ce nu pot fi 
luate înapoi. 

Fiecare membru al grupului făcu un pas înainte 
şi se folosi de potirul de aur pentru a turna apă pe 
capul lui Mimi, binecuvântând-o cu rugăciuni. 

Când toate terminară, Trinity îşi puse mâinile pe 
capul ei. 

— Aceasta e fiica Raiului. Astăzi ea este 
curățată de păcatele lumești. 

O conduse pe Mimi mai adânc în apă, iar 
aceasta se scufundă cu totul în piscină. 

Mimi simţi apa caldă cum îi mângâie şi gâdilă 
pielea, simţi cum mintea şi trupul sunt curățate. 
leşi din apă împăcată şi plină de energie. 

Se simţi eliberată de toate îndoielile, de toată 
confuzia. Nu se mai gândea deloc la Kingsley sau 
la ceea ce îi ceruse el să facă. Era una cu spiritul, 
una cu viaţa, cu lumina, cu destinul ei. 

Era pregătită pentru ceremonia de legătură. 

CINCIZECI ȘI ȘASE. Schuyler 


Trecuseră două săptămâni de când Schuyler se 
întâlnise cu Bliss la reduceri la Prada. După 
reîntâlnirea lor mult așteptată, Schuyler se gândi că 
avea s-o vadă pe Bliss mult mai des, dar se 
întâmplă exact opusul. Bliss avea mereu o scuză 
pentru a nu se întâlni cu ea. Schuyler încercă să nu 
se supere prea tare pe reticenţa prietenei sale de a 
se vedea. Oricum, mama ei îi dăduse o misiune 
extraordinară. 

Depozitarul Istoriei era primul loc unde căutai 
arhivele familiale, dar având în vedere că Schuyler 
nu era în siguranță acolo, Oliver adusese toate 
cărțile în mica ei garsonieră. Separarea făcuse bine 
relaţiei lor. Dispăruseră micile iritări care apăreau 
atunci când trăiai alături de cineva douăzeci şi 
patru de ore din douăzeci şi patru. Dar tot se 
vedeau prea des. Deşi Schuyler nu mai era la 
Duchesne, îl vedea pe Oliver la fel de mult. El 
avea o cheie de rezervă de la garsonieră. 

— Cam multe cărţi, zise Schuyler, deschizându- 
1 uşa. 

— Conduiţii transferă totul într-o bază de date 
computerizată, dar au ajuns abia la secolul 
optsprezece, spuse Oliver vesel. Lăsă mormanul de 
cărți prăfuite pe masa din bucătărie. Tu ce mai 
faci? întrebă el apoi, sărutând-o pe obraz. 

Relaţia celor doi revenise pe făgaşul ei normal şi 
degajat. După ce devenise evident că Schuyler nu 
avea nicio intenție de a reînvia prietenia cu Jack, 
Oliver se relaxase. Amenințarea trecuse. 

— Bine. 

Îi povestise tot ce se întâmplase cu Allegra, cât 
de ciudat fusese să vorbească, în sfârşit, cu mama 
ei — doar pentru a o vedea din nou plecând de 

lângă ea. Nici nu apucase s-o întrebe pe Allegra 
despre aşa-zisa ei soră. Nu. Fusese vorba doar 
despre Uite, asta e Moștenirea familiei Van Alen. 
Salvează şi lumea cu ocazia asta, şi ne vedem noi 
dincolo, undeva, cândva. 

Mă rog. Schuyler trebuia să se apuce de treabă 
şi era bucuroasă că îl avea pe Oliver lângă ea. Cu 
ajutorul lui, deja făcuseră progrese considerabile, 
având în vedere că erau în căutarea unui arbore 
genealogic ce se întindea până în antichitate. O 
ajuta şi faptul că cei cu Sânge Albastru păstraseră 
cu meticulozitate arhive privind ciclurile de 
expresie şi expulzare. 

Schuyler puse ceainicul cu apă pe foc şi se aşeză 
în faţa lui Oliver, care deschisese deja toate cărțile. 

— Ce ştim? spuse el. Ştim că Tiberius Gemellus 
trebuia să fie împărat, deoarece el era adevăratul 
nepot şi moştenitor al lui Tiberius Caesar — în timp 
ce Caligula, care a devenit de fapt împărat, era 
adoptat. Dar Tiberius l-a preferat pe Caligula lui 
Gemellus, numindu-l succesor la tron. Ai crede că 
Gemellus s-a supărat, dar arhivele ne arată că el îi 
era foarte apropiat lui Caligula şi îl iubea ca pe un 
frate. Cărţile de istorie ale celor cu Sânge Roşu 
spun că nu se ştie nimic despre Gemellus, ceea ce 
este logic, dat fiind faptul că adevărata istorie lor 
le este ascunsă. Adică nouă. Ştii ce vreau să spun. 

Schuyler dădu din cap. 

— Dar nici în arhivele celor cu Sânge Albastru 
nu este nimic despre Gemellus sau familia sa. Ca 
şi cum nici n-ar fi existat. Sau nu a fost îndeajuns 
de important pentru a fi păstrate date despre el, 
spuse Oliver, ridicându-se când ceainicul începu să 
şuiere. 

Turnă apă fierbinte în două cești şi aruncă 
pliculeţele de ceai. 

— Dar el era important, spuse Schuyler, luând 
ceaşca şi suflând uşor înainte de a sorbi. Era un 
păzitor. A fost îndeajuns de important ca Mihail şi 
Gabrielle să-l numească printre cei care făceau 

parte din Ordinul celor Şapte. Dar unde e acum? 
Ce 1 s-a întâmplat? Cine a devenit? întrebă 
Schuyler. Cum găsim o persoană care nu e în 
arhive? 

Oliver şi Schuyler se uitară unul la altul. 
Amândoi se gândeau la un jurnal neobişnuit pe 
care îl descoperiseră cu câţiva ani în urmă. Oliver 
spuse entuziasmat: 

— De obicei, când ceva nu există în arhive, asta 
înseamnă că... 

— A fost ascuns în mod voit, completă 
Schuyler. 

— Exact! 

Oliver îşi lăsă ceaşca jos. 

— Aşa că oriunde s-ar afla, nu îl vom găsi aici, 
zise el, împingând cărţile deoparte. 

— Era frate cu Caligula. Foarte drag 
împăratului. Sfătuitorul lui cel mai apropiat. Ollie, 
am o idee. Poţi să spui că sunt nebună, dar crezi că 
e posibil ca Gemellus să fie... Sânge Argintiu? 

CINCIZECI ŞI ŞAPTE. Bliss 


Când Mimi a rugat-o pe Bliss să-i fie 
domnişoară de onoare la nuntă, Bliss a fost luată 
complet prin surprindere. Cele două fete nu se mai 
văzuseră de peste un an şi abia dacă-şi mai 
vorbeau. Dar Mimi păruse oarecum disperată, iar 
lui Bliss i se făcuse milă şi acceptase. Aşa că, în 
acea dimineaţă luminoasă de octombrie, când 
Mimi şi Jack urmau să aibă ceremonia de legătură, 
Bliss ajunse la salon să se coafeze şi să se 
machieze, aşa cum ceruse Mimi. 

Trinity Force şi câteva dintre fiicele unor 
membri de rang înalt din Conclav erau deja acolo, 
înfăşurate în halate, citind reviste şi bând 
şampanie. Mimi era aşezată chiar în mijlocul 
acțiunii. Viitoarea mireasă purta un halat alb şi 
pufos şi era frumoasă ca o cadră. Faţa era machiată 
perfect, ca a unei păpuşi, cu buze roşii-rubinii şi 
foarte puţin fard de obraz. Părul ei auriu bogat era 
strâns într-un coc în care erau prinse floricele albe. 
Arăta senzaţional. 

— Bliss! Mă bucur să te văd! 

— Doamne! Nu-i aşa? Eşti emoţionată? întrebă 
Bliss, încercând să-şi ajusteze vocea să sune la fel 
de extaziată ca a lui Mimi. Azi ai ceremonia de 
legătură! 

— Era şi timpul, nu crezi? Mimi practic ţipă. 

Bliss simţi damful de alcool din respiraţia ei, dar 
ceva din entuziasmul lui Mimi 1 se părea... forțat. 
Mimi zâmbea atât de larg, încât faţa aproape că-i 
stătea să plesnească. 

— Tu treci aici. Danilo va avea grijă de tine. Nu 
uita, Danilo, să-mi faci prietena frumoasă, dar nu 
mai frumoasă ca mine! chicoti Mimi. 

— Hei, apropo, îmi pare rău că am ratat 
chestia... cu baia, zise Bliss, încercând să nu se 
simtă stânjenită. 

— Nu-i nicio problemă. Acum eşti aici şi asta e 
tot ce contează, zise Mimi cu un zâmbet 
strălucitor. 

Era aceeaşi Mimi Force, se gândi Bliss. 
Superficială, lăudăroasă şi egoistă, sau poate că 
doar avea emoţiile inerente ceremoniei de legătură. 

Bliss era nerăbdătoare să înceapă evenimentul. 
Spera ca să se termine repede ceremonia şi să 
poată pleca. După întâlnirea cu Vizitatorul, se 
simțea agitată şi instabilă şi nimeni nu era în 
siguranță în preajma ei. Dar sigur, n-ar face 
niciodată, niciodată, niciodată gestul de a-şi ucide 
cea mai bună prietenă. Trebuia s-o convingă pe 
Schuyler să plece din New York cât mai curând 
posibil. Cu cât Schuyler stătea mai mult aici, cu 
atât era mai periculos. Bliss trebuia să o protejeze 
pe prietena ei... şi s-o ţină departe de ea. 

Dar încă nu-şi dăduse seama cum să facă asta, 
cum să vorbească cu Schuyler fără ca Vizitatorul 
să afle. 

Ştia cel puţin că Schuyler nu avea să participe la 
ceremonia de legătură a lui Mimi, aşa că n-avea de 
ce să-şi facă griji astăzi. Era o păsuire scurtă şi 
bine-venită, dar ea era totuşi agitată. 

Stilistul îi îndreptă părul şi îi puse atâta machiaj 
pe faţă, că atunci când se privi în oglindă, Bliss 
abia dacă se mai recunoscu. Părul îi ajungea până 
la coate, întins era mult mai lung, iar faţa era o 
mască a perfecțiunii, deşi sprayul de bronzat îi 
dădea o nuanţă portocalie. Luă un taxi spre casă, 
unde avea să se schimbe în rochia ei neagră fără 
bretele. O ţinută obişnuită pentru domnişoarele de 
onoare — nimic care să abată atenţia de la apariţia 
lui Mimi. 

Acasă, Bliss îşi cercetă machiajul pentru ultima 
dată în oglindă, încercând să mai şteargă din auto- 
bronzant. Unde era Dylan? Vizitatorul îl ţinea 

departe de ea, ştia asta, şi îl ura din tot sufletul. Era 
prizonier undeva? Rănit? Era vina ei? Cum de i se 
întâmplase aşa ceva tocmai ei? Ce putea face? 
Uneori simţea că înnebuneşte de-adevăratelea. 

Uitându-se în oglindă, observă că purta încă 
smaraldul pe care Forsyth i-l dăduse cu doi ani în 
urmă. Blestemul lui Lucifer. Atinse piatra rece şi, 
cu mare dificultate, şi-l dădu jos de la gât. Nu voia 
nimic lângă ea care să-i amintească de tatăl ei. Îl 
aruncă pe măsuţa de toaletă. Simţea că parcă i-ar fi 
lăsat un semn pe piele, dar evident că era doar 
imaginația ei. 

Nu mai avea cu cine să vorbească. Dylan nu mai 
era. Schuyler nu mai era. Era singură-singurică. 
Ieşi din camera ei şi găsi buchetul pe care florarul 
lui Mimi îl trimisese de dimineaţă. Un aranjament 
imens de crini albi. ÎL ridică şi, aşezat printre flori, 
găsi un plic micuţ cu numele ei pe el. 

Deschise plicul. Înăuntru era o bucată subţire de 
sticlă. Când o atinse, se transformă pe dată într-o 
sabie. 

— Ce naiba...? zise Bliss, ţinând stângace cu o 
mână buchetul, iar cu cealaltă sabia. 

Puse florile jos şi se uită mai cu atenţie la sabie. 
Į se părea cunoscută. Era sabia lui Mihail. Aceeaşi 
sabie pe care o folosise Jordan pentru a o 
înjunghia. Ce căuta aici? 

Când o lăsă jos, se transformă din nou într-o 
bucăţică subțire de sticlă. Nu putea s-o lase acolo. 
O băgă la loc în buchet şi plecă la ceremonie. 


266 


CINCIZECI ȘI OPT. Schuyler 


Ce caut aici? se întrebă Schuyler. Trebuia să fie 
acasă, să mai răsfoiască nişte cărți şi documente 
dezgropate de Oliver la Depozitar. El voise ca ea 
să se uite pe documentele descoperite şi să-l sune 
mediat ce termina de citit. Dar, într-un fel sau 
altul, picioarele i-o luaseră înainte şi o conduseseră 
în centru. Mersese pe jos cele optzeci de cvartale 
până la Cathedral Parkway şi Amsterdam Avenue. 

Trebuie să văd cu ochii mei. Trebuie să-l văd 
pentru ultima oară, înainte de a se lega de Mimi. 
Odată ce va fi al ei, eu voi pleca. 

Când locuia pe Riverside Drive, Schuyler 
obişnuia să meargă la slujbele de duminică de la 
Catedrala Sfântul loan Divinul. Cordelia prefera 
capela ei de pe Fifth Avenue, dar Schuyler avea o 
febleţe pentru biserica gotică construită în 1892, 
dar care era în continuare neterminată. De când se 
ştia, turnul sudic fusese acoperit de schele, iar o 
parte a fațadei nu avea sculpturile în piatră. 

În fiecare an, pentru a sărbători ziua Sfântului 
Francisc, biserica organiza o Binecuvântare a 
Animalelor. Schuyler îşi aduse aminte că se 
bucurase văzând toate acele animale, printre altele 
chiar şi un elefant de la circ, un ren din Norvegia, 
o cămilă şi un vultur auriu. Îl dusese şi pe Beauty 
de mai multe ori la aceste binecuvântări. Spera că 
ogarul ei este bine, acasă cu Hattie şi Julius. 

Schuyler merse spre biserică, privind cum o 
procesiune de maşini negre şi taxiuri se opresc în 
față, şi oameni îmbrăcaţi elegant coboară din ele, 
strigându-se veseli unii pe alţii. În aer plutea un aer 
de sărbătoare, iar cei cu Sânge Albastru veneau să 
celebreze unul dintre cele mai importante rituri de 
trecere ale lor. 

Soarele era încă la orizont. Ceremonia avea să 
înceapă după apus. Schuyler dădea târcoale pe 
trotuarul de vizavi. Ar trebui să plece. Nu avea 
dreptul să se afle aici. Nici măcar nu era invitată. 
Fusese o idee foarte proastă. Locul ăsta va fi plin 
de Sânge Albastru, iar ea trebuia să stea ascunsă. 
Dar Schuyler nu se putea abţine. Împotriva raţiunii 
ei, se trezi mergând spre biserică. Trebuia să vadă 
cu ochii ei. Aşa, poate că nu avea să mai simtă 
nimic. Dacă îl vedea pe Jack unit cu Mimi şi vedea 
cât de fericiţi erau, inima ei avea să se vindece. 

Schuyler se strecură pe o uşă laterală, către o 
bancă din spate, ascunsă de o coloană. Orchestra 
cânta Strauss şi în aer plutea un miros de tămâie. 
În timp ce aşteptau, oaspeţii vorbeau în şoaptă unii 
cu alții. 

Jack era deja la altar, arătând extraordinar 
îmbrăcat aşa, în smoching. Când intră, el îşi ridică 
ochii din pământ, iar ea îi simți privirea cum o 
caută. Ochii lui lcăriră plini de speranţă. Schuyler 
se făcu mică în scaun. N-are cum să... Ar trebui să 
plec... Dar era prea târziu. Jack o văzuse. 

Schuyler? Tu eşti? Ce cauţi aici? 

Of, la naiba. Îşi închise mintea. Trebuia să iasă 
de acolo — nu era deloc în regulă. Ce-o fi fost în 
capul e1? Dar pe când încerca să se strecoare afară, 
îşi dădu seama că va da nas în nas cu mireasa şi 
alaiul ei, care deja intrase în biserică. O văzu şi pe 
Bliss printre invitaţi. Era blocată. Trebuia să 
rămână. Cel puţin până când mireasa îşi făcea 
intrarea, iar apoi putea să plece neobservată. 

Dar o mai văzuse şi altcineva. Cineva care 
fusese invitat la nuntă. Oliver şi familia sa păşiseră 
înăuntru pe uşa de vizavi, exact când intrase şi ea, 
dar el se făcu că nu o vede, continuând să meargă 
până la locul lui. 

CINCIZECI ŞI NOUĂ. Mimi 


Arăţi splendid draga mea. De-ar fi şi tatăl tău 
aici să te vadă! Spuse Trinity Force în maşină, 
aranjându-i vălul lui Mimi. 

— Nu e chiar tatăl meu, ştii asta, da? o întrebă 
Mimi. Cum tu nu eşti mama mea, iar Jack nu e 
fratele meu. Altfel, de ce m-aş mai uni cu el? 

— Familia e familie, răspunse Trinity. Poate că 
noi suntem diferiţi, dar suntem totuşi o familie. Şi 
noi putem să învăţăm de la oameni. 

— Cum zici tu, spuse Mimi, dându-și ochii 
peste cap. 

Aşa deci. Venise, într-un final. Ziua legăturii. 
Purta rochia visurilor ei. O creație făcută pe 
comandă: un Balthazar Verdugo. Croită din 
patruzeci şi cinci de metri de mătase pariziană 
jacard, ţesută cu zeci de trandafiri de mătase 
minusculi, brocart, dantelă veche şi pene de struţ, 
rochia durase două mii de ore ca să fie gata, fără a 
mai pune la socoteală mia de ore petrecută de 
călugărițele belgiene care cususeră broderia. În 
geantă avea un rozariu: acelaşi pe care îl avusese şi 
la ceremonia de legătură anterioară, în Newport. 
Singurele bijuterii erau cerceii cu perle şi diamante 
de la Buccellati. 

Mimi se privi în oglinda retrovizoare, încântată 
de cum se conturau buzele pline şi roşii sub văl. 
Arăta absolut perfect; ce bine ar fi fost dacă s-ar 
simţi la fel! În schimb, Mimi se întrebă dacă nu 
cumva face cea mai mare greşeală din viaţa ei. 
Legăturile sunt făcute pentru a fi încălcate, la fel 
ca regulile. Maşina se opri în faţa bisericii. 
Înăuntru era întreaga Adunare. Vampirii aveau să 
sărbătorească în seara asta. Dans, artificii şi multe 
toasturi în numele fericitului cuplu. Totul fusese 
pus la punct până în cele mai mici detalii. Tot ce 

trebuia ea să facă era să îşi joace bine rolul. Putea 
face asta, dacă n-ar mai auzi vocea lui Kingsley în 
capul ei leşi din maşină şi o pală neașteptată de 
vânt îi ridică vălul. Mama ei tocmai intra în hol, 
unde trebuia să aştepte şi ea până îi venea rândul 
să intre. 

Înăuntru, domnişoarele de onoare mergeau agale 
spre altar, împreună cu fetiţele care aruncau petale 
de flori. Trinity se întoarse spre Mimi şi îi dădu 
ultimele sfaturi: 

— Mergi dreaptă! Nu sta cocoşată! Şi zâmbeşte, 
pentru Dumnezeu! E ceremonia ta de legătură! 

Apoi intră şi ea pe uşă şi se îndreptă spre altar. 
Uşa se închise în urma ei, lăsând-o pe Mimi 
singură. 

Într-un sfârşit, Mimi auzi orchestra cântând 
primele acorduri ale marșului nupțial. Wagner. 
Apoi uşierii deschiseră uşile şi Mimi păşi pe prag. 
Mulțimea adunată în biserică rămase fără grai la 
vederea lui Mimi în rochia ei fantastică. Dar în loc 
să se bucure de triumful ei, fiind cea mai frumoasă 
mireasă din New York, Mimi se uită direct în ochii 
lui Jack, care stătea drept şi înalt, aşteptând-o la 
altar. El îi întâlni privirea fără să zâmbească. 

Hai să terminăm cu asta odată! 

Cuvintele lui îi pătrunseră în inimă ca un cuţit. 
Nu mă iubeşte. Nu m-a iubit niciodată. Nu aşa 
cum o iubeşte pe Schuyler. Nu aşa cum a iubit-o 
pe Allegra. La fiecare ceremonie de legătură a 
venit cu faţa asta întunecată. Cu acest regret şi 
ezitare, îndoială şi disperare. Nu mai putea să 
nege. Îl cunoştea pe fratele ei geamăn şi ştia ce 
simte, şi nu era nici bucurie, nici măcar uşurare. 

Ce sunt pe cale să fac? 

— Gata? 

Forsyth Llewellyn apăru brusc lângă ea. Ah, da, 
îşi aminti că acceptase ca Forsyth s-o conducă la 
altar. 

Hai să vedem ce-o ieşi! Complet zăpăcită, Mimi 
îi luă braţul, în vreme ce cuvintele lui Jack încă îi 

mai răsunau în urechi. Mergea, ca un zombi, spre 
altar, neobservând aparatele de fotografiat sau 
murmurele de admirație din partea mulţimii greu 
de impresionat. 

Aproape la jumătatea drumului, văzu pe cineva 
pe care nu se aştepta să-l vadă aici, şi aproape că 
se împiedică de tocurile ei de satin. 

Kingsley Martin stătea la capătul unei bănci, cu 
braţele încrucişate. Şi el purta un smoching. La fel 
ca oricare alt invitat. Ce căuta aici? Trebuia să fie 
în Paris! Trebuia să fi dispărut! 

El se uită direct în ochii ei. 

Îi auzi vocea, clară şi răspicată, în minte. 

Părăseşte-l. 

De ce aş face asta? Tu ce-mi promiţi? 

Nimic şi totul. O viaţă de pericol şi aventură. O 
şansă de a fi tu însăţi. Părăseşte-l. Vino cu mine. 

Chiar avea tupeu! Deja ea făcuse alegerea! Nu 
putea să-şi părăsească fratele în mijlocul 
ceremoniei de legătură — în faţa întregii Adunări! 
Aveau să facă glume pe seama asta secole de-a 
rândul. Cu cine credea el că vorbeşte? Zâmbea 
cumva superior, din colțul gurii? Exact asta făcea! 
Ştia că o va pune pe jar. Ei bine, îi va arăta ea lui. 
Îl va înfrunta şi-l va face să-şi fi dorit să... nu 

Ce era în capul ei? Kingsley era aici. Indiferent 
de ceea ce spusese, acţiunile valorau cât o mie de 
cuvinte. Trebuia să fie la Paris, dar era aici în 
biserică, la ceremonie, pentru că poate, doar poate, 
simţea ceva pentru ea, ceva real şi adevărat şi 
minunat, ceva ce nu putea fi negat, oricât ar fi 
glumit el despre asta. 

Poate că era aici pentru că o iubea. 

Hai să terminăm cu asta odată! trimise Jack. 

Jack avea s-o iubească odată ce vor fi uniţi. Însă 
doar din datorie. Doar pentru că legătura îl va 
obliga. 

Mimi îi susținu privirea lui Kingsley. 

Nu pol... 

ȘAIZECI. Bliss 


Ce făcea Mimi? De ce se oprise în mijlocul 
culoarului spre altar? La cine se uita? Kingsley 
Martin? Bliss nu-l mai văzuse pe Kingsley de la 
proces... Ciudat că se afla aici pentru ceremonia 
de legătură. Nu era Venator sau aşa ceva? 

Martin! 

O imagine îi apăru în minte. Un băiat slab, 
bolnăvicios şi fragil, mergând pe urmele vărului 
său mai mare, mai puternic şi mai deştept. Un 
băiat care îl adora pe eroul copilăriei sale, Gaius al 
lui, protectorul şi cel mai bun prieten al său. 

Gemellus. 

Bliss văzu: împăratul Caligula preluând tronul, 
cu vărul său mai tânăr şi mai plăpând alături. 
Tiberius Gemellus. Adevăratul moştenitor. Dar în 
inima lui Gemellus nu exista invidie. Doar 
adoraţie. Îl iubea foarte mult. Ar fi făcut absolut 
orice i-ar fi poruncit împăratul. Chiar şi să se lase 
corupt. 

Ea îi văzu: Caligula bând sângele lui Gemellus, 
iar acesta transformându-se dintr-un băiat 
bolnăvicios într-unul puternic. Mai puternic decât 
visase el vreodată; mai rapid şi mai viguros, 
întreaga ființă transformată. Iar apoi disperarea... 
agonia unui suflet eliberat... strigătele celor mulți 
în sângele nemuritor, şi apoi penitența în fața lui 
Mihail... şi iertarea... şi o misiune. 

Şi brusc, totul începu să aibă sens. Cuvintele 
Vizitatorului se succedau atât de repede, încât 
Bliss nu înțelese ce spunea. 

Normal. Gemellus.Normal!Mihailafostextremdev 
iclean.Săaiín-credereînelsăaiîncredereîntr- 
untrădător. Trebuiesălovimacum. Acum. Acum. 
Acum. 

Biserica neterminată! Conform legilor sacre, o 
biserică trebuie să fie finalizată înainte de a fi 
târnosită. Normal. Unde să ascunzi mai bine poarta 
decât într-un loc sacru, care de fapt nu e deloc 
sacru? O biserică în care putea intra chiar şi un 
Sânge Argintiu? 

Fără să ştie ce face, Bliss urlă cu o voce mai 
întunecată decât toate hăurile iadului. 

Croatan! La mine! Ásta e destinul nostru! 
Poarta Timpului este aici! Ridicaţi-vă, demoni 
întunecaţi ai adâncurilor! Ridicaţi-vă şi treziți-vă, 
a venit timpul vostru! 

Şi brusc totul fu învăluit în ceață, în timp ce 
Sânge Argintiu intrau în biserică — singura biserică 
din întregul univers în care puteau intra — şi îl 
împresurau pe Kingsley, acoperindu-l cu o ceaţă 
argintie, groasă şi impenetrabilă. 

Bezna se lăsă peste biserica în care răsunau 
râsetele lor înnebunite şi agonizante. 

— Fata! Nu uita fata! strigă o voce răguşită. 

Bliss întoarse capul. Schuyler alerga pe culoar 
ca să-l ajute pe Kingsley, în timp ce Adunarea 
rămăsese stană de piatră, şocată. Era ca şi cum 
Schuyler s-ar fi mişcat cu încetinitorul printr-o 
mulțime nemişcată. 

— Nu! Schuyler! Stai deoparte! ţipă Bliss, 
repezindu-se să-şi salveze prietena din ghearele 
demonului. 

Dar Leviathan ajunse acolo înaintea ei. 

ȘAIZECI ȘI UNU. Schuyler 


Era în glom şi cădea la nesfârşit. Demonul o 
ținea strâns şi o ducea în adâncuri. Jos, în cel mai 
afund punct al centrului lumii amurgului. Când 
Schuyler putu în sfârşit să deschidă ochii, văzu că 
e înlănţuită de un fel de poartă, iar de-o parte şi de 
alta erau doi bărbaţi. Într-una din părţi era un 
bărbat frumos, într-un costum alb. Îl recunoscu 
imediat. Lucifer, fostul Prinţ al Raiului, Fiul 
Zorilor. Nu crezuse vreodată că un bărbat poate fi 
aşa de frumos; frumuseţea lui era atât de uluitoare, 
că era aproape dureros să-l priveşti. Ca un cuțit 
care tăia adânc în piele, frumuseţea pretindea şi un 
preţ celor care îl priveau, înţelese diferenţa dintre 
el şi falsa imagine de pe Corcovado. Adevăratul 
Fiu al Zorilor strălucea cu o lumină incandescentă 
ineluctabilă. 

Stătea pe un drum de lavă topită, pe care pietrele 
sfârâiau şi eliberau aburi, iar Schuyler îşi dădu 
seama: asta era Calea Morților. Stăteau în faţa 
Porții Timpului, iar Lucifer era în spatele ei. 

Pe partea ei stătea Leviathanul, ucigașul 
bunicului ei. Un demon acoperit cu o mantie, cu 
glugă pe cap, astfel încât Schuyler îi zări fugitiv 
pielea calcifiată şi ochii de tăciune strălucitori. Ar 
fi trebuit să-i fie teamă, dar în loc de frică simţi 
doar furie criminală. Nu ştia cum, dar avea să 
scape de aici şi avea să se răzbune. Suna absurd şi 
patetic, dar Schuyler ştia că atâta timp cât era în 
viaţă, cât mai avea suflare, avea să facă tot ce-i 
stătea în putinţă pentru a lupta cu prezenţa albă 
luminoasă din faţa ei, care la suprafaţă era la fel de 
frumoasă ca soarele, dar în interior, sufletul său 
nemuritor era urât ca o grămadă de viermi 
putreziţi. 

Apoi Schuyler văzu că mai aduseseră pe cineva 
în acest loc întunecat al umbrelor: un al treilea 
bărbat, care zăcea sub piciorul Leviathanului. 

Kingsley Martin gemu. 

— Gemellus. Normal. Ar fi trebuit să-mi dau 
seama, zise Lucifer. 

Vocea lui era blândă, hipnotică şi poruncitoare. 
Ca a unui star de cinema. 

Kingsley clipi din ochi, îi deschise şi tuşi. 

— Dar nu ţi-ai dat. Mult timp. Mă bucur să te 
revăd, vere. Te deranjează, te rog, să-i spui 
imbecilului de frate-tău să-mi dea drumul? Mă 
simt cam inconfortabil aici. 

Drept răspuns, Leviathanul îl lovi violent în 
coaste. Kingsley icni şi se înecă, iar Schuyler 
tresări. 

— Spune-mi, Gemellus, eşti încă în lesa 
neprihăniţilor? Încă răspunzi la poruncile lui 
Mihail? Deşi eu sunt cel care te-a făcut cine eşti 
azi. Eu am fost cel care ţi-a arătat cât de puternici 
putem fi când bem sângele nemuritor al semenilor 
noştri. 

Lucifer se rezemă de poartă, uitându-se printre 
zăbrele, ca un animal într-o cuşcă. 

— Habar n-am avut... Nu ştiam ce-mi oferi, 
şopti Kingsley. Eram doar un puşti. Ceilalţi pe care 
i-am luat — sunt încă în mine. Îi aud. Trăiesc cu 
suferinţa lor. Este... de nesuportat. 

— Frai cel mai slab dintre noi! O ruşine pentru 
vampiri! Erai un nimic! şuieră Lucifer. 

— Şi acum sunt mai rău decât nimic, răspunse 
Kingsley. 

— Păcat că asta crezi. Niciodată nu ai înțeles 
amploarea ambițiilor mele, oftă Lucifer. Deşi 
trebuie să recunosc că mutarea porții de sub 
Lutetia a fost o mişcare deşteaptă. Şi ai lăsat 
intersecția acolo drept capcană. 

— Drăguţ, nu? Aia a fost ideea mea, zâmbi 
Kingsley superior. 

— Mă gândeam eu, dădu Lucifer satisfăcut din 
cap. Mihail avea nevoie de propriul său mincinos 
pentru a crea o înşelăciune potrivită. Un diavol 
care să gândească precum un diavol. 

Kingsley chicoti. 

— Mereu te-ai priceput la cuvinte. 

Lucifer primi complimentul plecându-şi capul. 

— După cum bine ştii, aştept de foarte mult 
timp asta. Şi, în sfârşit, uite şi poarta! S-o 
deschidem? 

Schuyler realiză ce se întâmpla. Aşa cum îi 
spusese Allegra, poarta era impregnată de puteri 
divine. Puterea îngerilor. Îl ţinea pe Lucifer şi 
răutatea lui departe de Pământ. Cu ajutorul ei, Fiul 
Zorilor era încarcerat sub pământ. Dar odată 
deschisă... 

Kingsley izbucni în râs. 

— Ştii că fiecare poartă cere o viaţă inocentă. 
Eu sunt departe de a fi inocent. 

— Ah, evident. Dar avem una, zise Lucifer, iar 
Schuyler îl văzu pe Kingsley cum ridică privirea şi 
o vede legată de poartă. 

El rămase împietrit şi amuţi. 

Atunci Schuyler înţelese de ce se afla ea acolo. 

Ea era sacrificiul. 

ŞAIZECI ŞI DOI. Mimi 


Mimi rămase blocată în mijlocul culoarului, în 
timp ce în jurul ei era numai panică şi haos. Auzi 
pe cineva ţipând undeva, departe. Ce se 
întâmplase? Unde era Kingsley? 

Apoi Jack apăru lângă ea, apucând-o de cot. 

— Croatan! În glom! Acum! Urmează-mă! 

Slavă Domnului că în glom nu purta rochia aia 
stupidă de la ceremonie. Era mult mai uşor să 
alerge fără ea. Fratele ei geamăn zbura ca fulgerul 
prin întuneric, iar Mimi îl urma îndeaproape. 

— Unde sunt? întrebă ea. 

— Au luat-o pe Schuyler şi au dus-o la zona de 
frontieră, la poartă! zise el în timp ce alerga mai 
departe şi mai repede înspre abisul întunecat, acolo 
unde exista doar o potecă de foc, iar memoria şi 
timpul erau inexistente. 

Schuyler fusese la ceremonia ei de legătură! Ce 
căutase acolo? Toată chestia asta probabil era vina 
ei! Ia stai... 

— Ştii despre porți? întrebă ea. Despre ordin? 

— Da, răspunse Jack. Charles mi-a spus. Bănuia 
că după ce Leviathanul va fi eliberat, cei cu Sânge 
Argintiu vor căuta poarta din Lutetia. 

— Iar el, în schimb, i-a condus spre intersecție, 
zise Mimi, punând cap la cap ce-i povestise 
Kingsley cu ce-i spunea acum Jack. 

— Exact. 

— Dar nu prea i-a reuşit, nu-i aşa? remarcă 
Mimi. 

Nimeni nu obținuse ce dorise în Paris. 

— Nici lor, nici nouă, zise Jack, cu o faţă 
serioasă. 

Cei cu Sânge Argintiu nu reuşiseră să deschidă 
poarta, iar Charles nu reuşise să-i prindă în 

capcană, aşa că acum, cel mai probabil, Charles 
era el însuşi prizonier în intersecţie. 


Ajunseră la poartă. Era exact cum o descrisese 
Kingsley: avea aproape patru metri, sudată adânc 
în scoarța pământului. Mimi ştia că asta era doar 
manifestarea sa fizică în glom, ceva ce doar ei 
puteau vedea. Adevărata barieră, care îi ţinea 
departe pe cei cu Sânge Argintiu, consta în spiritul 
lui Mihail şi protecția oferită de el. Dar unde era 
Kingsley? Mimi nu-l vedea — era doar Lucifer, 
care stătea dincolo de zăbrelele de fier. Fătuca aia 
stupidă, Van Alen, era legată de poartă, lângă el. 

Când îi văzu apărând, fostul lor comandant 
zâmbi. 

— Azrael, Abbadon! Drăguţ din partea voastră 
că aţi venit lângă noi! 

Mimi trebui să îşi reprime impulsul de a 
îngenunchea, în fața ei stătea Fiul Zorilor. 
Adevăratul lor prinţ. Cât de minunat, cât de 
magnific arăta! Mimi îşi aminti cum îi urmase 
fiecare poruncă, cum toţi trei, împreună, cuceriseră 
Raiul şi Pământul în numele Celui Atotputernic. 

Cât de glorioase fuseseră victoriile lor! Cât de 
frumoşi erau toţi, plini de strălucire, avântându-se 
spre soare! Cum îi putea blama cineva pentru că se 
bucurau de propria lor frumuseţe şi glorie? Cum îi 
putea blama cineva pentru că gândiseră că gloria e 
a lor? 

Dar nu — era vina lui că erau blocaţi aici; vina 
lui că fuseseră blestemaţi să trăiască pe Pământ. 
Paradisul era doar o amintire ştearsă, aproape un 
mit — chiar şi pentru ei — lipsiţi pe vecie de căldura 
şi dragostea Atotputernicului. Asta dacă nu... 

Încercaseră... Schimbaseră taberele în ultimul 
moment, alegându-l pe prostănacul ăla de Mihail 
în defavoarea generalului lor. Dar fusese prea 
târziu... Prea târziu, chiar pe atunci, la începuturile 
lumii, când ea era încă tânără... 

— Dă-i drumul! strigă Jack. Acum, şarpe! 

Mimi se uită la fratele ei. Nu-l mai văzuse 
niciodată atât de furios, atât de pornit pe 
distrugere. Luptaseră umăr la umăr în armata lui 
Lucifer o dată, iar de atunci luptaseră numai 
împotriva lui. 

Jack sări peste poartă cu sabia în flăcări. Pentru 
a-şi salva dragostea şi a-şi înfrânge duşmanul. 

Fără nicio ezitare, Mimi îl urmă în luptă. 

ȘAIZECI ȘI TREI. Schuyler 


Când Schuyler îi văzu pe gemenii Force, nu-i 
recunoscu la început. Străluceau la fel de puternic 
ca Lucifer şi arătau la fel ca el. Pentru o clipă, 1 se 
păru că în faţa ei avea trei îngeri cereşti, minunaţi, 
incognoscibili şi la fel de îndepărtați precum zeii. 
Schuyler nu era sigură dacă aveau de gând să se 
lupte cu Lucifer sau să i se închine. Mimi cu 
siguranţă părea fermecată. Apoi Jack sărise peste 
poartă şi ea îşi dădu seama că va fi o luptă până la 
moarte. 

Într-o clipită, Lucifer luă forma unui dragon de 
argint care sufla flăcări purpurii. Jack se 
transformase şi el în Abbadon, cu ciocanul primitiv 
deasupra capului. 

Dragonul argintiu şi bestia întunecată zburară 
unul către celălalt, încleştaţi într-o luptă furioasă 
de gheare contra gheare, foc contra foc, 
rostogolindu-se, lovindu-se şi scuipând venin şi 
fiere. Dragonul fu zdrobit de poartă, dar, într-o 
secundă, avu bestia în gheare. Dar aceasta reuşi să 
se elibereze din strânsoare şi îl lovi. 

Apoi deveniră din nou oameni: prinţul alb 
contra cavalerului întunecat, săbiile lor dând 
naştere unei ploi de scântei, Jack parând toate 
loviturile lui Lucifer, până când, cu un atac 
frenetic, îl încolți pe Lucifer cu spatele la poartă. 

— Dă-i drumul! porunci Jack, cu un mârâit 
criminal. 

— De ce? E tovarăşa ta de joacă? Seamănă mult 
cu mama ei, nu-i aşa? Mereu ai avut o pasiune 
oarbă pentru Allegra, zâmbi Lucifer. Abbadon, o să 
te înveți minte vreodată? Fiicele Neprihănirii nu 
sunt pentru cei ca tine. 

— Fă-o! 

— Nu! şi Lucifer dispăru într-o ceaţă argintie. 

Înainte ca Jack să poată face vreo mişcare, 
Leviathan, demonul tăcut şi cu glugă pe creştet, 
reapăru cu sabia lui neagră strălucitoare. Aceeaşi 
sabie care îl ucisese pe Lawrence pe Corcovado, şi 
o înfipse acum, rapid şi pe tăcute, în spatele lui 
Jack. 

Schuyler urlă în timp ce-l privea pe Jack 
înecându-se, prăbuşindu-se la pământ. Apoi 
Lucifer apăru iarăşi în faţa ei şi, de data asta, ea 
văzu cum îi lucesc colții în beznă ca nişte cuțite. 
Venea după ea. O va lua în propria lui conştiinţă, 
să trăiască un milion de vieți prizonieră în 
întunericul care era în sufletul său distrus. 

Apoi, dintr-odată, ceva se interpuse între ei — 
ceva ce urla precum ielele — ceva care veni într-un 
foşnet teribil de aripi, iar demonul îşi slăbi 
strânsoarea. 

Schuyler era liberă. 

ŞAIZECI ŞI PATRU. Mimi 


În bezna din glom, Mimi îşi descătuşă puterile 
depline. Se transforma, simţea cum îi cresc aripile, 
coarnele, care se curbau deasupra frunţii. Aceasta 
era adevărata ei formă, a teribilului Azrael, Îngerul 
Morţii. Acestea erau aripile Apocalipsei, 
vestitoarele Hadesului, ale durerii şi distrugerii. 
Toate acestea erau cuprinse în sufletul şi ființa ei. 

Cu toată puterea, se aruncă asupra Fiului 
Zorilor, țintuindu-] de stânca neagră, dar ghearele 
ei nu găsiră niciun punct de sprijin, prin urmare, 
curând, tot ce strângea în brațe era doar o grămadă 
de praf. Lucifer nu avea să se dea prins aşa uşor. 
Dar Schuyler era liberă. fi eram datoare, Schuyler 
Van Alen. Acum suntem chit, gândi Mimi. 

— Nu e rău, Force! 

Ea se întoarse. 

În spatele porţii, Kingsley şi Leviathanul erau 
prinşi într-o încleştare fără ieşire. Demonul avea 
sabia la gâtul lui Kingsley, iar Kingsley 
direcționase vârful spadei către inima demonului. 
Mimi văzu că niciunul nu dădea înapoi. Dar 
dacă... 

— Stai acolo unde eşti, Force, zise Kingsley 
încet. 

Faţa lui frumoasă se întoarse înspre ea dincolo 
de zăbrelele de fier. 

— Nu mai face niciun pas! 

— De ce? Ce-ai de gând să faci? strigă Mimi, 
deşi ştia deja. 

Putea vedea aura albă care începuse să-l 
înconjoare. Chema o subvertio, dând formă unei 
găuri albe a morţii. 

— Voi distruge calea, spuse Kingsley. E singura 
scăpare. 

— Nu face asta! strigă Mimi cu ochii în lacrimi. 

Kingsley o privi cu tandreţe profundă. 

— Nu plânge pentru mine, Azrael. Nu-ţi irosi 
lacrimile. Ai făcut alegerea. lar asta e alegerea 
mea. Sacrificiul se pare că e destinul meu. Cam 
ironic, având în vedere că eu sunt un egoist, nu? Pe 
vremuri, mereu îmi ziceau că sunt slab... dar poate 
că şi slăbiciunea e un fel de tărie. 

Mimi îşi lipi faţa de zăbrelele de fier, încercând 
să ajungă cât mai aproape de el. 

Nu suporta ideea ca el să plece fără să ştie ce 
fusese ea pe cale să facă — plănuise să-l părăsească 
pe Jack pentru a putea fi cu el. Intenţionase să se 
lepede de legătură şi să-şi nege destinul. Nu pot, 
avea de gând să spună. Nu pot face asta. Vin cu 
tine. 

— Kingsley eu... 

Kingsley zâmbi din colțul gurii. Fără alte 
cuvinte, el chemă întunericul alb — subvertio — o 
vrajă care desfăcea ceea ce nu putea fi desfăcut, 
care distrugea ceea ce nu putea fi distrus. 

Se auzi un huruit profund, se simți o trepidație, 
precum la cel mai puternic cutremur, şi poarta de 
fier se prăbuşi, iar calea începu să se topească. 
Demonul ţipă, iar Kingsley, în tot acest timp, o 
privea pe Mimi direct în ochi. 

Azrael... 

Într-o clipă, pieriră. Calea, poarta, demonul şi 
Sângele Argintiu. 

Kingsley dispăruse. Încătuşat în Iad, pe vecie. 

Mimi se prăbuşi la pământ, simțind cum inima i 
se sparge în mii de bucățele. 

ȘAIZECI ȘI CINCI. Schuyler 


Reuşise. Îl adusese pe Jack afară din glom. 
Erau înapoi în biserică, zăcând pe jos, unul lângă 
altul. Ea tuşi, scuipând un praf negru, toxic. Era 
plină de funingine ca un coşar. Se întrebă dacă asta 
era o consecinţă a ceea ce se întâmplase în glom, 
sau făcea parte din ceața eliberată de cei cu Sânge 
Argintiu în timpul atacului de la biserică. 

— Jack... Jack... şopti ea, târându-se aproape 
de el. 

El sângera din rana din spate... Sabia 
demonului era coruptă. Era înmuiată în focul 
negru. Jack era pe moarte. Asta era coşmarul care 
o chinuise luni de zile... aceeaşi disperare care o 
năpădea acum. ÎI pierdea. 

Îl întoarse pe-o parte pentru a-l putea lua în 
braţe. Lacrimile îi cădeau pe obraji lui. Dar el n-o 
putea auzi. 

— Are nevoie de Caerimonia, de Sânge Roşu, 
zise o voce din cealaltă parte a bisericii. Este 
otravă pentru Croatan şi va anula focul negru. 
Avem nevoie de o ființă umană. 

Mimi Force încă mai purta rochia de ceremonie, 
dar, la fel ca Schuyler, era plină de funingine, cu 
fața zgâriată şi ochii roşii. Se apropie încet de 
Schuyler. 

— Ştiu că o să meargă. Kingsley mi-a spus, zise 
ea Şi ieşi din biserică pentru a găsi o ființă umană 
care l-ar fi putut salva pe fratele ei. 

Dar n-aveau timp. N-aveau timp nici pentru a 
folosi Chemarea. Apoi Schuyler îşi dădu seama... 

— Eu sunt fiinţă umană, zise ea. Sunt metisă. 

Jumătate din ea cra vampir, dar cealaltă 
jumătate era ființă muritoare, slabă, dar care 
deborda de viaţă — viaţa de care aveau atâta nevoie 

vampirii. Această parte a ei, această jumătate a 
inimii avea să-i salveze dragostea. 

— Jack, ascultă-mă! şopti ea, aplecându-se. 
Ascultă-mă... trebuie să bei... trebuie să bei din 
mine. 

Jack deschise încet ochii şi se uită fix la ea. 

— Eşti sigură? şopti el. 

— Da, trebuie. E singura opțiune. 

Schuyler ştia că Mimi nu minţise. Şi ce spunea 
ea avea sens: ceva atât de slab precum o ființă 
umană trebuia să aibă şi atâta viaţă — pentru că 
exact ăsta era rolul sângelui. Dădea viaţă. 

Jack respiră cu dificultate. 

— Dar aş putea să te rănesc... Riscul e prea 
mare. Corupţia... Aş putea fi tentat să... 

Să bei din sângele unui alt vampir era o violare 
gravă a Codului. Asta făceau cei cu Sânge Argintiu 
victimelor lor. Dacă Jack îşi pierdea controlul, 
amândoi erau damnaţi. 

— Am încredere în tine, zise Schuyler, 
culcându-se lângă el, în timp ce el se ridică şi îi 
puse un braţ sub cap. 

— Nu vreau să te rănesc, şopti el, cu colții albi 
ŞI ascuţiţi ca o lamă. 

— Te rog, Jack, zise Schuyler, închizând ochii. 
Fă-o, acum! 

Drept răspuns, Jack îşi înfipse colții la baza 
gâtului ei, iar Schuyler îşi muşcă buza de durere la 
intruziunea neaşteptată. Nu crezuse s-o doară aşa 
de rău — asta simțeau ființele umane? Această 
senzaţie ameţitoare, neasemuită, de dulce uşurare 
şi durere acută, în timp ce un vampir le sugea seva 
vieţii? Nu se simţise niciodată atât de apropiată de 
Jack. Era ca şi cum el i-ar fi atins fiecare fibră 
intimă, ca şi cum sufletele lor se întrepătrundeau în 
acest schimb de sânge, ca şi cum el ar fi aflat 
fiecare secret al ei, ca şi cum îi cunoştea fiecare 
părticică... o gusta şi o savura din plin... 

Schuyler leşină... 

Întunecat şi minunat şi desăvârşit... atât de 
dulce... atât de dulce... atât de dulce... 

ȘAIZECI ŞI ŞASE. Bliss 


Vizitatorul se reîntorsese. Părea maniac, isteric, 
lătra nişte ordine pe care ea nu le înţelegea. Bliss 
era amețită. Demonul o lăsase inconştientă când 
încercase s-o ajute pe Schuyler, iar acum tâmplele 
îi zvâcneau. TREZEŞTE-TE, COPILĂ! DU-TE! 
ASTA E ŞANSA TA! 

Ce... ce voia? Ce se întâmpla? Se uită de jur 
împrejur. În mijlocul culoarului bisericii, Schuyler 
îl ţinea pe Jack în braţe, ca în Pieta, sculptura lui 
Michelangelo. 

Se clătină pe picioare, cu buchetul încă în mână. 
Ce făcea Schuyler cu Jack Force? Jack trebuia să 
fie unit cu Mimi. Dar nu, Schuyler nu respectase 
niciodată regulile. Codul Vampirilor nu i se aplica 
şi ei. Cum o numise Vizitatorul? Egoistă. Cu nimic 
ieşită din comun. O falsă prietenă. 

Bliss se simţi pierdută şi singură. Poate că 
Vizitatorul avea dreptate. Poate că ea însăşi era 
singura persoană în care putea să aibă încredere. 
Mama ei nici nu se obosise să o aştepte, s-o vadă, 
să-l vorbească fiicei care avea nevoie de ea atât de 
mult. Iar în ceea ce-l priveşte pe Dylan, poate că şi 
el era fals — chiar dispăruse cu adevărat? Chiar era 
tinut prizonier undeva? În trecut reuşise să spargă 
barierele — acum ce-l împiedica? 

Dar pe ea n-o oprea nimic. 

Poate că Vizitatorul avea dreptate. Nu mai putea 
gândi, nu mai putea vedea bine. Tot ce ştia era că 
obosise să tot audă acea voce în capul ei. Era atât 
de obosită să tot lupte. 

Fă-ol 

FÂ-O! 

UCIDE-O! 

Atât de obosită să opună rezistenţă şi să fie 
bună... Şi poate că dacă făcea ceea ce dorea el, 
atunci n-ar mai fi torturat-o. Poate că dacă făcea 
ceea ce dorea el, ar fi avut şi ea pace, în sfârşit... 

Bliss se îndreptă spre locul unde era Schuyler şi 
scoase bucăţica de sticlă din buchet. 

ȘAIZECI ȘI ŞAPTE. Schuyler 


— O să te faci bine, murmură Schuyler. 

Jack adormise la ca în braţe. Ştia că va 
supraviețui. Simţea asta. Sângele ei avea să-l 
salveze. Era singurul lucru care-l putea salva. Îi va 
readuce viaţa în trup şi va elimina focul negru din 
spada Leviathanului. 

Se uită prin biserica pustie. Mimi nu se întorsese 
încă. Fosta ei duşmancă păruse devastată şi 
pierdută. Ceva se întâmplase acolo jos, în glom. 

Schuyler îl îmbrăuişă pe Jack mai strâns şi chiar 
atunci auzi nişte paşi. Cineva se îndrepta spre ea, 
iar curând îşi făcu apariţia chiar în faţa ei. 

— Bliss, ce faci? strigă Schuyler. 

Prietena ei arăta ca o vrăjitoare, cu părul roşcat 
ciufulit şi rochia neagră ruptă, ţinând în mână ceva 
strălucitor şi ameninţător. 

— Îmi pare rău, Schuyler, îmi pare tare rău, 
suspină Bliss. 

Schuyler îl mută pe Jack pentru ca el să fie în 
siguranță. Se ridică în picioare şi îl acoperi 
protectoare. 

— Bliss, pune jos spada aia. 

— Nu pot... trebuie s-o fac, scânci Bliss. Îmi 
pare rău, dar sunt nevoită. 

— Ce vrei să spui? Ce se întâmplă? Ce ți s-a 
întâmplat? 

— Tatăl meu... e în mintea mea. Îmi spune 
lucruri. Spune că trebuie să fac asta, sau n-o să-l 
mai văd pe Dylan niciodată. 

— Tatăl tău? întrebă Schuyler. 

Dar deja ştia răspunsul la această întrebare. Ce-i 
spusese Cordelia la un moment dat? Ne temem că 
una dintre străvechile familii îl adăposteşte pe 
însuşi Prinţul întunecat. Nu ştim cum şi nu ştim 

cine, dar bănuim că această trădare are loc la cel 
mai înalt nivel al Conclavului. Bliss Llewellyn 
fusese Sângele Argintiu în tot acest timp. Bliss îl 
avea în ea pe Lucifer. Apoi Schuyler îşi aminti 
ceva ce-i spusese Lawrence: Sora ta ne va aduce 
moartea. Bliss era sora ei neştiută. Bliss se născuse 
pentru a o ucide. 

— Nu, Bliss, nu trebuie... eu te pot ajuta. Putem 
să facem ceva în privinţa asta. Nu trebuie să faci 
ce-ţi spune el. 

Bliss nu răspunse. În schimb, se năpusti asupra 
lui Schuyler, care se feri la timp. Dar Bliss prinse 
tivul fustei lui Schuyler şi o trase în jos. Schuyler 
simţea tăişul lamei care se apropia de pieptul ei. 
Asta era... Jack îşi riscase viaţa pentru a o salva pe 
ea, iar ea şi-o riscase pentru el... dar toate erau în 
van. Cum de nu-şi dăduse seama? 

— Bliss! Te rog! Nu face asta! 

Bliss ridică lama deasupra inimii lui Schuyler, la 
câțiva milimetri depărtare de pieptul ei, dar în 
ultimul moment ezită. 

— Îmi pare rău, îmi pare aşa de rău! strigă Bliss, 
eliberându-şi prietena, cu lacrimile şiroindu-i pe 
obraji. 

— Bliss, opreşte-te! Ce faci? ţipă Schuyler. Nu! 

Cu o lovitură puternică, Bliss îşi înfipse spada 
arhanghelului adânc în inimă, spărgând sticla într- 
un milion de bucățele şi luându-și viaţa. 

ŞAIZECI ŞI OPT. Mimi 


Adunarea fierbea de mânie. Forsyth Llewellyn 
dispăruse. Răpit de Croatan? Sau chiar el era 
Croatan? În cine să mai aibă încredere? Mimi se 
întrebă de ce ţinuse el morţiş să aibă loc ceremonia 
ei de legătură. Fusese de dragul Adunării, sau era 
vorba de altceva? El ştiuse ce se afla ascuns sub 
biserică? Între timp, Conclavul era într-un haos 
complet. Ăsta era sfârşitul — cei cu Sânge Argintiu 
în biserică! La o ceremonie de legătură! Era o 
nebunie, era de neiertat. Trebuiau să aibă loc 
întruniri în care să se discute ce era de făcut. Din 
ce în ce mai multe întruniri şi anchete, şi nicio 
decizie luată. Mimi înţelese că Adunarea avea 
nevoie mai mult ca niciodată de ea şi de Jack. Mai 
mult chiar decât ieri. 

Biserica scăpase intactă, cu excepţia unui praf 
fin, negru, care acoperea fiecare centimetru. Când 
Mimi intră în biserică în zorii dimineţii următoare, 
se bucură într-un fel că ca şi Jack aveau să fie 
singuri, de data asta, la ceremonie. 

Pentru că legătura nu însemna doar bunăstarea 
lor, ci şi supraviețuirea semenilor lor. Era datoria 
lor. 

Purta un tricou simplu şi blugi. Acum nu mai 
erau fotografi mondeni şi nici oaspeţi de seamă. 
Avea să fie exact ca în vremurile de început ale 
Romei. Nu vor exista martori, dar nici nu aveau 
nevoie de ei. Tot ce trebuiau să facă era să 
pronunţe cuvintele unul în faţa celuilalt. 

Asta era soarta şi drumul lor. 

Merse în faţa altarului şi aprinse o lumânare. 
Jack nu va mai întârzia mult. Veniseră împreună cu 
un taxi spre biserică, dar el o rugase să-l aştepte 
înăuntru, până dădea un telefon. 

Dar pe măsură ce minutele treceau şi Jack nu 
intra pe uşă, Mimi îşi dădu într-un sfârşit seama. 
Jack nu va intra niciodată pe uşă. O minţise din 
nou, pentru că nu era demn de ea. N-avea să fie 
niciodată. 

Spre deosebire de... dar nu-i putu pronunţa 
numele cu voce tare. Kingsley. Tot ceea ce ar fi 
putut fi îi trecu acum lui Mimi prin minte ca un 
fulger: ei doi vânând Sânge Argintiu împreună... o 
viaţă plină de pericole şi aventură... o şansă să fie 
din nou ea însăşi... 

Telefonul îi vibră. Era un mesaj de la fratele ei. 
Conţinea trei cuvinte. 

ÎMI PARE RĂU. 

Mimi suflă în lumânare. Nu mai avea nevoie de 
ea. Aşa deci. Avusese dreptate. Jack o abandonase 
pentru a fi împreună cu metisa. El nu avea să 
onoreze legătura lor divină. Nu avea să-şi facă 
datoria. Ea îşi sacrificase dragostea ei, dar el nu 
făcuse acelaşi lucru cu a lui. El se lepădase de 
destinul său — provocase soarta, moartea, se 
răsculase împotriva legilor Raiului şi legilor 
legăturii de sânge. 

Nu avea să-l ierte niciodată pentru asta. Ar fi 
putut şi ea să plece la Paris când Kingsley o rugase 
să vină cu el. Şi ea ar fi putut alege fericirea. Dar 
n-o făcuse. Luase decizia prea târziu. 

Iar acum era singură. 

Codul Vampirilor decreta că oricine încălca 
Legea Sacră era condamnat la moarte, la arderea 
sângelui. Charles refuzase s-o supună pe Allegra 
acestei pedepse. Dar Mimi era din alt aluat. 

leşi din biserică, ştiind că dacă avea să-l mai 
vadă pe Jack vreodată, va trebui să-l ucidă. 

ŞAIZECI ŞI NOUĂ. Bliss 


Când Bliss se trezi a doua zi după ceremonia lui 
Mimi, era culcată într-un pat confortabil, sub o 
pătură croită din petice. În faţa ei stătea o femeie 
obişnuită, cu obraji rumeni şi o expresie 
întrebătoare pe faţă, care purta un pulover de 
caşmir uzat şi o fustă de lână în carouri. 

— Domnişoara Murray? întrebă Bliss. 

Ce căuta profesoara ei de istorie lângă ea? 

— Ai avut o perioadă grea, scumpo. la-o încet, 
nu te stresa. 

Camera era micuță şi confortabilă, şi Bliss îşi 
dădu seama că de fapt ăsta era întregul apartament. 
Nu mai fusese niciodată într-un spaţiu atât de 
îngust. Era, practic, de mărimea unui dulap. Era 
spațiu pentru un pat şi o sobă şi nimic altceva. 
Dacă Bliss ar fi încercat să facă un efort, ar fi putut 
să gătească cina în timp ce sta întinsă în pat. Dar, 
deşi era mic, era călduros şi confortabil. 

— Ce caut...? Ce s-a întâmplat? Unde e...? 

— Şşş, zise domnişoara Murray cu un deget la 
gură. Trebuie să te odihneşti. Va veni şi ea curând. 
Vrea să-ţi vorbească. 

— Cine...? 

O femeie apăru de nicăieri. Avea părul blond şi 
ochii verzi, şi era îmbrăcată în veşminte albe care 
străluceau uşor cu o lumină albă şi pură. Imediat 
cum o văzu, Bliss ştiu. 

— Allegra, şopti ea. Tu eşti, nu-i aşa? Unde 
sunt? Am murit? 

Allegra Van Alen zâmbi senină. Părea mult mai 
în vârstă decât îşi aducea Bliss aminte. Femeia de 
pe patul de spital păruse îngheţată în timp, dar 
această Allegra care stătea dinaintea ei avea riduri 
pe faţă şi mâinile zbârcite. În părul blond se 

vedeau fire albe. Dar era încă foarte frumoasă. 
Văzând-o, lui Bliss îi veni să plângă. 

— Vino, zise Allegra, deschizând braţele. Vino 
la mine, fata mea. 

— Deci e adevărat, şopti Bliss. Sunt fiica ta. 

— Îmi pare rău că nu am fost alături de tine, dar 
existenţa ta mi-a fost ascunsă, zise ea cu tristeţe în 
voce. 

— Cum? De ce? 

— Nu demult, ai venit să mă vizitezi. 

— Da, dădu Bliss din cap. 

Îşi aminti de acea vizită pe furiş la spital, în 
timp ce Allegra stătea nemişcată în patul ei. 

— Când ai venit, am simţit o prezenţă pe care n- 
o mai simţisem de mult timp. Mi-a fost foarte 
teamă şi eram foarte furioasă. Am ţipat. Cred că 
m-a auzit tot spitalul. Dar acum înţeleg că Charles 
şi Lawrence au făcut ceea ce au crezut ei că era 
mai bine. Au făcut asta din dragoste, iar uneori 
dragostea te face să-ţi pierzi capul... să faci lucruri 
impardonabile. Dar nu ştiu dacă-i pot ierta pentru 
ceea ce au încercat să facă cu tine, zise Allegra 
încet. 

Bliss strânse din pumni pe sub pătură. Avea o 
mamă, dar îi fusese răpită. 

— Deci Lucifer nu m-a minţit, zise ea rece. 

Avea sentimente contradictorii şi se simţea 
torturată. 

— Nu, nu te-a minţit. Eşti a noastră. 

— Dar cum... cum... tu erai unită cu Mihail. 

Allegra dădu din cap. 

— Da. E o poveste lungă şi dureroasă. Dar să 
ştii că te-am făcut împreună. Din dragoste. 

— Unde eşti? Eşti aici? Eşti cu adevărat aici? 

— Sunt în interiorul tău. Nu am găsit legătura 
decât abia acum. Aşa cum i-am spus şi surorii tale, 
voi fi mereu cu tine. 

— Bine, zise Bliss, reţinându-şi lacrimile. 

— Ai observat ceva diferit la tine? întrebă 
Allegra. 

— Ce anume? 

N-avea habar despre ce vorbea Allegra — până 
când se gândi mai bine. Era linişte. Era singură în 
trupul său. Vocile dispăruseră. Apăsarea — acele 
suflete nenumărate care trăiau în interiorul ei — 
dispăruseră. Şi cel mai important, Vizitatorul 
dispăruse şi el. 

— Sabia lui Mihail a retezat legătura ta de sânge 
cu Lucifer. Tatăl tău te folosea ca o unealtă pentru 
a trece de hotarul care-l ţine prizonier, în lumea 
subterană. 

— Deci eu nu am murit. Dar tatăl meu e mort în 
mine, zise Bliss, copleșită de uşurare. 

Avea din nou propria ei viaţă. Reuşise — se 
omorâse, aşa cum doar ea şi Dylan ştiuseră că asta 
era misiunea ei. Reuşisc... 

Apoi, ca şi cum l-ar fi chemat de nicăieri, Dylan 
apăru lângă Allegra. 

— Sunt mândru de tine, Bliss, spuse el. Sabia 
lui Mihail a eliberat sufletele care erau prizonierele 
sângelui tău. Tu le-ai redat libertatea. Tu m-ai 
eliberat. 

— Dar acum n-o să te mai văd niciodată, nu-i 
aşa? întrebă ea. 

Dylan zâmbi. 

— E puţin probabil, dar niciodată să nu spui 
niciodată. 

— Mi-ar plăcea să nu pleci. Îmi va fi tare dor de 
tine, zise Bliss. 

— Şi mie îmi va fi dor de tine. 

Dylan întinse mâna în aer, iar Bliss făcu la fel. 
Doar că de data asta, în loc să simtă aerul rece, ea 
îi simţi căldura mâinii. Se uită la Allegra. Într-un 
fel sau altul, ştiu că mama ei reuşise să facă toate 
astea posibile. Dylan se aplecă şi ea simţi cum 
buzele lui catifelate şi ispititoare o sărută tandru. 

Apoi Dylan dispăru. Dar Bliss nu simţi 
suferință, ci pace interioară. Dylan nu mai era 
distrus şi incomplet. Era din nou întreg. 

— Eşti vindecată, zise Allegra, dând din cap. Nu 
mai eşti un Sânge Argintiu, spuse ea, iar apoi făcu 
o pauză. Dar nu mai eşti nici vampir. 

Bliss rămase uluită. Nu mai era vampir — ce 
însemna asta? Că era doar o ființă umană? 

Acum,  ascultă-mă bine. Bliss auzi vocea 
Allegrăi în mintea ei — în glom. Cu multă vreme în 
urmă, când lumea era încă la începuturi şi căile 
dintre Rai şi lad erau încă deschise, Lucifer a scos 
bestiile de sub pământ, Câinii Iadului. Dar alianța 
lor cu cei de Sânge Argintiu a fost de scurtă 
durată. Lupii se luptă cu demonii. Au stat alături 
de cei cu Sânge Albastru pe vremuri de criză. Dar, 
de-a lungul secolelor, ne-am înstrăinat. Trebuie 
să-i găseşti. Cei cu Sânge Albastru vor avea 
nevoie de ei în bătălia finală cu cei de Sânge 
Argintiu. Găseşte lupii. Îmblânzeşte-i. Adu-i 
înapoi. 

De unde să încep? 

Nu te-am lăsat singură. Vei avea pe cineva care 
te va ajuta în această misiune. Cineva care te 
iubeşte şi va avea grijă de tine în locul meu. 

Bliss înţelese. Domnişoara Murray stătea lângă 
Allegra şi nu mai părea profesoara de istorie cu 
obrajii rumeni. În schimb, ochii ei de veniră gri şi 
serioşi... şi Bliss rămase cu gura căscată. 

Jordan? 

M-ai cunoscut sub acest nume, odată, dădu din 
cap profesoara. Dar adevăratul meu nume este... 

Sophia. 

Exact; bravo! 

Domnişoara Murray radia de încântare. 

Aşa să te strig? 

Cred că domnişoara Murray e în regulă pentru 
început. Deşi, dacă vrei, mă poți numi mătuşa 
Jane. 

Sabia lui Mihail! Tu ai fost cea care a strecurat- 
o în buchetul meu. Am dreptate, nu-i aşa? întrebă 
Bliss. 

Profesoara nu negă. Ştiam că o vei folosi aşa 
cum trebuie. Am avut încredere în tine. 

Dar dacă nu mai sunt vampir... cum pot să mai 
fac ceva? 

Gândul că era doar o ființă umană o speria. Să 
trăieşti fără acele abilități incredibile date de 
sângele nemuritor... să fii atât de fragil şi slab... şi 
lipsit complet de putere. 

Dă-ţi silința. Asta e tot ce-ţi cer, îi spuse mama 
el. 

— Unde pleci? întrebă Bliss cu voce tare. 

— Undeva unde nu mă poate urma nimeni. Dar 
nu dispera. Ne vom întâlni din nou, Bliss 
Llewellyn! 

— Allegra, înainte de a pleca... îmi poți 
spune... care e numele meu? Adică, ştiu că Mimi e 
Azrael şi Jack e Abbadon. Dar eu nu-mi ştiu 
adevăratul nume. Niciodată nu l-am ştiut. Am 
vreunul? întrebă Bliss. 

— Numele sunt atribuite în Rai. Tatăl tău te-a 
numit Azazel întunecatul. Dar eu te voi numi 
Lupus Theliel, îngerul Iubirii, şi Mărul-Lupului. 

ȘAPTEZECI. Schuyler 


În drum spre aeroport, Schuyler rămase tăcută. 

Era încă extenuată după evenimentele de ieri, 
dar nu avea timp de odihnă. Documentele pe care 
le găsise Oliver, şi de care fusese extrem de 
încântat, erau nişte caiete de notițe descoperite de 
el în fişierele păstrate de Christopher Anderson, 
Conduitul lui Lawrence. 

Cincizeci şi cinci de caieţele care detaliau tot ce 
descoperise bunicul ei legat de Moștenirea familiei 
Van Alen şi fiecare pistă posibilă. Păzitorui celei 
de-a treia porți, Poarta Promisiunii, erau cel mai 
probabil tot la Florenţa, unde, de altfel, se duceau 
ŞI ei acum. 

Cu o noapte în urmă, când ajunsese acasă într- 
un sfârşit, Oliver o aştepta în garsonieră. Când 
intră pe uşă, Oliver rămase uluit, nevenindu-i să 
creadă că e vie şi stă în faţa lui în carne şi oase. 
Era convins c-o pierduse pentru totdeauna. Se 
îmbrăţişară cu putere, dar Schuyler era încă prea 
zăpăcită şi ameţită de tot ceea ce se întâmplase cu 
Jack pentru a-i da prea multă atenţie lui Oliver. 

Îl ascultă când el îi povesti ce se întâmplase cu 
restul lumii în timpul atacului de la biserică; 
majoritatea celor cu Sânge Albastru fugiseră să se 
ascundă în Turnul Force, aşa cum fuseseră instruiți 
de Conclav. Toţi erau în siguranţă. 

Dar pentru cât timp? 

Taxiul trase în faţa terminalului şi Oliver scoase 
bagajele din maşină. Şi el fusese tăcut în drum spre 
aeroport. Acum se uita foarte insistent la Schuyler, 
de parcă ar fi încercat să-şi întipărească în minte 
figura ei. 

— Ce e? întrebă Schuyler. Am ceva între dinți? 
De ce te uiţi aşa la mine? 

— Eu nu merg la Florenţa, spuse Oliver când 
taxiul plecă. 

— Cum adică nu mergi la Florenţa...? zise 
Schuyler, exact când Jack Force intra în terminal. 

Cu o zi înainte, Mimi se reîntorsese la biserică şi 
îl luase pe fratele ei. Jack fusese prea slăbit pentru 
a vorbi când Schuyler îi văzuse cum urcă amândoi 
într-un taxi. După modul extrem de posesiv în care 
Mimi îl ţinea pe Jack, Schuyler ştiu că nu aveau 
nicio şansă să-şi spună unul altuia lucrurile pe care 
voiau să şi le spună. 

Când se întorsese în biserică, din Mimi 
dispăruse fata cea distrusă şi pierdută. Şi Schuyler 
îşi dădu seama că lupta pentru inima lui Jack era 
departe de a se fi terminat. Poate că ea şi Jack nu 
erau sortiți să fie împreună şi vor trebui pur şi 
simplu să accepte realitatea. Era îndeajuns că ştiau 
că riscaseră totul unul pentru celălalt. Poate că 
amintirea dragostei lor era tot ce le era permis. Nu 
ştia. Ştia doar că are multe de făcut. Şi dacă asta 
însemna că trebuia să-l părăsească pe Jack, atunci 
nu mai putea face nimic. Trebuia să-şi urmeze 
moştenirea. 

Dar când îl zări şi se uitară unul la altul, îşi dădu 
seama că nu va putea niciodată să plece de lângă 
el. Se însănătoşise; părea obosit, dar şi ea era la 
fel. Trecuseră prin multe în ultimele douăzeci şi 
patru de ore. 

Eşti aici, trimise ea. Dragostea mea. 

N-aş putea fi altundeva. 

— Am venit imediat ce am primit mesajul tău, îi 
zise el lui Oliver. 

Oliver îi dădu rucsacul său. 

— Avionul vostru pleacă în curând. V-aş sfătui 
să intrați — durează mult să treci de barierele de 
securitate. Mai ales pentru zborurile internaţionale. 

— Tu l-ai sunat? Oliver, ce se întâmplă? întrebă 
Schuyler. 

— L-am rugat pe Jack să ne întâlnim aici. l-am 
spus că pleci la Florenţa. L-am rugat să meargă cu 

tine. 

— Oliver! 

— Sky... opreşte-te! zise Oliver. Şi nu mă 
întrerupe, pentru că trebuie să-ți spun asta. Ştiu că 
tu nu m-ai părăsi niciodată. Știu că tu nu ai fi 
niciodată în stare să iei această decizie, aşa că am 
decis eu pentru tine. Trebuie să pleci cu el. 

Schuyler simţi cum ochii i se umplu de lacrimi. 

— Ollie... 

— Tu nu poţi alege pe unul dintre noi. Aşa că 
am ales eu pentru tine. Jack te poate proteja aşa 
cum eu n-o pot face. În viaţa mea nu m-am simţit 
mai neajutorat ca ieri, când te-a luat Leviathan... 
şi am ştiut... am ştiut că nu puteam fi alături de 
tine, nu aşa cum o poate face el, zise Oliver cu un 
nod în gât. Prefer să ştiu că eşti întreagă, în 
siguranţă şi în viaţă... decât să fii cu mine. 

— Oliver... 

— Acum plecaţi! Înainte să mă răzgândesc. Dar 
ştii că am dreptate. Mereu am dreptate, Schuyler! 

Niciodată n-o striga Schuyler, decât atunci când 
era extrem de serios. Sau furios. Sau puţin din 
amândouă. Nu era deloc uşor pentru el. Nici ei nu- 
1 era uşor să-l asculte. 

— Dar tu ce faci? întrebă ea. Te-am însemnat... 

Sărutul Sacru însemna că el avea să tânjească 
după ea pe vecie. Nu-l putea lăsa să trăiască tot 
restul vieții aşa. 

— Voi fi bine. Vei vedea. Nu cred în fatalism. Şi 
mă vei suna, nu-i aşa? Din când în când? Te pot 
ajuta în continuare... de aici. Aşa cred, cel puţin. 
Dar ştiu că aşa a fost sortit să se întâmple. O 
simt... aşa era normal... şi, cum am zis, nu mă 
înşel niciodată, zise Oliver, punând biletele în 
mâinile lui Jack. 

Schuyler îl trase pe Oliver aproape şi-l îmbrăuişă 
strâns. 

— Mulţumesc, şopti ea. 

Mulţumesc pentru că mă iubeşti îndeajuns de 
mult pentru a-mi da drumul. 

— Cu plăcere, răspunse Oliver. 

Zâmbi, iar ea ştiu că el auzise ceea ce nu 
spusese cu voce tare. Legătura dintre ei — vampir şi 
Conduit — era în sfârşit perfectă. 

— La revedere, Ollie! 

— Al grijă de ea, zise Oliver, dând mâna cu 
Jack. Pentru mine! 

Jack dădu din cap şi îi scutură mâna lui Oliver 
cu putere. 

— Întotdeauna. 

Oliver îi salută pe amândoi, apoi se îndepărtă 
repede, sărind în primul taxi pe care-l găsi. 
Schuyler îl privi cum pleacă şi simţi o durere 
profundă în inimă... dar inima nu i se frânse. Vor 
rămâne prieteni. Vor rămâne prieteni mereu. Îl 
iubea în continuare. 

Lângă ea, Jack îi întinse mâna. 

Ea o apucă strâns. N-avea să-i mai dea niciodată 
drumul. Nu în viaţa asta. Ştia ce înseamnă asta. 
Aveau să rişte. Pentru a fi împreună, aveau să se 
lepede de legătura lui cu Mimi, să renege Codul, 
să distrugă tot ce le-ar fi stat în cale. Aveau să rişte 
totul pentru dragostea lor. Exact ca mama ei. Exact 
ca Allegra. 

Nimeni n-ar alege viaţa ta, îi spusese ea mamei 
sale. 

Se înşelasc. 

Împreună, mână în mână, cei doi intrară în 
aeroport. 

Epilog. Saint-Tropez 


Isabelle de Orleans, acasă la ea, arăta la fel de 
intimidantă ca şi la petrecere. Contesa îi primi la 
vila ei din Saint-Tropez, pe terasa scăldată în soare 
care dădea înspre albastra Mare Mediterană. Era 
prima lor oprire în drum spre Florenţa şi fusese 
ideea lui Jack să încerce să realizeze ceea ce 
Schuyler nu reuşise cu câteva luni în urmă. 

— Aşa deci, sunteți refugiați din tribul lui 
Mihail, spuse Isabelle cu o voce joasă şi gravă. Ce 
vă face să credeţi că vă voi oferi ceea ce-mi cereţi? 
De ce i-ar păsa Adunării europene de doi copii 
îndărătnici? 

— Alteța Voastră, vă înţelegem scepticismul... 
dar suntem disperaţi. Fără protecţia vampirilor, nu 
vom putea duce la bun sfârşit marea operă 
începută de Lawrence Van Alen, zise Jack. 

Contesa ridică din sprâncene. 

— Deci vă aflaţi în Europa pentru a-i îndeplini 
moştenirea? 

— Da, Alteța Voastră, dădu Schuyler din cap. 

— Atunci de ce n-aţi spus aşa mai devreme? 
întrebă contesa pe un ton aspru, care îi făcu pe cei 
doi câini care stăteau la ea în poală să scheaune. 

Jack şi Schuyler schimbară o privire. 

— Scuzele noastre, spuse Jack. 

— Vă voi da acces la Adunarea europeană şi 
binecuvântarea mea. Cât timp sunteţi în interiorul 
hotarelor noastre, Adunarea din New York nu vă 
va putea atinge. 

— Mulţumim, contesă. Nici nu ştiţi ce înseamnă 
asta pentru noi, zise Schuyler cu o voce plină de 
uşurare şi recunoştinţă. 

Contesa reflectă. 

— Acest război a luat viaţa celui mai de 
încredere prieten al meu. 

Schuyler dădu din cap. Auzise că trupul 
adevăratului baron de Coubertin fusese descoperit 
plutind pe Sena, la câteva săptămâni după atac. 

— Ne pare extrem de rău, zise ea. 

Ştia ce înseamnă să pierzi un Conduit. 

Contesa ridică din umeri întristată. 

— Ştiţi, am fost mereu prietenă cu Lawrence şi 
Cordelia. Pe Charles însă nu l-am suportat 
niciodată, oftă contesa. Ştiu că a trebuit să-l 
pedepsească pe fratele meu, dar am considerat că 
pedeapsa a fost mult prea aspră. Cu siguranţă 
exista o modalitate să trăim cu toţii în pace fără a 
recurge la astfel de măsuri severe. Mă rog. Nu mai 
putem face nimic acum, nu-i aşa? 

— Fratele dumneavoastră, Alteță? întrebă Jack. 

— Vai, Valerius, m-ai uitat aşa repede? zâmbi 
contesa, dintr-odată sfioasă şi pe un ton de flirt. 
Ah, cât ne-am luptat pentru tine, noi, cele trei 
surori, atunci când ai ajuns la majorat! Frumosul 
Valerius! Dar, evident, Agrippina te-a câştigat, aşa 
cum a făcut-o întotdeauna. Mă rog, până acum, 
zise ea, făcându-i cu ochiul lui Schuyler. Eşti o 
fată norocoasă, draga mea! 

— Poftim? întrebă Jack. 

— Demult, în Roma, mă ştiai sub numele de 
Drusilla, le spuse contesa, ridicându-se de pe 
scaun. Veniţi, copii! Cred că prânzul este servit. lar 
bucătarul meu face o salată de roşii extraordinară. 
Mâncaţi cu mine, nu-i aşa? 


Elizabeth Peyton (n. 1965), pictoriţă americană specializată în 
portrete stilizate şi idealizate ale unor prieteni, celebrităţi ale 


muzicii pop şi reprezentanţi ai monarhiilor europene (n. trad.). 


~ Lanţ de băcănii de lux, prima fiind deschisă în New York, în 
1977 (n. trad.). 

[3] 
Organizaţie americană nonprofit, care doreşte să elimine 


inegalităţile din domeniul educaţional, înscriind profesionişti şi 
proaspăt absolvenţi cu medii mari, pentru a preda doi sau mai mulţi 


ani în cadrul comunităţilor defavorizate din Statele Unite (n. trad.). 


[4] | 
Personaj excentric din romanul pentru copii al lui Roald Dahl, 


din 1964, Charlie şi fabrica de ciocolată (n. trad.). 


BI 

Victorie obţinută cu costuri devastatoare pentru învingător. 
Expresia este legată de regele Pirus al Epirului, care i-a învins pe 
romani la Heraclea şi Asculum, în 279 î.H., dar a suferit pierderi 


uriaşe (n. trad.). 


" Jonathan Kozol (n. 1936), scriitor de non-ficțiune, profesor şi 
activist, faimos pentru cărţile sale privind sistemul public de 


învățământ din Statele Unite (n. trad.). 


~ Susan Heloise Hinton (n. 1948), scriitoare americană cunoscută 
îndeosebi pentru romanul ei pentru adolescenţi The Outsiders (n. 
trad.). 

[8] 


"Cel mai important eveniment anual al Bibliotecii Publice din 
New York şi unul dintre cele mai aşteptate dineuri din calenda rul 


social newyorkez (n. trad.). 

